
ą rytą, kai nusižudyti nusprendė paskutinioji Lisbonų 
152 — Šįkart tai buvo Merė kuri, kaip ir Teresė, pasi- 
rinko migdomuosius, — į Lisbonų namus atvykę du medicinos 
darbuotojai tiksliai žinojo, kuriame stalčiuje laikomi peiliai, kur 
yra dujinė viryklė ir sija rūsyje, ant kurios galima užrišti virvę. Iš 
greitosios pagalbos automobilio jie išlipo kaip visada, mūsų nuo- 
mone, nepakankamai skubėdami, o storulis gaudydamas kvapą 
pratarė: 

— Čia jums, žmonės, ne televizija, greičiau tikrai nega- 
lime. 

Nešinas sunkiu deguonies aparatu ir defibriliatoriumi, jis 
nukulniavo pro krūmus, kurie buvo nekliudomai išvešėję, ir per 
besikalančią pievelę, kuri prieš trylika mėnesių, kai prasidėjo 
visos nelaimės, atrodė tokia tvarkinga ir neįdomi. 

Pirmoji išėjo vos trylikos sulaukusi Sesilija, Lisbonų jau- 


niausioji. Ji kaip stoikė persirėžė riešus maudydamasi vonioje. Jie 


rado mergaitę plūduriuojančią rausvame vandenyje geltonomis 
kaip apsėstosios akimis, o jos smulkus kūnelis skleidė suaugusios 
moters kvapą, ir medikus taip išgąsdino jos ramybė, kad kurį laiką 
jie stovėjo lyg stabo ištikti. Bet tada rėkdama vidun įsiveržė ponia 
Lisbon, ir realybė tapo visiškai akivaizdi: vonios kilimėlis aprašky- 
tas krauju, pono Lisbono skustuvas nugrimzdęs tualeto kriauklėje, 
joje sudrumstas vanduo. Medikai ištraukė Sesiliją iš šilto vandens, 
nes jis skatino kraujavimą, ir uždėjo jai ant rankos varžtį. Jos šla- 
pi plaukai dryksojo ant nugaros, o galūnės jau buvo pradėjusios 
mėlynuoti. Ji nepratarė nė žodžio. Kai medikai atplėšė jos rankas 
vieną nuo kitos, rado laminuotą Mergelės Marijos paveikslėlį, kurį 
ji laikė prispaudusi prie vos pradėjusios kaltis krūtinės. 

Buvo birželis, pats žvejybos muselėmis sezonas, per kurį tie 
vienadieniai vabzdžiai kiekvienais metais kaip kokie bastūnai 
užplūsdavo miestelį. Pakilę nuo ežero dumblių muselių debesys 
nutūpdavo langus, automobilius ir garvės žibintus, nusėsdavo 
miesto dokus ir lyg gėlių girliandomis išdabindavo burlaivių 
laivavirves rudais, skraidančiais maurais, nuo kurių niekur ne- 
galėjai pasislėpti. Ponia Šer, gyvenusi toje pačioje gatvėje, mums 
papasakojo, kad matė Sesiliją dieną prieš jai bandant nusižudyti. 
Ji stovėjo kelkraštyje apsivilkusi senovine vestuvine suknele api- 
brizgusiais kraštais, kurią visada vilkėdavo, ir žvelgė į muselių 
nutūptą „Ihunderbird'*. 


— Tau teks susirasti šluotą, brangute, — pasakė jai ponia 


4 


Ser. 


* „Thunderbird“ — „Ford Motor Company“ automobilis. (Čia ir toliau — vert. past.) 


Sesilija įbedė į ją savo hipnotizuojantį žvilgsnį. 

— Jos negyvos, — pasakė ji. — Išgyvena vos parą. Išsiperi, 
dauginasi, o tada gaišta. Nespėja net maisto susirasti. 

Tai pasakiusi ji kyštelėjo pirštą į vabzdžių masę ir išrašė joje 
savo inicialus: S. L. 

Bandėme nuotraukas sudėlioti chronologiškai, nors po 
daugelio metų tai padaryti nebuvo lengva. Kai kurios jų ne- 
ryškios, bet daug ką atskleidžia. Daiktiniame įrodyme Nr. 1 
Lisbonų namas įamžintas beveik prieš pat nepavykusią Sesilijos 
savižudybę. Tą nuotrauką darė nekilnojamojo turto agentė 
Karmina D'Andželo, pono Lisbono pasamdyta parduoti namą, 
kurį jo didelė šeima buvo seniai išaugusi. Nuotraukoje matyti, 
kad šiferiu dengram stogui dar netrūksta nė vienos plokštės, virš 
krūmų tebematyti prienamis, o langai dar neapklijuoti lipnia 
juostele. Jaukus priemiesčio namas. Dešiniajame antro aukšto 
lange galima įžiūrėti kažkokį neaiškų siluetą, kurį ponia Lisbon 
identifikavo kaip Merę Lisbon. 

—-Ji mėgo šiaušti plaukus, nes jai atrodė, kad jie pernelyg 
ploni, — po daugelio metų pasakojo ji prisimindama, kaip jos 
duktė atrodė per savo neilgą gyvenimą. 

Toje nuotraukoje Merė užfiksuota džiovinanti plaukus 
džiovintuvu. Atrodo, lyg jos galva degtų, bet tai tebuvo šviesos 
sukurtas įspūdis. Buvo birželio tryliktoji, lauke aštuoniasdešimt 


trys laipsniai*, dangus saulėtas. 


* 28.33 C 


Kai medikams pavyko beveik visai sustabdyti kraujavimą, jie 
paguldė Sesiliją ant neštuvų ir nunešė į greitosios automobilį, 
paliktą ant keliuko prie namo. Ji atrodė lyg mažutė Kleopatra 
imperatoriškuose neštuvuose. Pirmiausia tarpduryje pasirodė 
ištįsėlis Vajeto Erpo* ūsais (dėl šių buitinių tragedijų geriau jį 
pažinę pradėjome pravardžiuoti Šerifu), o paskui storulis, ku- 
ris nešė neštuvus už kojūgalio, atsargiai žengdamas per pievelę 
ir vis žvilgčiodamas į savo juodus blizgančius batus, lyg būtų 
bijojęs išminti šuns kakutį, nors vėliau, kai šiek tiek daugiau 
sužinojome apie visą jų įrangą, supratome, kad jis tikrino 
kraujospūdžio matuoklį. Suplukę jie nugoglino prie trūkčio- 
jančio automobilio su blyksinčiu švyturėliu. Storulis užkliuvo 
už miestučių ir atsikeršydamas juos išspardė. Šie išlėkė į orą, 
kartu paskleisdami purvo vėduoklę, ir dzingtelėję nukrito ant 
keliuko prie namo. Tuo metu į prienamį išsiveržė ponia Lisbon, 
iš paskos vilkdama Sesilijos Aanelinius naktinius marškinius, ir 
graudi jos aimana sustabdė laiką. Lapus metančių medžių pa- 
unksnėje ant išdžiūvusios pievelės šios keturios figūros atrodė 
lyg gyvas paveikslas: du vergai, guldantys auką ant altoriaus 
(keliantys neštuvus į automobilį), vaidilutė, mosuojanti deg- 


lu (tiksliau, flaneliniais naktiniais marškiniais), ir apkvaitinta 


* Watt Berry Stapp Earp (1848-1929) — legendinis Amerikos vakarų kolonistas, laikęs 
smuklę, mėgęs azartinius lošimus, buvęs šerifu, vykdęs ginkluotus apiplėšimus. Daugybės kino 
ir televizijos filmų herojus. 


mergelė, pakilusi ant alkūnių, su nežemiška šypsena blyškiose 
lūpose. 

Ponia Lisbon išvažiavo greitosios pagalbos automobiliu, 
o ponas Lisbonas nusekė juos universalu, pavyzdingai nevir- 
šydamas greičio. Dviejų Lisbonų dukterų nebuvo namuose: 
Teresė buvo Pitsburge, jaunųjų mokslininkų suvažiavime, Bonė 
— muzikinėje stovykloje, kur bandė išmokti groti fleita po to, 
kai metė pianiną (buvo per mažos rankos), smuiką (nuo jo 
skaudėdavo smakrą), gitarą (nuo jos kraujavo pirštų galiukai) 
ir trimitą (nuo jo ištino viršutinė lūpa). Išgirdusios sireną Merė 
ir Laks parskubėjo namo tiesiai iš dainavimo pamokos, kuri 
vyko kitoje gatvės pusėje pas poną Džesupą. Prasispraudusios į 
žmonių pilną vonios kambarį ir pamačiusios pagoniškai nuogą 
Sesiliją ir jos kruvinus riešus, jos buvo sukrėstos lygiai kaip ir jų 
tėvai. Išėjusios laukan mergaitės apsikabinusios stovėjo ant lopi- 
nėlio nenupjautos žolės, kurį pražiopsojo Bučas, tvirtas vaikinas, 
šeštadieniais pjaunantis veją. Kitoje gatvės pusėje buvo atvažia- 
vęs būrys vyrų iš Parkų priežiūros departamento. Jie turėjo pasi- 
rūpinti mūsų mirštančiomis guobomis. Kai sukaukė nuvažiuo- 
jančios greitosios sirena, Parkų priežiūros departamento brigada 
atitraukė savo pompas su insekticidais ir užsižiūrėjo jai pavymui. 
Kai šioji dingo iš akių, jie vėl pradėjo purkšti. Milžinišką guobą, 
matomą daiktinio įrodymo Nr. 1 pirmame plane, įveikė grybe- 
lis, kurį paskleidė jo žievėje užsiveisę vabalai, todėl ją galų gale 
teko nukirsti. 


Greitosios automobilis nuvežė Sesiliją į Bon Sekuro ligo- 


ninę Kerčevalio ir Momi gatvių kampe. Reanimacijos skyriuje 
Sesilija su nykiu abejingumu stebėjo pastangas išgelbėti jos gy- 
vybę. Jos geltonos akys nemirksėjo, o kai jai į ranką įdūrė adatą, 
ji net nekrūptelėjo. Daktaras Armonsonas susiuvo riešų žaizdas. 
Praėjus penkioms minutėms nuo kraujo perpylimo pradžios jis 
paskelbė, kad gyvybei pavojus negresia. Pakutenęs jai pasmakrę 
pasakė: 

— Ir ką gi tu čia sugalvojai, brangute? Nesi tokia sena, kad 
žinotum, koks nepakeliamas gali būti gyvenimas. 

Tada Sesilija ir pasakė tai, kas galėjo atstoti jos atsisveikini- 
mo raštelį, nors jis nebeteko prasmės, kadangi ji išgyveno: 

— Akivaizdu, daktare, — pasakė ji, — kad jums nėra tekę 


būti trylikos metų mergaite. 


Lisbonų mergaitės buvo trylikos (Sesilija), keturiolikos (Laks), 
penkiolikos (Bonė), šešiolikos (Merė) ir septyniolikos (Teresė) 
metų. Jos buvo neaukštos, apvalių džinsais aptemptų klubų ir 
putlių skruostų, kurie atrodė tokie pat minkšti, kaip ir jų už- 
pakaliukai. Kai tik mums pasitaikydavo proga jas pamatyti, jų 
veidai atrodydavo nepadoriai atviri, lyg būtume įpratę matyti tik 
šydais prisidengusias moteris. Niekaip negalėjome suprasti, kaip 
ponui ir poniai Lisbonams galėjo gimti tokios gražios mergaitės. 
Ponas Lisbonas aukštesniųjų klasių mokiniams dėstė matema- 


tiką. Jis buvo liesas, berniokiškas ir atrodė taip, lyg jį patį būtų 


stulbinę jo pražilę plaukai. Jo balsas buvo aukštas, ir kai Džo 
Larsonas mums papasakojo, kaip ponas Lisbonas verkė, kai šiek 
tiek vėliau dėl savižudybės sukelto šoko į ligoninę buvo išvežta 
Laks, mums buvo visai nesunku įsivaizduoti, kaip turėjo skam- 
bėti jo mergiotiška rauda. 

Kai tik pamatydavome ponią Lisbon, bergždžiai ieškoda- 
vome kokių nors grožio, kuriuo ji kažkada turėjo pasižymėti, 
ženklų. Tam kliudė jos putlios rankos, bet kaip nukirpti žili 
šiurkštūs plaukai ir bibliotekininkės akiniai. Matydavome ją tik 
retkarčiais, rytais, jau apsirengusią, nors dar nebūdavo patekė- 
jusi saulė — ji trumpam išlįsdavo į lauką paimti rasotų pieno 
pakelių, arba sekmadieniais, kai visa šeima medžiu dekoruotu 
universalu važiuodavo į Šventojo Povilo katalikų bažnyčią prie 
ežero. Tokiais rytais ponia Lisbon elgdavosi lyg Sniego karalienė. 
Prieš leisdama dukroms sėstis į automobilį, ji kruopščiai patik- 
rindavo, ar jos nepasidažiusios, ir neretai siųsdavo Laks atgal į 
namus, kad ši persivilktų kuklesnę palaidinę. Niekas iš mūsų ne- 
vaikščiojo į bažnyčią, todėl turėdavome pakankamai laiko stebėti 
tą bespalvę, nuotraukos negatyvą primenančią porą ir jų penkias 
viliojančias dukteris, apsitaisiusias namuose siūtomis suknelėmis 
vien iš nėrinių ir raukinių, kurie vis tiek negalėjo paslėpti sveiko, 
masinančio mergaičių grožio. 

Į namus patekti buvo pavykę tik vienam berniukui. Piteris 
Sisenas padėjo ponui Lisbonui jo klasėje įrengti saulės sistemos 
modelį, todėl atsidėkodamas ponas Lisbonas pakvietė jį vaka- 


rienės. Jis pasakojo mums, kad per visą vakarienę mergaitės po 


stalu spardė jį iš visų pusių, kad jis negalėtų susigaudyti, kurios 
tai darbas. Jos dėbčiojo į jį mėlynomis blizgančiomis akimis ir 
šypsojosi rodydamos pernelyg tankiai suaugusius dantis, kurie 
buvo turbūt vienintelis Lisbonų mergaičių trūkumas. Tik viena 
Bonė paslapčiomis nežvilgčiojo į Piterį Siseną ir nė karto jam 
nespyrė. Ji tik sukalbėjo maldelę ir tylomis valgė vakarienę kaip 
paklusni penkiolikmetė. Po vakarienės Piteris Sisenas paklausė, 
ar negalėtų nueiti į tualetą, ir kadangi Teresė su Mere kikeno bei 
kuždėjosi pirmo aukšto tualete, jam teko eiti į mergaičių tualetą 
antrame aukšte. Jis mums pripasakojo apie miegamuosius, pri- 
mėtytus suglamžytų kelnaičių, mergaičių mirtinai numyluotus 
pliušinius žaisliukus, nukryžiuotąjį, ant kurio kabojo liemenėlė, 
lovas su permatomais baldakimais ir tą kvapą, kurį skleidė būrys 
bręstančių mergaičių, įkalintų vienoje ankštoje erdvėje. Kad 
nesigirdėtų, kaip jis rausiasi vonios kambaryje, Piteris Sisenas 
atsuko vandens čiaupą. Po prausykle jis rado užrištoje kojinėje 
paslėptą Merės Lisbon kosmetiką — raudonų lūpų dažų tūbelių, 
pudros, skaistalų ir depiliuojamojo vaško. Taip sužinojome, kad 
ji turi ūselius, kurių mums nebuvo tekę pastebėti. Tiesą sakant, 
nežinojome,-kieno kosmetiką surado Piteris Sisenas, kol po po- 
ros savaičių nepamatėme Merės Lisbon vaikštinėjančios prie- 
plauka tamsiai raudonomis lūpomis, kurių atspalvis atitiko jo 
nupasakotąjį. 

Jis apžiūrėjo visus dezodorantus, kvepalus ir šveitiklius ne- 
gyvoms odos ląstelėms šalinti, tačiau tikrai nustebome sužinoję, 


kad nerado jokių intymaus dušo priemonių, nes buvome tikri, 


kad mergaitės jomis naudojosi kiekvieną vakarą, kaip ir dantų 
pasta bei šepetėliu. Tačiau savo nusivylimą tuoj pat užmiršome, 
kai Sisenas mums papasakojo apie radinį, kuris pranoko net 
ir drąsiausiojo vaizduotę. Šiukšlių dėžėje voliojosi vienas tam- 
ponas, suteptas ir aiškiai ką tik pabuvojęs vienoje iš Lisbonų 
mergaičių. Sisenas pasakė, kad norėjo jį mums atnešti ir kad jis 
visai neatrodė šlykštus, greičiau jau gražus, pačiam reikia pa- 
matyti — lyg koks modernus paveikslas ar panašiai, o paskui jis 
dar pasakė, kad tamponų dėžučių spintelėje suskaičiavo dvylika. 
Kaip tik tada į duris pasibeldė Laks ir paklausė, ar tik jis ten 
nenumirė, ir jis puolė atidarinėti durų. Jos plaukai, kurie per 
vakarienę buvo susegti plaukų segtuku, dabar paleisti krito ant 
pečių. Į vonios kambarį ji nėjo, tik stebeilijo jam į akis. Paskui 
nusijuokusi savo hienišku juoku prasispraudė pro jį į vonios 
kambarį ir pasakė: 

— Kiek dar tupėsi tulike? Man čia kai ko reikia. 

Ji nuėjo prie spintelės, tada sustojo ir sunėrė už nugaros 
rankas. 

— Tavo kompanija čia nereikalinga. Gal dingsi? — pasakė 
ji, ir Piteris Sisenas visas išraudęs nulėkė laiptais žemyn. Padėkojęs 
ponui ir poniai Lisbonams jis atskubėjo pas mus pasakyti, kad 
Laks Lisbon kraujavo tarp kojų kaip tik tą momentą, kai dangus 


nuo muselių atrodė purvinas ir užsidegė gatvės žibintai. 


Kai Polas Baldinas išklausė Piterio Siseno pasakojimą, prisiekė, 
kad kaip nors pateks į Lisbonų namus ir suras kur kas labiau ne- 
įtikėtinų dalykų, negu kad pavyko rasti Sisenui. 

— Žiūrėsiu, kaip tos panos prausiasi duše, — pareiškė jis. 

Nors Polas Baldinas buvo vos keturiolikos, jam netrūko 
gangsteriško įžūlumo, o iš savo tėvo Semio Baldino, kurį visi 
pravardžiavo Rykliu, ir visų tų vyrų, kurie nuolat lankydavosi 
didžiuliuose Baldinų namuose su dviem akmeniniais liūtais prie 
priekinių laiptų, buvo paveldėjęs bandito veidą. Jis vaikštinėda- 
vo atsainiai pasipūtęs, kaip koks miesto grobuonis, kvepiantis 
odekolonu ir besipuikuojantis išpuoselėtais nagais. Mes bijojo- 
me ir jo, ir jo impozantiškų putlių pusbrolių Riko Manolo bei 
Vinco Fusilio, ir ne tik dėl to, kad apie jo namus nuolat rašy- 
davo laikraščiai, ir ne vien dėl juodų neperšaunamų limuzinų, 
kurie plaukdavo žiediniu keliuku prie namo, palei kurį augo iš 
Italijos atvežti lauro medžiai, o labiau dėl juodų ratilų jam po 
akimis, jo milžiniškų klubų ir idealiai nublizgintų juodų batų, 
kurių nenusiaudavo net žaisdamas beisbolą. Jam jau buvo pa- 
vykę prasmukti į įvairias draudžiamas vietas, ir nors tai, ką jis 
paskui pasakodavo, ne visada atrodydavo tiesa, mums vis tiek 
darė įspūdį jo drąsa leistis į tokią žvalgybą. Kai šeštoje klasėje 
mergaitės nuėjo į mokyklos salę žiūrėti tik joms skirto filmo, 
Polas Baldinas sugebėjo ten prasmukti ir pasislėpti senoje balsa- 
vimo būdelėje, kad paskui mums papasakotų, ką ten rodė. Mes 
jo laukėme žaidimų aikštelėje spardydami akmenukus, o kai jis 


galų gale pasirodė kramtydamas dantų krapštuką ir žaisdamas 


su auksiniu žiedu, kurį mūvėjo, mums iš nekantrumo net kvapą 
gniaužė. 

— Mačiau tą filmą, — pasakė jis. — Dabar viską žinau. Tik 
paklausykit: kai panoms sueina apie dvylika, — jis net palinko į 
mūsų pusę, — joms ima kraujuoti iš papų. 

Nepaisant to, kad dabar jau žinojome, kaip yra iš tikrųjų, 
Polą Baldiną ir toliau gerbėme ir jo bijojome. Jo platūs kaip raga- 
nosio klubai dar labiau išplatėjo, o ratilai po akimis įgavo pilkšvai 
rudą atspalvį, lyg jis būtų pabuvojęs akistatoje su mirtimi. Kaip 
tik tuo metu pradėjo sklisti kalbos apie slaptąjį tunelį. Prieš kele- 
rius metus už Baldinų tvoros su aštriomis smailėmis, kur nuolat 
budėjo du visiškai vienodi balti vokiečių aviganiai, vieną rytą pa- 
sirodė darbininkų grupė. Kad nesimatytų, ką jie daro, kopėčias 
apdangstė brezentu, o po trijų dienų, kai pagaliau jį nutraukė, 
pievelės viduryje stypsojo dirbtinis medžio kamienas. Jis buvo 
cementinis, nudažytas taip, kad atrodytų lyg padengtas medžio 
žieve, turėjo netikrą drevę ir dvi susisukusias šakas, kurios kaip 
kokios bigės beviltiškai šaukėsi dangaus. Medžio viduryje ant 
pjūklu išpjauto pleišto kėksojo metalinės grotelės. 

Polas Baldinas pasakė, kad ten kepsninė, ir mes juo pa- 
tikėjome. Bet laikui bėgant pastebėjome, kad ji stovi visiškai 
nenaudojama. Laikraščiuose rašė, kad tos kepsninės įrengimas 
atsiėjo penkiasdešimt tūkstančių dolerių, bet ant jos taip ir ne- 
buvo iškeptas nė vienas mėsainis ar dešrelė. Netrukus pradėjo 
sklisti gandai, kad tas kamienas — tai įėjimas į slaptą tunelį, 


vedantį į slėptuvę prie upės, kur Ryklys Semis laikė greitaeigį ka- 


terį, ir kad darbininkai brezentu dangstėsi tam, kad jų nematytų 
kasant. Praėjus keliems mėnesiams nuo tų gandų Polas Baldinas 
nutekamaisiais vamzdžiais pradėjo landžioti į žmonių rūsius. 
Dulkėtas ir atsiduodantis mėšlu jis pasirodė Čeiso Bjulo namuo- 
se, įsispraudė į Denio Zino rūsį, jau su žibintuvėliu, beisbolo 
lazda ir maišeliu, kuriame gulėjo dvi negyvos žiurkės, o galų gale 
kažkaip atsidūrė kitoje Tomo Fahimo boilerio, į kurį tris kartus 
pabarškino, pusėje. 

Jis mums visada aiškindavo, kad tik žvalgėsi ir nutekamai- 
siais vamzdžiais po savo namu nuklydo kur nereikia, bet mes 
pradėjome įtarinėti, kad jis žaidė savo tėvo slaptajame tunelyje. 
Ir kai jis pradėjo girtis, kad tikrai pamatys Lisbonų mergaites 
besiprausiančias duše, manėme, kad ketina į Lisbonų namus pa- 
tekti taip pat, kaip patekdavo kitur. Taip ir nesužinojome, kas iš 
tikrųjų atsitiko, nors policija Polą Baldiną kvotė daugiau kaip 
valandą. Jiems jis papasakojo tą patį, ką ir mums — kad įlindo 
į nutekamąjį vamzdį po savo namo rūsiu ir po truputį keliavo 
pirmyn. Jis pasakojo apie įspūdingą vamzdžių dydį, darbininkų 
paliktus vienkartinius kavos puodelius ir cigarečių nuorūkas, 
anglimi pieštus nuogų moterų atvaizdus, kurie priminė prieš- 
istorinius piešinius olose. Aiškino, kad tunelius rinkdavosi kaip 
pakliūva ir kad atsidūręs po žmonių namais užuosdavo, ką šie 
gamina valgyti. Galų gale pro nutekamojo vamzdžio groteles 
jis atsidūrė Lisbonų rūsyje. Nusibraukęs nuo savęs nešvarumus 
nuėjo apsižiūrėti, ar ko nors nėra pirmame aukšte, bet namuose 


apskritai nieko nebuvo. Jis keliavo iš vieno kambario į kitą vis 

bandydamas ką nors prisišaukti. Laiptais užlipo į antrą aukštą. 
Koridoriaus gale išgirdo bėgant vandenį. Prisiartino prie vonios 
kambario durų. Jis tvirtino, kad tikrai pasibeldė. Tada Polas 
Baldinas papasakojo, kaip įėjęs į vonios kambarį rado nuogą 
Sesiliją krauju pasruvusiais riešais ir kaip atsipeikėjęs nuo su- 
krėtimo tuoj pat nuskubėjo laiptais žemyn iškviesti policijos, nes 


taip jį visada mokė tėvas. 


Pirmieji laminuotąjį paveikslėlį, aišku, rado medikai, ir sutrikęs 
storulis įsidėjo jį į kišenę. Tik ligoninėje jam atėjo į galvą pa- 
veikslėlį atiduoti ponui ir poniai Lisbonams. Tuo metu Sesilijos 
gyvybei pavojus nebegrėsė, ir jos tėvai sėdėjo laukiamajame, 
jausdami šiokį tokį palengvėjimą, bet sutrikę. Ponas Lisbonas 
padėkojo gydytojams už išgelbėtą dukters gyvybę. Tada apsuko 


paveikslėlį ir pamatė, kad kitoje pusėje kažkas atspausdinta: 


Mūsų mieste kelis kartus buvo apsireiškusi Mergelė 
Marija, taip griūvančiam pasauliui skelbdama santarvės 
žinią. Kaip ir Lurde bei Fatimoje, Dangaus Karalienė 
savo apsireiškimu apdovanojo tokius žmones kaip Jūs. 


Daugiau informacijos teiraukitės telefonu 555-MARIJA 


Ponas Lisbonas tekstą perskaitė tris kartus. Tada prislėgtas 


pasakė: 


— Mes ją pakrikštijom, konfirmavom, o ji, pasirodo, tiki 
tokiom nesąmonėm. 

Tai buvo vienintelė per visus tuos išmėginimus jo išsakyta 
šventvagystė. Ponia Lisbon tiesiog suglamžė paveikslėlį (jis išliko; 
mes turime jo fotokopiją). 

Mūsų vietinis laikraštis nusprendė neskelbti straipsnio apie 
bandymą nusižudyti, nes ponui Bobiui, laikraščio redaktoriui, 
pasirodė, kad tokia liūdinanti informacija visai nedera prie veda- 
mojo apie jaunųjų gėlininkų parodą ir paskutiniame puslapyje 
besipuikuojančių besišypsančių nuotakų nuotraukų. Vienintelis 
įdomesnis straipsnis tos dienos laikraštyje buvo apie kapinių dar- 
buotojų streiką (kaupiasi nepalaidoti kūnai, susitarimu nė iš tolo 
nekvepia), bet ir jis atsidūrė ketvirtajame puslapyje, po vaikų 
lygos rungtynių rezultatais. 

Grįžę namo ponas ir ponia Lisbonai su mergaitėmis užsida- 
rė namuose ir nieko nekalbėjo apie tai, kas atsitiko. Tik prispaus- 
ta ponios Šer ponia Lisbon užsiminė apie „Sesilijos bėdą“, lyg 
Sesilija būtų įsipjovusi griūdama. Tačiau Polas Baldinas, kuriam 
kraujas nekėlė jokių emocijų, mums labai tiksliai ir objektyviai 
nupasakojo, ką matė, nepalikdamas jokių abejonių, kad Sesilija 
pati prieš save pakėlė ranką. 

Ponia Bak niekaip nesuprato, kaip skustuvas galėjo atsidurti 
unitaze. 

— Jeigu persipjauni riešus gulėdamas vonioje, — pasakė 
ji, — skustuvą turėtum padėti ant vonios krašto. 


Kilo klausimas, ar Sesilija persipjovė riešus jau gulėdama 


vandens pilnoje vonioje, ar tebestovėdama ant vonios kilimė- 
lio, kuris buvo kruvinas. Polui Baldinui dėl to nekilo jokių 
abejonių: 

— Ji tai padarė sėdėdama ant tuliko, — pasakė jis. — O 
tada įlipo į vonią. Sakau jums, ten viskas buvo aptaškyta. 

Savaitę Sesilija buvo stebima. Ligos istorijoje įrašyta, kad 
dešiniosios rankos arterija visiškai perpjauta, nes Sesilija buvo 
kairiarankė, bet kairysis riešas nebuvo taip giliai įpjautas, todėl 
apatinė arterijos dalis liko nepažeista. Ant abiejų riešų ji įsitaisė 
po dvidešimt keturias siūles. 

Ji grįžo vilkėdama tą pačią vestuvinę suknelę. Ponia Pats, 
kurios sesuo dirbo slauge Bon Sekuro ligoninėje, papasakojo, 
kad Sesilija atsisakė vilktis ligoninės drabužiais ir pareikalavo, 
kad jai atneštų jos vestuvinę suknelę, o ligoninės psichiatras 
daktaras Hornikeris nusprendė, kad tai bus geriausias būdas jos 
nuotaikai pakelti. Namo ji grįžo per pačią audrą. Kai pasigirdo 
pirmasis griaustinis, buvome pas Džo Larsoną namuose kitoje 
gatvės pusėje. Apačioje Džo motina šūktelėjo, kad uždarytume 
visus langus, ir mes nubėgome prie savojo. Lauke viskas buvo lyg 
apmirę. Vėjo gūsis pastvėrė popierinį maišelį, kuris sukdamasis 
pakilo iki pat apatinių medžių šakų. Paskui ta tuštuma prapliupo 
liūtimi, dangus pajuodo, o toje tamsoje nepastebėtas bandė pra- 
smukti Lisbonų universalas. 

Pakvietėme Džo motiną ateiti pasižiūrėti. Po kelių sekun- 
džių išgirdome ją skubiai lipant kilimine danga išklotais laiptais. 


Atėjusi ji atsistojo šalia mūsų prie lango. Buvo antradienis, nuo 


jos sklido baldų valiklio kvapas. Visi kartu stebėjome, kaip po- 
nia Lisbon viena koja atstūmė automobilio dureles ir išlipo, 
virš galvos laikydama rankinuką, kad nesulytų. Gūždamasi ir 
raukydamasi ji atidarė galines dureles. Lijo. Plaukai krito poniai 
Lisbon ant veido. Pagaliau lyg per miglą pamatėme kylančią ir 
keistai trūkčiojančią Sesilijos galvutę, mat abi jos rankos kabojo 
ant perpečių, kurios jai trukdė. Jai prireikė nemažai laiko, kad 
sukauptų pakankamai jėgų atsistoti. Kai ji pagaliau išsirito lauk, 
pakėlė abi rankas su perpetėmis lyg drobinius sparnus, o ponia 
Lisbon, suėmusi ją už kairės alkūnės, nusivedė namo. Tuomet 
taip įsilijo, kad nebegalėjome įžiūrėti, kas dėjosi kitoje gatvės 
pusėje. 

Vėliau Sesiliją matėme daugybę kartų. Ji sėdėdavo ant prie- 
kinių laiptų, nuo krūmų rinkdavo raudonas uogas ir jas valgyda- 
vo arba jų sultimis tepdavosi delnus. Ji visada vilkėdavo tą pačią 
vestuvinę suknelę, o jos basos kojos būdavo purvinos. Po pietų, 
kai saulė apšviesdavo priekinį kiemą, ji stebėdavo skruzdes, ku- 
rių knibždėte knibždėjo šaligatvio plyšiuose, arba aukštielninka 
tysodavo ant vešlios žolės ir spoksodavo į debesis. Su ja visada 
būdavo kuri nors iš jos seserų. Teresė ant priekinių laiptelių at- 
sinešdavo knygų moksline tematika, žiūrinėdavo nuotraukas iš 
kosmoso ir akis pakeldavo tik tada, kai Sesilija nuklysdavo į kie- 
mo pakraštį. Laks pasitiesdavo paplūdimio rankšluostį ir degin- 
davosi, kol Sesilija sau ant kojos pagaliuku braižydavo rytietiškus 
ornamentus. Kartais Sesilija prikibdavo prie savo prižiūrėtojos ir 


apsikabinusi jos kaklą kažką kuždėdavo į ausį. 


Visi turėjo savų teorijų apie tai, kodėl ji bandė nusižudyti. 
Ponia Bjul sakė, kad dėl visko kalti tėvai. 

— Ta mergaitė visai nenorėjo mirti, — pasakė ji mums. — 
Ji tik norėjo pasprukti iš tų namų. 

Ponia Šer pridūrė: 

— Ji norėjo pabėgti iš to lėlių namelio. 

Tą dieną, kai Sesilija grįžo iš ligoninės, reikšdamos užuo- 
jautą abi moterys nunešė Lisbonams keksą, tačiau ponia Lisbon 
atsisakė pripažinti, kad atsitiko nelaimė. Kai kalbėjomės su po- 
nia Bjul, ji buvo gerokai senstelėjusi ir nežmoniškai sustorėjusi. 
Tebemiegojo atskirai nuo savo vyro, krikščionio scientisto. Nors 
buvo gerokai įdienoję, ji sėdėjo lovoje apsikaišiusi pagalvėmis, 
su įkypais saulės akiniais perlamutriniais rėmais. Rankoje laikė 
aukštą stiklą, kuriame barškėjo ledukai. Ir nors ji teigė, kad čia 
tik vanduo, galėjome užuosti nuo jos sklindantį naują popietinio 
tingulio kvapą — muilo operos kvapą. 

— Kai tik mes su Lile padavėm jai keksą, ta moteris liepė 
mergaitėms lipti viršun. Sakom, jis dar šiltas, gal visos kartu su- 
valgykim po gabalėlį, bet ji tik paėmė keksą ir padėjo į šaldytuvą. 
Mūsų akivaizdoje. 

Tačiau ponia Šer prisiminė ką kita: 

— Nemalonu tai sakyti, bet Džoana jau ne vieneri metai 
beveik neišblaivėja. Tiesą sakant, ponia Lisbon gana maloniai 
mums padėkojo. Viskas atrodė visai normaliai. Aš net pradėjau 
galvoti, gal tikrai ta mergaitė įsipjovė griūdama. Ponia Lisbon 


pakvietė mus į verandą, ir mes visos ten suvalgėm po kekso ga- 


balėlį. Džoana vienu momentu kažkur pradingo. Matyt, grįžo 
namo išmesti taurelės. Nebūčiau nustebusi. 

Poną Bjulą radome kirame koridoriaus gale, sportine te- 
matika dekoruotame miegamajame. Ant lentynos stovėjo jo 
pirmosios žmonos, kurią jis visada mylėjo, nors jie ir buvo išsi- 
skyrę, nuotrauka, ir kai jis stojosi iš už rašomojo stalo su mumis 
pasisveikinti, pastebėjome, kad vyras susikūprinęs dėl peties 
traumos, kurios tikėjimas iki galo taip ir neišgydė. 

— O kuo tai skyrėsi nuo visko, kas vyksta mūsų apgailėti- 
noje visuomenėje? — pareiškė jis. — Jie neturėjo jokio santykio 
su Dievu. 

Kai priminėme jam apie Mergelės Marijos paveikslėlį, jis 
atrėžė: 

— Jai derėjo nešiotis Jėzaus atvaizdą. 

Žvelgdami į raukšlėtą veidą, maištingai styrančius baltus 
antakius, vis dar galėjome atpažinti tą stuomeningą vyrą, kuris 
prieš daugybę metų mokė mus žaisti futbolą. Antrojo pasaulinio 
karo metu ponas Bjulas buvo pilotas. Pašautas virš Birmos, jis 
per džiungles išvedė savo vyrus į šimto mylių žygį, ieškodamas 
saugios vietos. Nuo to laiko nebegėrė jokių vaistų, net aspirino. 
Vieną žiemą slidinėdamas susilaužė petį. Leido padaryti tik pe- 
ties rentgeno nuotrauką, daugiau nieko. Nuo tada jis susirauk- 
davo iš skausmo, kai bandydavome atimti iš jo kamuolį, viena 
ranka grėbdavo lapus, o sekmadienio rytais kepdamas blynus 
jų nebevartydavo, o išmesdavo keptuve į orą. Tačiau ištvermės 


neprarado ir visada mus ramiai sudrausdavo, kai be reikalo tar- 


davome Viešpaties vardą. Dabar jo petys buvo pavirtęs į dailią 
kuprelę. 

— Liūdna net pagalvoti apie tas mergaites, — pasakė 
jis. — Vėjais paleistas gyvenimas. 

Tuo metu paplito teorija, kuri kaltino Dominiką Palacolą. 
Dominikas buvo imigrantas, ir kol jo šeima kūrėsi Naujojoje 
Meksikoje, jis gyveno pas giminaičius. Jis buvo pirmasis ber- 
niukas mūsų rajone, pradėjęs nešioti akinius nuo saulės, o pra- 
ėjus vos savaitei nuo atvykimo, Dominikas įsimylėjo. Jo aistros 
objektas buvo ne Sesilija, o Diana Porter, mergaitė kaštoniniais 
plaukais ir šiek tiek per daug pailgu, tačiau dailiu veideliu, kuri 
gyveno gebenėmis apaugusiame name prie ežero. Deja, ji taip 
ir nepastebėjo Dominiko, per tvorą stebinčio ją žaidžiant tenisą 
molžemio korte ar gulinčią atlošiamojoje kėdėje prie baseino ir 
prakaituojančią nektaru. Būdamas su mumis Dominikas nesi- 
leido į kalbas apie beisbolą ar nuotykius mokyklos autobuse, nes 
angliškai mokėjo vos kelis žodžius, tačiau kartkartėmis atmesda- 
vo galvą, kad akiniuose atsispindėtų dangus, ir ištardavo: 

— Aš ją myliu. 

Atrodydavo, kad kiekvieną kartą tai pasakęs jis nunirdavo į 
gelmę, kuri nustebindavo jį patį — lyg būtų iškosėjęs perlą. Kai 
birželio pradžioje Diana Porter išvažiavo atostogauti į Šveicariją, 
Dominikas palūžo ir iš nusivylimo nepadoriai burnojo prieš 
Švenčiausiąją Motiną ir patį Dievą. O norėdamas pademons- 
truoti savo neviltį ir įrodyti meilę, užsikorė ant giminaičių namo 


stogo ir nuo jo nušoko. 


Mes jį stebėjome. Matėme, kad iš priekinio kiemo jį stebėjo 
ir Sesilija Lisbon. Apsimovęs aptemptomis kelnėmis, apsiavęs 
kaubojiškais batais, susišukavęs kaip Elvis Preslis, Dominikas 
Palacolas įėjo į namą. Matėme jį praeinantį pro pirmo aukšto 
langą, besidriekiantį per visą sieną; paskui pasirodantį antro 
aukšto lange. Ant kaklo jis ryšėjo šilkinę skarelę. Užlipęs ant at- 
brailos ir įsisiūbavęs jis užšoko ant plokščio stogo. Iš aukštai jis 
mums pasirodė trapus, liguistas ir temperamentingas, toks, mūsų 
nuomone, ir turėjo būti europietis. Sustojęs prie stogo krašto ir 
pats sau sukuždėjęs: „Aš ją myliu“, nėrė žemyn ir praskridęs pro 
langus nukrito ten, kur žinojo esant krūmus. 

Jis nesusižeidė. Nukritęs ir taip įrodęs savo meilę tuoj pat 
atsistojo, o kai kas teigė, kad viską mačiusi Sesilija Lisbon jį įsi- 
mylėjo. Eimė Šraf, kuri Sesiliją pažinojo iš mokyklos, sakė, kad 
likus savaitei iki mokslo metų pabaigos šioji mergaitė nekalbėjo 
apie nieką kitą, tik apie Dominiką. Užuot ruošusis egzami- 
nams, savarankiškam darbui skirtą laiką mokykloje ji leisdavo 
enciklopedijose ieškodama žodžio ITALIJA. Sveikindamasi 
ji visiems pradėjo sakyti „čiao“, be to, kartais prasmukdavo į 
Šventojo Povilo katalikiškąją bažnyčią prie ežero pasišlakstyti 
kaktos švęstu vandeniu. Mokyklos valgykloje net ir karščiausio- 
mis dienomis, kai čia tvyrodavo valdiško maisto kvapas, Sesilija 
būtinai rinkdavosi spagečius ir mėsos kukuliukus, lyg valgydama 
tą patį, ką valgė Dominikas Palacolas, būtų galėjusi priartėti prie 
jo. Savo susižavėjimo apogėjuje ji ir nusipirko tą nukryžiuotąjį, 


kurį Piteris Sisenas matė papuoštą liemenėle. 


Šios teorijos šalininkai visada remdavosi vienu svarbiu fak- 
"tu: likus savaitei iki Sesilijos mėginimo nusižudyti, Dominiko 
Palacolo šeima išsikvietė jį į Naująją Meksiką. Jis išvyko liepda- 
mas Dievui atsiknisti, nes Naujoji Meksika buvo dar toliau nuo 
Šveicarijos, kur kaip tik tuo metu po vasaros medžiais vaikšti- 
nėjo Diana Porter, nenumaldomai toldama nuo to pasaulio, 
kurį Dominikas turėjo paveldėti tapęs kilimų valymo paslaugų 
įmonės savininku. Anot Eimės Šraf, Sesilija vonioje paleido sau 
kraują, nes taip darydavo senovės romėnai, kai gyvenimas tapda- 
vo nepakeliamas; turbūt ji manė, kad kai važiuodamas kaktusais 
apaugusiu greitkeliu Dominikas apie tai išgirs, supras, kad ji jį 
tikrai mylėjo. 

Psichiatro ataskaita sudarė didžiąją ligos istorijos dalį. 
Pasikalbėjęs su Sesilija gydytojas Hornikeris diagnozavo, kad jos 
savižudybę paskatino agresija, kurią sukėlė slopinami paaugliški 
seksualiniai potraukiai. Visas tris visiškai skirtingas rašalo dėmes 
ji išvadino bananais. Ji taip pat matė kalėjimo grotas, pelkę, af- 
rikietį ir žemę po atominės bombos sprogimo. Paklausta, kodėl 
bandė nusižudyti, teatsakė: 

— Tai buvo klaida. — Ir visiškai nuščiuvo, kai daktaras 
"Hornikeris bandė išpešti daugiau. 

„Nepaisant sunkių sužalojimų, — rašė jis, — nemanau, 
kad pacientė tikrai norėjo atimti sau gyvybę. Jos veiksmai tebuvo 
pagalbos šauksmas.“ Jis susitiko su ponu ir ponia Lisbonais ir pa- 
siūlė jiems šiek tiek sušvelninti namų taisykles. Jam atrodė, kad 


Sesilijai nepakenktų galimybė „realizuoti save socialinėje aplin- 


koje, kur negalioja mokyklos taisyklės ir kur ji galėtų bendrauti 
su savo amžiaus vyriškosios lyties atstovais. Be to, kad susidrau- 
gautų su kitomis trylikametėmis mergaitėmis, jai turi būti leista 
dažytis bent tiek, kiek tarp jų buvo įprasta. Bendrų papročių pa- 
mėgdžiojimas yra neišvengiamas suvokiant save kaip individą.“ 

Nuo tada Lisbonų namai pradėjo keistis. Beveik kiekvieną 
dieną, net ir tada, kai neprižiūrėdavo Sesilijos, Laks, pasitiesusi 
rankšluostį degindavosi vilkėdama maudymosi kostiumėlį; tai 
priversdavo peilių galąstoją penkiolika minučių nemokamai jai 
demonstruoti savo sugebėjimus. Priekinės durys visada būdavo 
atidarytos, nes pro jas nuolat pirmyn ir atgal vaikščiodavo kuri 
nors iš mergaičių. Kartą, kai žaidėme su kamuoliu prie Džefo 
Maldrumo namų, pamatėme grupę mergaičių, savo svetainėje 
šokančių rokenrolą. Jos kuo rimčiausiai stengėsi tiksliau at- 
kartoti judesius, be to, mus labai nustebino tai, kad mergaitės 
šoko todėl, kad joms buvo smagu, o Džefas Maldrumas beldė 
į stiklą ir vaizdavo, kad jį bučiuoja, kol jos neapsikentusios nu- 
leido užuolaidą. Prieš joms pradingstant, kambario gilumoje 
prie knygų lentynos dar pastebėjome Merę Lisbon, kuri mū- 
vėjo plačiaklešnius mėlynus džinsus su ant sėdynės išsiuvinėta 
širdele. 

Buvo ir kitų stebuklingų pokyčių. Bučas, kuris pjaudavo 
Lisbonų veją, dabar galėdavo užeiti į vidų išgerti vandens, todėl 
jam nebereikėjo gerti iš čiaupo lauke. Suprakaitavęs, be marški- 
nėlių, visas tatuiruotas jis droždavo tiesiai į virtuvę, kurioje gy- 


veno ir kurios oru kvėpavo Lisbonų mergaitės, bet mes niekada 


jo neklausėme, ką jis ten matė, nes mus baugino jo raumenys ir 
. skurdas. 

Manėme, kad ponas ir ponia Lisbonai sutarė dėl visų tų 
naujovių, tačiau kai po daugybės metų susitikome su ponu 
Lisbonu, jis mums papasakojo, kad jo žmona psichiatrui nie- 
kada nepritarė. 

— Ji tik kuriam laikui nusileido, — pasakė jis. 

Tada jie jau buvo išsiskyrę, jis vienas gyveno nedideliame 
bute, kurio grindys nuolat buvo nuklotos jo medžio drožinių 
skiedromis, o lentynos prigrūstos išdrožtų paukščių ir varlių 
hgūrėlių. Pasak pono Lisbono, jis slapta abejojo dėl savo žmo- 
nos griežtumo, nes širdyje žinojo, kad uždraudus mergaitėms 
vaikščioti į šokius jos tegalėtų susirasti prastai sudėtus vyrus įdu- 
busiomis krūtinėmis. Be to, jį pradėjo erzinti visų tų ankštame 
name uždarytų mergaičių kvapas. Kartais jis jausdavosi taip, lyg 
gyventų zoologijos sodo paukščių voljere. Kur pažvelgsi, visur 
mėtėsi plaukų segtukai ir plaukų prisivėlusios šukos, o visos tos 
moterys, besibastančios po namus, paprasčiausiai užmiršdavo, 
kad jis buvo vyras, ir jam girdint atvirai diskutuodavo apie savo 
menstruacijas. Sesilijai mėnesinės buvo ką tik prasidėjusios, ir, 
aišku, tą pačią mėnesio dieną kaip ir kitoms mergaitėms, kurių 
mėnulio ciklai sutapdavo. Tos penkios kiekvieno mėnesio die- 
nos ponui Lisbonui būdavo pačios blogiausios, nes jis turėdavo 
joms dalyti aspiriną, lyg būtų lesinęs paukščiukus, ir nuolat jas 
guosti, kai jos pratrūkdavo raudoti, per televizorių išgirdusios, 


kad kažkas užmušė šunį. Jis pasakojo, kad tomis dienomis mer- 


gaitės demonstruodavo perdėtą moteriškumą. Jos būdavo apa- 
tiškesnės, laiptais leisdavosi labai teatrališkai ir mirktelėjusios 
sakydavo: 

— Pusseserė atvažiavo. 

Kartais vakarais jos išsiųsdavo jį nupirkti tamponų, ir ne 
vieną dėžutę, bet kokias keturias ar penkias, o jauni pardavėjai su 
skystais ūseliais pamatę jo pirkinį kvailai vypsodavo. Jis mylėjo 
ir brangino savo dukteris, bet tikrai nebūtų prieštaravęs, jei šalia 
būtų sukiojęsi ir keli berniukai. 

Kaip tik dėl to praėjus dviem savaitėms po to, kai Sesilija 
grįžo namo, ponas Lisbonas įkalbėjo žmoną leisti mergaitėms 
surengti pirmąjį ir vienintelį pobūvį per jų trumpą gyvenimą. 
Mes visi gavome iš spalvoto popieriaus padarytus kvietimus 
su balionais, ant kurių žymikliu buvo užrašyti mūsų vardai. 
Nuostaba dėl oficialaus kvietimo apsilankyti namuose, kuriuose 
buvodavome tik savo paaugliškose fantazijose, buvo tokia didelė, 
„kad turėjome palyginti savo kvietimus ir tik tada tuo patikėjome. 
Labai jaudino tai, kad Lisbonų mergaitės žinojo mūsų vardus, 
kad skiemenavo juos savo švelniomis balso stygomis ir kad jų 
gyvenime tie vardai kažką reiškė. Joms teko įdėti pastangų aiš- 
kinantis, kaip teisingai juos rašyti, ir tikslinantis mūsų adresus 
telefonų knygoje arba pagal metalinius, prie medžių prikaltus 
namų numerius. 

Atėjus pobūvio dienai, žvalgėmės kokių nors namo papuo- 
šimo ar kitų pasiruošimo ženklų, bet nieko tokio neišvydome. 


Geltonų plytų namas ir toliau priminė bažnyčios išlaikomą 

našlaičių prieglaudą, o jo pievelėje tvyrojo absoliuti ramybė. 
Užuolaidos nė nekrustelėjo, niekas neatgabeno nei milžiniškų 
sumuštinių, nei didelių indų su bulvių traškučiais. 

Pagaliau atėjo vakaras. Apsivilkę mėlynais švarkais, žalsvai 
rusvos spalvos kelnėmis ir prisegamais kaklaryšiais žygiavome 
šaligatviu link Lisbonų namo kaip ir daugybę kartų anksčiau, tik 
šįkart pasukome į namą, užlipome priekiniais laiptais, iš abiejų 
pusių apstatytais raudonų pelargonijų vazonais, ir paskambino- 
me į duris. Piteris Sisenas elgėsi taip, lyg būtų mūsų vadas, ir 
vaizdavo šiek tiek nuobodžiaujantį vis kartodamas: 

— Palaukit, kol patys pamatysit. 

Durys atsivėrė. Priešais mus iš prieblandos išniro ponios 
Lisbon veidas. Ji pakvietė užeiti vidun, ir mes, sprausdamiesi pro 
duris, kliuvome vienas už kito, o kai tik įžengėme kilpiniu kili- 
mu į prieškambarį, supratome, kad Piterio Siseno pasakojimai 
apie namą buvo visiškai neteisingi. Vietoj svaigios moteriškos 
netvarkos išvydome tvarkingus, šiek tiek asketiškus namus, ku- 
riuose dvelkė išsivadėjęs spragintų kukurūzų kvapas. Virš arkinio 
praėjimo kabėjo rankdarbis, kuriame buvo išsiuvinėta: „Laimink 
šiuos namus“, o dešinėje, ant lentynos virš radiatoriaus, stovėjo 
"penkios poros bronzinės spalvos kūdikių batelių, įamžinusių 
mažai ką dominantį Lisbonų mergaičių kūdikystės laikotarpį. 
Valgomasis buvo prigrūstas atšiaurių kolonijinio stiliaus baldų. 
Ant vienos sienos kabojo paveikslas, vaizduojantis kalakutą pe- 
šančius pirmuosius kolonistus. Svetainėje pamatėme oranžinės 


spalvos kiliminę dangą ir rudą dirbtinės odos sofą. Šalia pono 


Lisbono atlošiamojo fotelio stovėjo nedidelis staliukas, o ant jo 
ne visai užbaigtas laivo modelis be takelažo, bet su krūtininga 
undine, nupiešta ant pirmagalio. 

Mums buvo nurodyta leistis žemyn, į žaidimų kambarį. 
Laiptai buvo su metaliniais apvadais ir labai statūs. Lipdami 
žemyn matėme vis ryškėjančią šviesą, lyg būtume artinęsi 
prie išsilydžiusio žemės branduolio. Kai pasiekėme paskutinį 
laiptelį, šviesa tiesiog akino. Virš galvos zvimbė dienos šviesos 
lempos, be to, visur buvo pristatyta stalinių lempų. Po mūsų 
sagtimis puoštais batais liepsnojo šachmatinis žalios ir raudonos 
spalvos linoleumas. Ant žaidimų stalelio stovėjo raudono kaip 
lava punšo dubuo. Švytėjo net ir plokštėmis apmuštos sienos, 
ir kelias pirmąsias akimirkas Lisbonų mergaitės atrodė kaip vos 
įžiūrimas švytinčių angelų pulkelis. Ber kai mūsų akys apsiprato 
su šviesa, supratome tai, apie ką niekada nebuvome pagalvoję: 
visos Lisbonų mergaitės buvo skirtingos. Vietoj penkių iden- 
tiškų kopijų šviesiais plaukais ir putliais skruostais išvydome 
skirtingas būtybes, kurių charakteriai bemat pradėjo keisti jų 
veidus ir jų išraiškas. Pamatėme, kad Bonė, kuri tada prisistatė 
kaip Bonaventura, buvo šiek tiek gelsvokos odos, o jos nosis 
smaila kaip vienuolės. Jai kažko vis ašarojo akys, o pati buvo 
visa galva aukštesnėaiž kitas seseris, daugiausia dėl ilgo kaklo, 
kuris vieną dieną atsidūrė kilpoje. Teresės Lisbon veidas buvo 
šiek tiek grubesnis, o iš skruostų ir akių ji panėšėjo į karvę. Ji at- 
ėjo su mumis pasisveikinti avėdama du kairiuosius batus. Merės 


Lisbon plaukai buvo tamsesni, virš kaktos suaugę trikampiu, o 


ant viršutinės lūpos pastebėjome pūkelius ir iš to supratome, 
"kad jos motina, matyt, rado jos depiliacinį vašką. Laks Lisbon 
vienintelė atitiko mūsų susikurtą Lisbonų mergaičių įvaizdį. Ji 
spinduliavo sveikata ir šelmiškumu. Jos suknelė buvo prigludu- 
si, o kai ji atėjo pasisveikinti, spausdama mums rankas pirštu 
slapčiomis kuteno delnus, tuo pat metu keistai, stačiokiškai 
nusijuokė. Sesilija, kaip įprasta, vilkėjo ta pačia vestuvine suk- 
nele apibrizgusiais kraštais. Suknelė buvo senovinė, kokio tre- 
čiojo dešimtmečio, Sesilijai per krūtinę šiek tiek duksloka, o jos 
priekis išsiuvinėtas žvilgančiais žvyneliais. Kažkas, turbūt pati 
Sesilija, o gal dėvėtų drabužių parduotuvės savininkas, buvo 
nelygiai nukirpęs suknelės apačią, kuri nedengė nubrozdintų 
Sesilijos kelių. Ji sėdėjo ant baro kėdės spoksodama į stiklą su 
punšu, o suknelė kabėjo ant jos kaip beformis maišas. Lūpas 
buvo išsidažiusi raudonu pieštuku, todėl jos veidas atrodė kaip 
pamišusios prostitutės, bet elgėsi ji taip, lyg aplinkui nebūtų 
buvę nė gyvos dvasios. 

Jautėme, kad prie jos geriau nesiartinti. Tvarsčiai jau buvo 
nuimti, bet slėpdama randus ji mūvėjo daugybę apyrankių. Nė 
viena iš mergaičių apyrakių nemūvėjo, todėl nusprendėme, kad 
savąsias jos atidavė Sesilijai. Iš vidaus apyrankės lipnia juostele 
buvo priklijuotos prie rankų, kad neslystų. Ant vestuvinės suk- 
nelės matėsi nuo ligoninės maisto — troškintų morkų ir buro- 
kėlių — likusios dėmės. Pasiėmę punšo mes stypsojome vienoje 
kambario pusėje, o Lisbonų mergaitės — kitoje. 


Mums dar nebuvo tekę dalyvauti prižiūrimame pobūvyje. 

Buvome pratę prie vakarėlių, kuriuos tėvams kur nors išvykus 
rengdavo vyresnieji broliai ar seserys, prie tamsių sausakimšų 
kambarių, melodingo vėmimo, vonioje ant ledukų besivoliojan- 
čių alaus statinaičių, šėlimo koridoriuose ir išpuoselėtų svetainių 
išniekinimo. Čia viskas buvo kitaip. Kol stebėjome, kaip Teresė 
su Mere žaidė domino, ponia Lisbon į stiklines toliau pilstė pun- 
šą, o ponas Lisbonas kitoje kambario pusėje atsidarė savo įrankių 
dėžę. Jis rodė mums reketinius raktus, sukdamas juos rankoje, 
kad tie net dūzgė, ilgą aštrų vamzdelį, kurį vadino rėžtuvu, ir 
dar vieną, išteptą glaistu, kurį vadino grandikliu, o paskui dar 
vieną, dantytu galu, kuris, anot jo, buvo skirtas skaptuoti. Apie 
įrankius jis kalbėjo prislopintu balsu, bet į mus nė karto taip ir 
nežvilgtelėjo, žiūrėjo tik į juos, vis glostinėdamas ir nykščiu tik- 
rindamas jų aštrumą. Vienintelė vertikali raukšlė jo kaktoje dar 
labiau pagilėjo, o lūpos sudrėko. 

Visą tą laiką Sesilija taip ir liko sėdėti ant baro kėdės. 

Apsidžiaugėme, kai pasirodė Atsilikėlis Džo. Jis atėjo įsi- 
kibęs motinai į ranką, apsimovęs apsmukusius bermudus, ant 
galvos užsimaukšlinęs mėlyną beisbolo kepuraitę, kaip visada 
su plačia šypsena veide, kuris priminė bet kurio kito mongoloi- 
do veidą. Jo kvietimas buvo pririštas jam prie dešinės rankos, 
ir tai reiškė, kad Lisbonų mergaitės jo vardą tarė lygiai kaip 
ir mūsiškius. Ir štai jis atėjo kažką murmėdamas minkštomis 
lūpomis, judindamas milžinišką žandikaulį ir spoksodamas siau- 
romis įkypomis akimis. Skruostai buvo kruopščiai nuskusti. 


Niekas nebūtų galėjęs pasakyti, kiek tiksliai Atsilikėliui Džo 


metų, bet kiek mes jį prisiminėme, jis visada buvo su žande- 
nomis. Jo broliai išsinešdavo į prienamį kibirą ir išsivesdavo 
Džo, kad nuskustų, vis riktelėdami jam nesimuistyti, kitaip jie 
neatsaką dėl to, jei perrėš jam gerklę. Džo kaipmat išblykšdavo 
ir sustingdavo kaip driežas. Be to, mes žinojome, kad atsili- 
kėliai ilgai negyvena ir sensta greičiau už kitus žmones — tuo 
ir aiškinome iš po Džo beisbolo kepuraitės tai šen, tai ten ky- 
šančius žilus plaukus. Vaikystėje manėme, kad kai suaugsime, 
Atsilikėlis Džo jau seniai bus miręs, bet štai suaugome, o Džo 
tebebuvo vaikas. 

Jam pasirodžius galėjome parodyti Lisbonų mergaitėms 
visus tuos dalykėlius, kuriuos apie jį žinojome — kaip jam pa- 
kasius pasmakrę krutėdavo jo ausys, kaip išmetus į orą monetą 
jis sugebėdavo pasakyti tik „herbas“ ir niekada „skaičius“, nes 
jam tai buvo pernelyg sudėtinga. Net jeigu mes jam ir sufleruo- 
davome: „Džo, sakyk „skaičius“, jis vis tiek sakydavo „herbas!“, 
kiekvienąkart manydamas, kad laimėjo, nes mes leisdavome jam 
laimėti. Mes paprašėme jo padainuoti dainelę, kurią jis visada 
dainuodavo — jos jį išmokė ponas Judžinas: 

— Oi, neturi uodegėlių Sambo Vango beždžionėlės, oi, ne- 
turi uodegėlių Sambo Vango beždžionėlės, oi, neturi uodegėlių, 
jas nukando joms rykliai. 

Jis dainavo, o mes plojome, ir Lisbonų mergaitės plojo, o 
Laks plodama prisišliejo prie Atsilikėlio Džo, bet šis buvo per- 
nelyg bukas, kad tai deramai įvertintų. 


Pradėjo darytis visai smagu. Tuomet Sesilija nulipo nuo 


kėdės ir priėjo prie motinos. Žaisdama su apyrankėmis ant kai- 
riosios rankos ji paklausė, ar negalėtų išeiti. Tai buvo vienintelis 
kartas, kai girdėjome ją kalbant, ir mus nustebino, koks brandus 
pasirodė jos balsas. Ji kalbėjo taip, lyg būtų buvusi labai sena ir 
pavargusi. Vis pešiojo apyrankes, kol ponia Lisbon pagaliau pa- 
sakė: 

— Jeigu jau taip nori, Sesilija. Bet juk visas šitas vargas, šitas 
pobūvis — tik dėl tavęs. 

 Sesilija tol tampė apyrankes, kol atsilupo jas laikiusi juoste- 

lė. Tada ji sustingo. Ponia Lisbon tarė: 

— Gerai. Eik viršun, jeigu nori. Pasilinksminsim be tavęs. 

Vos tik gavusi leidimą, Sesilija nuėjo laiptų link. Ji ėjo nu- 
delbusi savo gelsvas akis į grindis, paskendusi užmarštyje, visiškai 
susitelkusi į kažkokią savo gyvenimo bėdą, apie kurią taip nieko 
ir neišsiaiškinome. Laiptais ji pakilo į virtuvę, uždarė duris ir nu- 
ėjo koridoriumi. Girdėjome jos žingsnius tiesiai virš mūsų. Kai 
ji įpusėjo lipti laiptais į antrą aukštą, jos žingsnių nebesigirdėjo, 
bet vos po trisdešimties sekundžių išgirdome duslų garsą, kai jos 
kūnas nukrito ant tvoros, kuri juosė namą. Pirmiausia išgirdome 
lyg ir vėjo gūsį, ir vėliau nusprendėmė, kad jį, matyt, sukėlė nuo 
oro išsipūtusi jos vestuvinė suknelė. Viskas įvyko labai greitai. 
Žmogaus kūnas krenta neilgai. Taip buvo ir tąkart: teliko tik 
kūnas su visomis jam būdingomis fizinėmis savybėmis, kuris 
greitai it akmuo smigo žemyn. Ir buvo visai nebesvarbu, ar jai 
krintant dar tebedirbo jos smegenys, ar ji gailėjosi dėl to, ką pa- 


darė, ar turėjo laiko įsižiūrėti į sparčiai artėjančias tvoros smailes. 


Tuo momentu jos proto egzistencija nebebuvo kuo nors svarbi. 
Išgirdome tą vienintelį vėjo šuorą, o paskui visi krūptelėjome 
nuo duslaus dunkstelėjimo (lyg būtų sudužęs arbūzas) ir kokią 
akimirką nė vienas nekrutėjome, tarsi atidžiai klausydamiesi or- 
kestro — šiek tiek palenkę galvas, kad geriau įsiklausytume, — ir 
nenorėdami pripažinti to, kas atsitiko. Tada ponia Lisbon, lyg 
būtų buvusi viena, pasakė: 

— O, Dieve. 

Ponas Lisbonas užbėgo laiptais į viršų. Jam iš paskos at- 
skubėjusi ponia Lisbon sustojo, laikydamasi turėklų. Laiptinėje 
matėme jos siluetą — stambias kojas, didelės nugaros linkį, 
iš išgąsčio sustingusią didelę galvą, į priekį atsikišusius šviesos 
nutviekstus akinius. Ji užėmė beveik visus laiptus, ir mes ne 
iš karto ryžomės ją apeiti, kol to nepadarė Lisbonų mergaitės. 
Tada pro ją prasispraudėme ir mes. Pasiekėme virtuvę. Pro šoni- 
nį langą matėme krūmuose stovintį poną Lisboną. Kai išėjome 
per priekines duris, pamatėme, kad jis laiko Sesiliją, vieną ranką 
pakišęs jai po kaklu, kitą — po pakinkliais. Jis bandė nukelti ją 
nuo tvoros smailės, kuri buvo perdūrusi kairiąją krūtį, perėjo 
per jos neįžvelgiamą širdį, atskyrė du stuburo slankstelius nė 
vieno jų nesulaužiusi, išlindo per nugarą ir perplėšusi suknelę 
pasirodė vėl. Smailė persmeigė ją taip greitai, kad net nespėjo 
susikruvinti. Ji buvo visiškai švari, ir Sesilija atrodė kaip gim- 
nastė, balansuojanti ant karties. Plazdenanti vestuvinė suknelė 
tik sustiprino cirko numerio įspūdį. Ponas Lisbonas vis bandė ją 


atsargiai nukelti, bet net ir nieko neišmanydami supratome, kad 


tai beviltiška, — nepaisant atmerktų Sesilijos akių ir lyg žuvies, 
užkibusios ant kabliuko, žiopčiojančios burnos, tai tebuvo ref- 


leksai ir antrąjį kartą jai pavyko pasprukti iš šio pasaulio. 


ANTRAS SKYRIUS 


k 770 kodėl Sesilija bandė nusižudyti pirmąjį 
N kartą, ir nė kiek ne daugiau supratome, kodėl ji tai pa- 
darė antrąjį. Jos dienoraštis, kurį policija peržiūrėjo atlikdama 
įprastinį tyrimą, nepatvirtino prielaidos dėl meilės be atsako. 
Tame mažulyčiame ryžinio popieriaus sąsiuvinyje, išmargin- 
tame spalvotais žymikliais, kad būtų panašesnis į viduramžių 
rankraštį ar senovinę Bibliją, Dominikas Palacolas buvo pa- 
minėtas: tik kartą. Puslapiai grūste prigrūsti miniatiūrinių pieši- 
nukų. Kramtomosios gumos angelai smigo žemyn iš viršutinių 
paraščių arba bandė įsprausti savo sparnus tarp glaustai surašytų 
pastraipų. Mergelės aukso plaukais į dienoraščio nugarėlę barstė 
mėlynas kaip dangus ašaras. Violetiniai banginiai čiurkšle leido 
kraują aplink įklijuorą laikraščio iškarpą, kurioje buvo vardija- 
mos nykstančių gyvūnų rūšys. Šalia įrašo, atsiradusio dienoraš- 
tyje Velykų dieną, tarp lukštų rėkė šeši ką tik prasikalę viščiukai. 


Sesilija buvo išmarginusi dienoraštį visomis įmanomomis spal- 


vomis ir išraitymais, „Saldainių šalies“* kopėčiomis ir dryžuotais 
dobiliukais, bet apie Dominiką tebuvo parašyta tiek: „Palacolas 
šiandien nušoko nuo stogo dėl tos turtingos kvaišos Porter. Iš 
kur tiek kvailumo?“ 

Vėl atvažiavo tie patys greitosios pagalbos medikai, tik mes 
juos ne iš karto pažinome. Iš išgąsčio ir mandagumo pasitraukė- 
me į kitą gatvės pusę ir parimome ant pono Larsono oldsmobilio 
variklio dangčio. Išeidami nė vienas nepratarėme nė žodžio, tik 
Valentinas Stamarovskis perėjęs pievelę šūktelėjo: 

— Ačiū už pobūvį! 

Ponas Lisbonas vis dar buvo iki juosmens paskendęs 
krūmuose, jo nugara trūkčiojo, lyg jis būtų bandęs kilstelėti 
Sesiliją aukštyn ir nuimti nuo smaigo, o gal jis tiesiog kūkčio- 
jo. Prienamyje likusi ponia Lisbon liepė mergaitėms nusisukti. 
Laistymo sistema, nustatyta įsijungti po aštuonių penkiolika 
vakare, atgijo ir prapliupo kaip tik tada, kai kvartalo gale pasi- 
rodė greitosios pagalbos automobilis, kuris judėjo maždaug pen- 
kiolikos mylių** per valandą greičiu, be švyturėlių ir sirenos, lyg 
medikai jau būtų žinoję, kad atvejis beviltiškas. Pirmasis išlipo 
liesasis ūsuotis, paskui storulis. Užuot pirmiausia apžiūrėję nu- 
kentėjusiąją, jie iš karto išsitraukė neštuvus. Kaip vėliau sužino- 
jome iš profesionalių medicinos darbuotojų, tai buvo šiurkštus 


procedūrinis pažeidimas. Nežinojome, kas iškvietė medikus ir 


* „Saldainių šalis“ (angl.'Candyland) — Amerikoje populiarus stalo žaidimas vaikams. 
** Apie 24 km/val. 

kaip jie sužinojo, kad tą dieną jiems tereikės išvežti kūną. Tomas 
Fahimas sakė, kad vidun nuėjo ir telefonu skambino Teresė, bet 
mes visi puikiai prisiminėme, kad kol atvyko greitoji, likusios 
keturios Lisbonų mergaitės nejudėdamos sėdėjo prienamyje. 
Daugiau niekas mūsų gatvėje nežinojo, kas atsitiko. Visos it 
viena kvartalo pievelės buvo tuščios. Kažkas kažkur ant grotelių 
kepė mėsą. Už Džo Larsono namo girdėjome du geriausius pa- 
saulio badmintono žaidėjus, nenuilstamai pirmyn ir atgal dau- 
žančius badmintono kamuoliuką. 

Medikai stumtelėjo poną Lisboną į šoną, kad galėtų ap- 
žiūrėti Sesiliją. Pulso jie nebeužčiuopė, bet vis tiek dar bandė 
ją gelbėti. Storulis metalo pjūklu pjovė strypą, o liesasis stovėjo 
pasiruošęs gaudyti Sesiliją, nes buvo kur kas pavojingiau nu- 
traukti Sesiliją nuo spygliuoto galo, negu palikti strypą styroti 
ten, kur jis buvo. Kai strypas pagaliau lūžo, liesasis kluptelėjo 
neatlaikęs atsipalaidavusio Sesilijos kūno svorio. Paskui jis at- 
gavo pusiausvyrą, apsisuko ir užvilko ją ant neštuvų. Jiems 
nešant ją nupjautasis strypas styrojo po marška kaip palapinės 
kuoliukas. 

Buvo beveik devynios valandos vakaro. Nuo Čeiso Bjulo 
namo stogo, ant kurio sulipome nusimetę savo puošniuosius 
drabužius, kad galėtume stebėti, kas bus toliau, už aukštyn besis- 
tiebiančių medžių guotų matėme nelygią liniją, ties kuria baigėsi 
miškas ir prasidėjo didmiestis. Saulė leidosi į tolumoje matomų 
gamyklų smogą, o blausaus saulėlydžio atspindžiai žaidė šalia jų 


esančiuose lūšnynuose išbarstytose stiklo šukėse. Čia, aukštai, 


mus pasiekė garsai, kurių paprastai negirdėdavome. Sutūpę 
ant dervuotų čerpių, pasirėmę ant rankų smakrus, klausėmės 
vos girdimos, sunkiai iššifruojamos ir šiek tiek vėluojančios 
miesto gyvenimo garsajuostės: šnekų ir šūksnių, pririšto šuns 
lojimo, automobilių signalų, mergaičių, kurios atkakliai žaidė 
kažkokį sunkiai suprantamą žaidimą ir vis šūkčiojo skaičius, bal- 
sų, — nualinto didmiesčio, kuriame niekada nebuvome, garsų, 
susimaišiusių, prislopusių ir beprasmių, čia atneštų vėjo. Paskui 
stojo tamsa. Tolumoje matėme judančias automobilių žibintų 
šviesas. Šiek tiek artėliau užsidegdavo geltonos namų šviesos, ap- 
šviesdamos priešais televizorius sėdinčias šeimas. Vienas po kito 


išsivaikščiojome po namus. 


Mūsų miestelyje dar niekada nebuvo laidotuvių — bent jau 
mes per savo trumpą gyvenimą to neprisiminėme. Daugiausia 
žmonių mirė Antrojo pasaulinio karo metais, kai mūsų dar nė 
nebuvo, o mūsų tėvai buvo neįtikėtinai liesi jauni vyrukai iš 
nespalvotų fotografijų — tėčiai lauko aerodromuose kažkur 
džiunglėse, spuoguoti ir tatuiruoti tėčiai, tėčiai su dailių moterų 
plakatais, tėčiai, rašę meilės laiškus merginoms, vėliau tapusioms 
mūsų motinomis, tėčiai, kuriuos kareiviškas maistas, vienatvė 
ir šėlstantys hormonai maliarijos pritvinkusiame ore įkvėpdavo 
poetinėms svajonėms, vos tik jiems grįžus namo išnykusioms be 


pėdsako. Dabar mūsų tėvai buvo pusamžiai vyriškiai su dideliais 


pilvais ir dėl ilgus metus dėvimų kelnių visiškai nuplikusiomis 
"-blauzdomis, bet iki mirties jiems dar buvo toli. Jų pačių tėvams, 
kurie kalbėjo užsienietiškai ir kaip kokie suopiai gyveno pertvar- 
kytose palėpėse, buvo prieinama geriausia įmanoma sveikatos 
priežiūra, todėl jie, atrodo, ketino gyventi iki pat kito amžiaus. 
Nemirdavo nei niekieno seneliai, nei močiutės, nei tėvai. Buvo 
mirę tik keli šunys, pavyzdžiui, Tomo Burko skalikas Keksiukas, 
kuris užspringo kramtomąja guma, na, O tą Vasarą dar mirė 
ir būtybė, kuri skaičiuojant šuns metais tebuvo mažas šunelis 
— Sesilija Lisbon. 

Tą dieną, kai ji mirė, suėjo lygiai šešios savaitės nuo kapinių 
darbuotojų streiko pradžios. Niekas per daug nesuko galvos nei 
dėl streiko, nei dėl kapinių darbuotojų skundų, nes daugelis iš 
mūsų net nebuvome lankęsi kapinėse. Retkarčiais iš varguome- 
nės kvartalo ataidėdavo šūviai, bet mūsų tėvai atkakliai tvirtin- 
davo, kad tai tik automobilių duslintuvai. Todėl kai laikraščiai 
pradėjo rašyti, kad laidotuvės mieste nebevyksta, mums nė į 
galvą neatėjo, kad tai kaip nors paveiks ir mus. Lygiai taip pat ir 
ponas bei ponia Lisbonai, kurie tebuvo įžengę į penktąją dešimtį 
ir turėjo pulkelį paauglių dukterų, nekreipė dėmesio į streiką, kol 
nepradėjo žudytis jų pačių dukterys. 

Ir toliau vyko gedulingos apeigos, tik nieko nelaidojo. 
Karstus iškraudavo laidojimo vietose, kuriose nebuvo iškastų 
duobių, kunigai atkalbėdavo panegirikas, liejosi ašaros, tada 
karstus veždavo atgal į lavoninės šaldiklį, kur jie laukė, kol bus 


pasiektas susitarimas. Nepaprastai išpopuliarėjo kremavimas. 


Tačiau ponia Lisbon šiai minčiai pasipriešino, baimindamasi, 
kad tai tėra stabmeldiškas paprotys, ir net surado Biblijoje vietą, 
kur buvo teigiama, kad per antrajį Kristaus atėjimą mirusieji pri- 
sikels, o sudegintieji prisikelti negalės. 

Mūsų priemiestyje buvo tik vienerios kapinės — apsnūdęs 
laukas, skirtingu laiku priklausęs skirtingoms denominacijoms, 
pradedant liuteronais ir baigiant metodistais bei katalikais. 
Čia buvo palaidoti trys Kanados prancūzai, kurie vertėsi kai- 
linių žvėrelių medžiokle, visa kepėjų giminė Kropo pavarde ir 
J. B. Milbenkas, išradęs vietinį gaivųjį gėrimą, panašų į girą. 
Kapinės su pasvirusiais antkapiais, raudonu pasagos formos 
žvyrkeliu ir daugybe medžių, kuriuos puikiai tręšė gerai įmitę 
palaikai, per pastaruosius dešimtmečius buvo visiškai užpil- 
dytos. Todėl laidotuvių biuro direktorius ponas Altonas buvo 
priverstas aprodyti ponui Lisbonui kapines ir galimas laidojimo 
vietas. 

Jis puikiai prisiminė tą ekskursiją. Nebuvo lengva pamiršti 
streiko dienas, bet ponui Altonui teko pripažinti ir kitką: 

— Man tai pirmoji savižudybė. Ir dar vaiko. Įprasti užuo- 
jautos pareiškimai čia netiko. Tiesą pasakius, buvau kiaurai šla- 
pias nuo prakaito. 

Vakarų pusėje jie apžiūrėjo ramias kapinaites palestinietiš- 
koje dalyje, bet ponui Lisbonui nepatiko jam svetimas pasirodęs 
muedzino balsas, kviečiantis žmones melstis, be to, jis buvo gir- 
dėjęs, kad kaimynystėje, laikydamiesi senų ritualų, žmonės savo 


voniose tebeskerdžia ožius. 


— Ne čia, — pasakė jis. — Tik ne čia. 

Tada jie apžiūrėjo nedideles katalikų kapinaites, kurios at- 
rodė idealios, kol ponas Lisbonas neišvydo už jų dviejų mylių 
plynos žemės, priminusios jam fotografijose matytą Hirosimą. 

— Ten buvęs lenkų miestelis, — pasakojo mums ponas 
Altonas. — GM* supirko žemę iš kokių dvidešimt penkių tūks- 
tančių lenkų, ketindama statyti didelę automobilių gamyklą. 
Nugriovė dvidešimt keturis kvartalus, o tada baigėsi pinigai. Toje 
vietoje liko tik griuvėsiai ir piktžolės. Ji, aišku, atrodo apleista, 
bet matosi tik žiūrint pro galinę tvorą. 

Galų gale jie atsidūrė viešose, jokiai konfesijai nepriklau- 
sančiose kapinėse, kurios buvo tarp dviejų greitkelių. Čia ir 
atliko visas Sesilijai Lisbon skirtas gedulingas apeigas, išskyrus 
patį laidojimą. Bažnytinėse knygose Sesilijos mirties priežastis 
buvo įvardyta kaip „nelaimingas atsitikimas“, kaip po metų — 
ir visų kitų mergaičių. Paklaustas apie tai tėvas Mudžis mums 
atsakė: 

— Nenorėjom ieškoti priekabių. Ir iš kur jūs žinot, kad ji 
nepaslydo? 

Kai prasitarėme apie migdomuosius, kilpą ir kitus dalykus, 
jis pasakė: 

— Savižudybė, kaip mirtina nuodėmė, visų pirma yra ke- 
tinimo klausimas. Kas galėtų pasakyti, kas dėjosi tų mergaičių 


širdyse? Ką jos iš tiesų norėjo padaryti? 


* GM — „General Motors“. 


Daugelio mūsų tėvai laidotuvėse dalyvavo, o mus paliko na- 
muose, norėdami apsaugoti nuo tragizmo užkrato. Visi sutiko, 
kad kapinės buvo nykiausios, kokias kada nors teko maryti. Čia 
nebuvo nei antkapių, nei paminklų, tik į žemę įspaustos graniti- 
nės lentos, o ant karo veteranų kapų — dar ir lietaus apgadintos 
plastikinės Amerikos vėliavėlės ar vielinės girliandos su nuvytu- 
siomis gėlėmis. Piketuotojai nenorėjo praleisti pro vartus katafal- 
ko, bet išgirdę, kokio amžiaus mirusioji, prasiskyrė ir net nuleido 
pagiežingus plakatus. Kapinėse matėsi akivaizdūs aplaidumo, 
kuris buvo streiko rezultatas, ženklai. Prie kai kurių kapų riogso- 
jo supiltos žemių krūvos. Čia pat stovėjo sustingusi kasamoji, jos 
kaušas buvo apžiojęs gabalą velėnos, lyg profsąjungos raginimas 
streikuoti būtų išgirstas įpusėjus kažkieno laidotuvėms. Šeimos 
nariai, kurie ėmėsi kapų priežiūros, iš paskutiniųjų stengėsi kaip 
nors pagražinti savo artimųjų paskutinio poilsio vietą. Per daug 
patręšus vienas plotas nudegė iki akinamo geltonumo. Per daug 
pripylus vandens kitas plotas virto pelke. Kadangi vandens rei- 
kėjo atsinešti patiems (laistymo sistema buvo sabotuojama), nuo 
vieno kapo prie kito vingiavo giliai išminti takai, lyg naktimis 
aplinkui būtų vaikštinėję mirusieji. 

Žolės niekas nepjovė beveik septynias savaites. Gedėtojai 
stovėjo įsibridę į ją ir laukė, kol atneš karstą. Kadangi paauglių 
mirtingumas buvo nedidelis, laidojimo reikmenų tiekėjai netu- 
rėjo vidutinio dydžio karstų. Jie turėjo kelis kūdikiams skirtus 
karstus, vos didesnius už duoninę. Kito dydžio karstai jau buvo 


skirti suaugusiesiems, todėl Sesilijai per dideli. Kai laidojimo 


namuose atidarė jos karstą, jame tebuvo matyti atlasinė pagalvė 
"ir raukti karsto dangčio paminkštinimai. Ponia Terner prisipa- 
žino: 

— Net pagalvojau, kad tas daiktas tuščias. 

Bet paskui fone lyg optinė iliuzija išryškėjo Sesilija, kuri 
svėrė vos šešiasdešimt devynis svarus*, todėl karste paliko tik ne- 
gilų įspaudą, o jos blyški oda ir plaukai susiliejo su atlasu. Ji buvo 
apvilkta nebe vestuvine suknele, kurią ponia Lisbon išmetė, o 
smėlio spalvos su nėrinių apykakle. Ta suknelė — tai močiutės 
Kalėdų dovana, ir Sesilija prisiekė, kad gyva būdama jos tikrai 
nedėvės. Pro atidarytą dangčio dalį matėsi ne tik Sesilijos veidas 
ir pečiai, bet ir rankos su apkramtytais nagais, šiurkščios alkūnės, 
išsikišę klubai ir net jos keliai. 

Pro karstą vorele praėjo tik šeimos nariai. Pirmosios ėjo 
mergaitės — priblokštos ir be jokios veido išraiškos, o žmonės 
vėliau kalbėjo, kad iš jų veidų viskas buvo aišku jau tada. 

— Atrodė, lyg būtų jai mirkčiojusios, — piktinosi ponia 
Karuters. — Juk turėjo raudoti, o jos ką darė? Prieina prie karsto, 
žvilgt ir drožia šalin. Kaip mes tai praleidom pro akis? 

Kurtas Van Osdolas, vienintelis laidojimo namuose buvęs 
vaikas, pasakė, kad būtų Sesiliją apgrabaliojęs tiesiog kunigo 
ir visų kitų akivaizdoje, jeigu tik mes būtume ten buvę ir ga- 
lėję įvertinti jo drąsą. Kai praėjo mergaitės, pakibusi vyrui ant 


rankos netvirtu žingsniu priėjo ponia Lisbon ir palinko virš 


* Apie 31 kg. 


Sesilijos, kurios veidas pirmą ir paskutinį kartą buvo padažytas 
skaistalais. 

Ponui Bartonui pasigirdo, kad ji pasakė: 

— Pažiūrėk į jos nagus. Negi jie nieko negalėjo jiems pa- 
daryti? 

Tada ponas Lisbonas atsakė: 

— Jie ataugs. Nagai nenustoja augti. Ji jų nebenusikramtys, 


brangioji. 


Sesilijai mirus, mūsų žinios apie ją augo taip pat nenatūraliai at- 
kakliai, kaip ir jos nagai. Nors ji kalbėdavo retai ir neturėjo tikrų 
draugų, visi ką nors ryškaus prisiminė apie Sesiliją. Kai kurie iš 
mūsų kokias penkias minutes buvome laikę ją rankose dar kūdi- 
kį, kol ponia Lisbon bėgte grįždavo į namus pasiimti rankinuko. 
Kai kurie buvome žaidę su ja smėlio dėžėje, pešęsi dėl kastuvėlio 
arba demonstravę jai savo grožybes už kreivo šilkmedžio, kuriam 
tiesiai augti trukdė tinklinė tvora. Mums teko kartu su ja stovė- 
ti vienoje eilėje laukiant skiepų nuo raupų, kartu po liežuviais 
laikyti cukraus gabaliukus su vakcina nuo poliomelito, mokyti 
ją šokinėti per šokdynę, padeginėti gyvates, daugybę kartų su- 
drausti ją besirengiančią krapštyti šašus ar gerti iš fontano miesto 
parke. Kai kurie iš mūsų buvome ją įsimylėję, bet žinodami jos 
keistenybes apie tai nesiskelbėme. 


Sesilijos miegamojo apibūdinimas, kurį pagaliau išgavome 


iš Liusės Brok, visiškai atitiko tokį jos charakterio įvertinimą. 
Be ant sienos kabančių judančių Zodiako ženklų, po Sesilijos 
pagalve, kuri tebekvepėjo smilkalais ir jos plaukais, Liusė rado 
veiksmingųjų ametistų kolekciją ir Taro kortų kaladę. Liusė 
patikrino, nes mes jos to prašėme, ar buvo pakeista patalynė, 
ir pasakė, kad nebuvo. Kambarys paliktas toks, koks buvęs, 
kaip eksponatas. Langas, pro kurį iššoko Sesilija, tebebuvo at- 
viras. Viršutiniame komodos stalčiuje Liusė rado septynerias 
apatines kelnaites, kurios visos buvo perdažytos juodai. Be to, 
spintoje ji rado dvi poras švarių sportbačių su auliukais. Visa 
tai mūsų visai nestebino. Seniai žinojome apie juodus Sesilijos 
apatinius, nes kai tik ji atsistodavo ant dviračio pedalų, kad 
pridėtų greičio, mes būtinai žvilgrelėdavome jai po sijonu. 
Taip pat ne kartą matėme ją ant užpakalinių laiptų šveičiančią 
savo sportukus dantų šepetėliu, kurį ji mirkydavo į puodelį su 
skystu muilu. 

Dienoraštį Sesilija pradėjo rašyti likus pusantrų metų iki 
savižudybės. Daug kam tie išmarginti dienoraščio puslapiai at- 
rodė lyg jos neįskaitomos nevilties hieroglifai, nors dauguma 
paveikslėlių buvo visai linksmi. Dienoraštis buvo su spynele, 
bet Deividas Barkeris, kuris jį gavo iš Skipo Ortegos, santech- 
niko padėjėjo, mums pasakė, kad Skipas dienoraštį rado ponų 
Lisbonų miegamojo vonios kambaryje šalia klozeto, o spynelė 
jau buvo išlaužta, lyg ponas ir ponia Lisbonai būtų jį skaitę pa- 
tys. Timas Vaineris, smegeningiausias iš mūsų, primygtinai siūlė 


dienoraštį ištyrinėti. Mes nusinešėme jį į studiją, kurią Timui 


įrengė jo tėvai, su žaliomis stalinėmis lempomis, gaubliu ir en- 
ciklopedijomis paauksuotais kraštais. 

— Emocinis nestabilumas, — pasakė jis analizuodamas ra- 
šyseną. — Pažiūrėkit į taškus ant šitų „i“. Jų visur pilna. — Tada 
palinkęs į priekį ir demonstruodamas mėlynas venas po nesveikai 
blyškia oda jis pridūrė: — Galima sakyti, kad ji buvo svajotoja. 
Jokių sąsajų su realybe. Kai šoko žemyn, turbūt galvojo, kad nu- 
skris. 

Kai kurias dienoraščio dalis išmokome atmintinai. Kol nu- 
sikasėme iki Čeiso Bjulo palėpės, skaitėme jį garsiai. Leidome 
dienoraštį iš rankų į rankas vartydami jo puslapius ir nekantriai 
ieškodami savo vardų. Tačiau netrukus išsiaiškinome, kad nors 
Sesilija nuolat į visus spoksodavo, nė vienam iš mūsų jos mintyse 
nebuvo vietos. Kaip ir jai pačiai. Jos dienoraštis nebuvo įprastas 
paauglystės dokumentas, nes jį skaitydami nepastebėjome nieko, 
kas liudytų apie besiformuojantį ego. Nebuvo jokių įprastinių 
nesaugumo, dvejonių, įsimylėjimų ir svajonių įrodymų. Apie 
savo seseris ir save Sesilija rašė taip, lyg jos visos būtų vienas 
asmuo. Neretai sunkiai suprasdavome, apie kurią seserį ji rašy- 
davo, todėl daugelis tokių keistų sakinių skaitytojo sąmonėje 
kūrė kažkokios mitinės būtybės įvaizdį — su dešimčia kojų ir 
penkiomis galvomis, gulinčios lovoje ir mintančios greituoju 
maistu ar kenčiančios prieraišių tetų apsilankymus. Dienoraštyje 
daugiau kalbama apie mergaičių egzistavimą, o ne apie tai, ko- 
dėl jos nusižudė. Mums nusibodo skaityti apie tai, ką jos valgė 


(„Pirmadienis, vasario 13. Pasišildėm šaldytą picą“), kuo vilkėjo, 


kokias spalvas mėgo. Jos visos nepakentė pertrintos kukurūzų 
sriubos, o Merė karstydamasi žaidimų aikštelėje nusilaužė dantį 
ir turėjo danties vainikėlį. 

— Aš juk jums sakiau, — perskaitęs apie tai pasakė Kevinas 
Hedas. 

Taip ir išsiaiškinome, kaip jos gyveno, pasisavinome prisi- 
minimus iš tų laikų, kurių nebuvome išgyvenę, įsivaizduodavo- 
me Laks, persisvėrusią per laivo kraštą, kad pirmą kartą gyveni- 
me paglostytų banginį, ir sakančią: 

— Niekad nemaniau, kad jie taip dvokia. 

O Teresė jai atsakė: 

— Tai dumbliai jų ūsuose pūva. 

Susipažinome su žvaigždėtu dangumi, į kurį mergaitės 
spoksojo stovyklaudamos prieš kelerius metus, su nuobodžio- 
mis vasaromis, kai jos maklinėdavo tai galiniame, tai priekinia- 
me kieme, tai vėl grįždavo į galinį, ir net su kažkokiu sunkiai 
apibūdinamu kvapu, kuris sklisdavo iš tualeto lietingais vakarais 
ir kurį „mergaitės vadino kanalizacijos kvapu. Sužinojome, ką 
jauti, kai pamatai vaikiną be marškinėlių, ir kodėl to jausmo 
skatinama Laks ant savo trižiedžio segtuvo ir net ant liemenėlių 
su kelnaitėmis violetiniu Aomasteriu išrašinėjo vardą „Kevinas“. 
Ir visiškai supratome jos pyktį, kai vieną dieną grįžusi namo ji 
pamatė, kad ponia Lisbon išmirkė jos apatinius drabužius balik- 
lyje ir išbalino visus „Kevinus“. Sužinojome, kokį skausmą kelia 
žiemos vėjas, plaikstydamas sijoną, ir kaip paskausta kojas, kla- 


sėje bandant išlaikyti suglaustus kelius, ir kaip siutino nuobodus 


šokinėjimas per virvutę, kai berniukai tuo tarpu žaidė beisbolą. 
Taip ir nesupratome, kodėl mergaitėms buvo taip svarbu su- 
augti arba kodėl joms atrodė būtina vienai kitą girti, bet kartais, 
kai kuris nors iš mūsų garsiai perskaitydavo ilgą dienoraščio 
ištrauką, vargiai įveikdavome norą apsikabinti ar vieni kitiems 
sakyti, kokie esame gražūs. Jautėme, kokia kančia būti mergaite, 
supratome, kodėl jų sąmonė tapdavo tokia aktyvi ir kartu sva- 
jinga ir iš kur jos žinodavo, kaip derinti spalvas. Supratome, kad 
mergaitės buvo mūsų dvynės, kad visi gyvavome toje pačioje 
erdvėje lyg gyvūnai visiškai vienodais kailiais ir kad jos apie mus 
žinojo viską, nors mes apie jas nenutuokėme nieko. Galų gale 
išsiaiškinome, kad po jų mergaitiška išvaizda slėpėsi mioterys, 
kad jos suprato, kas yra meilė ir net mirtis, o mes joms buvo- 
me reikalingi tik tam, kad keltume triukšmą, kuris jas, atrodo, 
žavėjo. 

Skaitydami toliau supratome, kad Sesilija pradėjo tolti 
nuo savo seserų ir, tiesą sakant, atsisakė asmeninio pasakojimo 
tono. Vienaskaitos pirmasis asmuo beveik visiškai išnyko, visai 
kaip filme, kai kamera atsitraukia tolyn nuo veikėjų, kad po 
išnykstančių vaizdų sekos parodytų jų namus, gatvę, miestą, 
šalį ir galiausiai planetą, taip juos ne tik sumenkindama, bet 
ir visiškai išdildydama iš atminties. Jos ne pagal metus bran- 
di proza pasuko į beasmenes temas — reklama apie raudantį 
indėną, irkluojantį kanoją užterštame upelyje, arba per vakaro 
žinias praneštas žuvusiųjų kare skaičius. Paskutiniame die- 


noraščio trečdalyje vyravo dvi besikaitaliojančios nuotaikos. 


Romantiškuose fragmentuose Sesilija grauždavosi dėl mūsų 
guobų nelaimingos baigties. Ciniškuose pasisakymuose ji teig- 
davo, kad tiems medžiams nieko bloga nenutikę, o jų kirtimas 
tėra sąmokslas, kuriuo siekiama viską suniveliuoti. Tai šen, tai 
ten netikėtai pasirodydavo užuominos apie šią ir kitas sąmokslo 
teorijas — iliuminatus, politinių, karinių ir pramoninių jėgų 
susivienijimą, bet viskas ir teliko užuominomis, lyg visi tie pa- 
vadinimai jai tebūtų buvę kažkokie neaiškūs cheminiai teršalai. 
Po plūdimosi ji be atodairos leisdavosi į poetinius apmąstymus. 
Kupletas apie vasarą iš eilėraščio, kurio ji taip ir neužbaigė, 


mums pasirodė visai mielas: 


Medžiai kaip gyvi dairosi po laukus 


Mano bjaurioji sesuo tąso man plaukus 


Šis fragmentas dienoraštyje atsirado birželio 26-ąją, praėjus 
trims dienoms po jos grįžimo iš ligoninės, kai matydavome ją 


gulinčią ant žolės priekiniame kieme. 


Apie Sesilijos nuotaiką paskutinę jos gyvenimo dieną žinoma ne- 
daug. Pasak pono Lisbono, atrodė, kad ji buvo visai patenkinta 
dėl artėjančio pobūvio. Kai jis nulipo žemyn pasižiūrėti, kaip 
jam ruošiamasi, pamatė Sesiliją stovinčią ant kėdės ir mėlynais 


bei raudonais kaspinais rišančią prie lubų balionus. 


— Liepiau jai lipti žemyn. Gydytojas sakė, kad jai nereikėtų 
laikyti virš galvos iškėlus rankų. Dėl siūlių. 

Ji pakluso ir likusią dienos dalį praleido gulinėdama ant 
kilimo savo miegamajame, spoksodama į Zodiako ženklus ir 
klausydamasi keistos keltiškos muzikos plokštelių, kurių užsi- 
sakė paštu. 

— Dažniausiai koks nors sopranas dainuodavo apie pelkes 
ir nuvytusias rožes. 

Ponas Lisbonas šiek tiek nerimavo dėl tokios melancho- 
liškos muzikos, nes visada lygindavo ją su optimistinėmis savo 
jaunystės melodijomis, bet eidamas koridoriumi jis pagalvojo, 
kad ji niekuo ne blogesnė už tą bliovimą, vadinamą roku, kurio 
klaMėsi Laks, arba nežmoniškus klyksmus, kurie sklido iš Teresės 
mėgėjiško radijo. 

Visą popietę, nuo pat antros valandos, Sesilija mirko vonio- 
je. Nebuvo nieko keisto, kad ji ten gulėjo taip ilgai, bet po to, 
kas atsitiko paskutinį kartą, ponas ir ponia Lisbonai nenorėjo 
rizikuoti. 

— Liepėme jai palikti bent šiek tiek pravertas duris, — pa- 
sakojo ponia Lisbon. — Jai tai, aišku, nepatiko. Be to, dabar ji 
turėjo naujų argumentų. Tas psichiatras pasakė, kad Sesilija jau 
pasiekė tokį amžių, kai labai svarbus privatumas. 

Visą popietę ponas Lisbonas vis lipdavo aukštyn sugalvojęs 
kokį nors pretekstą, kad galėtų praeiti pro vonią. 


— Palaukdavau, kol išgirsdavau vandens pliuškenimą, ir 


praeidavau pro šalį. Savaime suprantama, kad buvom išnešę iš 
ten visus aštrius daiktus. 

Pusę penkių ponia Lisbon nusiuntė Laks patikrinti Sesilijos. 
Kai grįžo apačion, Laks neatrodė susirūpinusi ir iš jos elgesio 
nebūtum galėjęs pagalvoti, kad ji nutuokė apie tai, ką jos sesuo 
ketino iškrėsti vėliau. 

— Jai viskas gerai, — pasakė Laks. — Viskas smirda tomis 
vonios druskomis. 

Pusę šešių Sesilija pagaliau išlipo iš vonios ir apsirengė 
pobūviui. Ponia Lisbon girdėjo ją kursuojant tarp dviejų sese- 
rų miegamųjų (Bonė gyveno viename kambaryje su Mere, o 
Teresė — su Laks). Girdėdami barškant jos apyrankes, abu tėvai 
jautėsi ramiau, nes taip jie žinojo, ką ji veikia, lyg būtų buvusi 
koks gyvulys su varpeliu ant kaklo. Iki pasirodant mums ponas 
Lisbonas kartkartėmis išgirsdavo Sesilijos apyrankių skimbčioji- 
mą, kai ji, matuodamasi įvairius batus, laipiojo laiptais tai aukš- 
tyn, tai žemyn. 

Remiantis tuo, ką ponas ir ponia Lisbonai mums papasa- 
kojo įvairiomis progomis ir būdami skirtingos būsenos, galima 
daryti išvadą, kad jiems Sesilijos elgesys per pobūvį visai neat- 
rodė keistas. 

— Prie svečių ji visada nuščiūdavo, — teigė ponia Lisbon. 

Ir turbūt tik dėl to, kad jiems patiems trūko bendravimo 
patirties, ponas ir ponia Lisbonai tą pobūvį prisiminė kaip visai 
sėkmingą. Tiesą sakant, ponia Lisbon nuoširdžiai nustebo, kai 


Sesilija paprašė leidimo išeiti. 


— Man atrodė, kad ji visai gerai leido laiką. 

Net ir tada kitų mergaičių elgesys neišdavė, kad jos būtų 
nutuokusios apie tai, kas turėjo nutikti. Tomas Fahimas prisimi- 
nė Merę jam pasakojus apie megztinį, kurį ji norėjo nusipirkti. 
Teresė su Timu Vaineriu diskutavo apie savo troškimą įstoti į 
gerą universitetą. 

Kaip išsiaiškinome vėliau, Sesilija savo miegamąjį pasiekė 
ne taip greitai, kaip mums pasirodė. Nuo tada, kai ji mus paliko, 
iki tol, kol užlipo į viršų, ji spėjo atsigerti sunkos iš konservuo- 
tų kriaušių skardinės (skardinę, kurioje, nepaisydama ponios 
Lisbon draudimo taip daryti, buvo pradūrusi vieną skylutę, ji 
paliko ant virtuvigio stalo). Prieš atsigerdama sunkos, o gal po 
to, ji nuėjo prie galinių durų. 

— Maniau, kad jie ją kur nors išsiunčia, — pasakė ponia 
Picenberger. — Ji nešėsi lagaminą. 

Niekas niekada nerado jokio lagamino. Tokį ponios 
Picenberger pareiškimą galėjome paaiškinti tik kaip jos bifokali- 
nių akinių lęšių sukeltą haliucinaciją, o gal kaip vėlesnių savižu- 
dybių pranašystę, kai lagaminai buvo bene pagrindinis leitmo- 
tyvas. Kad ir kokia būtų buvusi tiesa, ponia Picenberger matė 
Sesiliją prie galinių durų, o po kelių sekundžių ji užlipo laiptais, 
tai mes ir girdėjome būdami apačioje. Įėjusi į miegamąjį ji užde- 
gė šviesas, nors lauke dar buvo pakankamai šviesu. Iš kitos gatvės 
pusės ponas Bjulas matė, kaip ji pravėrė miegamojo langą. 

— Aš jai pamojavau, bet, atrodo, ji manęs nepamatė, — pa- 


sakojo jis mums. 


Tuo metu kitame kambaryje suvaitojo jo žmona. Apie 
" Sesiliją jis sužinojo tik tada, kai greitoji jau buvo išvažiavusi. 

— Deja, mes turime savų bėdų, — pasiskundė jis. 

Pas savo sergančią žmoną jis nuėjo kaip tik tada, kai Sesilija 


iškišo pro langą galvą ir įkvėpė rausvo, drėgno ir švelnaus oro. 


TREČIAS SKYRIUS 


( ėlių puokštės Lisbonų namuose pasirodė vėliau negu buvo 
ten Dėl neįprastos mirties daugelis žmonių nusprendė 
nesiųsti gėlių į laidojimo namus, ir šiaip visi atidėliojo užsaky- 
mus nebūdami tikri, ar dėl įvykusios nelaimės iš viso nekelti 
šurmulio, ar elgtis taip, lyg mirtis būtų buvusi savaiminė. Tačiau 
galų gale visi ką nors nusiuntė — vainikų su baltomis rožėmis, 
orchidėjų puokščių, rasotų bijūnų. Piteris Lumis, kuris pristati- 
nėdavo gėles, pasakojo, kad visa Lisbonų svetainė buvo grūste 
užgrūsta gėlėmis. Puokštės skleidėsi ant kėdžių ir buvo nukloju- 
sios visas grindis. 

— Jie jų net nemerkė, — pasakė jis. 

Daugelis žmonių nusprendė siųsti pirktinius atvirukus su 
užrašais: „Su giliu. liūdesiu“ arba „Su gilia užuojauta“, bet kai 
kurie nepatingėjo užuojautos parašyti patys, nes taip daryti buvo 
įpratę. Ponia Berds pacitavo Voltą Vitmeną, ir mes mėgdavome 


murmėti tą citatą vieni kitiems: „Visi kada nors išeina, bet niekas 


neišnyksta, o mirtis visai ne tokia, kokią ją įsivaizduojame — ji 
galbūt kur kas geriau už gyvenimą.“ Čeisas Bjulas slapčiomis per- 
skaitė savo motinos užrašytą atviruką, kurį ši pakišo po Lisbonų 
durimis. Jame buvo parašyta: „Nenutuokiu, kaip dabar jaučiatės, 
ir net neketinu apsimesti, kad nutuokiu.“ 

Kai kas net išdrįso užeiti pas Lisbonus. Į Lisbonų namus 
kiekvienas atskirai buvo užsukę ponas Hačas ir ponas Pitersas, 
bet jų įspūdžiai šiek tiek skyrėsi. Ir vieną, ir kitą ponas Lisbonas 
pakvietė į vidų, bet jiems dar nespėjus pradėti skausmingos te- 
mos pasodino priešais televizorių žiūrėti beisbolo. 

— Jis nesiliovė kalbėjęs apie atsarginį metiką, — pasa- 
kojo ponas Hačas. — Po galais, juk universiteto laikais pats 
buvau metikas. Teko jį pataisyti dėl kelių esminių dalykų. 
Įsivaizduokit, jis norėjo, kad būtų pakeistas Mileris, nors jis 
vienintelis šio to vertas tos komandos metikas! Aš net užmir- 
šau, ko ten atėjau! 

Štai ką papasakojo ponas Pitersas: 

— Jis atrodė kaip nesavas. Tol reguliavo atspalvius, kol aikš- 
telė pasidarė beveik mėlyna. Tai atsisėsdavo, tai vėl atsistodavo. 
Įėjo viena iš mergaičių ir atnešė alaus. Nežinau kuri. Kas ten jas 
gali atskirti? Ji pirmiausia gurkštelėjo pati ir tik paskui padavė 
jam. 

Nė vienas iš jų taip ir neužsiminė apie savižudybę. 

— Aš tai norėjau, tikrai norėjau, — pasakė ponas Hačas. — 
Bet kad nepasitaikė progos. 


Tėvas Mudis buvo atrkaklesnis. Ponas Lisbonas jį priėmė 


kaip ir kitus vyrus ir tuoj pat pasodino priešais televizorių žiūrėti 
beisbolo. Po kelių minučių, lyg to ir tebūtų laukusi, Merė atnešė 
alaus. Bet tėvas Mudis nesileido išmušamas iš vėžių. Per antrąjį 
kėlinį jis prašneko: 

— Gal pakviestumėte čia ponią Lisbon? Norėčiau su jumis 
abiem šnektelėti. 

Ponas Lisbonas palinko prie televizoriaus. 

— Bijau, kad ji šiuo metu nenori nieko matyti. Negaluo- 
ja. 

— Su savo nuodėmklausiu galėtų ir pasimatyti, — atrėžė 
tėvas Mudis ir atsistojo pasirengęs eiti. 

Ponas Lisbonas iškėlė du pirštus. Jo akyse žibėjo ašaros. 

— Tėve, — pasakė jis. — Dvigubas dutas*, tėve. 

Paulas Konelis, kuris patarnaudavo per Mišias, nugirdo 
tėvą Mudį pasakojant chorvedžiui Eredui Simpsonui, kaip jis 
paliko „tą keistuolį, teatleidžia Dievas, kad taip sakau, bet juk 
pats jį tokį sutvėrė“, ir užlipo į viršų. Name jau matėsi netvar- 
kingumo požymių, bet negalėjai net lyginti su tuo, į ką jie pa- 
virto vėliau. Ant laiptų buvo matyti dulkių kamuoliai. Laiptų 
viršuje voliojosi apkramtytas sumuštinis, kuriam užbaigti kaip 
tik čia kažkam nebeliko nuotaikos. Kadangi ponia Lisbon lio- 
vėsi skalbti ir net nebepirko skalbiamųjų priemonių, mergaitės 


drabužius skalbdąvosi rankomis vonioje, ir eidamas pro jų 


* Dvigubas 4utas — sėkmingas gynybinis manevras žaidžiant beisbolą, kai iš aikštelės turi 
pasitraukti du besiginančios komandos žaidėjai. 


vonios kambarį tėvas Mudis išvydo dušo užuolaidą, nukabi- 
-nėtą marškinėliais, kelnėmis ir apatiniais, nuo kurių varvėjo 
vanduo. 

— Tiesą sakant, visai malonus garsas, — pasakė jis. — Kaip 
lietus. 

Nuo grindų kilo garas, kvepiantis jazminų muilu (po kelių 
savaičių Džekobseno parduotuvės kosmetikos skyriuje paprašė- 
me jazminų muilo, kad patys galėtume pauostyti). Tėvas Mudis 
sustojo prie vonios kambario, nedrįsdamas įžengti į tą drėgną 
urvą, kuris buvo tarsi niekieno žemė tarp dviejų bendrų mer- 
gaičių miegamųjų. Jeigu būtų nugalėjęs dvasininko drovumą ir 
įėjęs vidun, būtų pamatęs unitazą, kuris stūksojo ten it sostas 
ir ant kurio Lisbonų mergaitės tuštindavosi net neužsidariusios 
durų, vonią, į kurią jos prikraudavo pagalvėlių ir naudodavo 
vietoj sofos, kad dvi seserys galėtų patogiai įsitaisyti, kol trečioji 
garbanodavo joms plaukus. Būtų pamatęs radiatorių, apkrautą 
stiklinėmis ir kokakolos skardinėmis, ir kriauklės formos mui- 
linę, kuri prireikus buvo naudojama vietoj peleninės. Laks nuo 
dvylikos metų valandų valandas pratūnodavo tualete rūkydama, 
o dūmus pūtė pro langą arba į drėgną rankšluostį, kurį paskui 
vėdindavo lauke. Bet tėvas Mudis viso to nepamatė. Jis tik perėjo 
per tropinio oro srovę, ir tiek. Už nugaros jautė namą košiančius 
skersvėjus, nuo kurių sūkuriavo dulkės, ir tą ypatingą šeimos 
kvapą, kurį turėjo kiekvienas namas ir kurį pažindavai vos įėjęs 
vidun: Čeiso Bjulo namuose atsidavė oda, Džo Larsono — ma- 


jonezu, o Lisbonų — išsivadėjusiais spragintais kukurūzais, kaip 

atrodė mums, nors tėvas Mudis, kuris ėmė ten lankytis po to, kai 
mergaitės pradėjo žudytis, pasakė: 

— Kažkoks laidojimo namų ir šluotų sandėliuko kvapo 
mišinys — nuo visų tų gėlių ir dulkių. 

Jis norėjo grįžti ten, kur dvelkė jazminais, bet kol stovėjo 
klausydamasis į vonios grindų plyteles barbenančių lašų, naiki- 
nančių mergaičių pėdsakus, pasigirdo balsai. Jis greitai perėjo 
koridoriumi, šaukdamas ponią Lisbon, bet ji neatsakė. Grįžęs 
prie laiptų pradėjo leistis žemyn ir pro praviras duris pamatė 
Lisbonų mergaites. 

— Tuo metu tos mergaitės tikrai neketino kartoti Sesilijos 
klaidos. Žinau, visi galvoja, kad viskas buvo suplanuota ir kad 
mes kažko nepastebėjome, bet iš tikrųjų jos buvo priblokštos ne 
mažiau už Mane. 

Tėvas Mudis tyliai pabeldė į duris ir paklausė, ar galėtų už- 
eiti. 

— Jos visos sėdėjo ant grindų. Mačiau, kad buvo apsiverku- 
sios. Atrodo, buvo surengusios savotišką miegalių vakarėlį. Visur 
mėtėsi pagalvės. Nemalonu apie tai kalbėti, prisimenu, pats save 
koneveikiau -vien už tai, kad tuo metu apie tai pagalvojau, bet 
buvo visiškai aišku, kad jos nesipraususios. 

Paklausėme tėvo Mudžio, ar jis kalbėjosi su mergaitėmis 
apie Sesilijos mirtį ir jų sielvartą, bet jis atsakė, kad nesikalbėjo. 

— Kelis kartus bandžiau pradėti kalbą, bet jos nesileido. 
Supratau, kad negaliu jų priversti. Tam turi būti tinkamas laikas 


ir nuotaika. 


Kai paklausėme jo, kokį bendrą įspūdį jis susidarė apie mer- 
"gaičių emocinę būklę tuo metu, jis atsakė: 


— Priblokštos, bet nepalūžusios. 


Pirmosiomis dienomis po laidotuvių mūsų susidomėjimas 
Lisbonų mergaitėmis išaugo dar labiau. Jų žavesį papildė paslap- 
tinga kančia, apie kurią niekas nekalbėjo, bet ją liudijo patinusios 
jų akys arba tai, kaip kartais jos staiga sustodavo, užsižiūrėdavo 
žemyn, o paskui papurtydavo galvas, lyg būtų nesutikusios su 
gyvenimu. Sielvartas vertė jas blaškytis. Girdėjome pasakojant 
apie tai, kaip jos be jokio tikslo bastėsi po parduotuves ar apšvies- 
tomis prekybos centro alėjomis su baikščiais fontanais ir po kait- 
rinėmis lempomis susmaigstytomis bandelėmis su dešrelėmis. 
Jos nusižiūrėdavo tai palaidinukę, tai suknelę, bet niekada nieko 
nepirkdavo. Vudis Klabo matė Laks Lisbon prie vienos parduo- 
tuvės besišnekučiuojančią su motociklininkų būriu. Vienas iš jų 
pakvietė ją pasivažinėti, ir žvilgtelėjusi savo namų, likusių kažkur 
už dešimties mylių, pusėn ji sutiko. Ji apsikabino jį per juosmenį. 
Jis užvedė motociklą. Kiek vėliau kažkas matė Laks pėsčiomis 
grįžtančią namo nešiną batais. 

Krygerio rūsyje pasitiesę atlikusios kiliminės dangos atraižą 
svajojome apie tai, kaip galėtume paguosti Lisbonų mergaites. 
Kažkas iš mūsų norėjo kartu su jomis gulėti žolėje arba groti 


gitara ir dainuoti joms dainas. Polas Baldinas norėjo nusivežti 


jas į miesto paplūdimį, kad jos įdegtų. Čeisas Bjulas, kuriam vis 
didesnę įtaką buvo pradėjęs daryti tėvas, priklausęs krikščionims 
scientistams, pasakė tik tiek, kad mergaitėms reikalinga „ne šio 
pasaulio pagalba“. Bet kai paklausėme jo, ką turi omenyje, jis 
teatsakė: 

— Nieko. 

Ir vis tiek, kai mergaitės eidavo pro šalį, neretai matydavo- 
me jį susigūžusį prie medžio, užsimerkusį ir kažką murmantį. 

Tačiau kai kurie žmonės galvojo ne tik apie mergaites. Dar 
iki Sesilijos laidotuvių buvo tokių, kurie mėgo pašnekėti apie tai, 
kokia pavojinga ta tvora, ant kurios ji nušoko. 

— To ir reikėjo tikėtis, — pasakė ponas Frenkas, dirbęs 
draudimo įmonėje. — Joks draudimas to nepadengtų. 

— Juk mūsų vaikai irgi galėjo ant jos nušokti, — atkakliai 
tvirtino ponia Zareti po sekmadienio Mišių gerdama kavutę. 

Netrukus po to susirinko grupė tėvų ir pradėjo kasti tvorą 
nereikalaudami jokio atlygio. Pasirodė, kad dalis tvoros stovėjo 
Beitsų žemėje. Ponas Bakas, kuris buvo teisininkas, susitarė su 
ponu Beitsu dėl tvoros nugriovimo, o su ponu Lisbonu apskritai 
apie tai nesikalbėjo. Visi buvo įsitikinę, kad Lisbonai, savaime 
suprantama, bus dėkingi. 

Kažin ar prieš tai buvome matę savo tėvus avinčius dar- 
biniais batais ir besikapstančius po žemę su visiškai naujomis 
sodininkų žirklėmis. Jie grūmėsi su tvora sulinkę lyg jūrų pės- 
tininkai, keliantys vėliavą ant Ivo Džimos. Tai buvo ryškiausias 


mūsų rajono bendrų pastangų pavyzdys, kokį tik galėjome 


prisiminti — visi tie teisininkai, gydytojai ir bankininkai, petys 
"į petį besidarbuojantys griovyje, kol mūsų motinos nešė jiems 
šalto limonado. Tokią akimirką atrodė, kad mūsų amžius įgavo 
praėjusių laikų didingumo. Atrodė, kad nuo telefono laidų viską 
stebėjo net žvirbliai. Automobiliai nevažinėjo. Paskendę iš did- 
miesčio sklindančiame smoge vyrai priminė alave iškaltas fhigū- 
ras, bet štai jau buvo gerokai po pietų, o tvoros išrauti jie taip ir 
nepajėgė. Ponas Hačas pasiūlė nupjauti tvoros strypus, kaip kad 
padarė greitosios pagalbos felčeriai, ir vyrai tuoj pat pakaitomis 
griebėsi juos pjauti, bet jų rankos, įpratusios kilnoti popieriukus, 
greitai pavargo. Galų gale jie pririšo tvorą prie dėdės Takerio ke- 
turiais ratais varomo visureigio galo. Niekam nerūpėjo, kad dėdė 
Takeris neturėjo vairuotojo pažymėjimo (egzaminuotojai visada 
užuosdavo, kad jis įkaušęs, ir net jei jis negerdavo tris dienas iki 
egzamino, tas kvapas vis tiek dar garuodavo jam iš porų). Mūsų 
tėvai rėkė: 

— Varyk! 

Ir dėdė Takeris iki dugno mynė akceleratorių, bet tvora nė 
nekrustelėjo. 

Galiausiai jie liovėsi dirbę ir pradėjo rinkti pinigus profesio- 
nalams iškviesti. Po valandos sunkvežimiu atvažiavęs vyras pri- 
kabino prie tvoros kablį, paspaudė mygtuką, paleisdamas suktis 
milžinišką suktuvą, ir gailiai sudejavus žemei tvora pasidavė. 

— Matyti kraujas, — pasakė Antonis Turkis, ir mes įsispit- 
rijome, norėdami įsitikinti, ar ten tikrai kraujas, kurio nebuvo 


matyti pačios savižudybės metu. Vieni sakė, kad jo matė ant 


trečiosios smailės, kiti — ant ketvirtosios, bet iš tikrųjų tai buvo 
lygiai taip pat neįmanoma, kaip ir rasti kruviną kastuvą kitoje 
plokštelės „Vienuolyno gatvė“ dėklo pusėje, nors viskas rodė, 
kad Polas miręs*. 

Nė vienas iš Lisbonų neatėjo padėti griauti tvoros. 
Retkarčiais languose pasirodydavo tai vieno, tai kito veidas, ir 
tik tada, kai sunkvežimis pagaliau tvorą išgriovė, pro šonines 
duris išėjo pats ponas Lisbonas ir suvyniojo laistymo žarną. 
Prie griovio jis nesiartino, tik pakėlęs ranką pasisveikino su 
kaimynais ir vėl grįžo vidun. Atvykėlis dalimis sukrovė tvorą į 
sunkvežimį ir gavęs užmokestį išvažiuodamas visiškai sudarkė 
pono Beitso veją. Negalėjome patikėti, kad mūsų tėvai tam ne- 
pasipriešino — juk paprastai dėl tokių dalykų buvo kviečiama 
policija. Dabar nei ponas Beitsas, nei ponia Beits nė necypte- 
lėjo ir nemėgino užsirašyti sunkvežimio numerių, o juk kartą 
matėme ponią Beits verkiant, kai sugalvojome leisti fejerverkus 
iš jos tulpių, kurių ji parsivežė iš valstijos mugės. Jie visiškai 
nieko nesakė, kaip ir mūsų tėvai, ir iš to supratome, kokie 
jie vis dėl to seni ir kaip įpratę prie traumų, depresijų, karų. 
Suvokėme, kad jie patys nelabai tikėjo tuo pasauliu, kurį sten- 


gėsi mums užtikrinti, ir kad nepaisant jų nenuilstamos kovos 


* „Vienuolyno gatvė“ (angl. Abbey Road) — „The Beatles“ albumas, pasirodęs 1969 m., 
prieš pat grupei iširstant. Nuotraukoje, kuria iliustruotas plokštelės dėklas, įamžinti visi keturi 
„bitlai“, žygiuojantys per perėją, tačiau Polas Makartnis (Pau/ McCarmney) išsiskiria tuo, kad eina 
basas ir žengia ne ta koja, kaip kiti grupės nariai, todėl šią nuotrauką mėgstama interpretuoti 
kaip 1968 m. sklidusių gandų apie Polo Makartnio mirtį patvirtinimą, teigiant, kad nuotraukoje 
įamžinta ne kas kita, kaip jo laidotuvių procesija. 


su piktžolėmis ir nuolatinio bambėjimo tos pievelės jiems nė 
velnio nerūpėjo. 

Kai sunkvežimis išvažiavo, mūsų tėvai dar kartą susirinko 
prie duobės ir spoksojo į besirangančius sliekus, šaukštus ir vie- 
ną akmenį, kuris, anot Polo Litlo, tikrai buvo indėniškos strėlės 
antgalis. Parimę ant kastuvų jie braukė nuo kaktų prakaitą, nors 
nieko nedirbo. Visi pasijuto kur kas geriau, lyg būtų išvalę ežerą, 
gal net orą, arba sunaikinę priešininkų bombas. Jie nelabai ką 
galėjo padaryti, kad apsaugotų mus, bet bent jau nebeliko tos 
tvoros. Nors pievelė ir buvo visiškai nusiaubta, ponas Beitsas tik 
šiek tiek padailino jos kraštus, o savo vynuogienojais apaugusio- 
je altanoje pagurkšnoti desertinio vyno pasirodė senyva vokie- 
čių pora. Jie kaip visada dėvėjo tirolietiškas skrybėles — pono 
Heseno buvo su nediduke žalia plunksna, o jų šnauceris, pririš- 
tas už pavadėlio, šniukštinėjo aplinkui. Jiems virš galvų karojo 
sunokusių vynuogių kekės. Kuprota ponios Hesen nugara tai 
panirdavo, tai vėl išnirdavo tarp pasipūtusių rožių krūmų, ku- 
riuos ji purškė. 

Vienu momentu žvilgtelėjome į dangų ir pamatėme, kad 
muselės pagaliau dingo. Dangus vėl buvo mėlynas, o ne rudas. 
Pasičiupę šluotas šlavėme museles nuo stulpų, langų ir elektros 
laidų. Kimšome jas į maišus — tūkstančių tūkstančius negyvų 
vabzdžių šilkiniais sparneliais, o smegeningasis Timas Vaineris 
pastebėjo, kad muselių uodegėlės labai priminė vėžių uodegėles. 

— Jos mažesnės, — pasakė jis, — bet forma visiškai tokia 


pati. Vėžiai priskiriami nariuotakojams, kaip ir vabzdžiai. Iš 


principo jie yra vabzdžiai. O vabzdžiai — tai viso labo vėžiai, 
kurie išmoko skraidyti. 

Niekas nebūtų galėjęs pasakyti, kas mus apsėdo tais metais 
ir kodėl visai negalėjome apsikęsti su mūsų gyvenimą nusėdu- 
siais negyvais vabzdžiais. Staiga nebegalėjome pakęsti muselių, 
nuklojusių mūsų baseinus, prikritusių į pašto dėžutes, užteršusių 
žvaigždes ant mūsų vėliavų. Nuo bendro tvoros griovimo metė- 
mės prie bendro šlavimo, maišų tampymo, prienamių plovimo. 
Daugybė šluotų švytravo į visas puses, o nuo sienų it pelenai 
krito blyškūs muselių vaiduokliai. Apžiūrinėjome jų mažulytes 
keistas galvas, o paskui trynėme tarp pirštų, kol užuosdavome 
nuo jų sklindantį žuvies kvapą. Bandėme jas deginti, bet jos ne- 
degė (dėl to atrodė dar nejautresnės negu buvo). Purtėme jas 
nuo krūmų ir kilimėlių, visu greičiu leidome automobilių stiklų 
valytuvus. Nuo muselių užsikišo kanalizacijos grotelės, todėl 
mums teko jas grūsti žemyn šluotų kotais. Pritūpę prie grotelių 
klausėmės po miestu tekančios upės šniokštimo. Mėtėme žemyn 
akmenis ir laukdavome, kol jie pliumptelės į vandenį. 

Savo namais neapsiribojome. Kai mūsų namų sienos buvo 
švarios, ponas Bjulas liepė Čeisui pradėti valyti muses nuo 
Lisbonų namo. Dėl savo religinių įsitikinimų ponas Bjulas ne- 
retai persistengdavo ir nugrėbstydavo nuo Hesenų kiemo lapus 
arba nukasdavo nuo jų tako sniegą, o kartais net pabarstydavo jį 
druska. Todėl jam nieko nereiškė liepti Čeisui eiti valyti musių 
nuo Lisbonų namo, net jeigu jie gyveno ne greta, o kitoje gatvės 


pusėje. Kadangi ponas Lisbonas neturėjo sūnų, tik mergaites, 


berniukai ir vyrai prireikus padėdavo jam ištempti iš kiemo 
per audrą nulaužtas šakas. Todėl kai Čeisas prisiartino prie jų 
namo, virš galvos kaip pulko vėliavą laikydamas šluotą, niekas 
nieko nesakė. Paskui ir ponas Krygeris liepė Kailui eiti pašluoti, 
o ponas Hačas atsiuntė Ralfą, ir netrukus visi aplipome Lisbonų 
namą ir puolėme nuo jo sienų šveisti vabzdžius. Jų namo sienos 
buvo jais aplipusios dar storiau, ir Polas Baldinas užminė mums 
mįslę: 

— Kas dvokia žuvimi, yra keisto skonio, bet ne Žuvis? 

Kai prisikasėme prie Lisbonų namo langų, išryškėjo nauji 
sunkiai paaiškinami mūsų jausmai mergaitėms. Braukdami že- 
mėn vabzdžius virtuvėje pamatėme Merę Lisbon, rankoje laikan- 
čią šaldytų makaronų su sūriu dėžutę. Atrodė, kad ji svarsto, ar ją 
atidaryti, ar ne. Perskaitė instrukcijas, apvertusi dėžutę apžiūrėjo 
ryškų paveiksliuką ir vėl padėjo ant stalo. Prispaudęs prie stiklo 
veidą Antonis Turkis pasakė: 

— Jai reikėtų ko nors suvalgyti. 

Ji vėl paėmė dėžutę. Stebėjome ją kupini vilties. Tačiau ne- 
trukus ji apsisuko ir pranyko. 

Ėmė temti. Visuose namuose pradėjo žiebtis šviesos, bet 
pas Lisbonus buvo tamsu. Viduje negalėjome nieko įžiūrėti, o 
langų stikluose atsispindėjo tik mūsų žiopsantys veidai. Buvo tik 
devynios vakaro, tačiau viskas liudijo tai, apie ką kalbėjo žmo- 
nės — po Sesilijos savižudybės Lisbonai nekantraudami laukda- 
vo nakties, kad užsimirštų bent miegodami. Antrame aukšte, 


miegamojo lange, raudonai spingsėjo trys apžadinės Bonės žva- 


kės, tačiau pats namas buvo toks tamsus, kad net sugėrė nakties 
šešėlius. Iš savo slėptuvių lindo naktiniai vabzdžiai, kurie pradė- 
davo čirkšti vos tik atsukdavome jiems nugaras. Visi juos vadino 
svirpliais, bet mes niekada nebuvome jų radę nei nupurkštuose 
krūmuose, nei išpuoselėtose vejose, todėl nenutuokėme, kaip jie 
atrodo. Mums jie buvo tik tas garsas. Mūsų tėvams svirpliai buvo 
pažįstami kur kas geriau. Jiems jų zvimbimas turbūt atrodė gy- 
vas. Jis sklido iš visų pusių, visada šiek tiek aukščiau arba šiek tiek 
žemiau mūsų galvų, lyg svirpliai būtų bandę mums įrodyti, kad 
vabzdžių pasaulis kur kas jautresnis už mūsiškį. Mums bestyp- 
sant kaip užkerėtiems ir besiklausant svirplių, per šonines duris 
išėjo ponas Lisbonas ir padėkojo. Atrodė dar labiau pražilęs, bet 
jo balso nepasendino net sielvartas. Vilkėjo kombinezonu, kurio 
vienas kelis buvo aplipęs pjuvenomis. | 

— Jeigu norit nupurkšti vandeniu, žarna ana ten, — pasakė 
jis ir atsisuko į pro šalį važiavusį ledų autobusiuką. 

Atrodė, kad varpelio skambėjimas kažką sužadino jo atmin- 
tyje, jis nusišypsojo, o gal net mirktelėjo — nebūtume galėję tik- 
sliai pasakyti, o tada grįžo vidun. Mes paskui jį nusekėme vėliau, 
nematomi, kartu su savo klausimų vaiduokliais. Grįžęs jis sutiko 
iš valgomojo išeinančią Teresę. Ji grūdosi į burną spalvotus žir- 
niukus, bet pamačiusi poną Lisboną tuoj pat liovėsi ir viską nu- 
rijo nekramčiusi. Jos aukšta kakta žvilgėjo gatvės žibinto šviesoje, 
o putlios lūpos atrodė raudonesnės, mažesnės ir išraiškingesnės 
negu jis prisiminė, ypač lyginant su skruostais ir smakru, kuris 


dabar atrodė stambesnis. Blakstienos sulipusios, lyg prieš tai 


būtų buvusios aklinai suklijuotos. Tą akimirką ponui Lisbonui 
pasirodė, kad jis jos nepažįsta, kad vaikai yra visiškai pašaliniai 
žmonės, kurie tik sutinka kartu gyventi, ir jis ištiesė jai ranką, 
kad prisistatytų, lyg būtų pirmą kartą ją sutikęs. Tada uždėjo jai 
ant pečių rankas ir vėl nuleido žemyn. Teresė brūkštelėjo ranka 
sau per veidą, nusišypsojo ir pradėjo lėtai kopti laiptais. 

Ponas Lisbonas kaip įprasta prieš naktį apėjo visą namą, 
tikrindamas, ar užrakintos priekinės durys (jos nebuvo užra- 
kintos), ar garaže išjungta šviesa (ji buvo išjungta) ir ar nedega 
nė vienas viryklės degiklių (jie nedegė). Jis išjungė šviesą pirmo 
aukšto vonios kambaryje, kur praustuvėje rado Kailo Krygerio 
dantų lyginamąjį lanką, likusį ten nuo tada, kai šis išsitraukė jį 
per pobūvį valgydamas pyragą. Ponas Lisbonas praplovė lanką 
vandeniu, apžiūrėjo rausvą kriauklės formos skliautą, pritaikytą 
Kailo gomuriui, įrantas plastike, kurios rikiavosi palei jo dan- 
tų eilę, ir priekinės vielutės kilpą, įlenktą svarbiausiose vietose 
(buvo matyti nuo replių likusios žymės), kad užtikrintų reikiamą 
spaudimą. Ponas Lisbonas žinojo, kad kaip pareigingas tėvas ir 
kaimynas turėtų įdėti lyginamąjį lanką į sandarų maišelį, užsukti 
pas Krygerius ir pasakyti, kad jų neįkainojamas ortodontinis 
įtaisas yra saugioje vietoje. Tokie veiksmai — paprasti, žmogiški, 
sąžiningi, atlaidūs — neleido pasauliui subyrėti. Prieš kelias die- 
nas jis būtų taip ir padaręs. Bet dabar jis paėmė lanką, įmetė jį į 
unitazą ir nuleido vandenį. Lanką pagavo srovė ir jis trumpam 
dingo porcelianinėje unitazo gerklėje, bet kai vanduo nuslūgo, jis 


triumfuodamas ir vaipydamasis iškilo į paviršių. Ponas Lisbonas 


palaukė, kol bakelis vėl prisipildys vandens, ir vėl jį nuleido, bet 
atsitiko tas pat — Kailo burnos kopija it prilipusi laikėsi balto 
nuolydžio. 

Tuo momentu jis akies kampučiu kažką pastebėjo. 

— Man pasirodė, kad kažką pamačiau, bet kai atsisukau 
pasižiūrėti, nieko nebuvo. 

Jis nieko nepamatė nei galiniu koridoriumi pasiekęs fojė, 
nei užlipęs priekiniais laiptais. Antrame aukšte pasiklausė prie 
mergaičių durų, bet išgirdo tik per miegus kosinčią Merę ir 
tyliai grojantį radiją, kurio klausėsi ir kartu dainavo Laks. Jis 
užsuko į mergaičių vonios kambarį. Pro langą skverbėsi aukštai 
pakibusio mėnulio šviesos spindulys, apšviesdamas dalį veid- 
rodžio. Tarp daugybės pirštų atspaudų buvo išvalytas nedidelis 
apskritimas, kuriame jo dukterys stebėdavo savo atvaizdus, o 
virš veidrodžio Bonė buvo juostele priklijavusi iš balto popie- 
riaus iškarpytą paukštį. Ponas Lisbonas vyptelėjęs prasižiojo ir 
žvilgrelėjęs į tą apskritimą pastebėjo, kad vienas nebegyvas ilti- 
nis dantis kairėje burnos pusėje buvo pradėjęs žaliuoti. Durys 
į bendrus mergaičių miegamuosius nebuvo iki galo uždarytos. 
Pro jas girdėjosi kvėpavimas ir murmėjimas. Jis įsiklausė į tuos 
garsus, lyg jie būtų galėję jam papasakoti, ką mergaitės jautė 
ir kaip jas būtų galima paguosti. Tada Laks išjungė radiją, ir 
viskas nutilo. 

— Negalėjau įeiti vidun, — po daugelio metų prisipažino 
mums ponas Lisbonas. — Nežinojau, ką pasakyti. 


Tik išėjęs iš vonios kambario ir prieš ruošdamasis pats pasi- 


nerti į miego teikiamą užmarštį, ponas Lisbonas pamatė Sesilijos 
šmėklą. Ji stovėjo savo buvusiame miegamajame vėl apsivilkusi 
vestuvine suknele, nežinia kur padėjusi tą smėlio spalvos suknelę 
nėriniuota apykakle, kurią vilkėjo gulėdama karste. 

— Langas tebebuvo atviras, — pasakojo ponas Lisbonas. — 
Mes vis užmiršdavome jį uždaryti. Man viskas paaiškėjo. 
Supratau, kad turiu jį uždaryti, antraip ji iššoks pro jį amžiams. 

Jeigu juo tikėtume, jis nešūktelėjo. Nenorėjo kalbėtis su 
savo dukters šešėliu, sužinoti, kodėl ji nusižudė, prašyti jos at- 
leidimo ar jai priekaištauti. Jis tiesiog nuskubėjo pirmyn ir praėjo 
pro ją uždaryti lango. Kai langas buvo uždarytas, šmėkla atsisu- 
ko, ir jis pamatė, kad tai Bonė, kuri buvo susisukusi į paklodę. 


— Nebijok, — pasakė ji tyliai. — Tvoros juk nebėra. 


Ranka rašytame raštelyje, besipuikuojančiame per aukštojo mok- 
slo metus: Ciuriche ištobulintu dailyraščiu, daktaras Hornikeris 
kvietė poną ir ponią Lisbonus antrajai konsultacijai, tačiau jie 
neatėjo. Bet vasarai bėgant pastebėjome, kad ponia Lisbon vėl 
pradėjo rūpintis namais, o ponas Lisbonas tarytum atsitraukė į 
antrąjį planą. Kai jį sutikdavome, jis atrodydavo it koks drovus 
neturtingas giminaitis. Besibaigiant rugpjūčiui ir pradėjus reng- 
tis mokyklai iš namų jis ėmė vaikščioti pro užpakalines duris, lyg 
būtų tai daręs paslapčiomis. Garaže suinkšdavo jo automobilis, o 


kai pakildavo automatiniai vartai, jis nedrąsiai pasirodydavo lau- 

ke pakrypęs į šoną kaip gyvūnas, kuriam trūko vienos kojos. Pro 
priekinį langą matydavome prie vairo sėdintį poną Lisboną — jo 
plaukai tebebūdavo drėgni, o ant veidolikę skutimosi kremo, bet 
kai kiekvieną kartą keliuko gale į kažką atsitrenkęs išmetamasis 
vamzdis pažerdavo žiežirbas, jo veido išraiška nė kiek nepasikeis- 
davo. Šeštą valandą jis grįždavo namo. Jam įsukus į keliuką prie 
namų, garažo vartai drebėdami atsidarydavo, kad jį prarytų, ir 
mes jo nebematydavome iki kito ryto, kai išmetamojo vamzdžio 
žvangėjimas vėl pranešdavo apie jo išvykimą. 

Su mergaitėmis paskui teko susidurti tik pačioje rugpjū- 
čio pabaigoje, kai Merė iš anksto nepranešusi pasirodė daktaro 
Bekerio ortodontijos kabinete. Kai apie tai su juo kalbėjomės po 
daugelio metų, iš stiklinių spintelių mus stebėjo daugybė suktai 
besišypsančių gipsinių dantų išlajų. Visos išlajos buvo pažymėtos 
vardais tų nelaimingų vaikų, kuriems teko ryti cementą, ir mums 
prieš akis iškilo viduramžiški mūsų pačių ortodontiniai kanki- 
nimai. Kurį laiką net negirdėjome, ką mums pasakojo daktaras 
Bekeris, nes buvome paskendę prisiminimuose apie tai, kaip jis 
metalinėmis žnyplėmis suspausdavo mūsų krūminius dantis arba 
guminiais raišteliais surišdavo viršutinius ir apatinius dantis. 
Liežuviais pradėjome liesti randus, likusius grūdant lankus at- 
gal į burną, ir net po penkiolikos metų atrodė, kad tie įtrūkimai 
saldūs nuo kraujo. 

— Puikiai atsimenu Merę, — pasakojo daktaras Bekeris, — 
nes ji atėjo be tėvų. Iki tol taip nebuvo pasielgęs nė vienas vaikas. 


Kai paklausiau, ko jai reikia, ji įsikišo į burną du pirštus ir kilste- 


lėjo viršutinę lūpą. Tada paklausė, kiek kainuos. Bijojo, kad tėvai 
neišgalės už tai sumokėti. 

Daktaras Bekeris atsisakė pasakyti Merei kainą. 

— Atsivesk mamą, tada apie tai ir pasikalbėsim, — pasakė 
jis. 

Gydymas būtų buvęs netrumpas, nes paaiškėjo, kad 
Merė, kaip ir jos seserys, turėjo du papildomus iltinius dantis. 
Nusivylusi ji atsilošė dantų gydytojo kėdėje ir liko taip sėdėti 
pakeltomis kojomis, o iš blizgančio vamzdelio į puodelį purškė 
vanduo. 

— Taip ir palikau ją sėdinčią toje kėdėje, — prisipažino 
daktaras Bekeris. — Manęs laukė dar penki vaikai. Vėliau slaugė 
man pasakojo, kad girdėjo ją verkiant. 

Visų kartu mergaičių nematėme iki pat visuotinio mokinių 
susirinkimo mokslo metų pradžioje. Rugsėjo septintąją, kuri 
buvo tokia vėsi, kad išblėso bet kokia viltis sulaukti bobų vasa- 
ros, Merė, Bonė, Laks ir Teresė, lyg nieko nebūtų atsitikę, atėjo į 
mokyklą. Ir nors jos nesitraukė viena nuo kitos, matėme tarp jų 
atsiradusių naujų skirtumų ir jautėme, kad jeigu būtume žiūrėję 
pakankamai atidžiai, galbūt būtume pradėję suprasti, ką jos jautė 
ir kokios buvo. Ponia Lisbon taip ir nenusivedė jų pirkti naujų 
mokyklinių drabužių, todėl jos vilkėjo pernykščiais. Jų iškilmių 
suknelės buvo pernelyg ankštos (juk, nepaisant visko, mergaitės 
ir toliau augo), ir buvo akivaizdu, kad jos jautėsi nepatogiai. 
Merė pasidabino aksesuarais — medinių vyšnių apyranke, kuri 


buvo tokia pat raudona, kaip ir jos šalikėlis. Laks mokyklinis si- 


jonas buvo per trumpas ir iš po jo matėsi ne tik keliai, bet ir šiek 
tiek šlaunų. Bonė vilkėjo kažkokį palapinę primenantį drabužį 
vingiuotais kraštais. Teresė buvo apsirengusi balta suknele, kuri 
labiau panėšėjo į laborantės chalatą. Tačiau kai mergaitėms vo- 
rele įėjus į auditoriją visi nuščiuvo, jos atrodė neįtikėtinai orios. 
Bonė mokyklos pievelėje buvo suskynusi paprastą vėlyvųjų pie- 
nių puokštę ir kuteno jomis Laks smakrą. To sukrėtimo, kurį 
joms visai neseniai teko išgyventi, nesimatė nė pėdsako, bet 
susėdusios jos paliko vieną neužimtą užlenktą sėdynę, lyg būtų 
laikiusios ją Sesilijai. 

Mergaitės mokykloje nepraleido nė vienos pamokos, o po- 
nas Lisbonas dėstė taip pat entuziastingai, kaip ir anksčiau. Jis ir 
toliau kvosdavo iš mokinių atsakymus apsimesdamas, kad juos 
smaugia, ir rašydavo lygtis paskendęs kreidos dulkių debesyje. 
Tačiau per pietų pertrauką jis neidavo į mokytojų kambarį, o 
likdavo valgyti savo klasėje, kur iš kavinės atsinešdavo obuolį ir 
varškės lėkštę. Buvo ir kitokių keisto elgesio apraiškų. Matėme 
jį vaikštinėjantį palei tiksliųjų mokslų korpusą ir šnekinantį 
kuokštinius chlorofitus, kurie karojo nuo sferinių langų. Pirmąją 
savaitę jis dėstydavo pamokas sėdėdamas sukamojoje kėdėje, tai 
pasisukdamas į klasę, tai vėl nusisukdamas į lentą, bet iš jos ne- 
sistojo ir aiškino, kad negali to daryti dėl didelio cukraus kiekio 
kraujyje. Po pamokų kaip futbolo teisėjo padėjėjas jis stovėdavo 
už vartų, apatiškai šūkčiodamas rezultatus, o kai treniruotė baig- 
davosi, klaidžiodavo po kalkėmis pabarstytą aikštelę, į nešvarų 


brezentinį krepšį rinkdamas futbolo kamuolius. 


Į mokyklą jis važiuodavo vienas, valanda anksčiau už savo 
"ilgai miegančias dukteris, kurios atvykdavo autobusu. Jis įeidavo 
pro pagrindines duris, praeidavo pro šarvinius kostiumus (mat 
mūsų sporto komandos vadinosi „Riteriai“) ir droždavo tiesiai 
į savo klasę, kur ant perforuotų lubų plokščių (po šešiasdešimt 
šešias skyles kiekviename kvadrate, anot Džo Hilo Konlio, kuris 
jas suskaičiavo per pamoką) karojo devynios mūsų Saulės si- 
stemos planetos. Beveik nematomais baltais raišteliais planetos 
buvo pritvirtintos prie takelio. Kiekvieną dieną sukdamosi apie 
savo ašį jos keliavo ratu — ištisas kosmosas, valdomas pono 
Lisbono, kuris užmetęs akį į žvaigždėlapį pasukdavo rankeną 
šalia pieštukų drožtuko. Po planetomis kabojo juodi ir balti tri- 
kampiai, oranžinės spiralės ir mėlyni kūgiai, kurių viršūnes buvo 
galima nuimti. Ant savo stalo ponas Lisbonas laikė pasidėjęs su- 
dedamąjį kubą, o jo sprendimą buvo įamžinęs lipnia juostele. 
Vieliniame spaustuve šalia lentos jis laikė penkis kreidos gaba- 
liukus, kad galėtų braižyti penklinę ir rašyti natas vaikinų dai- 
navimo grupei. Jis taip seniai dirbo mokytoju, kad buvo tiesiog 
suaugęs su ta klase. 

Tačiau mergaitės įeidavo pro šonines duris ir praeidavo pro 
snaudžiančių gelsvųjų narcizų lysvelę, kurią kiekvieną pavasarį 
prižiūrėdavo liekna darbšti mokyklos direktoriaus žmona. Iš 
pradžių jos išsibarstydavo prie savo spintelių, bet per trumpąją 
pertrauką vėl susieidavo mokyklos valgykloje. Džulė Friman 
buvo geriausia Merės Lisbon draugė, tačiau po savižudybės jos 


nebesišnekėjo. 


— Ji buvo visai nieko, bet man viso to buvo per daug. 
Kažkaip mane viskas išgąsdino. Be to, kaip tik tuo metu pradėjau 
susitikinėti su Todu. 

Seserys netrikdomos eidavo koridoriais, prie krūtinių 
spausdamos knygas ir žiūrėdamos į kažkokį nejudantį tašką 
erdvėje, kurio mes nematėme. Jos buvo kaip Enėjas (kaip mes 
jį įsivaizdavome kvaitinami kokio nors psichoterapeuto prakaito 
tvaiko), kuris nukeliavo į požemio karalystę, pamatė mirusiuo- 
sius ir grįžo krūtinėje gniauždamas raudą. 

Kas galėjo žinoti, apie ką jos galvojo ir ką jautė? Laks ir to- 
liau kvailai kikendavo, Bonė gilioje savo plisuoto sijono kišenėje 
čiupinėdavo rožinį, Merė vilkėjo kostiumus, kurie ją darė pa- 
našią į prezidento žmoną, Teresė net ir mokykloje nenusiimdavo 
akinių nuo saulės, bet jos tolo nuo mūsų, nuo kitų mergaičių, 
nuo savo tėvo, o mums teliko stebėti jas, stovinčias kieme po 
lietumi, ragaujančias tos pačios spurgos, žvelgiančias į dangų ir 


lėtai merkiamas dulksnos. 


Pasikalbėti su mergaitėmis pavykdavo tik retkarčiais, kai į jų 
bendrą pokalbį įtrerpdavome kokį sakinį. Pirmasis tai padarė 
Maikas Orijus. Jo spintelė buvo šalia Merės spintelės, todėl vieną 
dieną jis žvilgtelėjo per spintelės durų viršų ir paklausė: 

— Kaip laikaisi? 


Ji buvo nunarinusi galvą, užkritusiais ant veido plaukais, ir 


jis nebuvo tikras, ar apskritai jį išgirdo, kol galų gale ji burbte- 
"ėjo: 

— Neblogai. 

Net nepasisukusi ir nepažvelgusi į jį užtrenkė metalinės 
spintelės duris ir pasičiupusi knygas leidosi šalin. Žengusi kelis 
žingsnius ji truktelėjo žemyn savo sijoną. 

Kitą dieną jis jos specialiai palaukė, ir kai ji atidarė spintelę, 
išspaudė naują frazę: 

— Aš — Maikas. 

Šį kartą Merė, kurios veidą vėl slėpė plaukai, atsakė labai 
aiškiai: 

— Žinau, kas tu toks. Šitoje mokykloje praleidau visą savo 
gyvenimą. 

Maikas Orijus norėjo dar ką nors pasakyti, bet kai ji paga- 
liau į jį atsisuko, jam užėmė žadą. Jis stovėjo spoksodamas į ją ir 
beprasmiškai žiopčiodamas, kol galiausiai ji pasakė: 

— Neprivalai su manim kalbėtis. 

Kitiems berniukams pasisekė labiau. Čipas Vilardas, kuris 
ne kartą buvo sulaikytas policijos, priėjo prie saulėje besikai- 
tinančios Laks — tai atsitiko vieną paskutiniųjų šiltų tų metų 
dienų — ir mums stebint pro antro aukšto mansardinį langą 
atsisėdo šalia jos. Laks dėvėjo languotą mokyklinį sijoną ir 
baltas kojines iki kelių. Jos bateliai atrodė visiškai nauji. Prieš 
prieinant Vilardui, ji nejučiomis trynė juos į žemę. Paskui 
praskėtė kojas, atsirėmė alkūnėmis į žemę ir atsuko veidą pa- 


skutiniams šiltiems saulės spinduliams. Priėjęs Vilardas užstojo 


jai saulę ir kažką pasakė. Ji suglaudė kojas, pasikasė vieną kelį 
ir vėl jas praskėtė. Vilardas pasidėjo savo daiktus ant žemės. 
Plačiai šypsodamasis jis palinko prie jos, ir nors mums nieka- 
da nebuvo tekę girdėti jį sakant ką nors protingo, jam pavyko 
Laks prajuokinti. Atrodė, kad jis žino, ką daro, o mus stulbino 
tos žinios, kurių jis buvo įgijęs rūsiuose ir kitose prastos repu- 
tacijos vietose. Laks virš galvos jis sutrynė sudžiūvusį lapą. Keli 
jo skuteliai užkrito jai ant palaidinukės, ir ji jam niūktelėjo. O 
paskui pamatėme juos kartu einančius už mokyklos, pro teni- 
so kortus, palei guobų eilę, kol pasiekė šalia privataus keliuko 
stūksančią aukštą tvorą, už kurios prasidėjo didelių privačių 
namų rajonas. 

Vilardas nebuvo vienintelis. Polas Vonameikeris, Kurtas 
Sailsas, Piteris Makgvairas, Tomas Selersas ir Džimas Česlavskis 
taip pat net po kelis kartus ėjo pasivaikščioti su Laks. Visi žino- 
jo, kad ponas ir ponia Lisbonai neleido dukterims susitikinėti 
su vaikinais, o ponia Lisbon ypač neigiamai žiūrėjo į šokius, 
išleistuvių vakarėlius ir bendrai priimtą įsitikinimą, kad nėra 
nieko blogo, jeigu paaugliai pasiglamžo ant užpakalinės tėvų 
automobilio sėdynės. Trumpos Laks draugystės buvo slaptos. 
Jos užsimegzdavo savarankiškam darbui skirtomis valandėlė- 
mis, sužydėdavo pakeliui prie geriamojo fontanėlio, o prisirū- 
kius būdavo baigiamos virš auditorijos, tarp nepatogių teatrinių 
žibintų ir laidų. Berniukai susitikdavo su Laks, kai ją išleisdavo 
atlikti kokios nors užduoties, vaistinėje tarp lentynų, kol po- 


nia Lisbon laukdavo automobilyje, o kartą — ir tai buvo pats 


drąsiausias pasimatymas — net ir pačiame Lisbonų universale, 
kai penkiolika minučių ponia Lisbon prastovėjo eilėje banke. 
Tačiau su Laks kažkodėl trainiojosi tik patys kvailiausi, egoistiš- 
kiausi vaikinai ir tie, su kuriais blogai elgdavosi namuose, todėl 
jų pasakojimais nebuvo galima pasikliauti. Kad ir ko jų būtume 
klausę, sulaukdavome tik nešvankių pareiškimų, maždaug tokių 
kaip šis: 

— Galiu pasakyt, kad jos putė visai nieko. 

Arba: 

— Nori žinot, ką ten veikėm? Pauostyk mano pirštus. 

Laks polinkis susitikinėti su jais mokyklos krūmuose tik 
dar kartą parodė, kad ji buvo visiškai praradusi pusiausvyrą. Mes 
klausdavome, ar ji ką nors kalbėjo apie Sesiliją, bet berniukai 
visada atsakydavo, kad jie ten ne kalbėtis su ja eidavo, „jei su- 
prantat, ką tuo noriu pasakyti“. 

Vienintelis patikimas vaikinas, kuris tuo metu susipažino 
su Laks, buvo Tripas Fonteinas, bet dėl savo garbės supratimo 
jis daugybę metų laikė mus nežinioje. Iki savižudybių buvo likę 
aštuoniolika mėnesių, kai Tripas Fonteinas prarado savo kūdi- 
kišką putlumą ir tapo mergaičių ir moterų pasigėrėjimo objektu. 
Mes jį prisiminėme kaip riebų berniūkštį atsikišusiais dantimis, 
netelpančiais didžiulėje burnoje, kuri atrodė kaip giliavandenės 
žuvies, todėl kurį laiką į jo pasikeitimą nekreipėme dėmesio. Be 
to, mūsų tėvai, vyresnieji broliai ir nukaršę dėdulės buvo įkalę 
mums į galvas, kad berniukams išvaizda ne tokia jau svarbi. 


Nebuvome pasiruošę tam, kad tarp mūsų atsiras toks gražuolis, 


ir buvome tikri, kad tai nieko nereiškia, kai staiga visos mergai- 
tės, kurias tik pažinojome, ir net jų mamos, visiškai pametė dėl 
Tripo Fonteino galvas. Jų troškimas buvo nebylus, bet, nepaisant 
to, didingas, lyg tūkstantis ramunių būtų sukusios savo galveles 
paskui dangumi keliaujančią saulę. Iš pradžių nekreipėme dėme- 
sio nei į visus tuos raštelius, kurie retkarčiais iškrisdavo pro Tripo 
spintelės groteles, nei į šiltą brizą, kurį keldavo įkaitęs kraujas 
Tripui keliaujant mokyklos koridoriais. Tačiau galiausiai akistata 
su visomis tomis protingomis mergaitėmis, kurios pradėdavo 
raudonuoti, pamačiusios besiartinantį Tripą, arba tampyti kasas, 
kad sutvardytų kvailas šypsenas, privertė mus suvokti, kad mūsų 
tėvai, broliai ir dėdės mums paprasčiausiai melavo ir kad niekas 
nesirengia mūsų mylėti už gerus pažymius. Po daugelio metų, 
kai Tripas Fonteinas už paskutines buvusios žmonos santaupas 
detoksikacijos rančoje gydėsi nuo alkoholizmo, jis prisiminė vi- 
sas tas aistras, kurios kaip lava prasiveržė tuo metu, kai jam ant 
krūtinės pradėjo kaltis pirmieji gyvaplaukiai. Viskas prasidėjo 
per kelionę į Akapulką, kai jo tėvas su savo draugužiu Donaldu 
nuėjo pasivaikščioti paplūdimiu, o Tripą vieną paliko viešbutyje. 
Daiktiniame įrodyme Nr. 7 (nuotraukoje, kuri buvo padaryta 
tos kelionės metu) matyti įdegęs ponas Fonteinas, pozuojantis su 
Donaldu — abu įsispraudę į lauko krėslą viešbučio kieme lyg į 
kokį Montesumos sostą. Alkoholinių gėrimų bare Tripas susipa- 
žino su Džina Desander, kuri buvo ką tik išsiskyrusi ir kuri užsa- 
kė jam jo pirmąją pinakoladą. Grįžęs Tripas Fonteinas kaip tikras 


džentelmenas su mumis pasidalijo tik pačiomis nekalčiausiomis 


Džinos Desander gyvenimo detalėmis — kad ji dirbo kazino Las 
Vegase ir išmokė jį, kaip laimėti akį, kad ji rašydavo eilėraščius, o 
kokoso riešutą pjaustydavo šveicarišku peiliuku. Tik po daugelio 
metų, kai jam nebereikėjo saugoti moters, kuriai tuomet buvo 
per penkiasdešimt, reputacijos, negyvomis akimis žvelgdamas į 
dykumą Tripas prisipažino, kad Džina Desander buvo jo pirmoji 
moteris. 

Tai daug ką paaiškino. Tai paaiškino, kodėl jis niekada ne- 
nusiimdavo kriauklelių vėrinio, kurį ji buvo jam padovanojusi. 
Tai paaiškino, kodėl virš jo lovos kabėjo plakatas, kuriame buvo 
matyti žmogus, sklendžiantis virš Akapulko paplūdimio sklan- 
dytuvu, traukiamu greitaeigio katerio. Tai paaiškino, kodėl likus 
metams iki savižudybių jis pradėjo kitaip rengtis ir vietoj mo- 
kyklinių marškinių ir kelnių vilkdavosi vesterniškus drabužius, 
marškinius su perlamutrinėmis sagomis, švarkus su dekoratyvi- 
niais antkišeniais ir dekoratyvinėmis pečių siūlėmis ir visa kita, 
kad tik būtų panašesnis į tą vyruką iš Las Vegaso, kuris laikyda- 
mas už. parankės Džiną Desander puikavosi pinigininėse nuo- 
traukose — jas Džina rodė Tripui per jų septynių dienų ir šešių 
naktų bendras atostogas. Būdama trisdešimt septynerių, putliose 
Tripo Fonteino formose, aptemptose maudymosi glaudėmis, 
Džina Desander sugebėjo įžiūrėti snaudžiantį vyriškumą ir per 
Meksikoje kartu su juo praleistą savaitę pavertė jį vyru. Galėjome 
tik įsivaizduoti, kas turėjo dėtis jos viešbučio numeryje, kai nuo 
ananasų sulčių su alkoholiu apsvaigęs Tripas stebėjo Džiną 


Desander, vikriai dalijančią vidury sujauktos lovos kortas. Kai iš- 


sinėrė slankiosios durys, vedusios į betoninį balkoną, Tripas kaip 
tikras vyras bandė jas sutaisyti. Komodos ir spintelės prie lovų 
būdavo nukrautos vakarykštės puotos liekanomis — tuščiomis 
taurėmis, tropinių kokteilių maišymo lazdelėmis, apdžiūvusio- 
mis apelsinų žievelėmis. Per atostogas įdegęs Tripas turėjo atro- 
dyti maždaug taip, kaip atrodė vasaros pabaigoje, kai maudyda- 
vosi savo baseine, o jo speneliai primindavo dvi rausvas trešnes 
rudajame cukruje. Džinos Desander apsvilusi nebejaunatviška 
oda liepsnote liepsnojo senose nuotraukose. Čirvų tūzas. Kryžių 
dešimtakė. Dvidešimt viena akis. Tu laimėjai. Ji paglosto jam 
plaukus ir vėl išdalija kortas. Jis niekada nepasakojo mums jokių 
smulkmenų, net ir vėliau, kai visi buvome pakankamai suaugę, 
kad viską suprastume. Mums tai atrodė kaip įstabus maloningo- 
sios motinos įšventinimas, ir nors viskas liko paslaptyje, po tos 
kelionės Tripas įsitaisė neatremiamo meilužio aureolę. Jam grįžus 
jo naująjį vyrišką balsą girdėdavome gerokai aukščiau savo galvų, 
nieko nesuprasdami apžiūrinėdavome jo ankštus džinsus, uosda- 
vome jo odekolono kvapą ir lygindavome savo sūrio spalvos odą 
su jo įdegiu. Bet nuo jo sklidęs muskuso kvapas, jo glotnus, it 
kokosų aliejumi išteptas veidas, auksinio smėlio smiltelės, tebež- 
vilgančios jo antakiuose, nedarė mums tokio poveikio, kokį darė 
mergaitėms, kurios jį pamačiusios leipdavo iš pradžių pavieniui, 
o paskui grupėmis. 

Jis gaudavo laiškus, nubučiuotus įvairių formų lūpomis, o 
jų raukšlelės buvo tokios pat unikalios, kaip ir pirštų atspaudai. 


Dėl visų tų mergaičių, kurios veržte veržėsi pas jį į lovą, jis liovėsi 


mokęsis ir ruošęsis egzaminams. Laiką leisdavo degindamasis ant 
pripučiamojo čiužinio, plūduriuojančio jo vonios dydžio baseine. 
Mergaitės buvo teisios, kad įsimylėdavo Tripą, nes jis vienintelis 
iš berniukų sugebėjo laikyti liežuvį už dantų. Iš prigimties Tripas 
Fonteinas buvo apdovanotas diskretiškumu, kuriuo pasižymėjo 
tik geriausi pasaulio meilužiai ir suvedžiotojai, kur kas geresni už 
Kazanovą, nes po savęs nepaliko dvylikos tomų memuarų, o mes 
nė nenutuokėme, kas jie tokie buvo. Nei futbolo aikštelėje, nei 
pusnuogis drabužinėje Tripas Fonteinas nepasakodavo nei apie 
pyrago gabalėlius, rūpestingai suvyniotus į foliją, kurie iš kažkur 
atsirasdavo jo spintelėje, nei apie plaukų kaspinus, pririštus prie 
jo automobilio antenos, nei apie teniso batelį, kuris pririštas už 
batraiščio kabojo ant jo užpakalinio vaizdo veidrodėlio, o ant 
batelio nosies buvo užrašyta: „Rezultatas — meilė. Meilė. Tavo 
ėjimas, Tripai.“ 

Koridoriuose pradėjo aidėti kuždamas jo vardas. Mes jį 
tebevadinome Tripsteriu arba Fontanu, bet mergaitės kalbėda- 
vo tik apie Tripą ir nieką daugiau, todėl kai jis buvo išrinktas 
geriausiai atrodančiu, geriausiai besirengiančiu, iškiliausia as- 
menybe ir geriausiu sportininku (nors mes už jį iš pykčio nė 
vienas nebalsavome, be to, ir koordinacija jo buvo nekokia), 
pradėjome suprasti, kokį mastą pasiekė mergaičių susižavėji- 
mas. Net ir mūsų pačių motinos kalbėdavo apie jo gerą išvaizdą, 
kviesdavo jį pasilikti vakarienės ir nekreipdavo dėmesio į jo 
riebaluotus, šiek tiek per ilgus plaukus. Netrukus jis gyveno 


kaip koks turkų paša, kuris išsidrėbęs ant sintetinės lovatiesės 

priiminėdavo duoklę: smulkias kupiūras, nukniauktas iš mo- 
tinų piniginių, įvairių kvaišalų maišelius, mokyklos baigimo 
proga dovanotus žiedus, spragintų ryžių traškučius, įvyniotus 
į sviestinį popierių, amilo nitrito* buteliukus, šampano bute- 
lius, olandiško sūrio rinkinukus ir net nedideles hašišo porcijas. 
Mergaitės ateidavo nešinos pačių išspausdintais semestro dar- 
bais su išnašomis ir pačių parengtomis tezėmis, kad Tripui iš 
kiekvienos knygos reikėtų perskaityti tik po vieną puslapį. Per 
ilgą laiką iš jų gausių dovanų jis surinko muziejinę parodėlę, 
kurią pavadino „Geriausios kanapės pasaulyje“. Kiekvienas 
eksponatas buvo laikomas tuščiame indelyje nuo prieskonių, o 
šie išrikiuoti ant lentynos pradedant „Havajų mėlynosiomis“ ir 
baigiant „Panamos raudonosiomis“, tarp kurių buvo daugybė 
rusvų egzempliorių, iš jų vienas ir atrodė, ir dvokė visai kaip 
kilimas. Nelabai ką žinojome apie tas merginas, kurios ateidavo 
pas Tripą Fonteiną, išskyrus tai, kad jos atvažiuodavo nuosavais 
automobiliais ir visada kažką išimdavo iš bagažinės. Joms ausyse 
kadaruodavo barškantys auskarai, kirpčiukai būdavo išbalinti, o 
avėdavo jos basutes kamšriniais padais, kurių raištelius rišdavosi 
apie kulkšnis. Nešinos raštuotais virtuviniais rankšluostėliais 
pridengtomis salotinėmis jos šleivodavo per veją čiaumoda- 
mos kramtomąją gumą ir šypsojosi. Viršuje, tiesiog lovoje, jos 
šaukštu maitindavo Tripą, paskui paklode nušluostydavo jam 


burną ir metusios ant grindų salotines paskęsdavo jo glėbyje. 


* Amilo nitritas — lakusis cheminis mišinys, kuriuo svaiginamasi uostant. 


Retkarčiais pro šalį praeidavo ponas Fonteinas, kuris kursuo- 
davo tarp savo ir Donaldo kambario, bet abejotinas jo paties 
elgesys neleido jam domėtis murmesiais, kurie sklido pro jo 
sūnaus kambario duris. Juodu gyveno ne kaip tėvas ir sūnus, o 
kaip kambario draugai, kurie atsitiktinai susidurdavo vilkėdami 
vienodais blizgančiais mėlynais chalatais, bambėdavo vienas ant 
kito dėl pasibaigusios kavos, o po pietų kartu plūduriuodavo 
baseine, retkarčiais susidurdami šonais, lyg du bendražygiai, 
šioje žemėje ieškantys trupinėlio aistros. 

Niekas mieste neturėjo tokio įdegio kaip juodu. Ner ir sta- 
tybininkai iš Italijos, kurie kiauras dienas praleisdavo saulėkaito- 
je, nesugebėjo pasiekti to raudonmedžio atspalvio. Prieblandoje 
pono Fonteino ir Tripo oda būdavo melsva, o galvas apsisukę 
rankšluosčių tiurbanais jie atrodydavo kaip dvyniai Krišnos. 
Nedidelis apskritas antžeminis baseinas šliejosi prie galinio 
kiemo tvoros, todėl kaimynų šuniui kartais tekdavo pasinerti į 
vandenį, kuris išsiliedavo per kraštus. „Užsimarinavę“ kūdikių 
aliejuje ponas Fonteinas ir Tripas drybsodavo ant pripučiamųjų 
čiužinių su atlošais bei gėrimų laikikliais ir plūduriuodavo po 
mūsų drungnu šiaurietišku dangumi, lyg čia būtų Kosta del 
Solis. Mes stebėjome, kaip jų oda pamažu įgauna batų tepalo 
spalvą. Įtarėme, kad ponas Fonteinas pasišviesino plaukus, o į jų 
baltus dantis darėsi skaudu žiūrėti. Vakarėliuose mergaitės pa- 
klaikusiomis akimis griebdavo mus vien dėl to, kad pažinojome 
Tripą, ir po kurio laiko jos lygiai kaip ir mes buvo visiškai pa- 


metusios iš meilės galvas. Kai vieną vakarą Markas Pitersas ėjo 


prie savo automobilio, pajuto, kaip kažkas nutvėrė jį už kojos. 
Žvilgtelėjęs žemyn jis pamatė Sarą Šid, kuri prisipažino taip įsi- 
mylėjusi Tripą, kad nebegalinti paeiti. Jis iki šiol prisimena į jį 
žvelgiančias panikos kupinas jos akis, o juk ji buvo didelė sveika 
mergina, garsėjusi savo įspūdinga krūtine, ir štai kaip kokia luošė 
gulinėjo rasotoje žolėje. 

Niekas nežinojo, kaip Tripas susipažino su Laks, ką jie vie- 
nas kiram pasakė ir ar jų susižavėjimas buvo abipusis. Net ir po 
daugelio metų Tripas apie tai vengė kalbėti, laikydamasis savo 
priesakų saugoti ištikimybę keturiems šimtams aštuoniolikai 
merginų ir moterų, su kuriomis mylėjosi per savo netrumpą 
karjerą. Mums jis buvo pasakęs tik tiek: 

— Taip ir nesugebėjau jos pamiršti. Niekada. 

Ir nors į dykumą žvelgė purtomas drebulio, o po akimis 
buvo įsitaisęs nesveikai atrodančius geltonus maišelius, ma- 
tėme, kad jo akys žvelgia tiesiai į tuos audringus brendimo 
metus. Nesiliaudami jį įkalbinėti ir naudodamiesi tuo, kad 
sveikstantiems alkoholikams ir narkomanams kyla nenumal- 
domas noras išsikalbėti, po truputį sugebėjome atkurti jų mei- 
lės istoriją. | 

Ji prasidėjo tą dieną, kai Tripas Fonteinas užėjo ne į savo 
istorijos pamoką. Po pietų, per savarankiško darbo valandėlę, 
Tripas Fonteinas, „kaip buvo įpratęs, nuėjo į savo automobilį 
parūkyti marihuanos, kurios jam reikėdavo taip pat reguliariai, 
kaip Piteriui Petrovičiui, kuris sirgo diabetu, reikėdavo insuli- 


no. Triskart per dieną Petrovičius pasirodydavo seselės kabinete, 


kur pats kaip didžiausias narkomanas švirkštu susileisdavo in- 
suliną, o po injekcijos auditorijoje su stulbinamu artistiškumu 
galėdavo groti koncertiniu pianinu, lyg insulinas būtų buvęs 
genialumo eliksyras. Lygiai taip pat Tripas Fonteinas triskart 
per dieną keliaudavo į savo automobilį — penkiolika po de- 
šimtos, penkiolika po dvyliktos ir penkiolika po trijų, lyg kaip 
ir Petrovičius būtų dėvėjęs rankinį laikrodį, kuris pyptelėdavo 
atėjus dozės laikui. Savo sportinį automobilį visada statydavo 
tolimiausiame automobilių aikštelės gale, priekiu į mokyklą, 
kad nepastebėtas neprisliūkintų koks mokytojas. Dėl nuolai- 
daus variklio dangčio, žvilgančio stogo ir nuožulnaus galo auto- 
mobilis atrodė kaip aerodinamikos stebuklas. Nors jo auksinį 
paviršių jau buvo pradėję darkyti amžiaus ženklai, Tripas buvo 
perdažęs juodas lenktynines juosteles ir išblizginęs prašmatnius 
ratlankius, kurie atrodė it kokie ginklai. Ant įgaubtų odinių 
sėdynių matėsi prakaito žymės — buvo akivaizdu, kur užstri- 
gęs spūstyse galvą atremdavo ponas Fonteinas, nes ten nuo jo 
plaukų lako ruda oda buvo pavirtusi į šviesiai violetinę. Viduje 
vis dar buvo galima užuosti jo oro gaiviklio aromatą, tačiau tuo 
metu automobilis jau buvo persisunkęs Tripo muskusinio ode- 
kolono ir žolės kvapo. Automobilis buvo sportinis, su hermetiš- 
komis durimis, todėl Tripas mėgo sakyti, kad jo automobilyje 
apsinešti lengviau negu bet kur kitur, nes čia nuolat kvėpuoda- 
vai niekur neišgaruojančiu dūmeliu. Per kiekvieną trumpąją, 
per ilgąją pertraukas ir per savarankiško darbo valandėles Tripas 


Fonteinas sliūkindavo iki savo automobilio ir pasinerdavo į ma- 


rihuanos garų pirtį. Kai po penkiolikos minučių jis praverdavo 
dureles, pro jas kaip iš kamino sūkuriuodami virsdavo dūmai. 
Paskui jie sklaidydavosi ir rangydavosi pagal muziką, paprastai 
„Pink Floyd“ arba „Yes“, kurią Tripas leisdavo, kol tikrindavo 
variklį ir blizgindavo jo dangtį (tariamos jo žygių į automobilių 
aikštelę priežastys). Užrakinęs automobilį Tripas keliaudavo už 
mokyklos, kad prasivėdintų drabužiai. Vieno medžio, kuris 
buvo pasodintas Samueliui O. Hastingsui, baigusiam mokyklą 
1918 m., atminti, drevėje jis laikė mėtinių žirniukų dėžutę. Pro 
mokyklos langus jį stebėdavo merginos — vienišą ir neatre- 
miamą, sėdintį po medžiais turkiškai sukryžiuotomis kojomis, 
ir visos įsivaizduodavo, kaip jam atsistojus jo sėdynė liks ap- 
lipusi žemėmis. Visada kartodavosi tas pats scenarijus: Tripas 
Fonteinas atsistoja visu ūgiu, pasitaiso saulės akinius, atmeta 
atgal plaukus, užtraukia rudo odinio švarkelio kišenėlę ant 
krūtinės ir nesustodamas mina pirmyn savo batais — praeina 
medžių alėją, galinio kiemo veją, gebenių lysves ir pro galines 
duris įžengia į mokyklą. 

Nė vienas vaikinas neatrodė toks šaunus ir viskam abejin- 
gas. Pažvelgus į jį atrodė, kad jis jau įžengęs į visai kitą gyve- 
nimo etapą, panėręs rankas į tikrojo pasaulio esmę, o mes visi 
tebekalėme citatas ir vertėmės per galvas dėl geresnių pažymių. 
Nors iš spintelės jis ir išsiimdavo knygas, puikiai žinojome, 
kad jos tebuvo butaforija ir kad jo dalia — ne stipendija, o 
kapitalizmas, kurį jam pranašavo narkotikų sandėriai. Tačiau 


jis visam laikui įsiminė tą dieną. Vieną rugsėjo popietę, kai 


lapai buvo tik pradėję gelsti, įėjęs vidun Tripas Fonteinas pa- 
"matė koridoriumi besiartinantį mokyklos direktorių poną 
Vudhausą. Tripui buvo ne pirmiena apkvaitusiam susidurti 
su kokiu nors autoritetingų asmeniu. Kaip jis mums teigė, 
paranoja jo taip pat niekada nekamavo. Todėl jam buvo sunku 
paaiškinti, kodėl išvydus mokyklos direktorių, mūvintį per 
trumpomis kelnėmis ir ryškiai geltonomis kojinėmis, staiga 
padažnėjo pulsas, o sprandą išmušė šaltas prakaitas. Kad ir 
kaip ten buvo, stengdamasis išsigelbėti Tripas vikriai spruko į 
artimiausią klasę. 

Kai sėdosi, nieko aplinkui nematė — nei mokytojo, nei 
mokinių; pastebėjo tik klasę užliejusią dangišką šviesą — oran- 
žinį švytėjimą, kuris atsispindėjo nuo rudenėjančių medžių 
lapų. Atrodė, kad klasė pilna saldaus ir tiršto skysčio, medaus, 
kuris buvo beveik toks pat lengvas kaip oras, kuriuo Tripas 
kvėpavo. Laikas sulėtėjo, o kairiojoje jo ausyje aiškiai kaip 
telefonas suskambo kosminis „om“. Kai mes užsiminėme, 
kad šios detalės atrodo persunktos jo kraujyje cirkuliavusio 
tetrahidrokanabinolio, Tripas Fonteinas bedė pirštu į orą, ir tai 
buvo vienintelis kartas, kai per visą pokalbį jo rankos liovėsi 
drebėjusios. 

— Aš žinau, kaip jautiesi apsvaigęs, — pareiškė jis. — Tai 
buvo visai kas kita. 

Oranžinėje šviesoje moksleivių galvos atrodė kaip tyliai lin- 
guojančios jūrinės plukės, o klasėje tvyrojo visiška tyla, visai kaip 


vandenyno dugne. 


— Kiekviena akimirka — amžina, — pasakė Tripas, ban- 
dydamas mums paaiškinti, kaip jam besėdint mokyklos suole 
priešais jį sėdėjusi mergaitė be jokios aiškios priežasties atsisuko 
ir į jį pasižiūrėjo. Jis nebūtų galėjęs pasakyti, ar ji buvo graži, nes 
matė tik jos akis. Jos veidą — putlias lūpas, šviesius pūkelius ties 
smilkiniais, nosį it ledinukai rausvomis permatomomis šnervė- 
mis — atsiminė miglotai, bet jos mėlynos akys pakylėjo jį lyg 
jūros banga ir paliko ant keteros. 

— Ji buvo nejudantis taškas besisukančiame pasaulyje, — 
tarė jis cituodamas Eliotą*, kurio rinktinę rado detoksikacijos 
rančoje. 

Visą tą amžinybę, kol Laks Lisbon žvelgė į jį, Tripas 
Fonteinas žvelgė į ją, o meilė, kurią pajuto tą akimirką ir kuri 
buvo kur kas tikresnė už visas vėlesnes jo meiles, nes jai taip ir 
neteko patirti gyvenimo išbandymų, nedavė jam ramybės net 
ir tada, dykumoje, kai jis jau buvo praradęs ir gerą išvaizdą, ir 
sveikatą. 

— Niekad negali žinoti, kas sukels prisiminimus, — pa- 
sakė jis. — Kūdikio veidelis. Varpelis ant katino antkaklio. Bet 
kas. 

Vienas kitam jie nepasakė nė žodžio. Bet vėliau ištisas savai- 
tes Tripas leisdavo dienas šlaistydamasis mokyklos koridoriais ir 


vildamasis, kad pamatys Laks — nuogiausią apsirengusią būtybę, 


* Džordžas Eliotas (George Eliot) — šiuo slapyvardžiu prisidengusi rašė anglų romanistė 
Merė Ana Evans (1819-1880). 


kokią tik jam kada teko matyti. Net ir su paprastais mokykliniais 
"batais ji šlepsėjo taip, lyg būtų basa, o dukslūs drabužiai, kuriuos 
jai nupirko ponia Lisbon, tik išryškino patrauklumą, nes atrodė 
lyg būtų apsivilkusi tuo, kas pakliuvo po ranka. Po plisuotu si- 
jonu viena į kitą jaudinamai trindavosi jos šlaunys, o aprangoje 
visada pasitaikydavo kokia nors stebuklinga kliautis, leidusi jam 
ją tyrinėti — iš sijono išsipešusi palaidinukė, skylė kojinėje, pra- 
irusi siūlė, pro kurią švietė pažasties plaukeliai. Ji tampėsi knygas 
iš pamokos į pamoką, bet niekada jų neatsiversdavo. Jos rašikliai 
ir pieštukai atrodė tokie pat laikini, kaip pelenės šluota. Kai ji 
nusišypsodavo, pasirodydavo pernelyg tankūs dantys, bet nakti- 
mis Tripas Fonteinas ilgėdavosi tų dantų įkandimo. 

Jis nežinojo, kaip pradėti rodyti jai dėmesį, nes dėmesys vi- 
sada buvo rodomas jam. Po truputį klausinėdamas visų tų mergi- 
nų, kurios lankydavosi jo miegamajame, jis išsiaiškino, kur Laks 
gyveno, tačiau turėjo elgtis labai atsargiai, kad neišprovokuotų 
jų pavydo. Jis pradėjo važinėti pro Lisbonų namus, vildamasis 
kada nors-bent akies krašteliu pamatyti ją ar bent jau kurią nors 
iš seserų. Skirtingai nei mes, Tripas Fonteinas niekada nepaži- 
nojo Lisbonų mergaičių. Jau nuo pat pradžių Laks tarp jų jam 
atrodė kaip švyturys. Važiuodamas pro šalį jis praverdavo auto- 
mobilio langą ir pagarsindavo muziką, kad ji savo miegamajame 
išgirstų jo mėgstamą dainą. Kartais, nebegalėdamas sutramdyti 
siautėjančių hormonų, jis iki galo nuspausdavo akceleratorių ir 
nudumdavo, už savęs kaip savo meilės simbolį palikęs degančios 


gumos kvapą. 


Jis nesuprato, kaip jinai jį užkerėjo ir kodėl tuojau pat už- 
miršo apie jo egzistavimą, o užėjus visiškai nevilčiai klausdavo 
veidrodžio, kodėl vienintelė mergina; kurią jis beprotiškai įsi- 
mylėjo, neįsimylėjo jo. Kurį laiką jis kliovėsi savo išbandytais 
merginų viliojimo būdais — kai pro šalį eidavo Laks, atmesdavo 
atgal plaukus, jai matant susikraudavo ant stalo kojas, o kartą, 
nuleidęs savo tamsintus akinius, teikėsi maloniai į ją pažvelgti, 
bet ji nekreipė į jį dėmesio. 

Tiesą sakant, net ir labiausiai netikę berniūkščiai geriau už 
Tripą nusimanė, kaip pakviesti mergaitę į pasimatymą, nes jų 
siauros krūtinės ir šleivos kojos išmokė juos atkaklumo, o Tripui 
niekada nebuvo tekę surinkti merginos telefono numerio. Jam 
visa tai buvo visiškai nauja — strateginių kalbų kalimas, po- 
kalbių variantų repetavimas, gilusis kvėpavimas, — ir viskas 
vedė į aklą, beatodairišką nyrį į triukšmingą telefono linijų 
jūrą. Jam nebuvo tekę ištisą amžinybę kamuotis laukiant, kol 
į skambutį bus atsiliepta, jis nežinojo, kaip pašėlsta širdis, kai 
pagaliau pasigirsta tas su niekuo nepalyginamas balsas, kuris 
staiga susilieja su tavo balsu, ir ką jauti, kai esi pernelyg arti, 
kad ją matytum, nes iš tiešų esi jos ausyje. Jam niekada neteko 
patirti, kaip skaudina migloti atsakymai, kaip baisu išgirsti: „A, 
čia tu... Tai labas“, arba koks triuškinamas yra klausimo „Kas 
toks?“ poveikis. Tripas buvo pernelyg gražus, kad jam kada nors 
būtų reikėję gudrauti, todėl iš nevilties jis išsipasakojo apie savo 


aistrą tėvui ir Donaldui. Jie suprato jo keblią padėtį ir nuraminę 


ji „Sambukos'* taurele patarė tai, ką galėjo patarti tik žmonės, 
patyrę slaptos meilės naštą. Pirmiausia jie jam užgynė skambinti 
Laks telefonu. 

— Viskas labai subtilu, — aiškino Donaldas. — Viskas pri- 
klauso nuo niuansų. 

Jie pasiūlė Tripui vengti atvirų pareiškimų ir kalbėtis su 
Laks tik apie kasdieniškiausius dalykus — orą, namų darbus, 
bet ką, kas suteiktų jam galimybę bendrauti su ja nebylia, ta- 
čiau nemeluojančia žvilgsnių kalba. Jie liepė jam atsikratyti 
tamsintų akinių, o plaukus susišukuoti taip, kad nekristų ant 
veido, ir net susipurkšti plaukų laku. Kitą dieną Tripas įsitaisė 
tiksliųjų mokslų korpuse ir laukė, kol Laks ateis prie savo spin- 
telės. Apšviestos kylančios saulės korėtos plokštės atrodė lyg 
nukaitusios. Kiekvieną kartą atsidarius rampos durims, Tripui 
pasivaidendavo Laks veidas, bet paskui jos akys, nosis ir burna 
transtormuodavosi į kokios nors kitos mergaitės veidą, ir jis nu- 
sprendė, jog tai blogas ženklas, lyg Laks nuolat būtų maskavusis, 
kad tik jo išvengtų. Jis pradėjo bijoti, kad ji taip ir nepasirodys, o 
paskui dar labiau, kad galų gale vis dėlto pasirodys. 

Kai jam nepavyko jos pamatyti visą savaitę, sumanė 
griebtis ypatingų priemonių. Kito penktadienio popietę, užuot 
sėdėjęs tiksliųjų mokslų korpuso bibliotekoje, jis nusprendė 
eiti į visuotinį mokinių susirinkimą. Per trejus metus tai buvo 


pirmas kartas, kai ketino ten eiti, nes praleisti susirinkimą 


* „Sambuka“ — itališkas anyžių aromato, paprastai bespalvis likeris. 


buvo paprasčiau negu bet kokį kitą užsiėmimą, o Tripui labiau 
patiko leisti laiką rūkant kaljaną, kurio žarnelę išsitraukdavo 
iš automobilio daiktadėžės. Jis nenutuokė, kur galėtų sėdėti 
Laks, todėl lūkuriavo prie geriamojo fontanėlio, ketindamas 
sekti jai iš paskos. Nepaisydamas tėvo ir Donaldo patarimų, 
jis vėl užsidėjo tamsintus akinius, kad niekas nematytų, kaip 
jis spokso į koridorių. Triskart jo širdis pašoko pamačius Laks 
seseris, bet Laks iš mergaičių tualeto išlindo tik tada, kai ponas 
Vudhausas jau pristatė tos dienos svečią — vietinės televizijos 
meteorologą. Tripas žiūrėjo į Laks taip susikaupęs, kad beveik 
liovėsi egzistuoti. Tą akimirką jam egzistavo tik Laks. Ją supo 
neryški aura, besiskaidančių atomų tviskėjimas, kurį sukėlė, 
kaip vėliau nusprendėme, visas tas kraujas, kuris iš Tripo gal- 
vos siūbtelėjo jam į kojas. Ji praėjo pro pat jo nė nepastebėjusi, 
bet jis užuodė ne cigaretes, kaip tikėjosi, o arbūzinę kramto- 
mąją gumą. 

Tripas nusekė paskui Laks į kolonijinio stiliaus auditoriją 
su lubų kupolu, dorėniniais piliastrais ir netikrais dujiniais ži- 
bintais, į kuriuos mėgdavome pripilti pieno. Atsisėdo šalia jos 
paskutinėje .eilėje, ir nors stengėsi į ją nežiūrėti, iš to nebuvo 
jokios naudos: jutimo organais, apie kurių egzistavimą jis nė 
neįtarė, Tripas Fonteinas jautė šalia sėdinčią Laks, fiksavo jos 
kūno temperatūrą, pulsą, kvėpavimo dažnį ir jos gyslose pul- 
suojantį kraują. Kai meteorologas pradėjo rodyti skaidres, švie- 
sos auditorijoje pritemo, ir netrukus jie atsidūrė prieblandoje, 


kur jautėsi esą vieni, nepaisant keturių šimtų kitų moksleivių ir 


keturiasdešimt penkių mokytojų. Ekrane šmėkščiojant torna- 
“dams, meilės paralyžiuotas Tripas nė nekrustelėjo, ir jam pri- 
reikė penkiolikos minučių, kad išdrįstų dilbio krašteliu paliesti 
alkūnramsrį. Net ir po to juos skyrė ištisas colis, todėl per kitas 
dvidešimt minučių labai pamažu, Tripui Fonteinui intensyviai 
prakaituojant, jo ranka artėjo prie jos rankos. Visiems stebint, 
kaip uraganas Zelda nuniokojo Karibų jūros pakrantės mies- 
telį, Tripo rankos plaukai brūkštelėjo per Laks rankos plau- 
kus, ir naujai susijungusia grandine nuvilnijo elektros banga. 
Nepasisukusi ir net nekvėptelėjusi Laks atsakė jam tuo pačiu, 
todėl Tripas spustelėjo stipriau, ir ji vėl atsakė, ir taip toliau, ir 
panašiai, kol galiausiai jų alkūnės visiškai susilietė. Kaip tik tuo 
metu nutiko štai kas: kažkoks pokštininkas auditorijos priekyje 
rankomis prisidengęs burną išleido garsą, primenantį bezdėji- 
mą, ir visi pratrūko juoku. Laks išblyško ir atitraukė ranką, bet 
Tripas Fonteinas, pasinaudojęs šia galimybe, sukuždėjo jai į ausį 
pirmuosius žodžius: 

— Ten turbūt Konlis. Jam šakės. 

Ji nesiteikė net linktelėti. Tačiau Tripas, kuris tebebuvo pa- 
linkęs prie jos, tęsė: 

— Ketinu paprašyti tavo senio, kad išleistų su manim į pa- 
simatymą. 

— Be šansų, — atsakė Laks nė žvilgtelėdama į jį. 

Auditorijoje užsidegė šviesos, o aplink juos pradėjo ploti 
moksleiviai. Tripas palaukė, kol aplodismentai pritilo, ir pra- 


šneko vėl: 


— Pirmiausia ateisiu pas jus į namus pažiūrėti teliko. Šį 
sekmadienį. O tada pakviesiu tave į pasimatymą. 

Jis vėl laukė jos ką nors pasakant; tačiau vienintelis ženklas, 
rodantis, kad jį išgirdo, buvo jos rankos mostas, iš kurio suprato, 
kad gali daryti ką norintis. Tripas atsistojo ketindamas eiti, bet 
dar pasilenkė per savo sėdynės atkaltę ir nebegalėdamas susi- 
tvardyti ištarė žodžius, kuriuos laikė užgniaužęs pastarąsias kelias 
savaites: 

— Tu pribloškianti. 

Ir nuėjo sau. Tripas Fonteinas buvo pirmasis po Piterio 
Siseno, vienas įžengęs į Lisbonų namus. Ir tai jis padarė papras- 
čiausiai pasakęs Laks, kada ten pasirodys, o jai teliko pranešti 
apie tai tėvams. Niekas iš mūsų negalėjo paaiškinti, kaip mes jį 
pražiopsojome, tuo labiau kad jis, kaip pats tvirtino per pokalbį, 
visai nesistengė slapukauti — atvažiavo vidury dienos ir pastatė 
automobilį prie guobos kelmo, kad šio nenuklotų guobų pūkai. 
Specialiai tai progai jis buvo apsikirpęs, o vietoj įprastinių vester- 
niškų drabužių vilkėjo baltus marškinius ir juodas kelnes, kaip 
koks padavėjas. Laks pasitiko jį prie durų ir nelabai ką pasakiusi 
(mat mezgė ir stengėsi nepamesti akių skaičiaus) nuvedė į jam 
skirtą vietą svetainėje. Jis įsitaisė ant sofos šalia ponios Lisbon, 
kuriai iš kitos pusės sėdėjo Laks. Tripas Fonteinas pasakojo, kad 
mergaitės nelabai kreipė į jį dėmesį, bent jau ne tiek, kiek galėjo 
tikėtis mokyklos širdžių ėdikas. Teresė sėdėjo kampe su iguanos 
iškamša rankoje ir aiškino Bonei, kuo iguanos minta, kaip dau- 


ginasi ir kaip atrodo jų arealas. Vienintelė iš seserų Tripą kalbino 


Merė, kuri vis siūlėsi įpilti dar kokakolos. Per televizorių rodė 
Volto Disnėjaus studijos programą, jį Lisbonai žiūrėjo kaip šei- 
ma, įpratusi prie nuobodžių pramogų, kartu juokdamiesi iš tų 
pačių nevykusių pokštų ir palinkdami į priekį per neįtikinamas 
kulminacijas. Mergaičių elgesyje Tripas Fonteinas nepastebėjo 
nieko keisto, bet vėliau pasakė: 

— Galėjai padvėsti iš nuobodulio. 

Ponia Lisbon vis užmesdavo akį į Laks mezginį. Prieš per- 
jungdama kitą kanalą ji peržiūrėdavo televizijos programą ir 
įvertindavo, ar pasirinkta tinkama. Užuolaidos buvo storos kaip 
brezentas. Ant palangės stovėjo kelios išstypusios gėlės, ir tas 
kambarys taip smarkiai skyrės nuo žaliuojančios jo namų svetai- 
nės (mat ponas Fonteinas buvo tikras augalininkystės entuzias- 
tas), kad jeigu ne Laks, kitame sofos gale pulsuote pulsuojanti 
gyvybe, jis būtų pagalvojęs, jog atsidūrė negyvenamoje plane- 
toje. Kelis kartus jam pavyko pamatyti jos basas kojas, kurias ji 
retkarčiais susikraudavo ant kavos stalelio. Padai buvo purvini, 
o rausvas nagų lakas apsilupinėjęs. Tačiau kiekvieną kartą ponia 
Lisbon kepštelėdavo jai per kojas virbalu, ir ji būdavo priversta 
jas nuleisti po stalu. 

Nieko daugiau neįvyko. Tripui nepavyko nei pasėdėti šalia 
Laks, nei su ja pasikalbėti, nei į ją pažvelgti, bet vien jos artu- 
mas kaitino vaizduotę. Dešimtą valandą, žvilgsniu paragintas 
žmonos, ponas Lisbonas pliaukštelėjo Tripui per nugarą ir pa- 
sakė: 


— Ką gi, vyruti, mes paprastai tokiu metu griūvam į lovą. 


Tripas pakratė jam ranką, tada paspaudė šaltą ponios 
Lisbon ranką, o Laks pakilo palydėti jį iki durų. Maryrt, ji jautė, 
kaip viskas beprasmiška, nes kol jie pasiekė duris, nė karto į jį 
nežvilgtelėjo. Ėjo nunarinusi galvą ir krapštydamasi ausį, o kai 
atidarė duris, pakėlė akis ir liūdnai nusišypsojo, nesuteikdama 
jam jokios vilties. Tripas Fonteinas išėjo visiškai sugniuždytas ir 
puikiai žinodamas, kad viskas, ko gali tikėtis, — tai dar vienas 
toks vakaras ant sofos šalia ponios Lisbon. Jis nužygiavo per 
žolę, kurios niekas nepjovė nuo par Sesilijos mirties. Sėdėdamas 
automobilyje dėbsojo į Lisbonų namą — pirmame jo aukšte 
šviesos užgeso, bet tuoj užsidegė antrame, o paskui viena po 
kitos užgeso ir jos. Jis galvojo apie Laks, besirengiančią miegoti, 
ir vien nuo minties apie tai, kaip ji valosi dantis, susijaudino 
labiau negu nuo visų nuogybių, kurias beveik kiekvieną vakarą 
matydavo savo miegamajame. Atrėmęs galvą į sėdynės atlošą jis 
atsiduso, kad bent šiek tiek sumažėtų spaudimas krūtinėje, kai 
staiga į automobilį įsiveržė oro gūsis. Jis pajuto, kaip kažkas jį 
nutvėrė už atlapų, truktelėjo pirmyn, paskui atstūmė atgal ir 
įsisiurbė jam į lūpas taip smarkiai, lyg tai būtų padaras su cūks- 
tančiu lūpų, bandantis išsiurbti jam iš kaulų čiulpus. Tai buvo 
Laks, kuri nieko nesakė, tik užpuolė jį kaip išbadėjęs gyvūnas, ir 
jis būtų nesupratęs, kas ji tokia, jeigu nebūtų atpažinęs arbūzi- 
nės kramtomosios gumos, kurią pasijuto bečiaumojąs po kelių 
pirmųjų deginančių bučinių. Kelnaičių ji nemūvėjo, buvo tik su 
faneliniais naktiniais marškiniais. Jos pėdos, sudrėkusios nuo 


rasos, kvepėjo žole. Jis jautė jos vėsias blauzdas, karštus kelius, 


dygias šlaunis, o paskui su siaubu įkišo pirštą į nasrus peral- 
kusiam padarui, kuris buvo supančiotas žemiau jos juosmens. 
Jautėsi taip, lyg dar niekada nebūtų lietęs jokios mergaitės, o 
dabar čiupinėjo kažką panašaus į ūdros kailiuką ir jautė kažko- 
kią aliejingą substanciją. Atrodė, kad į automobilį įsiveržė du 
padarai: vienas viršuje, šnarpščiantis ir jį kandžiojantis, kitas 
apačioje, beviltiškai bandantis išsiveržti iš savo drėgno narvo. Jis 
narsiai mėgino padaryti viską, ką galėjo, kad juos užganėdintų 
ir numaldytų, bet tik jautė augantį bejėgiškumo jausmą, o po 
kelių minučių ji pasakė: 

— Turiu grįžti, kol jie neatėjo tikrinti lovų, — Laks paliko 
jį nei gyvą, nei mirusį. 

Ir nors ta žaibiška ataka truko tik tris minutes, savo tikslą 
ji pasiekė. Tripas apie tai kalbėjo beveik kaip apie religinį potyrį, 
apsireiškimą ar viziją, jo gyvenimo lūžį, kurio žodžiais paaiškinti 
nebuvo įmanoma. 

— Kartais man atrodo, kad viskas tik prisisapnavo, — kal- 
bėjo jis prisimindamas, kokios nepasotinamos buvo tos tūkstan- 
tis lūpų, kaip tamsoje jos siurbė jo syvus, ir nors jis toliau mė- 
gavosi savo meilės nuotykiais, jam teko prisipažinti, kad viskas 
buvo nebe taip. Jis niekada nebepajuto nuo geismo taip stipriai ir 
maloniai susitraukiant vidurių ir niekada nebesijautė toks kiau- 
rai peršlapęs nuo kažkieno kito seilių. 

— Jaučiausi kaip pašto ženklas, — tepasakė jis. 

Net ir po daugelio metų Tripas nesiliovė stebėjęsis visiš- 


ku Laks atsidavimu, nesivaržymu ir beveik mistišku gebėjimu 

mainytis, dėl kurio atrodė, lyg ji būtų turėjusi tris ar keturias 
rankas. 

— Daugeliui taip ir nepavyksta paragauti tokios mei- 
lės, — pasakė guosdamas save nepaisant nepavykusio gyveni- 
mo. — Man pavyko. Bent kartą. 

Jo ankstyvosios ir vėlesnės meilės buvo romios būtybės glot- 
nia oda ir lengvai prognozuojamomis dejonėmis. Net ir meilės 
akto akimirkomis Tripas galėjo jas įsivaizduoti nešančias jam 
pašildytą pieną, tvarkančias jo mokesčius ar su ašaromis akyse 
slaugančias jį mirties patale. Jos buvo šiltos, mylinčios, prak- 
tiškos moterys. Net ir jam suaugus jo mylimosios dejuodamos 
meilės įkarštyje visada šiek tiek persistengdavo, ir jokia jo erotinė 
patirtis nė iš tolo neprilygo tam, kai visiškoje tyloje Laks privertė 
jį jaustis taip, lyg jam gyvam būtų nudyrę odą. 

Mes taip ir nesužinojome, ar ponia Lisbon sučiupo Laks, 
kai ši bandė nepastebėta prasmukti vidun, bet dėl kažkokios 
priežasties, kai Tripas bandė susitarti dėl kito vizito, kad vėl ga- 
lėtų atėjęs pasėdėti ant sofos, Laks jam pasakė, kad ji nubausta 
namų areštu ir kad jos motina uždraudė bet kokius kitus apsi- 
lankymus. Mokykloje Tripas Fonteinas vengė kalbėti apie tai, kas 
tarp jų įvyko, ir nors buvo pasakojamos istorijos, kad jie tai šen, 
tai ten pasislėpdavo, jis primygtinai tvirtino, kad automobilyje 
buvo tas vienintelis kartas, kai jie vienas kitą lietė. 

— Mokykloje nebuvo įmanoma rasti vietos, kur būtume 
galėję pasislėpti. Jos senis ją nuolat stebėdavo. Tai buvo agonija. 


Tikrų tikriausia agonija. 

Daktaro Hornikerio nuomone, Laks paleistuvavimas buvo 
visiškai įprasta reakcija į nepatenkintus emocinius poreikius. 
„Paaugliai meilės ieško ten, kur gali jos gauti, — rašė jis 
viename savo straipsnių, kuriuos tikėjosi kada nors paskelb- 
siąs. — Laks seksualinį aktą sumaišė su meile. Jai seksas tapo 
pakaitalu, teikusiu paguodą, kurios jai reikėjo po sesers savi- 
žudybės.“ Keli berniukai papasakojo dalykų, kurie patvirtino 
šią teoriją. Vilardas kartą pasakojo, kaip gulėjo su Laks kažkur 
sporto komplekse, ir ji paklausė, ar jis nemano, kad tai, ką jie 
daro, nepadoru. 

— Žinojau, ką turiu pasakyti. Pasakiau, kad ne. O tada ji 
sugriebė man už rankos ir pradėjo: „Aš juk tau patinku?“ Nieko 
neatsakiau. Geriau leisti joms paspėlioti. 

Po daugelio metų Tripas Fonteinas nejuokais suirzo, kai už- 
siminėme, kad Laks aistra tebuvo netinkamai tenkinamas meilės 
poreikis. 

— Norit pasakyti, kad aš jai buvau tik priemonė? Klausykit, 
tokių dalykų nesuvaidinsi. Viskas buvo tikra. 

Mums net pavyko apie tai paklausti ponios Lisbon, kai 
vienintelį kartą su ja kalbėjomės autobusų stoties kavinėje, bet ji 
buvo nepalenkiama. 

— Nė vienai iš mūsų dukterų netrūko meilės. Namuose 


meilės buvo pakankamai. 


Sunku pasakyti, kaip ten buvo iš tikrųjų. Atėjo spalis, ir 
Lisbonų namas nebeatrodė toks jaukus kaip anksčiau. Mėlyno 
šiferio stogas, kuris esant tam tikram apšvietimui primindavo 
ore kabantį tvenkinį, pastebimai patamsėjo. Geltonos plytos 
parudavo. Vakarais iš kamino pasirodydavo šikšnosparniai, 
visai kaip didžiuliame Stamarovskių name, kuris stovėjo kito 
kvartalo gale. Nuolat matydavome šikšnosparnius, sukančius 
ratus apie Stamarovskių namą, darančius zigzagus ir neriančius 
žemyn, kur klykdamos mergaitės dangstydavosi ilgaplaukes 
galvas. Ponas Stamarovskis, apsivilkęs juodu golfu, styrodavo 
balkone. Leidžiantis saulei jis leisdavo mums bastytis jo didelėje 
vejoje, o kartą gėlių lysvėje radome negyvą šikšnosparnį, kurio 
snukutis priminė susitraukusį senuko su dviem trofėjiniais dan- 
timis veidą. Buvome įsitikinę, kad šikšnosparnius iš Lenkijos 
atsivežė būtent Stamarovskiai, todėl jie puikiai derėjo prie to 
niūraus namo su aksominėmis užuolaidomis ir senojo nykstan- 
čio pasaulio, bet netiko prie Lisbonų namo su dviem praktiškais 
kaminais. Buvo ir kitų sėlinančio nykimo ženklų. Nebeveikė 
šviečiantis durų skambutis. Lesyklėlė nukrito į vidinį kiemą ir 
liko ten gulėti. Ant pieno dėžės ponia Lisbon pienininkui pa- 
liko atžarų raštelį: „Nebevežkite sugižusio pieno!“ Prisimindama 
tuos laikus ponia Higbi tvirtino, kad ilga kartimi ponia Lisbon 
uždarė išorines langines. Kai paklausinėjome kitų, visi su tuo su- 
tiko. Tačiau įrodyme Nr. 3 (pono Bjulo darytoje nuotraukoje) 
matyti Čeisas, pasirengęs užsimoti savo naująja beisbolo lazda, o 


fone — Lisbonų namas su atidarytomis langinėmis (mums labai 


padėjo didinamasis stiklas). Nuotrauka daryta spalio tryliktąją, 
per Čeiso gimtadienį, kada, beje, prasidėjo ir pasaulio beisbolo 
čempionatas. 

Lisbonų mergaitės pasirodydavo tik mokykloje ir bažny- 
čioje, daugiau niekur. Kartą per savaitę vietinio prekybos centro 
sunkvežimis pristatydavo maisto produktų. Mažasis Džonis 
Bjulas ir Vinsas Fusilis vieną dieną jį sustabdė, vaizduodami, kad 
per gatvę ištempė virvę, ir kiekvienas savo pusėje tampydamas 
orą lyg Marselio Marsė* dvyniai. Vairuotojas leido jiems įsiropšti 
vidun, ir jie peržiūrėjo visus užsakymo lapelius, meluodami, kad 
užaugę nori kaip ir jis pristatinėti maisto produktus. Lisbonų 
atsargų, kurių užsakymo lapelį pasiglemžė Vinsas Fusilis, būtų 


pakakę pamaitinti armijai: 


1-5s,** miltų 
5-1Igal.***" pieno milr. 

18 kviet. band. 

24 skara. persikų (sirupe) 
24 skara, žal. žirn. 

10 sv. faršo 

3 kepal. duonos 

1 ind. rieš. SU, 

3 dėž. dribsn. 


* Marcel Marceau (1923-2007) — prancūzų mimas ir aktorius. 
** 1 svaras = 453,6 g. 
*** 1 galonas = 3,78 I. 


5 skard. tuno kons. 


1 ind. majon. 

1 ryš. salotų 

1 sv, šonin. 

1 pak. sviesto 

1 but. apels. limonado 
1 mais. šok. sald. 


Mums knietėjo išsiaiškinti, kas bus su lapais. Jau dvi savaites 
jie krito nuklodami vejas, nes tomis dienomis pas mus dar 
buvo medžių. Dabar rudenį nuo išlikusių guobų žemyn it gul- 
bės nusklendžia vos keli lapeliai ir dauguma jų nukrenta per 
kelias pėdas nuo sodinukų, kuriuos prilaiko kuoliukai — ne- 
vykęs pakaitalas, kurį miestas pasodino tik norėdamas mus pa- 
guosti, kaip mūsų gatvė atrodys po kokio šimto metų. Niekas 
gerai nežinojo, kas per medžiai čia buvo pasodinti. Vyras iš 
Parkų priežiūros departamento pasakė tik tiek, kad jie buvo 
pasirinkti dėl jų „atsparumo tiems vabalams, kurie suniokojo 
guobas“. 

— Vadinasi, jų net vabalai neėda, — pasakė ponia Šer. 

Anksčiau ruduo prasidėdavo visuotiniu tarškėjimu medžių 
viršūnėse; paskui atitrūkę lapai it iš gausybės rago pasipildavo 
žemyn plazdėdami ir sukdamiesi, kai juos pagaudavo oro sro- 


vė — atrodė, lyg pasaulis būtų keitęs kailį. Leisdavome jiems 


kauptis. Susigalvoję kokį nors pretekstą nieko nedaryti, pasyviai 
stebėdavome, kaip kiekvieną dieną pro šakas vis labiau prasi- 
šviesdavo dangus. 

Patį pirmąjį savaitgalį po to, kai nukrisdavo visi lapai, iš- 
sirikiavę lyg kareiviai pradėdavome grėbti juos į krūvas palei 
gatvę. Skirtingos šeimos tam turėjo savus būdus. Bjulai dirbda- 
vo kaip trijų žmonių komanda, iš kurių du grėbdavo išilgai, o 
trečiasis — statmenai jiems, taip mėgdžiodami rikiuotę, kurią 
ponas Bjulas naudodavo Antrojo pasaulinio karo metu lėktuvu 
sprukdamas iš Himalajų. Pas Picenbergerius plušėdavo dešimt 
žmonių — tėvas ir motina, septyni paaugliai ir dvejų metų „ka- 
talikiškoji klaida“, kuri sekiodavo iš paskos su žaisliniu grėbliu. 
Storulė ponia Amberson nupūsdavo lapus pūstuvu. Visi kuo 
nors prisidėdavome. Paskui žvelgdami į tvarkingą žolę, kuri 
primindavo gerai iššukuotus plaukus, jausdavome nepaprastą 
pasitenkinimą. Kartais tas pasitenkinimas būdavo toks didelis, 
kad mes ir toliau grėbstydavome žolę, kol pradėdavo šviesti pli- 
kos žemės lopinėliai. Pasibaigus dienai stovėdavome kelkraštyje 
stebėdami savo vejas, kuriose nebūtum radęs nė lapeliūkščio, visi 
grumsteliai būdavo sulyginti su žeme ir netgi išnaikinti visi už- 
silikusių krokų svogūnėliai. Tomis dienomis, kai dar niekas ne- 
buvo girdėjęs apie pasaulinę taršą, lapus būdavo galima deginti, 
todėl vakarais, atlikdami paskutinį mūsų nykstančios genties 
ritualą, tėvai išeidavo į gatvę, kad uždegtų šeimos lapų krūvą. 

Paprastai ponas Lisbonas lapus grėbdavo vienas, niūniuo- 


damas sopranu, tačiau kai Teresei suėjo penkiolika, ji išeidavo 

jam padėti — susikūprinusi, šiugždėdama vyriškais drabužiais, 
apsiavusi guminiais batais iki kelių ir užsimaukšlinusi žvejo ke- 
purę. Vakare ponas Lisbonas uždegdavo sugrėbtus lapus kaip ir 
visi kiti tėvai, tačiau nekontroliuojamas rūpestis, kad gali kilti 
gaisras, trukdydavo jam tuo mėgautis. Jis patruliuodavo prie 
lapų krūvos, mesdamas juos į patį vidurį ir vis prasklaidyda- 
mas įsismaginusią liepsną, o kai ponas Vadsvortas pasiūlydavo 
jam gurkštelėti iš savo gertuvės su monograma, kaip ir visiems 
kitiems tėvams, kuriuos apeidavo paeiliui, ponas Lisbonas atsi- 
sakydavo: 

—- Ačiū, ne. Ačiū, ne. 

Savižudybių metais Lisbonų lapai taip ir liko nesugrėbti. 
Nors atėjo tam tinkamas šeštadienis, ponas Lisbonas neišlindo 
iš namo. Grėbdami kartkartėmis vis žvilgrelėdavome į Lisbonų 
namą, jo sienas, kuriose kaupėsi rudeniška drėgmė, jo netvar- 
kingą margaspalvę veją, kurią supo švarėjančios ir vis žalesnės 
vejos. Kuo daugiau lapų nugrėbėme, tuo daugiau jų atrodė prisi- 
kaupę Lisbonų kieme, prikritę ant krūmų ir pirmojo prienamio 
laiptelio. Kai tą vakarą uždegėme laužus, atrodė, kad visi namai 
šoktelėjo į priekį, liepsnodami oranžine spalva. Tik Lisbonų na- 
mas liko atokus, lyg, aklinai juodas tunelis ar tuštuma, suryjanti 
mūsų laužų dūmus ir liepsnas. Jų lapai niekur neišnyko ir per 
kelias kitas savaites. Kai vėjas juos atpūsdavo į kaimynų vejas, šie 
nepatenkinti niurnėdavo. 

— Čia ne mano lapai, — bambėdavo ponas Ambersonas, 


kimšdamas juos į šiukšlių konteinerį. 


Du kartus palijo, lapai permirko ir parudavo, o Lisbonų 


veja virto purvynu. 


Namas atrodė vis labiau apleistas, būtent tai ir pritraukė pir- 
muosius žurnalistus. Ponas Bobis, vietinio laikraščio redakto- 
rius, tvirtai laikėsi sprendimo nieko nerašyti apie tokią asmeninę 
tragediją kaip savižudybė. Jis buvo linkęs domėtis diskusijas 
sukėlusiais turėklais, kurie gadino ežero vaizdą, arba į aklavietę 
patekusiomis derybomis su kapinių darbuotojais, kurie streikavo 
jau penkis mėnesius (kūnus veždavo į kitą valstiją sunkveži- 
miais — šaldikliais). Skyrelyje „Sveikas, kaimyne“ toliau buvo 
pasakojama apie atvykėlius, kuriuos atviliodavo mūsų miestelio 
žaluma, ramybė ir akį traukiančios verandos: Vinstono Čerčilio 
pusbrolis, atrodantis pernelyg liesas, kad galėtum jį susieti su 
ministru pirmininku, savo namuose Vindmil Point bulvare, arba 
ponia Šed Terner, pirmoji baltaodė moteris, įkėlusi koją į Papua 
Naujosios Gvinėjos džiungles, skreite laikanti kažką, kas atrodė 
visai kaip susiraukšlėjusi galva, nors užrašas sakė, kad tas neaiš- 
kus objektas yra ne kas kita, kaip jos „Jorkšyro terjeras Vilhelmas 
Užkariautojas“. 

„ Dar vasarą miesto laikraščiai nė neprasižiojo apie Sesilijos 
savižudybę, nes ji atrodė pernelyg kasdieniška. Dėl masinių 
atleidimų iš automobilių gamyklų turbūt nebuvo nė dienos, 


kad ekonominio nuosmukio banga nenusineštų kokios nors 


viltį praradusios sielos — vyrus rasdavo uždaruose garažuose 
su užvestais automobiliais arba persikreipusius dušuose, tebe- 
vilkinčius darbo drabužiais. Į laikraščius patekdavo tik istorijos 
apie nužudymus ir po jų sekusias savižudybes — trečiame arba 
ketvirtame puslapyje galėjai perskaityti apie tėvus, kurie iššau- 
dydavo savo šeimas, o paskui nukreipdavo vamzdį į save, arba 
padegdavo nuosavus namus, prieš tai rūpestingai užbarikadavę 
duris. Ponas Larkinas, didžiausio miesto laikraščio leidėjas, gy- 
venęs vos už pusės mylios nuo Lisbonų, be jokios abejonės, tu- 
rėjo žinoti, kas ten dėjosi. Džo Hilas Konlis, kuris pakvailiodavo 
su Mise Larkin (šioji buvo įsimylėjusi jį visus metus, nors jis 
dar nesugebėdavo nusiskusti neįsipjovęs), patvirtino, kad Misė 
ir jos motina kalbėjo apie savižudybę girdint ponui Larkinui, 
kai šis kaitinosi saulėje išsitiesęs šezlonge ir ant akių užsimetęs 
drėgną skudurėlį, bet jis neparodė jokio susidomėjimo. Tačiau 
spalio penkioliktąją, praėjus daugiau kaip trims mėnesiams, 
buvo paskelbtas redaktoriui adresuotas laiškas, kuriame labai 
padrikai išdėstytos Sesilijos savižudybės aplinkybės, o mokyk- 
los buvo raginamos atkreipti dėmesį „į šiuolaikinius paauglius 
kamuojantį didžiulį nerimą“. Laišką pasirašė nežinoma ponia 
išgalvotu vardu, bet tam tikros smulkmenos leido spėti, kad tai 
buvo kas nors iš mūsų gatvės. Visų pirma tuo metu visi buvo se- 
niai užmiršę Sesilijos savižudybę, tačiau auganti Lisbonų namo 
neviltis nuolat mums primindavo apie juos ištikusią nelaimę. 
Po daugelio metų, kai jau nebebuvo nė vienos mergaitės, ponia 


Denton prisipažino, kad tai ji parašė tą laišką, kai besėdint po 

plaukų džiovintuvu ją ištiko teisėto pasipiktinimo priepuolis, ir 
ji to visiškai nesigailėjo. 

— Juk negalėjau tiesiog stovėti nuošaly ir leisti, kad vis- 
kas eitų šuniui po uodega, — paaiškino ji. — Mes juk dori 
žmonės. 

Kitą dieną po jos laiško paskelbimo prie Lisbonų namų 
privažiavo mėlynas pontiakas ir iš jo išlipo nematyta jauna 
moteris. Popieriaus skiautelėje pasitikrinusi adresą ji nuėjo prie 
priekinio prienamio, kurio laiptais niekas nebuvo lipęs jau ke- 
lias savaites. Šaftas Tigsas, išnešiojantis paštą, laikraščius dabar 
numesdavo per dešimt pėdų nuo priekinių durų. Jis net nebeuž- 
eidavo ketvirtadieniais pasiimti pinigų už laikraščius (jo motina 
padengė skirtumą iš savų pinigų, tik įspėjo jį nieko apie tai ne- 
sakyti tėvui). Lisbonų prienamis, kuriame stovėdami išvydome 
Sesiliją, pakibusią ant tvoros, buvo kaip duobė šaligarvyje — į ją 
įlipęs galėjai prisišaukti bėdą. Žolę imituojančio durų kilimėlio 
kraštai buvo užsirietę. Neskaitytų laikraščių prisikaupė kiaurai 
peršlapusi krūva, o nuo spalvotų sporto rungtynių fotografijų 
bėgo raudoni dažai. Nuo metalinės pašto dėžutės atsidavė rū- 
dimis. Moteris mėlynu aukštakulniu paspyrė laikraščius į šoną 
ir pasibeldė. Durys šiek tiek prasivėrė, ir moteris, primerkto- 
mis akimis žvelgdama į tamsą, paleido į darbą liežuvį. Vienu 
momentu ji pagaliau suprato, kad jos klausytoja buvo kokia 
pėda žemesnė, negu ji įsivaizdavo, todėl šiek tiek nuleido akis. 
Iš švarkelio kišenės ji išsitraukė bloknotėlį ir pamojavo juo, pa- 


našiai kaip kad šnipai fAlmuose apie karą mojuodavo netikrais 


dokumentais. Suveikė. Durys prasivėrė šiek tiek daugiau, kad ji 
galėtų įeiti vidun. 

Lindos Perl straipsnis pasirodė kitą dieną, nors ponas 
Larkinas niekada taip ir nepaaiškino, kodėl nusprendė jį iš- 
spausdinti. Sesilijos savižudybė jame buvo aprašoma labai 
detaliai. Iš straipsnio ištraukų (jei norite, galite jį perskaityti 
patys; jis pateikiamas kaip daiktinis įrodymas Nr. 9) aišku, kad 
panelė Perl, etatinė korespondentė, kuri buvo įdarbinta visiškai 
neseniai, o prieš tai dirbo vietiniame Makino* laikraštyje, spėjo 
apklausti tik Bonę ir Merę, nes paskui ponia Lisbon išmetė ją 
lauk. Pasakojimas paremtas žmogiškąjį smalsumą kurstančiais 
Lisbonų šeimos gyvenimo faktais, kurie kaip tik tuo metu buvo 
pradėję ryškėti. Lisbonų namo paveikslas piešiamas pačiais ben- 
driausiais potėpiais. Tokios frazės kaip „prašmatnus priemiestis, 
geriau žinomas dėl debiutančių pobūvių, o ne dėl debiutančių 
amžiaus mergaičių laidotuvių“ arba „linksmos, gyvos mergaitės 
neatrodė prislėgtos neseniai įvykusios tragedijos“ padės jums 
suprasti, koks buvo panelės Perl stilius. Po gana paviršutiniškos 
Sesilijos charakteristikos („ji mėgo piešti ir rašyti dienoraštį“) 
jos mirties -paslaptis straipsnyje atskleidžiama tokiomis išvado- 
mis kaip šios: „Psichologai sutinka, kad šiuolaikinių paauglių 
gyvenimas kupinas kur kas didesnės įtampos ir painiavos negu 
anksčiau. Neretai šiandieniniame pasaulyje pernelyg ilga vai- 


kystė, kurią jaunimui primeta amerikietiškas gyvenimo būdas, 


* Sala JAV, Mičigano valstijoje. 

pavirsta į dykvietę, kurioje paauglys jaučiasi atkirstas ir nuo 
vaikystės, ir nuo suaugusiųjų gyvenimo. Saviraiška tokiomis 
sąlygomis neretai būna žlugdoma. Gydytojai teigia, kad su tuo 
susijęs nusivylimas vis dažniau išprovokuoja smurto aktus, ku- 
rių realių pasekmių viską dramatizuojantis paauglys nesugeba 
įvertinti.“ 

Straipsnyje tariamai vengiama sensacijų vaikymosi, skai- 
tytojai tiesiog informuojami apie kylančius socialinius pavojus. 
Kitą dieną pasirodė bendro pobūdžio straipsnis apie paauglių 
savižudybes, kurį taip pat parašė panelė Perl, papildytas schemo- 
mis ir grafikais, o Sesilija buvo paminėta tik jo pirmame sakiny- 
je: „Paauglės iš rytinės miesto dalies savižudybė, įvykusi praėjusią 
vasarą, privertė visuomenę sunerimti dėl nacionalinės krizės.“ 
Taip visiems buvo atrištos rankos. Vienas po kito pradėti skelbti 
straipsniai apie paauglių savižudybes, užfiksuotas valstijoje per 
praėjusius metus. Buvo ir nuotraukų, dažniausiai mokyklinių 
portretų, juose galėjai matyti susirūpinusius paauglius išeiginiais 
drabužiais: berniukai su skystais ūsiukais ir kaklaryšiais, kurių 
mazgai priminė gūžius, mergaitės laku supurkštais plaukais, kurie 
priminė pyragaičius, jų liauni kaklai pažymėti auksinėmis gran- 
dinėlėmis su užrašais „Šeri“ arba „Glorija“. Buitinėse nuotrauko- 
se besišypsantys paaugliai buvo užfiksuoti laimingesniais laikais, 
neretai prie gimtadienio torto su degančiomis paskutinėmis savo 
gyvenime žvakutėmis. Kadangi ponas ir ponia Lisbonai interviu 
duoti atsisakė, laikraščiai įsigijo Sesilijos nuotraukų iš mokyklos 


metraščio „Dvasia“. Išplėštame puslapyje (daiktinis įrodymas 

Nr. 4) Sesilija žvelgia skvarbiomis akimis, įsispaudusi tarp dvie- 
jų iškirptų mokyklos draugų megztinėtais pečiais. Filmavimo 
grupės atvažiuodavo nufilmuoti vis -niūresnės Lisbonų namo 
išorės — pirmiausia antrasis kanalas, tada ketvirtasis, galų gale ir 
septintasis. Mes tikėjomės pamatyti Lisbonų namą per televiziją, 
bet filmuotą medžiagą jie panaudojo tik po kelių mėnesių, kai 
nusižudė ir visos kitos mergaitės, o tada jau buvo sugadintas visas 
sezonas. Tuo tarpu vietinės televizijos laidoje nagrinėta paauglių 
savižudybių tema, o dvi paauglės mergaitės ir vienas berniukas 
buvo pakviesti, kad paaiškintų, dėl kokių priežasčių bandė tai 
padaryti. Mes jų klausėmės, bet tapo akivaizdu, jog jie buvo per- 
nelyg apdoroti psichoterapijos, kad suvoktų tiesą. Jų atsakymai 
atrodė surepetuoti, prifarširuoti tokių sąvokų kaip „savigarba“ 
ir kitų jų liežuviams aiškiai per sunkių terminų. Viena iš mer- 
gaičių, Ranė Džilson, bandė nutraukti savo gyvenimą išsikepusi 
pyragą su žiurkių nuodais, kad suvalgydama jį niekam nesukeltų 
įtarimų, tačiau jai tik pavyko nunuodyti savo aštuoniasdešimt 
šešerių metų močiutę, be galo mėgusią saldumynus. Tai papa- 
sakojusi Ranė pratrūko verkti, laidos vedėjas pradėjo ją raminti 
ir čia pat buvo paleista reklama. 

Daugelis žmonių prieštaravo straipsniams ir televizijos lai- 
doms, kurios pasirodė gerokai per vėlai. Pavyzdžiui, ponia Judžin 
pasakė: 

— Kodėl jie neleidžia ilsėtis jai ramybėje? 

Tuo tarpu ponia Larson bėdojo, kad visas tas žiniasklaidos 


dėmesys pradėtas rodyti „kaip tik tada, kai viskas pradėjo stotis į 


senas vėžias“. Kad ir kaip ten būtų, visi straipsniai ir laidos mus 
įspėjo, kokių pavojaus ženklų turime ieškoti. Ar buvo išsiplėtę 
Lisbonų mergaičių vyzdžiai? Gal jos piktnaudžiavo purškalais 
nuo slogos? O gal akių lašiukais? Prarado susidomėjimą mo- 
kykline veikla, sportu, laisvalaikio pomėgiais? Nutolo nuo savo 
bendraamžių? Ar jos be jokių akivaizdžių priežasčių pratrūkdavo 
verkti? Ar skundėsi nemiga, skausmais krūtinėje, nuolatiniu 
nuovargiu? 

Netrukus pasirodė tamsiai žalios brošiūrėlės baltomis raidė- 
mis, kurias siuntė vietiniai Prekybos rūmai. 

— Pagalvojome, kad žalia spalva gyva, bet nenorėjome, kad 
būtų pernelyg gyva, — aiškino ponas Babsonas, kuris buvo jų 
pirmininkas. — Be to, žalia yra ir rimties spalva. Todėl ją ir pa- 
sirinkome. 

Tose brošiūrėlėse Sesilijos mirtis nebuvo minima, jose buvo 
bendrai knaisiojamos savižudybių priežastys. Sužinojome, kad 
per dieną Amerikoje nusižudo 80 žmonių, per metus — 30 
tūkstančių, kad nusižudyti bandoma kiekvieną minutę, pavyks- 
ta nusižudyti kas 18 minučių, kad nusižudo tris keturis kartus 
daugiau vyrų, bet nusižudyti bando tris kartus daugiau moterų, 
žudosi daugiau baltųjų negu spalvotųjų, kad jaunimo (15-24 
metų amžiaus) savižudybių skaičius per pastaruosius keturis de- 
šimtmečius patrigubėjo, kad savižudybė buvo antroji pagrindinė 
mirties priežastis tarp aukštesniųjų klasių mokyklų moksleivių, 
kad 25 procentai visų savižudybių tenka 15-24 metų amžiaus 


grupei, tačiau, skirtingai negu tikėjomės, didžiausias savižudy- 


bių skaičius tenka baltiesiems vyrams, kuriems daugiausia 50 
metų. Po to daugelis žmonių sakė, kad vietinių Prekybos rūmų 
valdybos nariai ponas Babsonas, ponas Loris, ponas Petersonas 
ir ponas Hokstederis toliaregiškai numatė, kad savižudybės su- 
keltas šokas pasmerks miestelį neigiamam viešumui ir su tuo 
susijusiam komercinės veiklos nuosmukiui. Savižudybėms ne- 
siliaujant Prekybos rūmai pradėjo mažiau rūpintis juodaodžių 
pirkėjų antplūdžiu, bet labiau susirūpino sumažėjusiu baltao- 
džių pirkėjų skaičiumi. Drąsesni juodaodžiai čia prasmukdavo 
jau ne vienerius metus, daugiausiai moterys, kurios niekuo 
nesiskirdavo nuo mūsų tarnaičių. Mat didmiesčio centras tiek 
sugedo, kad juodaodžiams nebeliko kur daugiau dėtis. Ne savo 
noru jie žvalgydavosi į mūsų vitrinas, kur išpuošti manekenai 
demonstravo žalius sijonus, rausvas basutes virveliniais padais ir 
mėlynus rankinukus su auksinėmis sagtimis. Ir nors mes visada 
žaisdavome indėnus, o ne kaubojus, Trevį Viljamsą* laikėme visų 
laikų geriausiu kamuolio atmušėju, o Vilį Hortoną** — geriau- 
siu puolėju, niekas mūsų negalėjo šokiruoti labiau už juodaodį, 
apsipirkinėjantį Kerčevalio gatvėje. Nuolat savęs klausdavome, 
ar kai kurie „patobulinimai“ komerciniame miestelio kvartale 
nebuvo sugalvoti siekiant atbaidyti juodaodžius. Pavyzdžiui, 
karnavalinių kostiumų parduotuvės vitrinoje atsirado šmėkla 


x 


su nežmoniškai smailu gobtuvu***, o restoranas be jokio pa- 


* Travis Williams (1946-1991) — juodaodis amerikietiškojo futbolo žaidėjas. 
** Willie Wattison Horton (g. 1942) — juodaodis beisbolo žaidėjas. 
*** Aliuzija į kukluksklaną. 

aiškinimo iš meniu išbraukė riebaluose virtą vištieną**. Tačiau 
nebuvome tikri, kad šios naujovės buvo suplanuotos, nes kai 
tik prasidėjo savižudybės, Prekybos rūmai visą dėmesį sutelkė 
į sveikatingumo kampaniją. Prisidengę sveikatingumo ugdymu 
Prekybos rūmai mokyklų sporto salėse pristatė stalų ir dalijo in- 
formaciją apie įvairius pavojus, pradedant tiesiosios žarnos vėžiu 
ir baigiant diabetu. Plikagalviams krišnaitams buvo leista giedoti 
ir nemokamai dalyti saldų vegetarišką maistą. Kartu su šiomis 
naujovėmis pasirodė žaliosios brošiūros, be to, buvo rengiami 
šeimos terapijos seansai, jų metu vaikai turėdavo atsistoti ir pa- 
pasakoti apie sapnuojamus košmarus. Vilis Kuncas, kurį motina 
nusivedė į vieną iš tokių seansų, papasakojo štai ką: 

— Jie nė neketino manęs iš ten išleisti, kol neapsižliumbsiu 
ir nepasakysiu mamai, kad ją myliu. Taip ir padariau. Bet žlium- 
bimą teko suvaidinti. Tiesiog reikia iki skausmo trinti akis. Labai 
padeda. 

Nepaisant didėjančio budrumo, mergaitės mokykloje nie- 
kam per daug nekrito į akis. Nors tuo metu matydavome jas ne 
taip retai, paskui tie prisiminimai susiliejo į vieną bendrą jų at- 
sargios grupelės, keliaujančios centriniu koridoriumi, vaizdą. Jos 
praeidavo pro didįjį mokyklos laikrodį, kurio minutinė rodyklė 
it juodas pirštas rodydavo į jų dailias galveles. Mes visada bai- 
mindavomės, kad tas laikrodis nukris, bet taip, aišku, neatsitiko, 


ir kai tik mergaitės išvengdavo to pavojaus, jų sijonai pradėdavo 


* Riebaluose virta vištiena yra tradicinis amerikos juodaodžių patiekalas. 


vis labiau persišviesti nuo šviesos, kuri sklido iš tolimojo korido- 
riaus galo išryškindama jų kojas. Jeigu pradėdavome jas sekti, jos 
visada kažkur pradingdavo, ir žvalgydamiesi po klases, į kurias 
jos būtų galėjusios įsmukti, matydavome įvairiausius veidus, tik 
ne jų, arba pamesdavome jų pėdsakus ir atsidurdavome žemes- 
niųjų klasių korpuse tarp beprasmių pirštais darytų teplionių. Šį 
bevaisį vaikymąsi iki šiol primena kiaušininės temperos kvapas. 
Koridoriuose, kuriuos vėlyvais vakarais tvarkydavo vieniši prižiū- 
rėtojai, būdavo tylu, o mes dar ilgai keliaudavome pagal strėles, 
kurių pieštuku ant sienų būdavo pripaišęs koks nors vaikiščias, 
įtikinėdami save, kad šįkart mums tikrai pavyks pasikalbėti su 
Lisbonų mergaitėmis ir paklausti jų, kas jas kamuoja. Kartais 
akies krašteliu pastebėdavome už kampo besukančias sudrisku- 
sias kojines iki kelių arba pamatydavome vieną iš mergaičių stai- 
ga pritūpiant ir brukant į spintelę knygas, arba besibraukiančias 
nuo akių plaukus. Bet kiekvienąkart kartodavosi vis tas pat: balti 
jų veidai lėtai praplaukdavo pro mus, o mes apsimesdavome, kad 
į jas nežiūrime ir nė nenutuokiame, kad jos egzistuoja. 

Turime kelis iš tų laikų išlikusius dokumentus (daiktiniai 
įrodymai Nr. 13-15) — tai Teresės chemijos užrašai, Bonės is- 
torijos rašinys apie Simoną Veil* ir keli Laks suklastoti prašymai 
atleisti nuo fizinio lavinimo pamokų. Ji visada juos rašydavo taip 
pat — kopijuodavo savo motinos parašo griežtas „t“ ir „b“, o 


paskui, kad išskirtų savo pačios rašyseną, žemiau pasirašydavo 


* Simone Weil (1909-1943) — prancūzų filosofė ir visuomenės veikėja. 


pati — Laks Lisbon, išraitydama dvi maldaujančias „L“, ban- 
dančias susisiekti virš pasipūtusios „a“ ir it spygliuota viela susi- 
rangiusių „ks“. Džulė Vintrop irgi bėgdavo iš fizinio lavinimo ir 
nemažai pamokų praleisdavo su Laks mergaičių drabužinėje. 

— Mes užsikardavome ant spintelių ir ten rūkydavome, — 
pasakojo ji mums. — Iš apačios mūsų nesimatydavo, o jeigu pro 
šalį praeidavo koks mokytojas, tai vis tiek nesusigaudydavo, iš 
kur sklinda dūmai. Jie turbūt manydavo, kad jeigu čia kas ir 
rūkė, seniausiai išėjo. 

Anot Džulės Vintrop, ją su Laks siejo tik „draugystės 
pypkė“, todėl sėdėdamos ant spintelių jos ne itin daug kalbė- 
davosi — būdavo pernelyg užsiėmusios, kol traukdavo dūmą ir 
klausydavosi, ar kas neateina. Džulė patvirtino, kad Laks turėjo 
apsimestinio atšiaurumo, kuris galbūt buvo reakcija į išgyventą 
skausmą. 

— Ji visada sakydavo: „Velniop šitą mokyklą“ arba „Negaliu 
sulaukt, kol galėsiu iš čia dingti.“ Bet juk taip kalbėjo visi. 

Tačiau kartą, kai jos baigė rūkyti, Džulė nušoko nuo spinte- 
lių ir jau ketino eiti, kai pastebėjo, kad Laks liko ten, kur buvusi, 
todėl Džulė pašaukė ją vardu. 

— Ji neatsakė, todėl aš vėl užlipau į viršų pasižiūrėti. Ji gu- 
lėjo susirietusi į kamuoliuką ir nieko nesakė, tik visa drebėjo, lyg 
jai būtų buvę baisiai šalta. 

Mūsų mokytojai mergaites tuo laikotarpiu prisiminė labai 
skirtingai, atsižvelgiant į tai, ką joms dėstė. Apie Bonę ponas 
Nilis kalbėjo taip: 


— Aš jai dėsčiau algebros pradmenis. Žinote, nelabai daug 
vietos sentimentams. 

O štai ką apie Teresę pasakė senjofas Lorka: 

— Stamboka. Man atrodo, smulkesnės moterys būna lai- 
mingesnės. Taip jau surėdytas pasaulis ir vyrų širdys. 

Nors Teresė ir neturėjo įgimto kalbėtojos talento, kalbėjo 
su įtikinamu Kastilijos akcentu ir puikiai įsimindavo naujus 
žodžius. 

— Ispaniškai ji kalbėjo, — sakė senjoras Lorka. — Ber kal- 
bos pojūčio jai trūko. 

Savo raštiškame atsakyme į mūsų klausimus (mat jai rei- 
kėjo laiko viskam „apmąstyti ir apsvarstyti“) ponia Arnt, pie- 
šimo mokytoja, teigė, kad „Merės akvarelėms buvo būdingas, 
kaip čia geriau pasakius, tam tikras gedulingumas. Bet iš savo 
patirties galiu pasakyti, kad vaikai būna dvejopi: tuščiagalviai 
(romantiškos gėlytės, šuniukai ir valtys) ir mąstantys (guašu 
tapytas urbanistinis sugedimas, niūrios abstrakcijos) — visai 
kaip mano pačios tapybos darbai koledže ir per tuos trejus 
metus šioje mokykloje. Ar galėjau numatyti, kad ji nusižudys? 
Apgailestauju, bet ne. Bent dešimt procentų mano mokinių 
buvo modernistinės pakraipos. Gal teigsite, kad bukumas yra 
dovana, o intelektas — prakeiksmas? Man keturiasdešimt sep- 
tyneri, gyvenu viena.“ 

Kasdien seserys atrodė vis labiau nuo visų atsiskyrusios. 
Kadangi jos visada būdavo kartu, kitoms mergaitėms atrodė 


pernelyg sudėtinga su jomis kalbėtis ar vaikščioti, todėl daug kas 


nusprendė, kad jos nori būti paliktos ramybėje. Ir kuo mažiau 
buvo trikdoma Lisbonų mergaičių ramybė, tuo labiau jos tolo. 
Šeila Deivis papasakojo, kad buvo vienoje anglų kalbos grupėje 
su Bone Lisbon. 

— Nagrinėjom tą knygą — „Moters portretas“*. Reikėjo 
charakterizuoti Ralfą. Iš pradžių Bonė nebuvo labai šneki, bet 
paskui ji mums priminė, kad Ralfas rankas visada laiko kišenėse. 
O aš kaip kokia kvailė pasakiau: „Baisiai gaila, kai jis miršta.“ 
Nepagalvojau nieko blogo. Greisė Hilton kumštelėjo mane alkū- 
ne, ir aš išraudau kaip pomidoras. O tada visi užtilo. 

Tai poniai Vudhaus, mokyklos direktoriaus žmonai, šovė į 
galvą mintis paminėti Gedulo dieną. Universitete ji buvo studi- 
javusi psichologiją ir dabar du kartus per savaitę miesto centre 
savanoriškai dirbdavo socialinės paramos vaikams iš nepasiturin- 
čių šeimų programoje. 

— Jie nesiliovė rašę apie savižudybę laikraštyje, bet juk per 
tuos metus mes jos nė karto nepaminėjome mokykloje, — pa- 
aiškino ji mums beveik po dvidešimties merų. — Norėjau, kad 
Dikas apie tai užsimintų bent jau per visuotinį susirinkimą 
"mokslo metų pradžioje, bet jam atrodė kitaip, ir aš turėjau nu- 
sileisti. Tačiau atgarsiams stiprėjant jam teko pamažu pakeisti 
požiūrį. 


Tiesą sakant, ponas Vudhausas apie tai užsiminė, tegul ir 


* JAV gimusio britų rašytojo Henrio Džeimso (Henry James, 1843-1916) romanas. 

netiesiogiai, pasveikinimo kalboje per visuotinį susirinkimą. Po 
to, kai pristatė naujus mokytojus, jis pasakė: 

— Kai kam iš mūsų, čia susirinkusiųjų, ši vasara buvo ilga 
ir nelengva. Bet šiandien prasideda naujų vilčių ir naujų tikslų 
metai. 

Per vakarienę kukliame rančos stiliaus name, kuris jos vyrui 
priklausė pagal pareigas, ponia Vudhaus apie savo sumanymą 
užsiminė kelių skyrių vedėjams, o kitą savaitę iškėlė tai bendra- 
me mokytojų susirinkime. Ponas Palfas, kuris netrukus išėjo iš 
rmokyklos, nes norėjo dirbti reklamos srityje, atsiminė kai kurias 
tądien ponios Vudhaus pasakytas mintis. 

— „Sielvartas — natūralus jausmas, — pasakė ji. — O kaip 
ji įveikti — tai jau kiekvieno asmeninis reikalas.“ Puikiai tuos 
žodžius atsimenu, nes vėliau juos panaudojau kažkokio dietinio 
produkto reklamoje: „Valgyti — natūralu. Nutukimas — tai jau 
jūsų reikalas.“ Gal kada ją matėt. 

Ponas Palfas balsavo prieš Gedulo dieną, deja, jis priklausė 
mažumai, todėl buvo paskirta jos data. 

Daugelis žmonių Gedulo dieną prisimena kaip kažkokią 
neaiškią atmintiną dieną. Mokykloje buvo atšauktos trys pirmo- 
sios pamokos, o mes tiesiog sėdėjome savo klasėse. Mokytojai 
dalijo pačių parengtus informacinius lapelius, susijusius su tos 
dienos tema, kuri, beje, taip ir nebuvo viešai paskelbta, nes po- 
niai Vudhaus atrodė, kad nedera kaip nors išskirtinai kalbėti apie 
Lisbonų mergaičių tragediją. Todėl toji tragedija tapo pasklida ir 


universali. Kaip pasakė Kevinas Tigsas: 


— Atrodė, kad turime gailėtis dėl visko, kas kada nors buvo 
"nutikę negera. Dėl visko. 

Mokytojams buvo leista dalyti medžiagą savo nuožiūra. 
Anglų kalbos mokytojas ponas Hedlis, kuris į mokyklą važinė- 
davo dviračiu, o kelnių klešnes būdavo susisegęs žiogeliais, dalijo 
karalienės Viktorijos laikų poetės Kristinos Rozeti* eilėraščių 
rinkinėlį. Debora Ferentel prisiminė kelias vieno eilėraščio, pa- 


vadinimu „Ilsėkis“, eilutes: 


O, Žeme, užspausk jai akis; 

Užspausk jai akis, kurios pavargo žiūrėti, Žeme; 
Apgaubk ją; nepalik vietos linksmybei, 

Kurios juokas toks šaižus; nepalik vietos atokvėpiams. 


Jai nekilo klausimų, jai nereikėjo atsakymų. 


Pastorius Paikas kalbėjo apie krikščioniškąjį mirties ir atgi- 
mimo suvokimą, pasakodamas savo paties sielvartingos netekties 
istoriją, kai jam dar mokantis universitete jų futbolo komanda 
nesugebėjo iškovoti lygos čempionų vardo. Ponas Tonoveris, ku- 
ris dėstė chemiją ir tebegyveno su savo mama, ta proga buvo vi- 
siškai netekęs žado, todėl leido mokiniams ant Bunzeno degiklio 
virti irisus su žemės riešutais. Kitose klasėse mokiniai pasidalijo 
į grupeles ir žaidė žaidimą, per kurį turėjo įsivaizduoti esą archi- 


tektūrinės konstrukcijos. 


* Christina Rossetti (1830-1894) — britų poetė, rašiusi romantinę, religinę ir vaikų po- 
eziją. 


— Jeigu būtum pastatas, — klausdavo grupės vadovas, — 
kokiu pastatu norėtum būti? 

Jie turėdavo labai detaliai apibūdinti tas konstrukcijas ir ką 
nors jose patobulinti. Lisbonų mergaitės, kurios buvo išskirstytos 
po skirtingas klases, žaisti atsisakinėjo arba prašėsi išleidžiamos į 
tualetą. Nė vienas mokytojas nereikalavo, kad jos dalyvautų, 
todėl visas gydymas buvo skirtas tiems, kurie ir taip nebuvo su- 
žaloti. Vidurdienį Bekė Talbridž pamatė Lisbonų dukteris susi- 
rinkusias tiksliųjų mokslų korpuso mergaičių tualete. 

— Jos buvo iš koridoriaus susinešusios kėdes ir sėdėjo ten 
laukdamos, kada galės išeiti. Merei buvo nubėgusi nailoninės 
kojinės akis — ir kas dar nešioja nailonines kojines? — ir ji tepė 
ją nagų laku. Jos seserys stebėjo ją, bet atrodė, kad nuobodžiauja. 
Nuėjau į kabiną, tačiau jaučiau jas ten esant, ir man nieko, na, 
žinot, neišėjo. 

Ponia Lisbon apie Gedulo dieną niekada nieko nesužinojo. 
Tą dieną grįžę namo apie tai neužsiminė nei jos vyras, nei dukte- 
rys. Ponas Lisbonas, aišku, dalyvavo mokytojų susirinkime, kai 
ponia Vudhaus pateikė savo pasiūlymą, tačiau apie jo reakciją 
pasakojama įvairiai. Ponas Rodrigezas atsimena jį „linkčiojus gal- 
va, bet nieko nesakius“, o panelė Šatlvort prisiminė, kad jis išėjo 
netrukus po to, kai prasidėjo susirinkimas, ir nebegrįžo. 

— Jis nieko negirdėjo apie jokią Gedulo dieną. Išėjo ap- 
sivilkęs žieminiu paltu, visiškai išsiblaškęs, — pasakojo ji vis 
paklausinėdama mūsų apie retorines konstrukcijas (tąkart apie 


zeugmą), kurias turėjome atpažinti, kad jos atsikratytume. 


Kai panelė Šatlvort atėjo į kabinetą pokalbio, atsistojome, 
"kad ją pagerbtume, kaip darydavome visada, ir nors jau patys 
buvome pusamžiai, kai kurie net pliktelėję, ji mus tebevadino 
vaikais, visai kaip klasėje prieš daugelį metų. Ant jos stalo te- 
bestovėjo gipsinis Cicerono biustas ir graikiškos urnos imitacija, 
kurią jai padovanojome baigę mokyklą, o nuo jos pačios ir toliau 
dvelkė pudruota viengunge erudite. 

— Ponas Lisbonas apie Dies Lacrimarum sužinojo tik tada, 
kai ji jau buvo gerokai įsibėgėjusi. Kai praėjau pro jo klasę per 
antrąją pamoką, jis sėdėjo prie lentos ir dėstė. Nemanau, kad 
kam nors būtų užtekę tvirtybės supažindinti jį su tos dienos 
planais. 

Ir tikrai, kai užsiminėme jam apie tai po daugybės metų, 
ponas Lisbonas nelabai ką prisiminė apie Gedulo dieną. 

— Kuris tai buvo dešimtmetis? — paklausė jis mūsų. 

Ilgą laiką nebuvo sutarimo dėl to, ar įvairios pastangos kal- 
bėti apie Sesilijos savižudybę buvo sėkmingos. Ponia Vudhaus 
buvo įsitikinusi, kad Gedulo diena turėjo gyvybiškai svarbų 
tikslą, be to, ir daugelis mokytojų liko patenkinti, kad pagaliau 
sutrikdyta tą temą gaubusi tyla. Kartą per savaitę į mokyklą atei- 
davo konsultuoti psichologė, ji sėdėdavo nedideliame kabinete 
kartu su medicinos sesele. Mokiniai, kurie norėjo pasikalbėti, 
buvo skatinami pas ją apsilankyti. Mes ten, aišku, niekada nė- 
jome, bet kiekvieną penktadienį įkišdavome nosį pasižiūrėti, ar 
yra Lisbonų seserys. Psichologė buvo vardu Lina Kilsem, tačiau 


po metų, kai nusižudė visos kitos mergaitės, ji dingo iš mokyk- 


los niekam nepasakiusi nė žodžio. Pasirodė, kad ji net neturėjo 
reikiamo išsilavinimo, ir niekas nežinojo, ar Lina Kilsem buvo 
jos tikrasis vardas, kas ji tokia apskritai ir kur pradingo. Tačiau ji 
buvo vienas iš tų nedaugelio žmonių, kurių mums taip ir nepa- 
vyko rasti ir kurie būtų galėję papasakoti ką nors tikro, nors tai 
ir būtų ironiška. Mergaitės reguliariai, kiekvieną penktadienį, 
ateidavo pasikalbėti su panele Kilsem, nors mums ir neteko jų 
matyti tarp medicinos seselės kabinetu vadinamų apgailėtinų 
medicininių atsargų. Po penkerių metų panelės Kilsem rašytos 
ligos istorijos pražuvo per gaisrą (kilusį dėl ilgintuvo, prie kurio 
buvo prijungtas kavinukas), todėl apie susitikimus neturėjome 
jokios tikslios informacijos. Tačiau Matė Peri, kuri konsultuo- 
davosi su panele Kilsem kaip su sporto psichologe, prisiminė 
dažnai matydavusi jos kabinete Laks arba Merę, o kartais net ir 
Teresę ar Bonę. Dėl gandų apie tai, kad ji neva buvo ištekėjusi, 
mums teko įdėti nemažai pastangų, kol suradome pačią Mafę 
Peri. Kai kas kalbėjo, kad dabar ji — Matfė Frivald, kiti — kad 
Matė fon Rečevič, bet kai pagaliau ją „iškasėme“, tupinėjan- 
čią apie retas orchidėjas, kurias jos močiutė paliko Bel Ilio* 
botanikos sodui, ji mums pasakė, kad jos pavardė tebėra Peri, 
ir viskas, kaip ir tais laikais, kai ji triumfuodavo žolės riedulio 
aikštelėje. Iš pradžių neatpažinome jos po visais tais jaunais vyn- 
medžiais ir storais vijokliais, vešinčiais drėgname šiltnamio ore, 


ir kai meilikaudami įkalbėjome ją pasirodyti auginimo lempos 


* Belle Ile — parkas Detroito upės saloje. 


šviesoje, pamatėme, kad ji išpurtusi ir susiraukšlėjusi, kad jos 
„puiki, daugybę įvarčių įmušusi nugara susikūprinusi, tačiau 
smulkūs dantys sveikutėliai, o dantenos nepraradusios spalvos. 
Mūsų niūrų įspūdį sustiprino ir akivaizdus Bel Ilio nuosmukis. 
Gražią figos formos salą, besidriekiančią tarp Amerikos impe- 
rijos ir taikiosios Kanados, prisiminėme tokią, kokia ji buvo 
prieš daugelį metų — su maloniai pasitinkančiomis raudonos, 
baltos ir mėlynos spalvų vėliavos formos gėlių lysvėmis, trykš- 
tančiais fontanais, europietišku kazino ir jodinėjimo takais, 
vinguriuojančiais per miškus, kuriuose indėnai į milžiniškus 
lankus sulenkdavo medžius. Dabar takai, vedę į apšnerkštą pa- 
plūdimį, kur vaikai žvejodavo prie valo prisirišę skardines nuo 
limonado, buvo apaugę žole. Nuo vasarnamių, kadaise tokių 
ryškių, luposi dažai. Geriamieji fontanėliai styrojo klanuose, 
o plytos, iš kurių sumūryti jų laipteliai, buvo sutrūkinėjusios. 
Palei kelią stovėjusio pilietinio karo didvyrio granitinis veidas 
buvo nupurkštas juodais dažais. Ponia Hantington Peri savo 
vertingąsias orchidėjas padovanojo Botanikos sodui dar prieš 
prasidedant riaušėms, kai miesto pinigų dar netrūko, tačiau po 
jos mirties prasidėjusi mokesčių sistemos suirutė privertė ap- 
karpyti išlaidas, todėl kasmet atleisdavo po vieną kvalifikuotą 
sodininką, o augalai, sugebėję išgyventi persodinimą iš pusiaujo 
regionų, kad vėl pražystų tame dirbtiniame rojuje, dabar nyko; 
tarp pedantiškai surašytų žyminių kortelių kerojo piktžolės, o 
netikra saulė švietė vos kelias valandas per dieną. Vienintelis 


nepasikeitęs dalykas buvo garai, kurių lašeliai buvo nusėję nuo- 


žulnius šilrnamio langus ir kurie pripildydavo šnerves drėgmės 
ir pūvančio pasaulio kvapo. 

Mafė Peri atgal sugrįžo būtent dėl tos suirutės. Jos močiu- 
tės gulbuoles beveik pražudė amaras, parazitai nuniokojo tris 
nuostabiuosius dendrobius, o miniatiūrinės masdevalijos su 
aksominiais violetinės spalvos žiedlapiais kruvinais krašteliais, 
kurias ponia Hantington Peri sudėtingo kryžminimo būdu iš- 
vedė pati, atrodė kaip paprasčiausios našlaitės iš pigaus daigyno. 
Jos anūkė aukojo savo laiką, vildamasi sugrąžinti gėlėms jų bu- 
vusią didybę, bet mums ji prisipažino, kad tai buvo beviltiška, 
visiškai beviltiška — juk augalai negalėjo augti požeminiame 
kalėjime. Chuliganai peršokdavo per galinę tvorą ir lakstydavo 
po šiltnamį, raudami augalus vien dėl smagumo. Matė Peri vie- 
ną iš tų vandalų sužeidė sodininko kastuvėliu. Mums nebuvo 
lengva atitraukti jos dėmesį nuo įskilusių langų stiklų, žemių 
krūvų, nesumokėtų įėjimo mokesčių ir žiurkių, sukančių liz- 
dus tarp papirusinių viksvuolių. Tačiau po truputį maitindama 
smulkiaveides orchidėjas iš lašintuvo kažkuo, panašiu į pieną, ji 
mums papasakojo, kaip mergaitės elgdavosi per susitikimus su 
panele Kilsem. 

— Iš pradžių jos atrodė gana prislėgtos. Merei po akimis 
buvo tie baisūs tamsūs ratilai. Kaip kaukė. 

Matė Peri iki šiol prisiminė tą nerimą keliantį antiseptikų 
kvapą, kuris tvyrodavo kabinte ir kuris jai visada atrodė esąs ne 
kas kita, kaip mergaičių sielvarto kvapas. Jos išeidavo kaip tik 


tada, kai ateidavo ji, nuleistomis akimis, atsirišusiais batraiščiais, 


bet niekada neužmiršdavo iš indo, kurį seselė laikė ant stalo prie 
"durų, pasiimti šokoladinio saldainio su mėtiniu įdaru. Panelę 
Kilsem jos palikdavo linksinčią galvą ir tebemąstančią apie kaž- 
ką, ką jos būdavo jai papasakojusios. Ji dažniausiai užsimerkusi, 
prispaudusi prie smilkinių pirštus sėdėdavo prie savo stalo ir dar 
bent minutę tylėdavo. 

— Visada įtariau, kad panele Kilsem jos pasitikėjo, — pa- 
sakė Mafė Peri. — Nežinau kodėl. Gal kaip tik dėl to ji ir pa- 
spruko. 

Neaišku, ar mergaitės pasitikėjo panele Kilsem, ar ne, bet 
atrodė, kad terapija joms padeda. Jų nuotaika beveik iš karto 
pradėjo taisytis. Atėjusi jai paskirtu laiku Mafė Peri girdėdavo 
jas juokiantis arba gyvai ką nors pasakojant. Langas kartais bū- 
davo atidarytas, o Laks su panele Kilsem rūkydavo pažeisdamos 
mokyklos taisykles arba mergaitės būdavo nusiaubusios indą su 
saldainiais ir nuklojusios visą panelės Kilsem stalą suglamžytais 
saldainių popieriukais. 

Mes tuos pokyčius irgi pastebėjome. Mergaitės nebeatrodė 
tokios pavargusios. Klasėje jos mažiau spoksodavo pro langą, 
dažniau keldavo ranką, pasisakydavo. Kuriam laikui jos užmir- 
šo jas teršusią dėmę ir vėl įsitraukė į mokyklos veiklą. Teresė 
lankydavosi jaunųjų mokslininkų būrelio susirinkimuose at- 
šiaurioje pono Tonoverio klasėje su ugniai atspariais stalais ir 
giliais juodais praustuvais. Merė du vakarus per savaitę vienai 
išsiskyrusiai moteriškei padėdavo siūti kostiumus mokyklos 


spektakliui. Bonė netgi pasirodė krikščioniškosios bendrijos 


susirinkime, vykusiame pas Maiką Eirkiną, kuris vėliau tapo 
misionieriumi ir Tailande mirė nuo maliarijos. Laks pabandė 
gauti vaidmenį mokyklos miuzikle, ir kadangi Judžis Kentas 
buvo ją įsimylėjęs, o Judžį Kentą buvo įsimylėjęs teatro direk- 
torius ponas Olifantas, jai buvo leista dainuoti kordebalete — ji 
dainavo ir šoko lyg būtų buvusi visiškai laiminga. Vėliau Judžis 
pasakojo, kad dėl pono Olifanto mizanscenų planavimo Laks 
visada būdavo scenoje, o Judžio ten niekada nesimatydavo, kad 
jis neužtiktų jos užkulisių tamsoje ir negalėtų kartu su ja su- 
sivynioti į scenos uždangą. Kai po keturių savaičių mergaitės 
įkalintos visam laikui, Laks nebegalėjo daugiau vaidinti, bet 
mačiusieji Judžį Kentą vaidinant pasakojo, kad savo partiją jis 
atliko įprastu šaižiu, niekuo neišsiskiriančiu balsu ir atrodė la- 
biau įsimylėjęs save, o ne mergaitę iš kordebaleto, kurios niekas 
nepasigedo. 

Tuo metu rudens oras visiškai subjuro, dangus papilkėjo. 
Pono Lisbono klasėje kiekvieną dieną šiek tiek pasislinkdavo 
planetos ir įsižiūrėjus buvo aišku, kad Žemė gręžia savo žydrą 
veidą nuo Saulės ir keliauja — nežinomais keliais kažkur kosmo- 
se, ten, kur lubų kamputyje buvo prisirinkę voratinklių, kurių 
negalėjo pasiekti valytojo šluota. Užsimiršus vasariškai drėgmei 
ir pati vasara nebeatrodė tokia tikroviška, kol ją visiškai pamiršo- 
me. Kartais nei iš šio, nei iš to mūsų atmintyje iškildavo vargšė 
Sesilija, dažniausiai kai nubusdavome arba dėbsodavome pro au- 
tomobilio langą, kuriuo sruvendavo lietus — ji pakildavo vilkė- 


dama ta pačia vestuvine suknele, purvina nuo pomirtinio gyve- 


nimo, bet staiga pasigirsdavo automobilio garsinis signalas arba 
radijo žadintuvas paleisdavo kokią nors populiarią dainušką, ir 
mes kaipmat grįždavome į realybę. Kiti žmonės atsiminimų apie 
Sesiliją atsikratė dar lengviau. Kai apie ją kalbėdavo, atrodydavo, 
kad visada tikėjosi blogos Sesilijos baigties, ir nors mažai kas 
Lisbonų mergaites suvokė kaip atskirus individus, Sesiliją visi 
vadino atsiskyrėle ir keistuole. Ponas Hilajeris taip apibendrino 
tai, ką tuo metu jautė daugelis: 

— Tų mergaičių laukia šviesi ateitis. Ber tajai vis tiek būtų 
pasimaišę. 

Po truputį žmonės liovėsi aptarinėję Sesilijos savižudybės 
paslaptį ir buvo linkę manyti, kad tai buvo neišvengiama, to- 
dėl geriau palikti ramybėje. Nors ponia Lisbon ir toliau gyveno 
šešėlyje, retai išeidavo iš namų, o maisto produktus jiems pri- 
statydavo į namus, niekas dėl to neprieštaravo, o kai kurie ją net 
užjautė. 

— Man labiausiai gaila motinos, — pasakė ponia 
Judžin. — Juk jos vietoj bet kas nuolat sau suktų galvą, ar galėjo 
ką nors padaryti, kad taip neatsitiktų. 

Tuo tarpu kenčiančios, bandančios kaip nors išgyventi 
mergaitės atrodė reikšmingos lyg patys Kenedžiai. Vaikai ir vėl 
sėsdavosi šalia jų autobuse. Leslė Tompkins pasiskolino iš Merės 
plaukų šeperį, kad kaip nors sutramdytų savo ilgus raudonus 
plaukus. Džulė Vintrop rūkė su Laks drabužinėje ant spintelių ir 
sakė, kad drebėjimo epizodas nebepasikartojo. Atrodė, kad sese- 


rys pradeda susidoroti su netektimi. 


Kaip tik tuo gijimo laikotarpiu Tripas Fonteinas sugalvojo 
imtis veiksmų. Su niekuo nepasitaręs ir neprisipažinęs apie savo 
jausmus Laks, jis nudrožė į pono Lisbono klasę ir sustojo prie 
jo stalo, laukdamas, kol Lisbonas atkreips į jį dėmesį. Ponas 
Lisbonas buvo vienas, sėdėjo sukamojoje kėdėje ir išsiblaškęs 
žvelgė į jam virš galvos kabančias planetas. Jo žili plaukai buvo 
susišiaušę į jaunatvišką kuodą. 

— Dabar ketvirta pamoka, Tripai, — pasakė jis nuvargusiu 
balsu. — Tau pas mane tik per penktą. 

— Aš čia ne dėl matematikos, pone. 

— Tikrai? 

— Noriu jums pasakyti, kad mano ketinimai jūsų dukters 
atžvilgiu — visiškai garbingi. 

Pono Lisbono antakiai šoktelėjo aukštyn, bet veidas išliko 
toks pat pavargęs ir abejingas, lyg jau šeši-ar septyni vaikinai tą 
rytą būtų atėję pas jį su tuo pačiu pareiškimu. 

— Ir kokie gi tie tavo ketinimai? 

Tripas pamindžikavo. 

— Noriu pakviesti Laks į šokius. 

Tada ponas Lisbonas pasiūlė Tripui atsisėsti ir kelias minu- 
tes kantriai aiškino, kad jis ir jo Žmona yra nustatę tam tikras 
taisykles, kurios taikomos ir vyresniosioms mergaitėms, todėl 
dabar jis negali jų pakeisti dėl jaunesniųjų dukterų, o jeigu ir 
norėtų, jo žmona to neleistų, cha cha, o Tripas yra laukiamas, 
jeigu nori ateiti vėl pasižiūrėti televizoriaus. Tačiau — Lisbonas 


nenorėjo kartotis — Tripas negali kviesti Laks į pasimatymą ir 

tuo labiau vežtis jos kur nors automobiliu. Tripas mums pasa- 
kojo, kad ponas Lisbonas kalbėjo su stebinančia užuojauta, lyg 
dar būtų prisiminęs klastingas paauglystės kančias. Tripui buvo 
akivaizdu ir tai, kad ponui Lisbonui labai trūko sūnaus, nes 
kalbėdamas jis atsistojo ir triskart draugiškai papurtė vaikiną 
už pečių. 

— Tokios jau tos mūsų taisyklės, — galiausiai baigė jis. 

Tripui Fonteinui atrodė, lyg jam prieš nosį būtų užveriamos 
durys. Tada ant pono Lisbono stalo jis pamatė šeimos nuotrau- 
ką. Priešais velnio ratą stovinti Laks vienoje raudonai ištepliotoje 
rankoje laikė glazūruotą obuolį, kurio blizgančiame paviršiuje 
atsispindėjo jos vaikiškai putlus pagurklis. Viena jos cukruotų 
lūpų pusė buvo pasikėlusi ir atidengė dantį. 

— O kas, jeigu ateitume keliese? — paklausė Tripas 
Fonteinas. — Ir vestumėmės visas jūsų dukras, visi vienoje gru- 
pėje? Ir parvežtume jas namo tada, kada lieptumėte? 

Naująjį pasiūlymą Tripas Fonteinas išdėstė ramiu balsu, bet 
jo rankos virpėjo, o akys pradėjo drėkti. Ponas Lisbonas kurį 
laiką jį stebėjo. 

— Tu priklausai futbolo komandai, sūnau? 

— Taip, pone. 

— Kokioje pozicijoje žaidi? 

— Puolėju. 

— Kadaise buvau saugas. 

— Pati svarbiausia pozicija, pone. Niekas tavęs neskiria nuo 


įvarčio linijos. 


— Visiškai teisingai. 

— Matot, pone, planuojamos svarbios rungtynės su tos 
privačios mokyklos komanda, o paskui šokiai ir visa kita, ir visi 
komandos vaikinai ateis su merginomis. 

— Tu gerai atrodantis vyrukas. Lažinuosi, kad su tavimi su- 
tiktų eiti bet kuri mergina. 

— Manęs nedomina kitos merginos, pone, — atsakė Tripas 
Fonteinas. 

Ponas Lisbonas atsilošė ir giliai atsiduso. Pažvelgė į šeimos 
nuotrauką, kurioje svajingai šypsojosi ir ta mergaitė, kurios ne- 
bebuvo. 

— Pasikalbėsiu su jų motina, — patylėjęs pasakė jis. — 
Pažiūrėsiu, ką galima padaryti. 


Štai kaip atsitiko, kad mums keliems teko vestis mergaites į vie- 
nintelį jų gyvenime neprižiūrimą pasimatymą. Vos tik išėjęs iš 
pono Lisbono kabineto, Tripas Fonteinas pradėjo rinkti koman- 
dą. Per futbolo treniruotę, kuri vyko tą popietę, apšilimo metu 
jis pasakė: 

— Veduosi Laks Lisbon į išleistuves. Man reikia dar trijų 
vaikinų kitoms trims pupytėms. Kas iš jūsų norėtumėt? 

Bėgdami dvidešimties jardų nuotolius, gaudydami orą, 
su nepatogiais pečių įdėklais ir nešvariomis sportinėmis koji- 


nėmis, kiekvienas bandėme įtikinti Tripą Fonteiną, kad išsi- 


rinktų būtent mus. Džeris Burdenas pasiūlė tris žolės suktines 
"už dyką. Parkis Dentonas pasakė, kad tokia proga galėtų gauti 
tėvo kadilaką. Visi ką nors siūlėme. Bazas Romanas, mūsų pra- 
vardžiuojamas Trosu dėl jo stulbinamai ištreniruoto organo, 
kurį jis mums demonstruodavo duše, prisidengė apsauginį 
gaubtelį rankomis ir parkritęs ant žemės galinėje zonoje pra- 
dėjo dejuoti: 

— Išsirink mane, Tripsteri, kitaip mirsiu! 

Galų gale Parkis Dentonas laimėjo dėl kadilako, Kevinas 
Hedas dėl to, kad padėjo Tripui Fonteinui patvarkyti jo auto- 
mobilį, o Džo Hilas Konlis dėl to, kad laimėdavo visus mokyk- 
los prizus, o tai, Tripo nuomone, turėjo padaryti gerą įspūdį 
ponui ir poniai Lisbonams. Kitą dieną Tripas pateikė kandidatų 
sąrašą ponui Lisbonui, o baigiantis savaitei ponas Lisbonas 
paskelbė savo ir žmonos sprendimą. Mergaitės bus išleistos to- 
kiomis sąlygomis: 1) jos eis visos kartu; 2) jos eis tik į šokius ir 
niekur daugiau; 3) namo jos turi grįžti iki vienuoliktos. Ponas 
Lisbonas įspėjo Tripą, kad šioms sąlygoms jokiu būdu nevalia 
nusižengti. 

— Aš ir pats budėsiu šokiuose, — dar pridūrė jis. 

Sunku pasakyti, ką šis pasimatymas reiškė mergaitėms. 
Kai ponas Lisbonas pasakė joms apie savo sprendimą, Laks 
pribėgusi jį apsikabino ir išbučiavo — visai kaip tai darydavo 
vaikystėje. 

— Taip ji manęs seniai nebebuvo bučiavusi, — pasakė jis. 


Kitos mergaitės reagavo ne taip entuziastingai. Teresė su 


Mere tuo metu žaidė kiniškomis šaškėmis, o Bonė jas stebėjo. 
Jos tik akimirkai atsisuko nuo metalinės lentos su skylutėmis, 
kad paklaustų tėvo, kas tie kiti vaikinai. Jis juos išvardijo. 

— O kas ką vedasi? — paklausė Merė. 

— Jie trauks burtus, — atsakė Teresė ir zigzagu peršokusi 
per šešias šaškes atsidūrė saugioje zonoje. 

Jų drungną reakciją galima paaiškinti šeimos tradicijomis. 
Kartu su kitomis motinomis, kurias sutikdavo bažnyčioje, po- 
nia Lisbon jau buvo surengusi kelis grupinius pasimatymus. 
Perkinsų berniukai irstė Lisbonų mergaites penkiomis aliumini- 
nėmis kanojomis drumzliname Bel Ilio kanale, o ponas ir ponia 
Lisbonai bei ponas ir ponia Perkinsai akylai juos stebėjo iš šiek 
tiek atsilikusių katamaranų. Ponia Lisbon manė, kad tamsius 
pasimatymų impulsus galima patenkinti ir išsidūkus gryname 
ore — tokia pasilakstymais pievelėje ištaurinta meilė. 

Vienoje išvykoje, į kurią mus išvijo nuobodulys ir apniukęs 
dangus, sustojome Pensilvanijoje, o kol pirkome žvakes prasčio- 
kiškoje krautuvėlėje, sužinojome apie menonitų* merginimo pa- 
pročius, kai vaikinas išsiveža vietinę mergaitę pasivažinėti juoda 
brikele, o jiems iš paskos kita brikele seka jų tėvai. Ponia Lisbon 
lygiai taip pat tikėjo, kad meilės nuotykius reikia prižiūrėti. Bet 
menonitų vaikinams atėjus nakčiai būdavo leidžiama sugrįžti ir 


pamėtyti akmenukus į mergaičių langus (visi apsimesdavo, kad 


* Menonitai — krikščionių anabaptistų judėjimas, kurio vardas kilo dėl bendruomenėse 
paplitusio Meno Simonso (Menn Simmons, 1496-1561) mokymo įtakos. Menonitai laikomi 
pacifizmo ir neginkluoto pasipriešinimo pradininkais. 


nieko negirdėdavo), o ponios Lisbon doktrinoje naktinei am- 
nestijai vietos neliko, tad mergaičių kanojos taip ir nepasiekdavo 
laužaviečių. 

Todėl mergaitės nieko daugiau ir nesitikėjo. Žinojo, kad 
prižiūrimos pono Lisbono jos ir toliau bus laikomos ant trumpo 
pavadžio. Pakako ir to, kad vienas iš jų tėvų buvo mokytojas ir 
kiekvieną dieną, kad uždirbtų pragyvenimui, trainiojosi mokyk- 
loje apsivilkęs kuriuo nors iš savo trijų kostiumų. Ir kadangi jų 
tėvas buvo mokytojas, Lisbonų mergaitėms nereikėjo mokėti 
už mokslą, bet Merė kartą prisipažino Džulei Ford, kad dėl 
to jautėsi taip, lyg jai būtų teikiama labdara. Dabar jis ketino 
budėti šokiuose kartu su kitais mokytojais, kurie tai daryti pasi- 
siūlė patys arba buvo priversti. Dažniausiai tai būdavo didžiausi 
nevykėliai, neturėję jokių užklasinių užsiėmimų, arba atsisky- 
rėliai, kuriems šokiai tebuvo būdas prastumti dar vieną vienišą 
vakarą. Laks tai nerūpėjo, nes jos mintis buvo visiškai užvaldęs 
Tripas Fonteinas. Ji ir toliau rašinėdavo vaikinų vardus ant savo 
apatinių kelnaičių, tik dabar jau lengvai išplaunamu rašalu, kad 
galėtų skubiai išskalbti visus „Tripus“, kol jų nepastebėjo motina 
(todėl jo vardas visą dieną trindavosi į jos odą). Galbūt apie savo 
jausmus Tripui ji seserims prisipažino, bet jokia kita mergaitė 
mokykloje niekada negirdėjo jos minint jo vardo. Tripas su Laks 
kartu sėdėdavo per pietų pertrauką ir kartais mes juos matyda- 
vome vaikštinėjančius koridoriais ir ieškančius kokios spintos, 
šildymo vamzdžio ar šiaip ramaus kampo, kur galėtų pasislėpti, 


bet mokykloje visada kažkur šalia būdavo ponas Lisbonas, todėl 


kelis kartus vogčiomis apėję mokyklą jie praeidavo pro valgyklą, 
pakildavo guma išklota rampa, vedančia link pono Lisbono kla- 
sės, ir vos pastebimai susilietę rankomis kiekvienas pasukdavo 
savo keliu. 

Kitos mergaitės mažai ką težinojo apie vaikinus, su kuriais 
ketino susitikti. 

— Jų pačių niekas nė neklausė, — pastebėjo Merė Piters. — 
Kaip kokios iš anksto sutartos vedybos. Nei šis, nei tas. 

Tačiau jos nesipriešino tolesniam pasimatymo organi- 
zavimui, kad įtiktų Laks, pamalonintų save ir išvengtų dar 
vieno nuobodaus penktadienio vakaro. Kai po daugelio metų 
kalbėjomės apie tai su ponia Lisbon, ji mums pasakė, kad dėl 
pasimatymo negirdėjo jokių dvejonių, o kad pagrįstų šį teiginį, 
paminėjo sukneles, kurias pasiūdino specialiai tam vakarui. Tiesą 
sakant, likus savaitei iki išleistuvių ji nusivedė dukras į audinių 
parduotuvę. Mergaitės klaidžiojo tarp lentynų su raštuotais au- 
diniais, kiekviena nešdamasi ant popierinės servetėlės nupieštą 
svajonių suknelės brėžinį, tačiau iš tikrųjų buvo visai nesvarbu, 
kokį audinį jos išsirinks. Ponia Lisbon coliu praplatino sukneles 
per krūtinę ir dviem coliais per liemenį bei apačioje, todėl jos at- 
rodė kaip keturi visiškai vienodi beformiai maišai. 

Išliko tą vakarą įamžinusi nuotrauka (daiktinis įrodymas 
Nr. 10): tomis suknelėmis apsivilkusios mergaitės išsirikia- 
vusios petys į petį, kaip pirmosios Amerikos kolonistės. Jų 
sustirusios šukuosenos (kurias grožio konsultantė Tesė Nepi 


pavadino „plaukuosenomis“) turi to stoiško, pretenzingo ma- 


nieringumo, būdingo europietiškai madai, įstengusiai sutram- 
"dyti tai, kas atrodė nesutrramdoma. Dėl nėriniuotos viršutinės 
dalies ir uždarų apykaklių suknelės taip pat atrodo senoviškos. 
Toje nuotraukoje seserys tokios, kokias jas pažinojome ir prisi- 
minėme: nuo blykstės susigūžusi baikščioji Bonė, įtariai pri- 
merktomis akimis žvelgianti Teresė, akivaizdžiai pozuojanti 
Merė ir Laks, žiūrinti kažkur į viršų, o ne į fotoaparatą. Tą 
vakarą lijo ir tiesiai jai virš galvos pro lubas pradėjo sunktis 
vanduo. Lašelis užkrito mergaitei ant skruosto kaip tik tada, kai 
ponas Lisbonas pasakė: 

— Šypsomės, tuoj išlėks paukščiukas. 

Nors ir toli gražu netobula (mar iš kairės sklido viską ga- 
dinanti šviesa), nuotrauka vis dėlto neblogai perteikia žydinčių 
atžalų, besimėgaujančių pereinamojo amžiaus ritualais, patrauk- 
lumą. Mergaičių veidai švyti lūkesčiu. Atrodo, kad įsitvėrusios 
viena kitos ir trraukdamos viena kitą į kadrą jos drąsinasi kažko- 
kiam gyvenimo atradimui ar pasikeitimui. Gyvenimo. Bent jau 
mums taip atrodė. Prašome neliesti. Dabar nuotrauka grįš į jai 
skirtą voką. 

Nusifotografavusios mergaitės kiekviena savaip laukė at- 
vykstančių vaikinų. Bonė su Terese atsisėdusios lošė kortomis, 
o Merė ramiai stovėjo svetainės viduryje, bijodama suglamžyti 
suknelę. Laks atidarė priekines duris ir iškrypavo į prienamį. Iš 
pradžių pagalvojome, kad ji pasitempė čiurną, bet paskui pa- 
matėme, kad ji avi aukštakulnius. Treniruodamasi Laks lipo tai 


aukštyn, tai žemyn, kol pagaliau kvartalo gale pasirodė Parkio 


Dentono automobilis. Tada ji apsisuko, paskambino į duris, kad 
įspėtų seseris, ir vėl pranyko viduje. 

Palikti nuošalyje stebėjome, kaip- prie Lisbonų namo pri- 
važiavo berniukai. Geltonas Parkio Dentono kadilakas plaukė 
gatve, o viduje, apimti nenusakomos nuotaikos, sėdėjo jie. Nors 
lijo ir priekinio stiklo valytuvai nesiliovė judėję, iš automobilio 
vidaus sklido kažkoks šiltas švytėjimas. Pravažiavę Džo Larsono 
namą ir pamatę mus berniukai iškėlė į viršų nykščius. 

Pirmasis išlipo Tripas Fonteinas. Jis aukštyn užsismaukė 
švarko rankoves, kaip buvo matęs darant vyrus modelius tėvo 
madų žurnaluose. Po kaklu buvo pasirišęs ploną kaklaryšį. Parkis 
Dentonas, kaip ir Kevinas Hedas, vilkėjo mėlyną švarką. Paskui 
iš užpakalinės sėdynės iššoko Džo Hilas Konlis, apsivilkęs per di- 
deliu savo tėvo, mokytojo ir komunisto, tvido švarku. Kurį laiką 
jie visi mindžikavo sustoję aplink automobilį ir nepastebėdami 
dulksnos, kol galiausiai Tripas Fonteinas takeliu patraukė prie 
namo. Kai berniukai pasiekė duris, mes jų nebematėme, bet vė- 
liau jie papasakojo, kad pasimatymas prasidėjo visiškai taip pat, 
kaip ir visi kiti pasimatymai. Mergaitės užlipo aukštyn apsimes- 
damos, kad -dar nespėjo pasiruošti, o ponas Lisbonas pakvietė 
berniukus į svetainę. 

— Mergaitės nusileis po minutės, — pasakė jis žiūrėdamas 
į savo rankinį laikrodį. — Vaje. Man jau laikas. 

Arkiniame praėjime pasirodė ponia Lisbon. Ranką ji buvo 
prispaudusi prie smilkinio, lyg jai skaudėtų galvą, bet vis tiek 


mandagiai šypsojosi. 

— Sveiki, berniukai. 

— Labas vakaras, ponia Lisbon, — sutartinai atsakė jie. 

Vėliau Džo Hilas Konlis pasakojo, kad ji atrodė taip, lyg 
ką tik būtų verkusi kitame kambaryje. Anot jo, jis pajuto iš jos 
sklindantį archajinį skausmą, įkūnijantį visų jos protėvių širdgėlą 
(tai, žinoma, buvo pasakyta po daugybės metų, kai Džo Hilas 
Konlis gyrėsi sugebėjęs pažaboti savo čakrų energiją). 

— Tiesiog ji kilusi iš liūdnosios rasės, — aiškino jis. — 
Sesilija čia buvo niekuo dėta. Tas liūdesys atsirado kur kas 
anksčiau. Dar iki atsirandant Amerikai. Mergaitės irgi gyveno 
su juo. 

Iki tol jis nebuvo pastebėjęs, kad ji nešioja bifokalinius aki- 
nius, kurie, anot jo, dalijo jos akis per pusę. 

— Kuris iš jūsų vairuoja? — paklausė ponia Lisbon. 

— Aš, — atsakė Parkis Dentonas. 

— Kada gavai vairuotojo pažymėjimą? 

— Prieš du mėnesius. Bet iki tol metus turėjau leidimą 
vairuoti. 

— Paprastai mes neleidžiame mergaitėms važinėtis auto- 
mobiliais. Dabar tiek avarijų. Lyja ir keliai bus slidūs. Tikiuosi, 
kad vairuosi atsargiai. 

— Žinoma. 

— Ką gi, — pasakė ponas Lisbonas. — Tardymas baigtas. 
Mergaitės! — šūktelėjo jis luboms. — Man laikas važiuoti. 
Pasimatysim šokiuose, berniukai. 


— Iki, pone Lisbonai. 


Jis išėjo palikdamas vaikinus vienus su savo žmona. Ji nežiū- 
rėjo jiems į akis, tik nužvelgė kaip vyriausioji slaugė, peržiūrinti 
ligos istorijas. Tada nuėjo prie laiptų ir įsispoksojo aukštyn. Net 
ir Džo Hilas Konlis nebūtų galėjęs pasakyti, apie ką ji galvojo. 
Galbūt apie Sesiliją, kuri lipo tais laiptais prieš keturis mėnesius. 
Apie laiptus, kuriais nulipo per savo pačios pirmąjį pasimatymą. 
Apie garsus, kurie girdimi tik motinai. Nė vienas iš berniukų ne- 
buvo matęs ponios Lisbon tokios išsiblaškiusios. Atrodė, kad ji 
apskritai užmiršo juos čia esant. Ji vėl palietė smilkinį (matyt, jai 
tikrai skaudėjo galvą). 

Pagaliau laiptų viršuje pasirodė mergaitės. Apšvietimas ten 
buvo prastas (trys iš dvylikos šviestuvo lempučių perdegusios) ir 
lipdamos žemyn jos šiek tiek prisilaikė laiptų turėklų. Jų dukslios 
suknelės Kevinui Hedui priminė chorisčių apdarus. 

— Neatrodė, kad jos būtų tai pastebėjusios. Man ner at- 
rodo, kad mergaitėms tos suknelės patiko. O gal jos paprasčiau- 
siai buvo tokios laimingos, kad eina į pasimatymą, jog nesuko 
sau galvos dėl aprangos. Man tai irgi nerūpėjo. Jos atrodė labai 
gerai. | 

Tik mergaitėms nusileidus žemyn vaikinai prisiminė, kad 
taip ir nenusprendė, kas su kuo eina. Buvo savaime suprantama, 
kad Laks eina su Tripu Fonteinu, bet kitos trys mergaitės dar 
nebuvo pasidalytos. Laimė, dėl suknelių ir šukuosenų jos beveik 
nesiskyrė viena nuo kitos. Kaip visada berniukai nebuvo tikri, 
kuri iš mergaičių yra kuri, todėl nieko neklausę jie padarė vienin- 


telį jiems į galvą atėjusį dalyką — padavė joms puokšteles. 


— Išrinkom baltas, — pasakė Tripas Fonteinas. — 
Nežinojom, kokios spalvos bus jūsų suknelės. O vaikinas gėlių 
parduotuvėje pasakė, kad balta tinka prie visko. 

— Man balta patinka, — pasakė Laks. 

Ji ištiesė ranką ir paėmė puokštelę, kuri buvo įdėta į nedide- 
lę plastikinę dėžutę. 

— Nusprendėm neimti tų, kurios segamos apie riešą, — 
pasakė Parkis Dentonas. — Jos vis tiek visada išyra. 

— Aba, tos tai visai niekam tikusios, — sūtiko Merė. 

Daugiau niekas nieko nepasakė ir nelabai žinojo, ką daryri. 
Laks apžiūrinėjo puokštelę, kuri atrodė lyg būtų įamžinta laiko 
kapsulėje. Tada pasigirdo ponios Lisbon balsas: 

— Tegul berniukai jums jas prisega. 

Mergaitės žengė į priekį ir droviai pasisuko į berniukus. 
Šie grabaliojo puokšteles, imdami jas iš dėkliukų ir stengda- 
miesi neįsidurti dekoratyviniais smeigtukais. Jie jautė ponią 
Lisbon juos stebint, ir nors stovėjo pakankamai arti, kad jaus- 
tų Lisbonų mergaičių kvėpavimą ir užuostų pirmuosius kve- 
palus, kuriais joms buvo leista pasikvėpinti, stengėsi neįdurti 
mergaitėms ir net jų nepaliesti. Atsargiai suėmę už suknelių 
medžiagos, mergaitėms ant krūtinių, ties širdimis, jie prisegė 
baltas puokšteles. Ta mergaitė, kuriai jie prisegė gėlę, ir tapo 
jų vakaro mergina. Baigę jie palinkėjo poniai Lisbon gero va- 
karo ir palydėjo mergaites prie kadilako, laikydami joms virš 
galvų tuščias puokštelių dėžutes, kad bent kiek apsaugotų nuo 


dulksnos. 


6v-.. 143 +-+6 


Tada reikalai pasuko geresne vaga, negu buvo tikėtasi. 
Paprastai berniukai Lisbonų mergaites įsivaizduodavo tarp jų 
skurdžiai vaizduotei įprastų šabloniškų dekoracijų — šoki- 
nėjančias per bangas, žaismingai skriejančias čiuožyklos ledu 
arba su slidininko kepurėmis ir jų bumbulais, tabaluojančiais 
it sunokę vaisiai. Tačiau automobilyje atsidūrę šalia tikrų, gyvų 
mergaičių berniukai suprato, koks nieko vertas buvo toks jų 
susikurtas įvaizdis. Atsikratyta ir įsitikinimo, kad mergaitės 
kažkokios ne visai sveikos ar silpnaprotės, kaip būna, kai vieną 
gražią dieną prašnekini neva pamišusią senutę, kurią nuolat su- 
tinki lifte, ir paaiškėja, kad ji visiškai sveiko proto. Lygiai taip 
pat atsitiko ir berniukams. 

— Jos ne taip jau labai skyrėsi nuo mano sesers, — prisipa- 
žino Kevinas Hedas. 

Laks, skųsdamasi, kad jai dar nėra tekę to daryti, būtinai 
norėjo sėdėti priekyje. Ji įsispraudė tarp Tripo Fonteino ir Parkio 
Dentono. Merė, Bonė ir Teresė susigrūdo ant užpakalinės sė- 
dynės, ir Bonei teko susikūprinti. Džo Hilas Konlis ir Kevinas 
Hedas sėdėjo iš abiejų pusių prie užpakalinių durelių. | 

Ner ir iš arti mergaitės neatrodė nė kiek prislėgtos. Jos įsi- 
taisė savo vietose, visai neprieštaraudamos, kad teko taip susi- 
grūsti. Merė beveik sėdėjo Kevinui Hedui ant kelių. Jos iš karto 
pradėjo plepėti. Turėjo ką pasakyti apie visus namus, pro kuriuos 
pravažiuodavo, ir juose gyvenančias šeimas, o tai reiškė, kad jos 
mus stebėjo taip pat įdėmiai, kaip mes stebėdavome jas. Prieš 


dvejus metus, vasarą, jos matė, kaip ponas Tabsas, automobilių 


pramonės darbuotojų profesinės sąjungos viduriniosios grandies 
vadovas, kumštelėjo moteriškei, kuri atsekė paskui jo žmoną į 
namus po nedidelės avarijos. Jos įtarė, kad Hesenai yra nacistai 
ar bent jau jiems prijaučia. Jos išpeikė aliumininę Krygerio namo 
sienų apkalą. 

— Ponas Belvederis smogė dar kartą, — pasakė Teresė, 
turėdama omenyje statybos reikmenų įmonės vadovą, kuris 
reklamuodavosi per televizorių vėlai vakarais. Visai kaip ir mes, 
mergaitės turėjo savų prisiminimų, susijusių su aplinkiniais krū- 
mais, medžiais ir garažų stogais. Jos prisiminė rasines riaušes, per 
kurias mūsų kvartalo pabaigoje pasirodė tankai, o į galinius kie- 
mus pradėjo parašiutais leistis nacionalinė gvardija. Kad ir kaip 
ten būtų, juk jos — mūsų kaimynės. 

Iš pradžių berniukai nieko nekalbėjo, nes buvo pernelyg 
priblokšti Lisbonų mergaičių plepumo. Kas galėjo žinoti, kad jos 
tiek daug šneka, apie viską turi savo nuomonę ir į viską, ką pa- 
mato aplinkui, baksnoja pirštu? Mes jas matydavome tik retkar- 
čiais, 0 jos gyveno savo gyvenimą ir formavosi (tai mums buvo 
sunku įsivaizduoti) skaitydamos visas knygas, kurias tik rasdavo 
cenzūruojamoje šeimos bibliotekoje. Kažkokiu būdu jos sugebė- 
jo perprasti ir pasimatymų etiketą, — gal žiūrėdamos televizorių 
arba stebėdamos tai, kas vykdavo mokykloje, — todėl mokėjo 
palaikyti pokalbį arba užpildyti nejaukias pauzes. Jų nepatyrimą 
einant į pasimatymus rodė tik aukštai sukelti plaukai, kurie at- 


rodė kaip per skylę išlindęs kamšalas arba plikų laidų raizgalynė. 

draudė namuose laikyti moteriškus žurnalus (paskutinis lašas 
buvo Cosmopolitan apklausa „Ar sugebate pajusti daugkartinį 
orgazmą?“). Todėl jos darė, ką galėjo. - 

Laks visą kelią sukiojo radijo imtuvo reguliatorių, ieškoda- 
ma mėgstamos dainos. 

— Varo iš proto, — kalbėjo ji, — kai žinai, kad jie tikrai ją 
kažkur leidžia, bet niekaip negali pagauti. 

Parkis Dentonas nuvairavo į Džefersono aveniu, pravažiavo 
pro Veinraito namą su žalia istorine paminkline lenta ir pasu- 
ko link grupelės didelių namų, žvelgiančių į ežerą. Priekinėse jų 
pievelėse švietė dujinių žibintų imitacijos. Ties kiekvienu kampu 
autobuso laukė juodaodė tarnaitė. Jie nuvažiavo toliau, pro bliz- 
gantį ežerą, ir pagaliau atsidūrė prie mokyklos augusių susišiau- 
šusių guobų paunksnėje. 

— Palaukit minutėlę, — paprašė Laks. — Prieš eidama 
vidun noriu sutraukt cizą. 

— Tėtis užuos, kad rūkei, — nuo galinės sėdynės pasakė 
Bonė. 

— Ne, turiu mėtinukų, — atšovė Laks ir pakratė jų dė- 
žutę. 

— Tavo drabužiai dvoks. 

— Pasakysiu, kad kas nors rūkė tulike. 

Kol Laks rūkė, Parkis Dentonas laikė atidarytą automobilio 
langą. Ji neskubėjo, pūsdama pro nosį dūmus. Paskui atsisukusi 
į Tripą Fonteiną atkišo apatinį žandikaulį, dūdele sudėjo lūpas ir, 


iš profilio atrodydama kaip šimpanzė, išpūtė tris dūmų žiedus. 


— Neleiskime jiems mirti nekaltiems, — pasakė Džo Hilas 
Konlis ir atsirėmęs į priekinę sėdynę dūrė į vieną žiedą pirštu. 

— Šlykštu, — pasakė Teresė. 

— Tikrai jau, Konli, — pasakė Tripas Eonteinas. — Suauk 
vieną kartą. 

Pakeliui į šokius poros išsiskyrė. Vienas iš Bonės kulniukų 
įstrigo žvyre, ir remdamasi į Džo Hilą Konlį ji bandė jį ištraukti. 
Tripas Fonteinas ir Laks ėjo kartu, nebepaleisdami vienas kito. 
Kevinas Hedas vidun žengė su Terese, o Merei ranką pasiūlė 
Parkis Dentonas. 

Trumpam nustojo lynoti, ir vietomis pasirodė žvaigždės. 
Kai Bonė išvadavo savo batelį, ji žvilgrelėjo aukštyn ir atkreipė 
visų dėmesį į dangų. 

— Didieji Grįžulo Ratai, — pasakė ji. — Žvaigždėlapiuose 
pilna žvaigždžių, bet pažvelgęs aukštyn nepamatysi nieko kito — 
tik Didžiuosius Grįžulo Ratus. 

— Viskas dėl šviesų, — pasakė Džo Hilas Konlis. — Iš 
miesto. 

— Ką tu sakai? — pašaipiai paklausė Bonė. 

Įėjusios į sporto salę ir patekusios tarp švytinčių moliūgų 
ir mokyklos spalvomis išpuoštų kaliausių mergaitės šypsojosi. 
Šokių komitetas pasirinko derliaus nuėmimo temą. Krepšinio 
aikštelės grindys buvo nubarstytos šiaudais, kaip iš gausybės 
rago ant stalų iš moliūgų padarytuose induose liejosi sidras. 
Ponas Lisbonas, ryšintis oranžinį kaklaryšį, skirtą ypatingoms 


progoms, jau buvo čia. Jis kalbėjosi su ponu Tonoveriu, chemi- 

jos mokytoju. Ponas Lisbonas niekaip neparodė, kad pastebėjo 
mergaites, o gal tikrai jų nematė. Prožektoriai buvo pridengti 
oranžiniais filtrais iš teatro, o galinės vietos skendėjo visiškoje 
tamsoje. Ant švieslentės kybojo išnuomotas veidrodinis gaublys, 
nuo kurio mirguliavo visa patalpa. 

Mes jau buvome atvykę su savo merginomis ir šokome su 
jomis taip, lyg būtume šokdinę manekenus, o pro jų šifonu pri- 
dengtus pečius akimis ieškojome Lisbonų mergaičių. Matėme jas 
žengiančias vidun, svyruojančias ant aukštų kulniukų. Išpūtusios 
akis jos dairėsi po sporto salę, paskui pasitarusios tarpusavyje pa- 
liko savo kavalierius ir pirmą kartą iš septynių leidosi į tualetą. 
Įėjus mergaitėms, prie kriauklės stovėjo Houpė Rigs. 

— Buvo akivaizdu, kad jos gėdijosi savo suknelių, — pa- 
sakė ji. — Jos nieko nesakė, bet vis tiek viskas buvo aišku. Aš 
tą vakarą vilkėjau suknele su aksominiu korsažu ir taftos sijonu. 
Dar ir šiandien į ją įlendu. 

Tik Merei ir Bonei iš tikrųjų reikėjo į tualetą, bet Laks ir 
Teresė palaikė joms kompaniją. Laks trumpam žvilgtelėjo į veid- 
rodį, kad dar kartą įsitikintų, kokia ji graži, o Teresė apskritai 
vengė į jį Žiūrėti. 

— Čia nėra popieriaus, — iš savo kabinos pasakė Merė. — 
Paduokit man. 

Laks iš dalytuvo ištraukė saują popierinių rankšluosčių ir 
metė juos per kabinos viršų. 


— Kaip sniegas, — pasakė Merė. 


— Jos kalbėjosi labai garsiai, — pasakojo mums Houpė 
Rigs. — Elgėsi taip, lyg ten būtų buvusios šeimininkės. Man 
kažkas prilipo prie suknelės, ir Teresė nuėmė. 

Paklausta, ar privačioje tualeto aplinkoje Lisbonų mergaitės 
aptarinėjo savo kavalierius, Houpė atsakė: 

— Merė buvo patenkinta, kad jos vaikinas nebuvo visiškas 
apkiautėlis. Ber daugiau nieko. Nemanau, kad jos labai suko 
galvas dėl savo kavalierių. Joms labiau rūpėjo tai, kad pagaliau 
atsidūrė šokiuose. Visai kaip ir aš. Buvau ten su Timu Karteriu, 
tuo neūžauga. 

Kai mergaitės sugrįžo iš tualeto, šokių aikštelė jau nebebu- 
vo tokia tuščia, o po sporto salę neskubėdamos ratu vaikštinėjo 
poros. Kevinas Hedas pasiūlė Teresei pašokti, ir netrukus jie pra- 
nyko sumaišryje. 

— Dievulėliau, tuomet buvau toks jaunas, — prisiminė jis 
po daugybės metų. — Ir žiauriai bijojau. Kaip ir ji. Paėmiau ją 
už rankos, bet mes nelabai žinojome, ką daryti toliau: ar susikibti 
pirštais, ar ne. Vis dėlto susikibome. Tai geriausiai ir prisime- 
nu — kaip susikibome pirštais. 

Parkis Dentonas prisiminė nenatūralius Merės judesius, jos 
laikyseną. 

— Vedė ji, — pasakė jis. — Rankoje laikė suspaudusi po- 
pierinę nosinaitę. 

Šokdama Merė palaikė mandagų pokalbį, maždaug tokį, 


koks įprastas jaunoms gražuolėms iš senų filmų, šokančioms val- 


są su hercogais. Ji laikėsi labai tiesiai, kaip kokia Odrė Hebern*, 
kurią dievina visos moterys, o vyrai nelabai prisimena, kaip ji 
atrodo. Rodėsi, kad Merė turėjo kažkokią schemą, pagal kurią jie 
turėjo statyti kojas, buvo susikūrusi įvaizdį, kaip jie kartu turėjo 
atrodyti, ir iš paskutiniųjų stengėsi visa tai įgyvendinti. 

— Iš veido ji atrodė rami, bet iš tikrųjų buvo labai įsitem- 
pusi, — pasakojo Parkis Dentonas. — Jos nugaros raumenys 
priminė pianino stygas. 

Kai nuskambėjo greita daina, Merė šoko kur kas prasčiau. 

— Kaip pagyvenę žmonės per vestuves, kurie taip šokti 
bando pirmą kartą. 

Laks su Tripu iš pradžių nešoko. Jie vaikštinėjo po sporto 
salę ieškodami vietos, kur galėtų pabūti dviese. Bonė sekė jiems 
iš paskos. 

— O ašėjau iš paskos jai, — pasakė Džo Hilas Konlis. — Ji 
apsimetė, kad tiesiog vaikštinėja, bet nuolat akies kampučiu ste- 
bėjo Laks. 

Jie pradingo šokančiųjų minioje ir išniro kitoje jos pusėje. 
Laikydamiesi tolimosios sporto salės sienos, praėjo po papuoštu 
krepšinio krepšiu ir atsidūrė prie galinių vietų. Pasibaigus vienai 
dainai ponas Duridas, moksleivių reikalų dekanas, paskelbė bal- 
savimą dėl vakaro karaliaus ir karalienės, ir kol visi žiūrėjo į stik- 


linį balsavimo indą, stovėjusį ant stalo su sidru, Tripas Eonteinas 


* Audrey Hepburn (1929-1993) — olandų kilmės britų aktorė, sulaukusi didelės sėkmės 


Holivude ir vadinama viena gražiausių visų laikų moterų. 


ir Laks Lisbon palindo po galinėmis sėdynėmis. Bonė nusekė iš 
paskos. 

— Atrodė, kad ji bijojo likti viena, — pasakė Džo Hilas 
Konlis. 

Ir nors ji jo nekvietė, jis nusekė paskui. Po sėdynėmis, 
kur pro lentjuostes skverbėsi šviesos ruožai, jis pamatė Tripą 
Fonteiną, tiesiai Laks priešais akis laikantį butelį, kad ji galėtų 
perskaityti etiketę. 

— Kas nors tave matė? — paklausė Laks sesers. 

— Ne. 

— O tave? 

— Ne, — atsakė Džo Hilas Konlis. 

Daugiau niekas nekalbėjo. Visiems labai parūpo butelis, 
kurį Tripas Fonteinas laikė rankoje. Ant jo paviršiaus blykčiojo 
veidrodinio gaublio atspindžiai, apšviesdami etiketę su liepsno- 
jančiu vaisiumi. 

— Persikų likeris, — po daugybės metų paaiškino Tripas 
Fonteinas dykumoje, garindamas iš savęs alkoholį ir visą kitą 
šlamštą. — Pupytės jį dievina. 

Alkoholio tą popietę jis nusipirko pasinaudojęs padirbtu 
asmens dokumentu ir visą vakarą nešiojosi butelį užsikišęs už 
švarko pamušalo. Tada, stebimas kitų trijų, atsuko kamštelį ir 
pradėjo gurkšnoti nektarą ar medų primenantį sirupą. 

— Jo ragauti reikia bučiuojantis, — pasakė jis ir ištiesė bu- 
telį Laks prie lupų. — Tik nenuryk, — pasakė. 

Tada truktelėjęs dar gurkšnį, lūpomis prigludo prie Laks 


lūpų persikų skonio bučiniui. Jai gerklėje smagiai sugurguliavo. 
Ji nusijuokė, o likerio srovelė nuvinguriavo jos smakru, kur ji ją 
nusišluostė žieduota ranka, bet paskui: jie abu surimtėjo ir pri- 
gludę vienas prie kito rijo likerį ir bučiavosi. Kai jie liovėsi, Laks 
pasakė: 

— Šitas šlamštas visai nieko. 

Tripas padavė butelį Džo Hilui Konliui. Jis ištiesė butelį 
Bonei prie burnos, bet ji nusisuko. 

— Nenoriu, — tepasakė. 

— Liaukis, — tarė Tripas. — Paragauk. 

— Nevaizduok šventuolės, — pasakė Laks. 

Matėsi tik Bonės akių kraštelis, ir sidabrinėje šviesoje jose 
sublizgo ašaros. Žemiau, tamsoje, kur buvo jos burna, Džo Hilas 
Konlis prispaudė butelį. Jos drėgnos akys išsiplėtė. Žandai išsi- 
pūtė. 

— Nenuryk, — nurodė Laks. 

Tada Džo Hilas Konlis išliejo likerį iš savo burnos Bonei į 
burną. Jis pasakojo, kad bučiuodamasi ji buvo tvirtai sukandusi 
dantis, išsišiepusi kaip kaukolė. Persikų likeris keliavo iš jo bur- 
nos į jos burną, paskui atgal, bet vėliau jis pajuto, kaip ji šiek 
tiek nurijo ir atsipalaidavo. Po daugelio merų Džo Hilas Konlis 
gyrėsi, kad gali nuspėti moters emocinę būseną pagal jos bur- 
nos skonį, ir tvirtino, kad tą vakarą po galinėmis sėdynėmis dėl 
Bonės apsiriko. Jis aiškino, kad bučiuodamas jautė visą Bonės 
esatį, lyg jos siela būtų pasprukusi pro jos lūpas, kaip buvo ti- 


kima Renesanso laikais. Pirmiausia jis pajuto jos lūpdažį, tada 


ne itin malonų briuselinių kopūstų, kuriuos ji buvo valgiusi per 
vakarienę, skonį ir galų gale visų prarastų popiečių dulkes ir sū- 
rias ašaras. Persikų likerio skonis išblėso jam paragavus jos vidaus 
organų syvų, kurie iš sielvarto šiek tiek atsidavė rūgštele. Kartais 
jos lūpos keistai atvėsdavo, ir žvilgtelėjęs jis išvysdavo, kad ji bu- 
čiuojasi plačiai atmerkusi išsigandusias akis. Paskui likeris tiesiog 
keliavo pirmyn ir atgal. Paklausėme vaikinų, ar jiems pavyko 
atvirai pasikalbėti su mergaitėmis ir paklausinėti jų apie Sesiliją, 
bet atsakymas buvo neigiamas. 

— Nenorėjau gadinti gero vakaro, — pasakė Tripas 
Fonteinas. 

O Džo Hilas Konlis atrėžė: 

— Yra laikas kalboms, o yra laikas, kai geriau patylėti. 

Ir nors ragaudamas Bonės jis užčiuopė mįslingąsias jos gel- 
mes, skverbtis giliau neketino, nes nenorėjo, kad ji liautųsi su 
juo bučiavusis. 

Matėme, kaip mergaitės išlindo iš po galinių sėdynių taisy- 
damosi sukneles ir šluostydamosi burnas. Laks žaismingai judėjo 
pagal muziką. Tada Tripas Fonteinas ir pradėjo su ja šokti, o po 
daugelio metų mums papasakojo, kad duksli jos suknelė tik su- 
stiprino jo geismą. 

— Galėjau jausti, kokia ji liekna po visomis tomis klostė- 
mis. Mane tai žudė. 

Vakarui įsibėgėjus, mergaitės apsiprato su savo suknelėmis 
ir išmoko jas vilkėti. Laks įsigudrino išriesti nugarą, kad suk- 


nelė priglustų iš priekio. Kaip galėdami dažniau praeidavome 


pro jas, kokį dvidešimtąjį kartą keliaudami į tualetą ar gerdami 
dvidešimtąją sidro taurę. Įkyriai mėginome kalbinti berniukus, 
kad nudžiautume iš jų mergaites, bet jie nepaleido jų iš akių 
nė akimirkai. Kai baigėsi balsavimas dėl karaliaus ir karalienės 
rinkimų, ponas Duridas užlipo ant scenos ir paskelbė nugalė- 
tojus. Visi žinojo, kad karaliumi ir karaliene gali būti tik Tripas 
Fonteinas ir Laks Lisbon, ir jiems žengiant į priekį plojo net ir 
tos mergaitės, kurios vilkėjo šimtus dolerių kainavusias sukneles. 
Tada jie leidosi šokti, o kartu su jais ir mes visi, braudamiesi 
tarp Hedo, Konlio, Dentono ir Lisbonų mergaičių, kad patys 
galėtume su jomis pašokti. Kai pagaliau pasitaikė proga jas pa- 
šokdinti, jos jau buvo įraudusios ir suprakaitavusios, o pro jų 
uždaras apykaklės tvoskė šiluma. Sukome jas po veidrodiniu 
gaubliu laikydami už drėgnų delnų. Pamesdavome jas jų pla- 
čiose suknelėse ir vėl surasdavome, spausdavome jų minkštus 
kūnus ir kvėpdavome jų susijaudinimo skleidžiamą kvapą. Kai 
kurie iš mūsų įsidrąsinome įbrukti savo kojas joms tarp kojų 
ir prisispausti prie mergaičių savo agonija. Kai šypsodamosi ir 
dėkodamos Lisbonų mergaitės keliavo iš rankų į rankas, dėl tų 
suknelių jos ir vėl atrodė visiškai vienodos. Už Deivido Šarko 
rankinio laikrodžio užsikabino atiręs siūlas, o kol Merė bandė ji 
atpainioti, Deividas paklausė: 

— Tau smagu? 

— Gyvenime nėra buvę smagiau, — atsakė ji. 

Ir ji nemelavo. Dar niekada Lisbonų mergaitės neatrodė 


tokios linksmos, komunikabilios ir laisvos. Kai po vieno šokio 


Teresė su Kevinu Hedu sustojo tarpduryje, kad įkvėptų gryno 
oro, Teresė paklausė: 

— Kodėl jūs sugalvojote mus pasikviesti į šokius? 

— Kodėl klausi? 

— Iš gailesčio, ar ne? 

— Visai ne. 

— Netikiu. 

— Jūs gražios. Tik dėl to. 

— Ar mes atrodom tokios išprotėjusios, kaip kad visi 
mano? 

— O kas taip mano? 

Ji nieko neatsakė, tik iškišo pro duris galvą, kad pažiūrėtų, 
ar lyja. 

— Sesilija buvo keista, bet mes ne tokios. 

Paskui kiek patylėjusi pridūrė: 

— Mes tik norim gyventi. Jeigu tik mums būtų leista. 

Vėliau, jau eidama prie automobilio, Bonė vėl sustabdė Džo 
Hilą Konlį, kad šis pažvelgtų į žvaigždes. Jas buvo uždengę debe- 
sys. Jiems spoksant į blausų dangų, ji paklausė: 

— Tu tiki, kad Dievas yra? 

— Aha. 

— Aš irgi. 

Buvo jau pusė vienuoliktos, ir mergaitėms teliko pusvalan- 
dis pasiekti namus. Šokiai artėjo prie pabaigos, o iš mokytojų 
automobilių aikštelės pajudėjęs pono Lisbono automobilis pasu- 


ko namų link. Prie kadilako susirinko Kevinas Hedas su Terese, 


Džo Hilas Konlis su Bone ir Parkis Dentonas su Mere, tačiau 
Laks su Tripu nepasirodė. Bonė nubėgo jų ieškoti į sporto salę, 
bet jų ten nebuvo. 

— Gal jie išvažiavo namo su jūsų tėčiu, — pasakė Parkis 
Dentonas. 

— Nemanau, — atsakė Merė, žvalgydamasi į tamsą ir čiu- 
pinėdama savo sumaigytą puokštelę. 

Mergaitės nusiavė aukštakulnius, kad būtų patogiau, ir 
leidosi ieškoti Tripo ir Laks tarp automobilių ir prie vėliavos 
stiebo, ant kurio Sesilijos mirties dieną plaikstėsi pusiau nuleis- 
ta vėliava, nors tada buvo vasara ir to niekas nematė, išskyrus 
vejos prižiūrėtojus. Mergaitės, kurios vos prieš kelias akimirkas 
buvo tokios laimingos, pritilo ir visiškai užmiršo savo kavalie- 
rius. Jos vaikščiojo grupele, kartkartėmis išsiskirdamos, paskui 
vėl susirinkdamos draugėn. Ieškojo šalia teatro, už tiksliųjų 
mokslų korpuso ir net kieme, kur stovėjo nedidelė mergaitės 
statula, skirta Lorai Vait atminti. Skulptūros bronzinis sijonas 
buvo ką tik pradėjęs oksiduotis. Suvirinimo siūlės ant riešų at- 
rodė kaip randai (labai simboliška), bet Lisbonų mergaitės to 
nepastebėjo ir nieko nepasakė, kai be dešimt vienuolika grįžo 
prie automobilio. Tada jos sulipo vidun, pasiruošusios grįžti 
namo. 

Važiuodami atgal beveik niekas nekalbėjo. Džo Hilas 
Konlis su Bone sėdėjo ant užpakalinės sėdynės šalia Kevino 
Hedo ir Teresės. Parkiui Dentonui teko vairuoti, todėl vėliau jis 


"skundėsi, kad dėl to jam nepavyko nieko nuveikti su Mere. Merė 


visą kelionę taisėsi šukuoseną, žvilgčiodama į saulės skydelio 
veidrodėlį. Teresė jai pasakė: 

— Gali nevargti. Mums vis tiek šakės. 

— Ne mums, o Laks. 

— Gal kas turit mėtinukų arba kramtomos? — paklausė 
Bonė. 

Niekas neturėjo, todėl ji atsisuko į Džo Hilą Konlį. Kurį 
laiką jį atidžiai stebėjo, tada pirštais sušukavo jo plaukus taip, 
kad sklastymas būtų kairėje pusėje. 

— Taip atrodai kur kas geriau, — pasakė ji. 

Net ir po beveik dvidešimties metrų tie nedaugelis likusių 
plaukų jo buvo sušukuoti taip, lyg juos kiekvieną dieną būtų 
perskyrusi nematoma Bonės ranka. 

Prie Lisbonų namo Džo Hilas Konlis paskutinį kartą pa- 
bučiavo Bonę, ji neprieštaravo. Teresė atkišo skruostą Kevinui 
Hedui. Pro aprasojusius langus berniukai žvelgė į namą. Ponas 
Lisbonas jau buvo grįžęs, tėvų miegamajame degė šviesa. 

— Palydėsim jus iki durų, — pasisiūlė Parkis Dentonas. 

— Ne, nereikia, — paprieštaravo Merė. 

— Kodėl? 

— Tiesiog nereikia. 

Ji išlipo net nesiteikusi paduoti jam rankos. 

— Buvo labai smagu, — iš galinės sėdynės pasakė Teresė. 

Bonė sukuždėjo Džo Hilui Konliui į ausį: 

— Tu man paskambinsi? 


— Žinoma. 


Automobilio durys girgždėdamos prasivėrė. Mergaitės iš- 
lipo, pasitvarkė sukneles ir nuėjo namo. 

Dėdė Takeris kaip tik lindo į garaže stovėjusį šaldytuvą ki- 
tos šešių alaus butelių pakuotės, kai po poros valandų privažiavo 
taksi. Jis pamatė iš jo išlipančią Laks, kuri iš rankinuko išsitraukė 
penkių dolerių banknotą — tą vakarą ponia Lisbon prieš mer- 
gaitėms išeinant visoms davė po penkis dolerius. 

— Būtina turėti pinigų taksi, — autoritetingai pareiškė ji, 
nors tai buvo pirmasis kartas, kai ji leido mergaitėms kažkur iš- 
eiti ir kai joms tų pinigų galėjo prireikti. 

Laks nelaukė grąžos. Ji leidosi keliuku namo šiek tiek pasi- 
kėlusi suknelę, kad netrukdytų eiti, ir nudyrusi akis žemyn. Palto 
nugara buvo ištepta kažkuo baltu. Atsidarė priekinės durys, ir į 
prienamį išėjo ponas Lisbonas. Jis buvo be švarko, bet teberyšėjo 
oranžinį kaklaryšį. Nusileidęs laiptais jis pasitiko Laks pusiau- 
kelėje. Laks pradėjo atsiprašinėti mostaguodama rankomis. Kai 
ponas Lisbonas ją nutraukė, ji nukorė galvą ir nenoromis link- 
telėjo. Dėdė Takeris neprisiminė, kada tiksliai scenoje pasirodė 
ponia Lisbon. Tiesiog vienu momentu jis išgirdo kažkur grojant 
muziką ir žvilgtelėjęs į namą išvydo tarpduryje stovinčią ponią 
Lisbon. Ji vilkėjo languotą chalatą, o rankoje laikė kažkokį gėri- 
mą. Iš už jos sklido muzika — aidintys vargonai ir nežemiškos 
arfos. Kadangi buvo pradėjęs gerti apie vidudienį, dėdė Takeris 
jau buvo baigęs alaus dėžę, kurią suvartodavo per dieną. Jis pra- 
dėjo ašaroti iš garažo žvelgdamas į gatvę, kurią toji muzika už- 


pildė lyg oras. 


— Tokią muziką leidžia tik kai miršti, — pasakė jis. 

Tai buvo bažnytinė muzika — trys plokštelės, kurias ponia 
Lisbon mėgdavo klausytis sskmadieniais vis iš naujo ir iš naujo. 
Apie tą muziką žinojome iš Sesilijos dienoraščio („Sekmadienio 
rytas. Mama vėl klausosi to mėšlo“), o kai po kelių mėnesių 
jie išsikraustė, radom plokšteles tarp šiukšlių, kurias jie paliko 
gatvėje. Plokštelės buvo (kaip išvardyta daiktinių įrodymų sąra- 
še) Tairono Litlo ir „Believers“ įdainuotos „Tikėjimo giesmės“, 
Toledo baptistų choro „Amžinoji ekstazė“ ir Grand Rapidso 
gospelo giedotojų „Garbiname tave, Viešpatie“. Jų viršeliuose 
pro debesis skverbiasi saulės spinduliai. Mes tų plokštelių ne- 
perklausėme nė karto. Jei išgirsti per radiją tokią muziką, iš 
karto perjungi, ieškodamas popso ar roko, ir nors ji — švyturys 
tamsos pasaulyje, iš tikrųjų tėra paprasčiausias mėšlas. Chorai 
gieda skaidriais balsais, gamos kyla, kol pasiekia harmoningus 
kreščendo, lyg vata užkišančius ausis. Spėliodavome, kas galėtų 
klausytis tokios muzikos, įsivaizduodami vienišas našles senelių 
namuose arba pastorių šeimas, leidžiančias aplink stalą lėkštes 
su kumpiu. Nubūtume nė pagalvoję, jog tie šventeiviški balsai 
galėjo skverbtis pro Lisbonų namo grindis, kad sudavatkintų 
tas nuošalias vieteles, kuriose Lisbonų mergaitės klūpėdamos 
pemza trindavosi savo pėdas. Tėvas Mudis buvo kelis kartus 
girdėjęs tą muziką, kai sekmadienio popietę užeidavo pas juos 
kavos. 

— Ne mano skonio, — pasakojo jis mums vėliau. — Man 


prie širdies didingesnė muzika — Hendelio „Mesijas“, Mocarto 


„Rekviem“. O šito galėjai tikėtis, kaip čia pasakius, nebent pro- 
testantų namuose. | 

Grojant muzikai ponia Lisbon nejudėdama stovėjo tarpdu- 
ryje. Ponas Lisbonas nuvarė Laks vidun. Laks užlipo laiptais ir 
perėjo prienamį, tačiau jos motina neleido jai įeiti. Ponia Lisbon 
kažką pasakė, bet dėdė Takeris neišgirdo ką. Laks prasižiojo. 
Ponia Lisbon palinko prie Laks ir kurį laiką taip styrojo neju- 
dėdama. 

— Alkotesteris, — paaiškino mums dėdė Takeris. 

Patikrinimas neužtruko nė penkių sekundžių. Tada po- 
nia Lisbon atsitraukė pasirengusi trenkti Laks per veidą. Laks 
susigūžė, bet smūgio taip ir nesulaukė. Ponia Lisbon sustingo 
pakėlusi ranką. Ji pasisuko į tamsią gatvę, lyg ją stebėtų ne tik 
dėdė Takeris, bet ir šimtai kitų akių. Ponas Lisbonas irgi atsisu- 
ko. Taip pat ir Laks. Jie visi spoksojo į namus, kuriuose beveik 
nebuvo šviesų, į medžius, nuo kurių tebelašėjo lietus, ir į garažus 
bei stogines, kuriose snaudė automobiliai, o jų varikliai aušdami 
visą naktį dūzgė. Kurį laiką jie visi stovėjo labai tyliai, paskui po- 
nios Lisbon ranka nusviro žemyn. Laks iš karto tuo pasinaudojo, 
spruko pro motiną ir užlipusi laiptais nudūmė į savo kambarį. 

Tik po daugelio metų išsiaiškinome, kas tada nutiko Laks ir 
Tripui Fonteinui. Net ir tada Tripas Fonteinas, kaip to reikalavo 
dvylikos žingsnių programa, užsispyręs tvirtino, kad nebebuvo 
senasis Tripas. Kai baigėsi vakaro karaliaus ir karalienės šokis, per 
plojančių žmonių minią Tripas nulydėjo Laks iki pat durų, kur 


Teresė su Kevinu Hedu buvo nuėję įkvėpti gryno oro. 


— Buvom perkaitę nuo šokių, — pasakė jis. 

Laks tebedėvėjo vakaro karalienės diademą, kurią jai ant 
galvos uždėjo ponas Duridas. Jų abiejų krūtines juosė platūs 
kaspinai. 

— Ką darysim dabar? — paklausė Laks. 

— Ką panorėsim. 

— Turiu galvoje, kaip karalius ir karalienė. Ar turim ką nors 
daryti? 

— Ne. Pašokom, gavom kaspinus. Viskas tik šiam vakarui. 

— Aš maniau, kad čia visiems metams. 

— Taip ir yra. Bet daryti mums nieko nereikia. 

Laks kurį laiką apie tai galvojo. 

— Atrodo, nustojo lyti, — pasakė ji. 

— Eime laukan. 

— Gal geriau ne. Netrukus reiks grįžti. 

— Stebėsim automobilį. Be mūsų jie neišvažiuos. 

— Aš dėl tėtės, — paaiškino Laks. 

— Pasakysi, kad norėjai į spintelę padėti karūną. 

Lietus tikrai buvo liovęsis, bet jiems einant per gatvę ir 
susikibus už rankų žengiant per tižią futbolo aikštelę aplinkui 
tvyrojo migla. 

— Matai ana tą vietą? — paklausė Tripas Fonteinas. — Ten 
aš šiandien išdūriau tą vaikėzą. Parmušiau jį žemėn. 

Jie praėjo penkiasdešimtąją ir keturiasdešimtąją bazes, kol 
pasiekė galinę zoną, kur jų niekas nematė. Baltas dryžis, kurį 


dėdė Takeris vėliau matė ant Laks palto, atsirado nuo įvarčio lini- 


jos, ant kurios ji buvo atsigulusi. Jiems besimylint lauką nušvies- 
davo prožektoriai, apšviesdami ir juos, ir vartų stulpą. Viduryje 
visko Laks pasakė: 

— Aš visada viską sugadinu. Visada, — ir pravirko. 

Daugiau Tripas Fonteinas mums mažai ir tepapasakojo. 
Paklausėme, ar jis ją įsodino į taksi, bet jis tai paneigė. 

— Tą vakarą namo grįžau pėsčiomis. Man nerūpėjo, kaip ji 
pasieks namus. Išėjau, ir tiek. 

Paskui dar pridūrė: 

— Ji man patiko. Tikrai patiko. Bet kažkodėl iš karto po to 
ja pasibodėjau. 

Kiti vaikinai likusį vakarą praleido važinėdami po mūsų ra- 
joną. Jie pravažiavo pro golfo klubą, buriuotojų klubą ir medžio- 
tojų klubą. Tada pravažiavo pro miestelio centrą, kur Helovino 
dekoracijas jau buvo pakeitusios Padėkos dienos dekoracijos. 
Pusę dviejų ryto, negalėdami liautis galvoję apie mergaites, kurių 
buvimą tebejautė automobilyje, jie nusprendė paskutinį kartą 
pravažiuoti pro Lisbonų namą. Sustojo, kad Džo Hilas Konlis 
galėtų nusišlapinti už medžio, tada pravažiavo Kadjo gatve, 
greitai pralėkdami pro nameliūkščius, kuriuose anksčiau vasarą 
būdavo apgyvendinami padieniai darbininkai. Pravažiavo gatvę, 
kurioje stūksojo vienas iš mūsų rajono dvarų, o jo dekoratyvinius 
sodus jau buvo pakeitę raudonų plytų namai su sendintomis du- 
rimis ir milžiniškais garažais. Pasuko į Džefersono gatvę, prava- 
žiavo karo memorialą ir juodus vartus, vedusius į miestelyje dar 


išlikusių milijonierių namus, ir tylėdami riedėjo link mergaičių, 


kurios jiems pagaliau tapo tikros. Artindamiesi prie Lisbonų 
namų, miegamojo lange pamatė šviesą. Parkis Dentonas iškėlė 
aukštyn ranką, kad sumuštų rankomis su kitais berniukais. 

— Tikslas pasiektas, — pasakė jis. 

Bet jų triumfas truko neilgai. Automobiliui dar nespėjus 
sustoti jie žinojo, kas nutiko. 

— Mane iki širdies gelmių nusmelkė nuojauta, kad tos 
mergaitės daugiau niekada nebus išleistos į jokius pasimaty- 
mus, — po daugybės metų pasakė mums Kevinas Hedas. — Ta 
nukvaišusi boba jas vėl uždarė. Ir neklauskit, iš kur tai žinojau. 
Žinojau, ir tiek. 

Naktinės užuolaidos užsivėrė lyg akys, o dėl netvarkingų 
gėlių lysvių namas atrodė negyvenamas. Tačiau tame lange, 
kur degė šviesa, sujudėjo užuolaida. Kažkieno rankai bandant 
ją užtraukti, šmėkštelėjo įkaitęs gelsvas veidas — gal Bonės, gal 
Merės, gal Teresės, o gal net Laks — žvelgiantis į gatvę. Parkis 
Dentonas spustelėjo garsinį automobilio signalą, bandydamas 
suteikti mergaitėms vilties, bet kažkuriai mergaitei prispaudus 


prie stiklo delną šviesa užgeso. 

jp kelioms savaitėms po to, kai ponia Lisbon uždarė 
mergaites namuose, visiškai izoliuodama jas nuo išorinio 
pasaulio, pradėjome matyti Laks, besimylinčią ant stogo. 

Po tų lemtingų šokių ponia Lisbon užtraukė apatinio aukš- 
to užuolaidas. Mums pavykdavo pamatyti tik įkalintus mergai- 
čių šešėlius, kurie šėlo mūsų vaizduotėse. Be to, rudenį pakeitus 
žiemai, kieme augę medžiai, kurie netekę lapų turėjo labiau 
atidengti namą, iš tikrųjų sutankėjo, o jų šakos nusviro jį pa- 
slėpdamos. Atrodė, lyg virš Lisbonų namo stogo nuolat kybotų 
kito paaiškinimo, kaip tik antgamtinės ponios Lisbon galios. 
Patamsėjo dangus, o ir dienos nebebuvo tokios šviesios, todėl 
mums atrodė, kad gyvename begalinėje tamsoje, ir vienintelis 
būdas dienos valandoms skaičiuoti buvo mūsų atsirūgimai, ku- 
rie ryte atsidavė dantų pasta, o po pietų — aromatinga jautiena 


drebučiuose, kurią tiekdavo mokyklos valgykla. 


Mergaitės be jokio paaiškinimo liovėsi lankyti mokyklą. 
Tiesiog nepasirodė ten vieną rytą, o paskui ir kitą. Apie tai pa- 
siteiravus ponui Vudhausui, ponas Lisbonas elgėsi taip, lyg apie 
mergaičių dingimą nieko nežinotų, tik paklausė: 

— Už mokyklos ieškojot? 

Džeris Burdenas atspėjo Merės spintelės kodą ir pamatė, 
kad čia buvo likę dauguma jos vadovėlių. 

— Viduje buvo priklijuota atvirukų su visokiom nesąmo- 
nėm — sofomis ir kitokiu mėšlu. 

Iš tikrųjų tai buvo meno muziejaus atvirukai, kuriuose vaiz- 
duojama bydermejerio* kėdė ir rausvo kartūno Čipendeilio** 
sofa. Viršutinėje lentynoje buvo sukrauti jos sąsiuviniai, ant 
kurių surašyti naujų įdomių dalykų, kurių jai taip ir nereko mo- 
kytis, pavadinimai. Netvarkinguose Amerikos istorijos užrašuose 
Džeris Burdenas rado tokį piešinuką: mergaitę su kasytėmis 
spaudžia gigantiškas riedulys, jos žandai išsipūtę, o per papūstas 
lūpas veržiasi garas. Viename platėjančiame garo žiede įrašytas ir 
tamsiai apvežiotas žodis „Priespauda“. 

Kadangi Laks nusižengė komendanto valandai, visi tikėjosi 
griežtų priemonių, bet mažai kas numanė, kad jos bus tokios 


drastiškos. Tačiau kai po daugelio metų kalbėjomės su ponia 


* Bydermejeris — XIX a. pirmosios pusės interjero ir baldų stilius Vokietijoje ir 
Austrijoje, vėliau išplitęs Vidurio ir Rytų Europos šalyse; platesne reikšme — miesčioniškosios 
kultūros apraiška. 

** Tomas Čipendeilis (Thomas Chippendale, 1718-1779) — anglų rokoko ir neoklasikinio 
stiliaus baldų ir interjero dizaineris, dirbęs Londone. Jo dizaino baldai labai išpopuliarėjo XIX a. 


antrojoje pusėje. 


Lisbon, ji teigė, kad jos priemonės jokiu būdu nebuvo baudžia- 
mosios. 

— Tuo metu buvimas mokykloje tik blogino padėtį, — 
aiškino ji. — Niekas su mergaitėmis nesikalbėdavo. Išskyrus 
berniukus. O juk žinote, kad jiems rūpi tik viena. Mergaitėms 
reikėjo šiek tiek laiko sau. Aš juk motina ir geriau žinau. Maniau, 
kad būdamos namie jos jausis geriau. 

Mūsų pokalbis su ponia Lisbon buvo trumpas. Ji su mumis 
susitiko nedidelio miestelio, kuriame dabar gyvena, autobusų 
stotyje, nes tik čia buvo galima gauti kavos. Jos krumpliai buvo 
raudoni, o dantenos atrodė nesveikos. Išgyventa tragedija nepa- 
dėjo jai tapti atviresnei. Tiesą sakant, tik nugramzdino ją į nepa- 
žinumo būseną, būdingą žmogui, kuris iškentėjo daugiau, negu 
galėtų išreikšti. Tačiau su ja norėjome pasikalbėti labiausiai, nes 
ji buvo tų mergaičių motina ir geriau už ką kitą turėjo suprasti, 
kodėl jos nusižudė. Ber ji atsakė: 

— Tai ir baisiausia. Aš nežinau. Kai paleidi juos į pasaulį, jie 
tampa visiškai nepažįstami. Tokie jau tie vaikai. 

O kai .paklausėme, kodėl ji niekada nepriėmė daktaro 
Hornikerio siūlomos psichologinės pagalbos, ponia Lisbon su- 
pyko. 

— Tas daktaras visą kaltę norėjo suversti mums. Jis manė, 
kad kalti esame mes su Roniu. 

Tada į stotį atvažiavo autobusas, ir pro atviras antrųjų vartų 


duris dvelktelėjo anglies monoksido gūsis, kuris pasklido virš 


prekystalio su krūvomis aliejuje virtų spurgų. Ponia Lisbon pa- 
sakė, kad jai laikas eiti. 

Ji nepasitenkino draudimu mergaitėms lankyti mokyklą. 
Kitą sekmadienį grįžusi namo po karšto pamokslo bažnyčioje, 
ji liepė Laks sunaikinti savo roko plokšteles. Ponia Picenberger, 
kuri gyveno gretimame name ir tuo metu kaip tik klijavo naujus 
tapetus, išgirdo jų aršų ginčą. 

— Tuoj pat! — nesiliovė kartojusi ponia Lisbon, o Laks vis 
bandė argumentuoti ir derėtis, kol galiausiai apsipylė ašaromis. 

Pro viršutiniojo aukšto koridoriaus langus ponia Picenberger 
matė, kaip Laks nutrepeno į savo miegamąjį ir grįžo nešina kelio- 
mis dėžėmis nuo persikų. Dėžės buvo sunkios, todėl Laks stūmė 
jas laiptais žemyn kaip roges. 

— Atrodė, kad ji tuoj jas paleis, bet paskutinę akimirką vis 
tiek nutverdavo. 

Svetainėje ponia Lisbon uždegė židinį, o Laks tyliai verk- 
dama pradėjo plokšteles vieną po kitos aukoti ugniai. Taip ir 
nesužinojome, kurios plokštelės buvo pasmerktos tam autodafė, 
tačiau Laks vis iškeldavo vieną plokštelę po kitos, tikėdamasi po- 
nios Lisbon gailestingumo. Kvapo netrukus nebuvo įmanoma 
pakelti, ištirpęs plastikas pradėjo lietis per židinio groteles, todėl 
ponia Lisbon liepė Laks liautis. Likusias plokšteles ji išmetė su 
tos savaitės šiukšlėmis. Vilas Timberis sakė, kad plastiko dvokas 
jautėsi net prie krautuvėlės Kerčevalio gatvėje, kur jis pirko vy- 
nuoginį limonadą. 


Kelias kitas savaites mergaičių praktiškai nebematėme. Laks 

taip ir nepasikalbėjo su Tripu Fonteinu, o Džo Hilas Konlis taip 
ir nepaskambino Bonei, nors ir buvo žadėjęs. Ponia Lisbon išsi- 
vežė dukteris pas jų senelę, tikėdamasi nejaunos moters, kuriai 
daug ką teko išgyventi, patarimo. Kai paskambinome jai į Rosvelą 
Naujojoje Meksikoje, kur ji persikraustė po keturiasdešimt trejų 
metų, pragyventų tame pačiame vienaaukščiame name, senoji 
ponia Lema Kroford nieko neatsakė į mūsų klausimus apie jos 
vaidmenį skiriant mergaitėms bausmę — gal dėl užsispyrimo, 
o gal dėl to, kad ne viską telefonu išgirdo jos klausos aparatas. 
"Tačiau ji užsiminė apie savo nelaimingą meilę, kuri ją ištiko prieš 
kokius šešiasdešimt metų. 

— Nuo to taip ir neatsigauni. Tiesiog išmoksti per daug 
nesukti galvos, — pasakė ji ir prieš padėdama ragelį dar pri- 
dūrė: — Čia puikus oras. Geriausias dalykas, kurį kada galėjau 
padaryti, buvo atsikratyti to seno kastuvo ir kauptuko ir išsineš- 
dinti iš to miesto. 

Klausantis jos duslaus balso, mums prieš akis iškilo jos gy- 
venimo scena: sena moteris, sėdinti virtuvėje prie stalo, menki 
plaukai sukelti aukštyn ir susukti į kuodelį; kėdėje priešais ją sėdi 
paniurusi, kietai sučiaupusi lūpas ponia Lisbon; ir keturios atgai- 
laujančios nusidėjėlės, nukorusios galvas, čiupinėjančios visokius 
niekučius ir porcelianines statulėles. Niekas neklausia, kaip jos 
jaučiasi ar ko trokšta iš gyvenimo; tėra tik hierarchija — mo- 
čiutė, motina, dukterys — galinis kiemas, merkiamas lietaus, ir 
apvytęs daržas. 


Ponas Lisbonas rytais ir toliau važinėjo į darbą, o šeima sek- 


madieniais lankydavosi bažnyčioje, bet tai buvo viskas. Namas 
"slėpėsi už smaugiamos jaunystės miglų, ir net mūsų pačių tėvai 
pradėjo kalbėti, koks blankus ir nesveikas jis atrodo. Naktimis jo 
gaižūs garai viliodavo meškėnus, todėl neretai juos, besprunkan- 
čius iš Lisbonų šiukšlių konteinerių, pervažiuodavo automobi- 
liai. Vieną dieną priekiniame prienamyje ponia Lisbon išdėliojo 
mažulytes dūmines bombas, kurios paskleidė sieringą tvaiką. 
Niekas iki tol tokių įtaisų nematė, bet buvo kalbama, kad taip 
bandoma gintis nuo meškėnų. O paskui, kai prasidėjo pirmieji 
šaltukai, žmonės matydavo Laks santykiaujančią ant stogo su be- 
veidžiais vaikinais ir vyrais. 

Iš pradžių buvo sunku pasakyti, kas ten dėjosi. Baltutėlis 
kūnas pirmyn ir atgal mostaguodavo rankomis — lyg vaikas 
ant sniego pieštų angelą. Tada galėdavai įžiūrėti kitą, tamsesnį, 
kūną, kartais su greitojo maisto užkandinės uniforma, kartais 
apsikarsčiusį daugybe auksinių grandinių, o kartą matėme net 
apsivilkusį pilkšvai rusvu buhalterio kostiumu. Pro belapių guo- 
bų šakų bronchioles iš Picenbergerių palėpės pagaliau įžiūrėjome 
Laks veidą, kai ji sėdėjo susisukusi į dryžuotą pledą, rūkė cigaretę 
ir pro žiūronus atrodė neįtikėtinai arti, nes jos lūpos judėjo vos 
už kelių colių nuo mūsų, tik be garso. 

Negalėjome patikėti, kad ji išdrįso užsiimti tokiais dalykais 
ant savo namų stogo, visai čia pat miegant jos tėvams. Tiesa, 
ponas ir ponia Lisbonai niekaip negalėjo pamatyti savo stogo, 
todėl čia Laks ir jos partneriai jautėsi palyginti saugūs; tačiau 


buvo neįmanoma išvengti triukšmo, kai reikėdavo slapčiomis 


nusileisti žemyn ir įsileisti tuos vaikinus ir vyrus, užsivesti juos 
girgždančiais laiptais tamsoje, kupinoje nerimastingos vibraci- 
jos ir naktinių garsų, aidinčių jų ausyse; tie vyrai prakaituodavo 
ir rizikuodavo būti apkaltinti išprievartavimu, prarasti darbus ir 
šeimas vien dėl to, kad laiptais užlipę aukštyn pro langą patektų 
ant stogo, kur aistros įkarštyje nusibrozdindavo kelius ir nusi- 
risdavo į užsistovėjusio vandens balutes. Taip ir nesužinojome, 
kaip Laks su jais susipažindavo. Kiek mums buvo žinoma, iš 
namų ji neišeidavo. Nepabėgdavo net naktį, kad visu tuo už- 
siimtų tuščioje automobilių aikštelėje ar kur nors prie ežero; 
matyt, jai buvo geriau mylėtis tiesiog savo įkalinimo vietoje. 
Stebėdami ją daug sužinojome apie meilės techniką, o kadan- 
gi nežinojome žodžių, kuriais galima įvardyti tai, ką matėme, 
turėjome išgalvoti savus pavadinimus. Todėl kalbėdavome apie 
„pasiglamžymą“, „dešrelės smaukymą“, „ledų laižymą“ ir pan. 
Kai po daugelio metų jau patys buvome praradę nekaltybę, ne- 
bežinodami, ko griebtis, imdavome pamėgdžioti Laks nume- 
rius, kuriuos ji taip seniai išdarinėjo ant stogo. Ir net dabar, jei 
būtume sąžiningi patys sau, turėtume prisipažinti, kad nepri- 
klausomai nuo to, ką veikia mūsų dabartinių meilužių rankos 
ir kojos, mes visada mylimės su ta blyškia šmėkla, kurios kojos 
nuolat kliūdavo už nutekamojo vamzdžio, o viena ranka visada 
prisilaikydavo kamino. Reikėtų pripažinti ir tai, kad pačiais 
intymiausiais momentais, kai nakties tamsoje liekame vieni 
su savo smarkiai plakančiomis širdimis ir maldaujame Dievo, 


kad mus apsaugotų, dažniausiai mus aplanko Laks, kaip kokia 


piktoji dvasia, atklydusi iš tų naktų, kurias praleidome su žiū- 
"ronu. 

Pranešimų apie jos erotinius nuotykius gaudavome iš pa- 
čių netikėčiausių šaltinių — pasišiaušusių vaikių iš darbininkų 
kvartalų, kurie prisiekinėjo, kad ir parys su Laks pabuvojo ant 
stogo, ir nors juos tardydavome, bandydami sukirsti, mums tai 
niekada nepavykdavo. Jie pasakojo, kad namuose būdavo tamsu, 
nors į akį durk; vienintelis gyvas daiktas būdavo Laks ranka, ne- 
kantri ir pasibodėjusi vienu metu, kuri tempdavo juos pirmyn, 
įsitvėrusi diržo sagties. Grindys tapdavo tikru kliūčių ruožu. 
Plačiasprandis Denas Taikas laiptų viršuje užmynė ant kažko 
minkšto ir tą daiktą pakėlė. Tik kai Laks pro langą išsivedė jį ant 
stogo, mėnulio šviesoje jis pamatė, ką laiko: apkramtytą sumuš- 
tinį, kurį prieš penkis mėnesius rado tėvas Mudis. Kiti berniukai 
rasdavo lėkštes su seniai ataušusiais spagečiais ir tuščias skardi- 
nes, lyg ponia Lisbon būtų nustojusi mergaitėms gaminti ir šios 
mistų tik pusfabrikačiais. 

Jei tikėtume berniukų pasakojimais, Laks buvo netekusi 
svorio, nors pro žiūronus to ir nesimatė. Visi šešiolika paminėjo 
jos išsikišusius šonkaulius, liesas šlaunis, o vienas, kuris ant stogo 
su Laks atsidūrė lyjant šiltam žiemos lietui, pasakojo, kaip jos 
raktikaulio duobutėse kaupėsi lietaus vanduo. Keli berniukai pa- 
minėjo rūgštų jos seilių skonį — skrandžio sulčių, kurios neturė- 
jo ko virškinti, skonį, bet jokie iš tų ženklų, bylojusių, kad ji pra- 
stai maitinosi, sirgo ar sielvartavo (mažos, nuo šalčio atsiradusios 


opelės ties jos lūpų kampučiais ar virš kairiosios ausies išslinkęs 


plaukų kuokštas), negalėjo sumenkinti pribloškiančio įspūdžio, 
kad Laks yra įsikūnijęs angelas. Jie pasakojo, kad jausdavosi taip, 
lyg prie kamino juos būtų prispaudę -du didžiuliai plazdantys 
sparnai, kalbėjo apie vos matomus šviesius pūkelius ant jos 
viršutinės lūpos, kurie priminė plunksnas. Jos akys švytėdavo ir 
degdavo, liudydamos apie visišką atsidavimą savajai misijai, lyg ji 
būtų buvusi būtybė, neturinti jokių abejonių dėl visatos didybės 
ar jos beprasmybės. Iš žodžių, kuriais berniukai bandė viską nu- 
pasakoti, jų neramių antakių, išgąsčio ir suglumimo buvo aišku, 
kad Laks jie tebuvo įrankis siekiant kažkokio aukštesnio tikslo, ir 
nors galų gale jie pasiekdavo viršūnę, nebūtų galėję pasakyti, kas 
buvo kitoje jos pusėje. Keli iš jų prasitarė apie neišmatuojamą 
Laks dosnumą. 

Nors ji ir nebuvo linkusi į ilgus pokalbius, iš kelių nuo- 
trupų, kurios mus pasiekė, susidarėme šiokį tokį įspūdį apie jos 
dvasinę būklę. Bobui Makbrerliui ji pasakė, kad negali gyventi 
„negaudama to reguliariai“, bet tą frazę ištarė su bruklinietišku 
akcentu, lyg pamėgdžiotų kokio nors filmo personažą. Jos elge- 
sys buvo persisunkęs vaidybos. Vilis Teitas pripažino, kad nepai- 
sant jos užsidegimo neatrodė, jog jai tai būrų iš tikrųjų patikę, 
o ir kiti berniukai kalbėjo apie panašų neatidumą. Pakėlę galvas 
nuo švelnaus Laks kaklo jie pamatydavo, kad ji atsimerkusi ir su- 
siraukusi, lyg apie ką nors įtemptai mąstytų; arba aistros įkarštyje 
jie pajusdavo ją krapštant spuogelį jiems ant nugaros. Tačiau ten 
ant stogo Laks vis tiek maldaudavo: 


— Įeik. Tik minutei. Taip jausimės artimesni. 


Kartais elgdavosi taip, lyg aktas jai būtų koks nuobodus 
ir nereikšmingas darbas, todėl nurodinėdavo berniukams, ką 
daryti, ir atseginėdavo jų užtrauktukus bei diržų sagtis kaip 
nuobodžiaujanti kasininkė. Jos kontracepcijos metodai nuolat 
keitėsi. Kai kas pasakojo, kad ji atlikdavo sudėtingas procedūras, 
vienu metu kišdavosi vidun tris keturis gelius ar kremus, o ant 
viršaus dar užvarydavo balto spermicido, kurį vadino jogurtu. 
Kartais pasitenkindavo vadinamuoju „australietiškuoju metodu“ 
— viską supildavo į kokakolos butelį, gerai pakratydavo ir su- 
sišvirkšdavo į vidų. Kai būdavo nusiteikusi griežčiau, iškeldavo 
savo mėgstamą ultimatumą: 

— Be protekcijos — jokios erekcijos. 

Dažnai vartodavo farmacines dezinfekuojamąsias priemo- 
nes, o kartais, — turbūt kai dėl ponios Lisbon blokados nebelik- 
davo nieko kito, — imdavosi išradingų būdų, kuriuos sumanios 
pribuvėjos taikė jau prieš kelis amžius. Tam praversdavo ir actas, 
ir pomidorų sultys, o nedidelį meilės jūrų laivyną pasiglemždavo 
rūgšties jūros. Šalia kamino Laks laikė visą buteliukų rinkinį ir 
nešvarų skarmalą. Kai po devynių mėnesių stogdengiai, kuriuos 
pasamdė čia įsikrausčiusi jauna pora, rado tuos buteliukus, jie 
šūktelėjo žemyn jaunajai šeimininkei: 

— Atrodo, kažkas čia gamindavosi salotas. 

Mylėtis ant stogo buvo visiška beprotystė, o mylėtis ten 
žiemą reiškė visišką pamišimą, desperaciją, susinaikinimą, 
kurio negalėjo atsverti joks po varvančiais medžiais nuvogtas 


malonumas. Nors kai kurie iš mūsų Laks laikėme stichija, ku- 


rios nepajėgė įveikti šaltis, ledo deive, kurią sukūrė pati žiema, 
daugelis žinojo, kad ji tebuvo į bėdą patekusi mergaitė, galbūt 
troškusi mirtinai susirgti. Todėl visai rienustebome, kai praėjus 
trims savaitėms nuo Laks pasirodymų atvirame ore pradžios prie 
Lisbonų namo vėl atvažiavo greitosios pagalbos automobilis. Tą 
trečiąjį kartą jis atrodė toks pat pažįstamas, kaip ir ponios Bjul 
isteriškas balsas, kviečiantis Čeisą Bjulą namo. Kai greitoji už- 
lėkė keliuku prie namo, neatkreipėme dėmesio į naujas žiemines 
padangas ir druskos žiedus, nusėdusius ant sparnų. Pamatėme 
Šerifą (liesąjį ūsuotį) dar prieš jam iššokant iš vairuotojo vietos, 
o paskui jau viskas atrodė kaip dėj4 vw. Buvome pasirengę išvysti 
languose šmėkščiojančias mergaites, vilkinčias naktiniais marški- 
niais, ir lempas, kurios leisdavo stebėti, kaip medikai artėja prie 
nukentėjusiosios — pirmiausia užsidega prieškambario lempa, 
tada koridoriaus, tada viršutinio aukšto koridoriaus, tada miega- 
majame dešinėje, ir taip namas lyg koks mechaninis kiniškas bi- 
liardas apšviečiamas sektoriais. Buvo po devynių vakaro, bet mė- 
nulio nesimatė. Ant senų žibintų lizdus buvo susisukę paukščiai, 
todėl blausi šviesa skverbėsi pro šiaudus ir išsišėrusias plunksnas. 
Paukščiai jau seniausiai išskrido į pietus, tačiau marguose šviesos 
pluoštuose Lisbonų namo tarpduryje ir vėl pasirodė Šerifas ir 
storulis. Jie nešė neštuvus, kaip mes ir tikėjomės, tačiau kai užsi- 
degė prienamio lempa, pamatėme tai, kam buvome visai nepasi- 
rengę: neštuvuose sėdinčią gyvą ir sveiką Laks Lisbon. 

Ji atrodė taip, lyg ją kamuotų skausmas, bet jiems ją nešant 


iš namo sugebėjo nudžiauti žurnalą, kurį paskui kiaurai suskaitė 


ligoninėje. Tiesą sakant, nepaisant ją kamavusių traukulių (ran- 
komis buvo susiėmusi už pilvo), Laks surizikavo pasitepti lūpas 
draudžiamu rausvu lūpdažiu, kuris buvo, kaip mums papasako- 
jo ant stogo pabuvoję berniukai, braškių skonio. Vudžio Klabo 
sesuo turėjo tokį patį, ir kartą, kai įsisukome į jo tėvų alkoholio 
atsargas, privertėme jį tuo lūpdažiu pasidažyti ir visus mus bu- 
čiuoti, kad sužinotume, koks to lūpdažio skonis. Be visų gėrimų, 
kurių ragavome tą vakarą — imbierinio alaus, burbono, žaliosios 
citrinos sulčių ir škotiško viskio — skonio, arit Vudžio Klabo 
lūpų pajutome ir braškinį blizgį, kuris bučiuojantis priešais 
netikrą židinį pavertė jo lūpas Laks lūpomis. Iš kasetinio mag- 
netofono trenkė rokas; mes sėdėjome išsidrėbę krėsluose ir tik 
retkarčiais mūsų sielos nusklęsdavo prie sofos pasinerti į svaigų 
braškių aromatą, tačiau kitą dieną atsisakėme visa tai prisiminti, 
ir tik dabar pirmą kartą apie tai prašnekome. Kad ir kaip ten 
buvo, to vakaro prisiminimus išstūmė prisiminimai apie Laks, 
keliamą į greitosios pagalbos automobilį, nes nepaisant laiko ir 
vietos nesutapimų juk ragavome Laks, o ne Klabo lūpų. 

Jai neabejotinai reikėjo išsitrinkti galvą. Džordžas Papasas, 
kuris greitosios pagalbos automobilį pasiekė Šerifui dar nespė- 
jus uždaryti durų, pasakojo, kaip Laks skruostai buvo pritvinkę 
kraujo. 

— Net venos matėsi, — pasakė jis. 

Vienoje rankoje gniauždama žurnalą, o kita laikydamasi 
už juosmens, ji keliavo neštuvais, lyg, jie būtų buvę bangų blaš- 


koma gelbėjimosi valtis. Laks muistymasis, šūksniai ir agonijos 


kupinas žvilgsnis tik dar labiau pabrėžė Sesilijos inertiškumą, 
todėl Sesilija mūsų atmintyje išliko dar negyvesnė negu buvo iš 
tikrųjų. Ponia Lisbon nebešoko į greitąją, kaip darė tai anksčiau, 
bet liko stovėti pievelėje mojuodama ranka, lyg Laks būtų lipusi 
į autobusą, vežantį ją į vasaros stovyklą. Lauke nepasirodė nei 
Merė, nei Bonė, nei Teresė. Kalbėdami apie tai vėliau daugelis 
jautėme, kad tuo metu patyrėme savotišką psichinę traumą, ku- 
rią dar labiau sustiprino kitų mergaičių mirtys. Vyraujantis šios 
būsenos simptomas buvo tai, kad negalėjome prisiminti jokio 
garso. Be garso užsidarė greitosios durys, Laks kažką nebyliai 
šaukė (anot daktaro Roto išsaugotos ligos istorijos, jos burno- 
je buvo vienuolika plombų), nebesigirdėjo gatvės triukšmo, 
girgždančių medžių šakų, žibintų su persijungiančiomis skir- 
tingų spalvų lempomis, pėsčiųjų šviesoforo perjungimo dėžutės 
zvimbimo — visi tie garsai užtilo, o gal pasiekė tą aukštį, kai 
nebegalėjome jų išgirsti, nors nuo jų ir šiurpo nugara. Garsai 
grįžo tik tada, kai Laks išvažiavo. Televizoriai prapliupo netikru 
juoku. Mūsų tėvai pliuškenosi voniose, mirkydami paskaudu- 
sias nugaras. | | 

Po pusvalandžio iš Bon Sekuro ligoninės paskambino po- 
nios Pats sesuo ir pranešė, kad, pirminiais duomenimis, Laks 
trūko apendiksas. Tikrai nustebome, kad ji nepakėlė prieš save 
rankos, nors ponia Pats ir pasakė: 

— Stresas. Vargšelė gyvena tokioje įtampoje, kad net apen- 
diksas neatlaikė. Visai kaip mano seseriai. 


Brentas Kristoferis, kuris tą vakarą montuodamas naujus 


virtuvės baldus elektriniu pjūklu vos nenusipjovė dešiniosios 
- rankos, matė, kaip Laks atvežė į reanimacijos skyrių. Nors jo 
ranka buvo sutvarstyta, o pats jis visiškai atbukęs nuo nuskaus- 
minamųjų, prisiminė, kaip praktikantai perkėlė Laks ant lovos, 
stovėjusios šalia jo lovos. 

— Ji kvėpavo pro burną ir vis tiek duso. Laikėsi už pilvo ir 
vis dejavo „oi“, tiksliai taip, kaip tas žodis rašomas. 

Po to, kai praktikantai išskubėjo ieškoti gydytojo, Brentas 
Kristoferis ir Laks liko vieni. Ji liovėsi verkusi ir žvilgtelėjo jo 
pusėn. Jis kilstelėjo savo sutvarstytą ranką. Ji be jokio susido- 
mėjimo žvilgtelėjo į ranką ir užtraukė jų lovas skyrusią užuo- 
laidą. 

Laks apžiūrėjo daktaras Finčas (ar Frenčas — įrašai ne- 
įskaitomi). Jis paklausė, kur skauda, paėmė kraujo, pastukseno 
sąnarius, įkišo į gerklę pagaliuką, patikrino akis, ausis ir nosį. 
Paspaudęs jos šoną neaptiko jokio iškilimo. Tiesą sakant, ji ne- 
berodė jokių skausmo ženklų, ir praėjus vos kelioms minutėms 
gydytojas daugiau nieko neklausinėjo apie apendiksą. Kai kas 
sakė, kad patyrusiai gydytojo akiai simptomai — susirūpinimas, 
nuolatinis pilvo čiupinėjimas — ir taip buvo akivaizdūs. Kad ir 
kaip ten buvo, gydytojas viską suprato iš karto. 

— Kada buvo paskutinės mėnesinės? — paklausė jis. 

— Senokai. 

— Prieš mėnesį? 

— Prieš keturiasdešimt dvi dienas. 


— Nenori, kad sužinotų tėvai? 


— Ne, ačiū. 

— Kam visas tas sąmyšis? Kam greitoji? 

— Nebuvo kaip kitaip ištrūkti iš-namų. 

Jie kuždėjosi — gydytojas atsirėmęs į lovą, Laks atsisėdusi. 
Brentas Kristoferis išgirdo garsą, kurį identifikavo kaip dantų 
kalenimą. Tada Laks pasakė: 

— Man tik reikia testo. Ar galite man duoti? 

Gydytojas jai nepažadėjo, bet dėl kažkokios priežasties išėjęs 
į koridorių poniai Lisbon, kuri buvo ką tik atvykusi, palikdama 
namie vyrą su kitomis mergaitėmis, pasakė: 

— Jūsų duktė pasveiks. 

Tada nuėjo į savo kabinetą, kur jį vėliau be perstojo trau- 
kiantį pypkę ir rado slaugė. Bandėme įsivaizduoti, kas tądien 
dėjosi daktaro Finčo galvoje: kad jis įsimylėjo keturiolikmetę, 
kuriai vėlavo mėnesinės, kad bandė suskaičiuoti, kiek banke turi 
pinigų, kiek degalų likę automobilio bake ir kaip toli jie galėtų 
pabėgti, kol susigaudytų jo žmona ir vaikai. Taip ir nesupratome, 
kodėl Laks pasirinko ligoninę, o ne Šeimos planavimo centrą, 
bet dauguma manė, kad ji sakė tiesą ir kad jai nebuvo kito būdo 
patekti pas gydytoją. Grįžęs daktaras Finčas pasakė: 

— Tavo motinai pasakysiu, kad atliekame virškinamojo 
trakto tyrimus. 

Tada Brentas Kristoferis atsistojo, kad netrikdytų Laks savo 
buvimu. Išgirdo ją klausiant: 

— Ar ilgai reikės laukti, kol išsiaiškinsit? 


— Apie pusvalandį. 


— Ar tikrai tam naudojat triušius*? 

Gydytojas nusijuokė. 

Atsistojęs Brentas Kristoferis pajuto, kaip tvinkčioja jo ran- 
ka, akyse viskas susiliejo, galva apsvaigo, bet prieš prarasdamas 
sąmonę jis dar spėjo pamatyti daktarą Finčą, einantį pas ponią 
Lisbon. Ji apie viską sužinojo pirmoji, tik paskui slaugės, o dar 
vėliau ir mes. Perbėgęs gatvę Džo Larsonas pasislėpė Lisbonų 
krūmuose, kur ir išgirdo mergiotišką pono Lisbono verksmą, 
kuris, anot Džo, skambėjo visai muzikaliai. Ponas Lisbonas sėdė- 
jo savo krėsle, kojas susikėlęs ant pakojos, rankomis užsidengęs 
veidą. Suskambo telefonas. Jis žvilgtelėjo į jį, tada pakėlė ragelį. 

— Ačiū dievui, — pasakė jis. — Ačiū Dievui. 

Pasirodė, kad Laks kamavo tik sunkus skrandžio veiklos 
sutrikimas. 

Be nėštumo testo, daktaras Finčas paskyrė išsamią Laks 
ginekologinę apžiūrą. Iš panelės Andželikos Turnet, dirbusios 
ligoninės raštinėje (ji nepriklausė profesinei sąjungai, todėl 
sunkiai sudūrė galą su galu), vėliau ir gavome dokumentus, ku- 
riuos laikėme vienu vertingiausių laimikių. Gydytojo ataskaitoje 
formalia skaičių kalba pasakojama, kaip sustirusiu popieriniu 


į??) 


chalatu vilkinti Laks užlipo ant svarstyklių (99 svarai**), išsi- 


žiojo, kad gydytojas galėtų jai į burną įkišti termometrą (98,7 


* Vadinamasis „triušio testas“ buvo vienas pirmųjų 1927 m. išrastų nėštumo testų, kai 
nėščios moters šlapimas buvo švirkščiamas triušio patelei. Vėliau kelias dienas buvo stebima, ar 
triušio patelės kiaušidės reaguoja į hormonus, kuriuos gamina tik nėščios moters organizmas. 


** Apie 45 kg. 


Farenheito laipsniai*) ir nusišlapino į plastikinį puodelį (RBC** 
6-8; pastebima agliutinacija***; daug gleivių; leukocitai 2+). Jos 
gimdos sienelių būklė apibūdinta paprastu įvertinimu „nedideli 
įbrėžimai“, o naudojantis pažangia technika, kurios vėliau buvo 
atsisakyta, nufotografuotas rausvas jos gimdos kaklelis, kuris at- 
rodo lyg fotoaparato užraktas esant labai trumpam išlaikymui 
(dabar jis spokso į mus kaip uždegimo kamuojama akis ir hiksuo- 
ja mus nebyliai kaltindamas). 

— Nėštumo testas buvo neigiamas, bet buvo aišku, kad ji 
gyvena lytinį gyvenimą, — pasakė mums panelė Turnet. — Ji 
turėjo žmogaus papilomos virusą, nuo kurio gali atsirasti genita- 
lijų karpų. Kuo daugiau partnerių, tuo didesnė to viruso rizika. 
Viskas labai paprasta. 

Tą naktį ligoninėje budėjusiam daktarui Hornikeriui pavy- 
ko trumpai pasikalbėti su Laks be ponios Lisbon žinios. 

— Mergaitė tebelaukė tyrimų rezultatų ir buvo labai įsitem- 
pusi, o tai visai suprantama, — pasakojo jis. — Tačiau ją kamavo 
dar kažkas, kažkoks kitas nerimas. 

Laks buvo apsirengusi ir sėdėjo reanimacijos skyriuje ant 
lovos krašto. Kai daktaras Hornikeris prisistatė, ji pasakė: 

— Tai jūs tas daktaras, kuris kalbėjosi su mano seserim. 

— Teisybė. 


— Ar ketinate ir manęs ko nors klausinėti? 


*37 C. 
** RBC (angl. Red Blood Cell) — raudonieji kraujo kūneliai. 
*** Agliutinacija — kraujo kūnelių sukibimas. 


— Jei tu to nori. 

— Aš tik noriu pamatyti ginę, — pasakė ji, paskutinį žodį 
ištardama beveik pašnibždomis. 

— Tai nenori, kad tavęs ko nors klausinėčiau? 

— Sesilija mums viską papasakojo apie jūsų tyrimus. Dabar 
mano ne ta nuotaika. 

— O kokia dabar tavo nuotaika? 

— Visai jokios. Aš kažkaip nuo visko pavargau. 

— Neišsimiegi? 

— Daugiau nieko ir neveikiu, tik miegu. 

— Ir vis tiek jautiesi pavargusi? 

— Aha. 

— Kaip manai, kodėl? 

Iki tol Laks atsakinėjo gyvai, mataruodama kojomis, kurios 
nesiekė grindų, bet po paskutinio klausimo ji nutilo ir kurį laiką 
stebėjo daktarą Hornikerį. Paskui atsilošė ir atitraukė galvą tiek, 
kad jai po smakru atsirado nedidelis pagurklis. 

— Geležies trūkumas kraujyje, — atsakė ji. — Šeimos 
bruožas. Paprašysiu kokių nors vitaminų. 

— Ji akivaizdžiai neigė realybę, — vėliau pasakojo mums 
daktaras Hornikeris. — Ją kamavo nemiga, o nemiga — chres- 
tomatinis depresijos simptomas; be to, ji apsimetinėjo, kad jos 
problema, kaip, beje, ir jos sesers Sesilijos problema, su tuo nie- 
kaip nesusijusios. | 

Netrukus pasirodė daktaras Finčas su tyrimų rezultatais, ir 


Laks patenkinta nušoko nuo lovos. 


— Bet net ir jos pasitenkinimas turėjo manijos atspalvį. 
Atrodė, kad tuoj pradės lipti sienomis. 

Netrukus po to susitikimo antroje iš daugelio savo ataskai- 
tų daktaras Hornikeris išsakė šiek tiek kitokį požiūrį į Lisbonų 
mergaites. Cituodamas naują daktarės Džuditos Vaisberg tyri- 
mą, kuriame buvo tiriama „paauglių, dėl savižudybės netekusių 
brolio ar sesers, išgyvenama netektis“ (žr. „Finansuojamų tyrimų 
sąrašą), Hornikeris bandė paaiškinti permainingą Lisbonų mer- 
gaičių elgesį — jų užsisklendimą, staigius nuotaikos pokyčius ar 
abejingumą. Ataskaitoje teigiama, kad dėl Sesilijos savižudybės 
likusios Lisbonų mergaitės kentė nuo potrauminio streso sin- 
dromo. „Nusižudžiusių paauglių broliams ir seserims, — rašė 
daktaras Hornikeris, — visiškai įprasta imituoti savižudišką 
elgesį, kad įveiktų sielvartą. Kai kuriose šeimose didelė tikimybė, 
kad savižudybės kartosis.“ Paskui užmiršęs medicininį žargoną 
šoninėje paraštėje jis pakeverzojo: „Minios sindromas.“ 

Per kitus kelis mėnesius ši teorija užkariavo daugelio sim- 
patijas, nes labai viską supaprastino ir leido teigti, kad Sesilijos 
savižudybė buvo nuspėjama. Ji nieko nebešokiravo, o ją priėmus 
kaip Pagrindinę Priežastį, nebereikėjo jokių tolesnių paaiškini- 
mų. Kaip pasakė ponas Hačas: 

— Sesiliją jie pavertė atpirkimo ožiu. 

Remiantis tokiu požiūriu į jos savižudybę buvo žiūrima kaip 
į kažkokią ligą, kuria apsikrėtė ir buvusieji šalia jos. Vonioje troš- 
kindamasi savo kraujo sultinyje Sesilija paskleidė oru perduoda- 


mą virusą, užkrėtusį kitas mergaites, nors ir bandė ją išgelbėti. Ir 


niekam nerūpėjo, kur tuo virusu užsikrėtė pati Sesilija. Užkratas 
tapo visa ko paaiškinimu. Kitos mergaitės, jausdamosios visiškai 
saugios savo kambariuose, užuodė kažką keisto, pauostė, bet 
nekreipė į tai dėmesio. Juodi dūmų pirštai, prasiskverbę pro 
jų kambarių duris, kilo už jų stropių nugarų, įgaudami atstu- 
miančias formas, kokias dūmai ar šešėliai įgauna animaciniuose 
fhilmuose — žudikas su juoda skrybėle, užsimojęs durklu, ar kū- 
jis, kuris beregint nukris joms ant galvų. Savižudybės užkratas 
atrodė visiškai įtikinamas. Kibios bakterijos įsitaisė mergaičių 
gerklių gleivinėse. Ryte nežymus burnos uždegimas išplito į 
tonziles. Mergaitės jautėsi vangios. Pro langą iš lauko sklindanti 
šviesa atrodė blausesnė. Jos trynėsi akis, bet tai nepadėjo. Jos 
jautėsi apsunkusios ir atbukusios. Jas supantys daiktai neteko 
prasmės. Laikrodis prie lovos virto paprasčiausiu plastiko gaba- 
lu, rodančiu kažką, kas buvo vadinama laiku pasaulyje, kuriame 
viskas vyko dėl kokios nors priežasties. Kai šitaip galvojome apie 
mergaites, jos atrodė lyg karščiuojančios būtybės, iškvepiančios 
tirštus garus ir kasdien merdėjančios savo izoliuotoje ligoninėje. 
Eidavome lauk neišsidžiovinę plaukų, tikėdamiesi pasigauti tą 
virusą ir patys, kad kartu su jomis išgyventume jas kamuojančią 


karštinę. 


Naktimis besiporuojančių ar besikaunančių kačių kniaukimas, 


jų kakofonija tamsoje mums liudijo, kad pasaulį valdo emocijos, 


besiblaškančios tarp to pasaulio kūrinių, o agonija, kamuojanti 
vienakį Siamo katiną, menkai kuo skyrėsi nuo tos, kurią išgyveno 
Lisbonų mergaitės, ir net medžiai buvo jos apimti. Nuo Lisbonų 
namo stogo nučiuožė pirmoji šiferio plokštė, kuri praskridusi 
visai prie pat prienamio įsmigo į minkštą žemę, o mes net iš tolo 
galėjome įžiūrėti dervuotą stogą, pro kurį į vidų sunkėsi vanduo. 
Svetainėje po skyle ponia Lisbon pastatė seną skardinę nuo dažų 
ir stebėjo, kaip joje kaupiasi tamsiai mėlynas Sesilijos miegamojo 
lubas primenančio atspalvio vanduo (Sesilija tą spalvą išsirinko, 
kad lubos primintų vidurnakčio dangų, o skardinė metų metus 
prastovėjo spintoje). Per kelias kitas dienas atsirado dar kelios 
skardinės su besikaupiančiu vandeniu — ant radiatoriaus, ant 
židinio atbrailos, ant valgomojo stalo, bet stogdengiai taip ir 
nepasirodė, nes, kaip atrodė aplinkiniams, Lisbonai nebegalėjo 
savo namuose pakęsti jokio svetimo žmogaus. Jie stoiškai kentė 
varvantį stogą ir į tropinį mišką pavirtusią svetainę. Merė išlįsda- 
vo lauk paimti pašto (sąskaitas už šildymą, reklamas, bet daugiau 
nieko asmeniško) apsivilkusi ryškiai žaliu arba rožiniu megzti- 
niu, jie abu buvo išpuošti raudonomis širdimis. Bonė vilkėjo 
kažkokį palaidą drabužį, kurį. praminėme ašutine, nes jis visas 
buvo apkibęs dygiomis plunksnomis. 

— Matyt, pagalvė praplyšusi, — pasakė Vinsas Fusilis. 

Plunksnos buvo ne baltos, kaip įprasta, o pilkšvai rudos, 
matyt, ne pačių geriausių, pramoniniu būdu užaugintų ančių, 
kurių ankštos paukštidės kvapas pasklisdavo pavėjui kiekvieną 
kartą, kai visa apkibusi plunksnomis pasirodydavo Bonė. 


Bet prie namo niekas nebesiartino. Niekas neberizikavo dar 
kartą į jį prasmukti — nei mūsų motinos, nei tėvai, nei kunigas. 
Net paštininkas Lisbonų pašto dėžutės dureles pakeldavo su po- 
nios Judžin žurnalu „Šeima“, kad tik neprisiliestų pats. Namo 
nykimas darėsi vis akivaizdesnis. Pastebėjome, kokios nudrisku- 
sios užuolaidos, ir tik paskui supratome, kad tai, ką matome, 
visai ne užuolaidos, o stiklą padengęs nešvarumų sluoksnis su 
švariai išvalytomis „akutėmis“. Geriausia būdavo, jei pamatyda- 
vome mergaites valant tas „akutes“: rausvas delnas prisispaus- 
davo prie lango ir pradėdavo trinti, atidengdamas ryškią akies, 
žvelgiančios laukan, į mus, rainelę. Be to, savo vietose nebesilaikė 
lietvamzdžiai. 

Iš namų išeidavo tik ponas Lisbonas, ir vienintelis būdas 
palaikyti ryšį su mergaitėmis buvo tie ženklai, kuriuos paste- 
bėdavome jo išvaizdoje. Jis atrodė pernelyg tvarkingai susišu- 
kavęs, lyg neturėdamos galimybės gražinti ką nors kitą, jį būtų 
gražinusios mergaitės. Ant jo skruostų nebebūdavo raudonais 
taškeliais išmargintų tualetinio popieriaus skiautelių, kurios 
atrodydavo kaip mažytės Japonijos vėliavos, todėl daugelis 
manė, kad jo dukterys dabar jį skuta rūpestingiau, negu kad 
Džo Atsilikėlį skusdavo jo broliai. Tačiau ponia Lumis buvo 
įsitikinusi, kad po to, kas nutiko Sesilijai, jis įsigijo elektrinę 
barzdaskutę. Kad ir kaip ten buvo, ponas Lisbonas tapo me- 
diumu, padėjusiu mums bent kartkartėmis pamatyti mergaičių 
dvasias. Matėme jas jausdami tą kainą, kurią jį vertė mokėti jo 


dukterys: jo paburkusias raudonas akis, kurių jis beveik nebe- 


pramerkdavo, kad nematytų, kaip jo dukterys nyksta; jo batus, 
nutrintus nuo laipiojimo laiptais, kurie stūksojo it amžinoji 
grėsmė, kad gali atsirasti dar vienas nejudantis kūnas; jo nesvei- 
kai pageltusią veido odą, nes iš gailesčio dukterims jis merdėjo 
kartu su jomis; ir jo sutrikimą, kuris sakyte sakė, kad jis supra- 
to, jog tas merdėjimas ir yra vienintelis jam likęs gyvenimas. 
Jam išvykstant į darbą ponia Lisbon nebepaduodavo kavos 
puodelio. Tačiau sėdėdamas prie vairo jis vis tiek automatiš- 
kai tiesdavo ranką prie puodelio laikiklio ir keldavo prie lūpų 
seniai atvėsusią praėjusios savaitės kavą. Mokyklos koridoriais 
jis žygiuodavo dirbtinai šypsodamasis ir žvelgdamas į visus aša- 
rotomis akimis arba bandydamas pademonstruoti jaunatvišką 
dvasią riktelėdavo: 

— Kūno blokas! — ir prispausdavo kokį mokinį prie sienos. 

Bet prispaudęs mokinį jis taip ir likdavo sustingęs, kol tas 
nelaimėlis nepasakydavo: „Meskit kamuolį“ arba „Jums bauda, 
pone Lisbonai.“ Kenį Dženkinsą ponas Lisbonas kartą prirėmė 
klastingu smaugimo veiksmu, bet Kenis kalbėjo tik apie juos abu 
užliejusią ramybę. 

— Buvo kažkaip keista. Užuodžiau jo burnos kvapą ir visa 
kita, bet nebandžiau išsivaduoti. Visai kaip atsidūrus po krūva 
žmonių, kai turėtum būt sutraiškytas, tačiau jautiesi ramutėlis 
ir taip toliau. 

Kai kurie žmonės žavėjosi tuo, kad jis tebedirba. Kiti smer- 
kė jį už beširdiškumą. Su savo žaliu kostiumu jis pradėjo atrodyti 


kaip skeletas, lyg mirdama Sesilija būtų trumpam jį nusitempusi 


anapus. Mums jis priminė Abraomą Linkolną pernelyg lanks- 
čiomis galūnėmis, tylų, prislėgtą viso pasaulio sielvarto. Pro 
geriamąjį fontanėlį jis nepraeidavo neprisilietęs lūpomis prie jo 
silpnos čiurkšlės. 

Nepraėjus nė šešioms savaitėms po to, kai mergaitės nu- 
stojo lankyti mokyklą, ponas Lisbonas staiga išėjo iš darbo. Iš 
Dinės Fleišer, direktoriaus sekretorės, sužinojome, kad ponas 
Vudhausas paskambino ponui Lisbonui dėl posėdžio, kuriame 
turėjo būti sprendžiamas Kalėdų atostogų klausimas. Jame daly- 
vavo ir Dikas Džensenas, patikėtinių tarybos pirmininkas. Ponas 
Vudhausas paprašė Dinės, kad iš pakelio, stovėjusio nedideliame 
šaldytuve, papilstytų kiaušininio likerio. Prieš paimdamas gėri- 
mą ponas Lisbonas paklausė: 

— Čia be alkoholio? 

— Juk Kalėdos, — pasakė ponas Vudhausas. 

Ponas Džensenas kalbėjo apie futbolo rungtynes Rouz 
Bole*. Ponui Lisbonui jis pasakė: 

— Juk jūs ir pats žaidėt už Minesotos universitetą, ar ne? 

Kaip tik tada ponas Vudhausas paprašė Dinės išeiti, bet ji 
dar spėjo išgirsti, kaip ponas Lisbonas pasakė: 

— Žaisti tai aš žaidžiau, tik neatsimenu, kad kada nors 


būčiau jums apie tai pasakojęs, Dikai. Panašu, kad vartėte mano 


bylą. 


* Rose Bowl — stadionas Pasadenoje (Kalifornija), kur kasmet vyksta Amerikos koledžų 
komandų futbolo taurės rungtynės. 


Vyrai nelinksmai nusijuokė, o Dinė uždarė duris. 

Kai sausio septintąją vėl prasidėjo pamokos, ponas Lisbonas 
į darbą nebegrįžo. Oficialiai jis pasiėmė laikinąjį atleidimą, ta- 
čiau naujoji matematikos mokytoja panelė Kolinski akivaiz- 
džiai jautėsi pakankamai rami dėl savo ateities, nes leido sau 
nuo lubų nukabinti planetas. Nukritę gaubliai kėksojo kampe 
kaip paskutinių visatos atliekų krūva: Marsas įsmigęs į Žemę, 
Jupiteris trūkęs per pusę, Saturno žiedai perrėžę vargšą Neptūną. 
Nežinojome, kas tiksliai buvo pasakyta per tą posėdį, bet esmė 
buvo aiški. Dinė Fleišer mums papasakojo, kad netrukus po 
Sesilijos savižudybės moksleivių tėvai pradėjo skųstis. Jų nuomo- 
ne, žmogus, nesugebantis sutvarkyti savo šeimos, negali mokyti 
jų vaikų, o irstant Lisbonų namui nepatenkintųjų choras skam- 
bėjo vis garsiau. Nepadėjo ir paties pono Lisbono elgesys, jo visa- 
da žalias kostiumas, jo pastangos išvengti mokyklos darbuotojų 
virtuvėlės, jo veriantis tenoras, išsiskiriantis iš vyrų choro ir pri- 
menantis sielvartaujančios senutės raudojimą. Jis buvo atleistas. 
Ir grįžo į namus, kur kartais net vakarais nebuvo degama šviesa ir 
neatsiverdavo priekinės durys. 

Dabar namas tikrai merdėjo. Kol ponas Lisbonas važinėjo 
į mokyklą, į namus įnešdavo šiek tiek gyvybės, nes parveždavo 
mergaitėms skanėstų — šokoladinių batonėlių, apelsininių le- 
dinukų, visų vaivorykštės spalvų sulčių ledų. Puikiai įsivaizda- 
vome, kaip turėjo jaustis mergaitės, nes žinojome, ką jos valgė. 
Žinojome, kaip nuo apsirijimo ledais turėjo skaudėti galvą. 


Įsivaizdavome, kaip turėjo būti bloga persivalgius šokolado. 


Tačiau kai ponas Lisbonas liovėsi išeidinėjęs iš namų, nepar- 
nešdavo ir saldumynų, todėl nebuvome tikri, kad mergaitės 
apskritai ką nors valgė. Įsižeidęs dėl ponios Lisbon raštelio pieni- 
ninkas daugiau nevežė jiems pieno — nei šviežio, nei sugižusio. 
Iš prekybos centro niekas neatveždavo maisto produktų. Ponios 
Lisbon motina Lema Kroford per tą prastos kokybės pokalbį te- 
lefonu su Naująja Meksika paminėjo, kad buvo atidavusi poniai 
Lisbon beveik visas vasarą užkonservuotas daržoves ir išvirtas uo- 
gienes (ji šiek tiek padelsė, prieš sakydama „vasarą“, nes būtent 
vasarą mirė Sesilija, tuo tarpu visi tie agurkai, braškės ir net ji 
pati, sulaukusi septyniasdešimt devynerių, toliau sau gyveno ir 
tarpo). Ji mums taip pat pasakė, kad rūsyje atominio karo at- 
vejui ponia Lisbon laikė dideles konservuoto maisto, geriamojo 
vandens ir kitų pusfabrikačių atsargas. Rūsyje jie buvo įsirengę 
kažką panašaus į slėptuvę nuo bombų, ji buvo iš karto už žaidi- 
mų kambario, iš kurio mes stebėjome Sesiliją, lipančią aukštyn 
pasitikti savo mirties. Ponas Lisbonas netgi įrengė propaninį 
turistinį tualetą. Bet visa tai buvo dar tada, kai jie tikėjosi išorės 
pavojų, o dabar slėptuvė name, kuris pats tapo milžinišku karstu, 
neteko jokios prasmės. 

Mes rimtai susirūpinome, kai pastebėjome, kad Bonė 
akivaizdžiai nyksta. Vos prašvitus dėdė Takeris, kuris tuo metu 
ruošdavosi gultis, matydavo ją išeinančią į priekinį prienamį, 
nes ji, matyt, manydavo, kad visi jų gatvėje miega. Mergaitė 
visada vilkėdavo tą plunksnomis apkibusį palaidinį, o kartais 


atsinešdavo ir pagalvę, kurią dėdė Takeris vadindavo nėščiosios 


pagalve, nes ji buvo kažkokios keistos formos. Vienas praplyšęs 
jos kampas spjaudydavosi plunksnomis, kurios sklandydavo ap- 
link Bonės galvą. Ji čiaudėdavo. Jos kaklas buvo ištįsęs, plonas 
ir baltas, o eisena atrodė skausminga kaip rachitikės, lyg būtų 
išdžiūvęs jos klubų sąnarių tepamasis skystis. Kadangi dėl alaus 
dietos dėdė Takeris pats buvo baisiai liesas, mes tikėjome jo tei- 
giniais apie Bonės svorį. Kad Bonė nyksta, pasakė juk ne ponia 
Amberson, palyginti su kuria bet kas būtų atrodęs sunykęs. Bet 
dėdės Takerio žaliai sidabriška diržo sagtis atrodė tokia didelė, 
lyg jis būtų segėjęs puošnų sunkiasvorio imtynių čempiono 
diržą. Jis žinojo, apie ką kalbėjo. Ir spoksodamas iš savo gara- 
žo, viena ranka atsirėmęs į šaldytuvą, jis stebėdavo, kaip Bonė 
Lisbon nekoordinuotais judesiais nusileidžia per du priekinius 
laiptelius, per pievelę žingsniuoja iki nedidelės žemių krūvos, 
kuri liko po tvoros kasimo prieš kelis mėnesius, ir sustojusi savo 
sesers mirties vietoje pradeda kalbėti rožinį. Vienoje rankoje ji 
laikydavo pagalvę, o kita ranka leisdavo karoliukus, stengdamasi 
užbaigti iki to laiko, kai kvartalo gale užsižiebs pirmosios šviesos 
ir kvartalas pradės busti. | 

Nežinojome, ar tai buvo asketizmas, ar badas. Dėdė 
Takeris sakė, kad ji atrodydavo rami, nesimatė karštligiško 
Laks alkio pėdsakų ar tos Merei būdingos išraiškos, kai ji visada 
vaikščiojo kietai sučiaupusi lūpas, lyg būtų nuolat dėl kažko 
susirūpinusi. Paklausėme, ar ji atsinešdavo laminuotą Mergelės 
Marijos paveikslėlį, bet dėdė Takeris taip nemanė. Ji pasirody- 


davo kiekvieną rytą, nors kartais, jeigu per televizorių rodydavo 


filmą apie detektyvą Čarlį Čaną, dėdė Takeris užmiršdavo išeiti 
"pasižiūrėti. 

Būtent dėdė Takeris pirmasis atkreipė dėmesį į tą kvapą, 
kurio niekaip negalėjome identifikuoti. Vieną rytą išėjusi prie 
žemių krūvos Bonė paliko praviras priekines namo duris, ir 
dėdė Takeris užuodė kvapą, kuris nepriminė nieko, ką jam kada 
nors buvo tekę uostyti. Pirmiausia jis pamanė, kad tai tiesiog 
sustiprėjęs nuo Bonės sklindantis šlapio paukščio kvapas, bet 
jis niekur nedingo net ir tada, kai ji grįžo į vidų, o atsibudę tą 
kvapą užuodėme ir mes. Namui irstant ir skleidžiant supuvusios 
medienos ir šlapios kiliminės dangos kvapus nuo Lisbonų namo 
pradėjo tvoksti tas naujasis kvapas, kuris brovėsi į mūsų sapnus 
ir vertė mus nuolat plautis rankas. Kvapas buvo toks stiprus, 
kad atrodė beveik skystas, o patekęs į jo tėkmę jauteisi taip, lyg 
būtum apipurkštas. Bandėme išsiaiškinti, iš kur jis sklido, kieme 
ir trąšų maišuose ieškodami negyvų voverių, bet tas kvapas buvo 
pernelyg saldus, kad taip galėtų atsiduoti mirtis. Jis aiškiai pri- 
klausė gyvenimui, o Deividui Blekui priminė įmantrias salotas 
su grybais, kurias valgė Niujorke, kai nuvyko ten su tėvais. 

— Tai į spąstus pakliuvusio bebro kvapas, — išmintingai 
pasakė Polas Baldinas, ir mes nedrįsome nesutikti, nes neturėjo- 
me apie tai pakankamai žinių, bet buvo sunku įsivaizduoti, kad jį 
galėtų skleisti rujojančio gyvūno meilės liaukos. Tai buvo blogo 
burnos kvapo, sūrio, pieno, liežuvio apnašų ir pragręžto danties 
svilėsių mišinys. Jis priminė negerą burnos tvaiką, prie kurio 


pripranti priėjęs arčiau, kol galų gale jo visai nebeužuodi, nes 


lygiai taip pat atsiduoda ir tavo paties burna. Aišku, per daugybę 
metų iš pravirų moterų burnų į mūsų veidus ne kartą sklido to 
originalaus kvapo ingredientai, o kartais gulėdami ant svetimų 
paklodžių tos nakties išdavystės ar aklo pasimatymo tamsoje 
mes godžiai kvėpdavome bet kokį naują, ypatingą tvaiką, ir tik 
dėl to, kad jis iš dalies buvo susijęs su tais kvapais, kurie pradėjo 
sklisti iš Lisbonų namo netrukus po to, kai šis buvo uždarytas, ir 
taip niekada neišsisklaidė. Jis užklupdavo mus gulinčius savo lo- 
vose ar žaidimų aikštelėje žaidžiančius kvadratą; jis nusileisdavo 
Karafilisų namo laiptais, todėl senoji ponia Karafilis sapnuoda- 
vo, kad sugrįžo į Bursą ir verda vynuogių lapus. Jis nustelbdavo 
net Džo Bartono senelio cigaro dvoką, kai šis rodydavo mums 
albumą su nuotraukomis iš jūreivystės laikų ir aiškindavo, kad 
visos tos putlios moterys, vilkinčios tik apatinius sijonus, buvo 
jo pusseserės. Kad ir kaip keista, nors nuo to kvapo sukdavo nosį, 
mums net į galvą nešovė stengtis jo neįkvėpti ar griebtis paskuti- 
nės priemonės — kvėpuoti per burną, ir po kelių pirmųjų dienų 
mes siurbėme tą aromatą taip, lyg tai būtų buvęs mūsų motinos 
pienas. 

Vienas po kito slinko blausūs, mieguisti mėnesiai: apledė- 
jęs sausis, nepermaldaujamas vasaris, purvinas pažliugęs kovas. 
Tomis dienomis žiemą mus užversdavo milžiniškos pusnys ir 
kartais dėl to būdavo atšaukiamos pamokos. Kai sniegingais 
rytais tūnodavome namuose ir per radiją klausydavomės apie 
uždaromas mokyklas (būdavo vardijama visa virtinė apskričių 


indėniškais pavadinimais — Vošteno, Šiavasi ir t. t., kol paga- 


liau pasigirsdavo mūsų anglosaksiškasis Veinas), įsivaizduodavo- 
me, kaip šiltame prieglobstyje turėjo jaustis pirmieji kolonistai. 
Dabar dėl besikeičiančių vėjų, atkeliaujančių nuo gamyklų, 
ir didėjančios žemės temperatūros sniegas nebeužgriūva, bet 
trumpalaikiais snyguriavimais po truputį kaupiasi per naktį. 
Pasaulis kaip koks pervargęs artistas siūlo mums dar vieną nei 
šiokį, nei tokį metų laiką. Lisbonų mergaičių laikais snigdavo 
kiekvieną savaitę, ir mes nuo savo keliukų prikasdavome sniego 
krūvas, kurios praaugdavo mūsų automobilius. Sunkvežimiai 
barstydavo druską, įsižiebdavo Kalėdų girliandos, o senasis 
Vilsonas surengdavo ekstravagantišką kasmetę parodą: milžiniš- 
kas besmegenis ir trys mechanizuoti elniai, rogėse tempiantys 
storą Kalėdų senį. Čia visada susidarydavo automobilių, pri- 
stabdžiusių užmesti akį, eilė, tačiau tais metais eismas sulėtėjo 
tik dukart. Pravažiuojančios šeimos rodydavo į Kalėdų senį ir 
jam šypsodavosi, bet paskui visi sustingdavo ir godžiai įsispok- 
sodavo į Lisbonų namą, visai kaip smalsuoliai avarijos vietoje. 
Kadangi Lisbonai net per Kalėdas nepapuošė namo girliando- 
mis, jis atrodė dar niūresnis. Šalimais, Picbergerių pievelėje, trys 
sniegu užpustyti angelai pūtė raudonus trimitus. Iš kitos pusės, 
pas Beitsus, apšerkšnijusiuose krūmuose švytėjo spalvoti saldai- 
niai. Tik sausio mėnesį, kai ponas Lisbonas jau kokią savaitę ne- 
važinėjo į darbą, jis pasirodė lauke ir pradėjo vedžioti girliandas. 
Uždengė jomis priekinius krūmus, bet kai jas uždegė, rezultatas 
jam nepatiko. 


— Viena iš jų mirksi, — pasakė jis ponui Beitsui, einan- 

čiam savo automobilio link. — Ant dėžės parašyta, kad ji turi 
raudoną galiuką, bet aš jas visas patikrinau ir niekaip neradau tos 
mirksinčios. Nepakenčiu mirksinčių girliandų. 

Gal jis jų ir nekentė, bet jos sau mirkčiodavo, jei tik jis va- 
kare prisimindavo, kad reikia įjungti. 

Mergaičių nesimatė beveik visą žiemą. Kartais viena ar kita 
susigūžusi nuo šalčio pasirodydavo lauke ir po minutės grįždavo 
vidun. Teresė vakarais toliau žaisdavo su savo mėgėjišku radiju, 
siųsdama pasauliui žinutes, kurios padėdavo jai ištrūkti į šiltas 
pietines valstijas, o kartais pasiekdavo net ir Pietų Ameriką. Timas 
Vaineris radijo bangomis ieškojo Teresės dažnio ir sakė, kad kelis 
kartus jam tai buvo pavykę. Kartą ji kalbėjosi su kažkokiu vyru iš 
Džordžijos apie jo šunį (klubo sąnario artritas, operuoti ar ne?), 
o kitą kartą naudodamasi ta belyte, betaute priemone bendravo 
su vaikinu, kurio kelis atsakymus Vaineriui pavyko net įrašyti. 
Viskas tebuvo taškeliai ir brūkšneliai, bet mes privertėme jį iš- 
versti tai į žmonių kalbą. Pokalbis atrodė maždaug taip: 

— Ir tu? 

— Mano brolis. 

— Kiek metų? 

— Dvidešimt vienerių. Gražus. Gražiai grieždavo smuiku. 

— Kaip? 

— Tiltas netoliese. Srauni srovė. 

— Kaip susidorojai? 

— Niekada nesusidorosiu. 


— Kokia yra Kolumbija? 


— Šilta. Ramu. Apsilankyk. 

— Norėčiau. 

— Klysti dėl bandidos. 

— Turiu eiti. Mama kviečia. 

— Nudažiau stogą mėlynai, kaip ir sakei. 

— Iki. 

— Iki. 

Ir viskas. Interpretacija, mūsų nuomone, čia gana aiški ir 
rodo, kad dar kovo mėnesį Teresė bandė susisiekti su laisvesniu 
pasauliu. Maždaug tuo metu ji paštu mėgino gauti paraiškos 
formas iš koledžų, kurių turėjo visą sąrašą (vėliau korespon- 
dentai iš to išpūtė nemenką burbulą). Be to, mergaitės užsisakė 
prekių katalogų, nors nieko iš jų nebūtų galėjusios įsigyti, todėl 
Lisbonų pašto dėžutė vėl būdavo pilna: prabangūs baldai, garsių 
dizainerių drabužiai, egzotiškos atostogos. Negalėdamos niekur 
išvykti, savo vaizduotėse mergaitės keliaudavo į Tailando šven- 
tyklas paauksuotais stogais arba praeidavo pro senioką su kibiru 
ir lapine šluota, tvarkantį Japonijos samanų kilimo lopinėlį. Kai 
tik išsiaiškinome, kas ten per brošiūros, atsisiuntėme jų ir pa- 
tys, kad sužinotume, kur mergaitės norėjo nuvykti. „Nuotykiai 
"Tolimuosiuose Rytuose“. „Žygeivių išvykos“. „Keliones po 
Kiniją“. „Rytų ekspresas“. Gavome jas visas ir vartydami kartu 
su mergaitėmis žygiavome dulkinais takais, retkarčiais stabtelė- 
dami, kad padėtume joms nusimesti kuprines, ir uždėję rankas 
ant jų šiltų, suplukusių pečių akimis palydėdavome rausvus 


saulėlydžius. Paviljone ant vandens kartu su jomis gerdavome 


arbatą, žvelgdami į ryškius auksinius karosus. Darėme viską, kas 
tik šovė galvon, ir Sesilija tebebuvo gyva: sutikome ją Kalkutoje, 
apsivilkusią nuotakos drabužiais, su raudonu šydu ir chna iš- 
margintomis pėdomis. Tos neįtikėtinos ekskursijos buvo vienin- 
telis būdas priartėti prie mergaičių, ir tai mus paženklino visam 
laikui, nes nuo tada su savo svajonėmis jautėmės laimingesni 
negu su savo žmonomis. Kai kurie mūsų ištvirkaudavo tuos 
katalogus išsinešę į kitą kambarį, kad turėtų juos ten vieni, arba 
nudžiaudavo pasikišę po marškinėliais. Ką daugiau galėjome 
daryti, kai nuolat snigo, o dangus buvo toks nepermaldaujamai 
pilkas? 

Būtume laimingi, jei galėtume papasakoti ką nors tikro 
apie tai, kaip Lisbonų namas atrodė iš vidaus ir kaip jautėsi ten 
įkalintos mergaitės. Kartais, išsekę nuo to tyrimo, trokštame 
rasti bent menkiausią įrodymą, kokį nors Rozetės akmenį“, 
kuris mums apie mergaites pagaliau paaiškintų viską. Ir nors 
toji žiema tikrai buvo ne iš pačių laimingiausių, pasakyti ką 
nors daugiau vargu ar galėtume. Bandymas išsiaiškinti, dėl ko iš 
tikrųjų kentėjo mergaitės, primena savęs apžiūrinėjimą, kuriuo 
mus taip skatina užsiimti mūsų gydytojai (mat jau pasiekėme 
tą amžių). Esame priversti reguliariai, su medicininiu nešališ- 
kumu tyrinėti savo patį intymiausią kapšelį ir jį spaudinėdami 


susidurti su anatomine realybe: du vėžlio kiaušiniai, besiilsintys 


+vyo 


* Rozetės akmuo — senovinė (196 m. pr. m. e.) juodo bazalto stela, padėjusi iššifruoti 
senovės egiptiečių hieroglifus, ant kurios tas pats tekstas buvo užrašytas egiptiečių hieroglifais ir 


klasikine graikų kalba. 

mažulyčių žaliųjų vynuogių lizde, su iš jų besirangančiais ir į 
juos sugrįžtančiais vamzdeliais bei išsikišusiais kremzliniais maz- 
geliais. Toje prastai ištyrinėtoje vietoje tarp natūraliai čia egzis- 
tuojančių mazgelių ir vijų turime surasti nekviestus svečius. Nė 
neįsivaizdavome, kiek turime visokių guzelių, kol nepradėjome 
jų ieškoti. Tai ir gulime ant nugarų tyrinėdami, atsitraukdami ir 
vėl tyrinėdami, o mirties sėklos pasimeta toje netvarkoje, kuri iš 
tiesų yra Dievo kūrinys. 

Tas pats ir su mergaitėmis. Vos tik pradėjome čiuopti jų 
sielvartą, pasijurome besvarstantys, ar kuri nors iš jų žaizdų yra 
mirtina, ar ne, o gal ten iš viso ne žaizda (kiek mums leido spręsti 
mūsų mėgėjiški klaidžiojimai tamsoje). Juk ten gali būti tiesiog 
burna, kuri lygiai tokia pat šilta ir drėgna. Galbūt randas vago- 
ja širdį, o gal kelio girnelę. Sunku pasakyti. Viskas, ką galime 
padaryti, tai apgraibomis keliauti kojomis ir rankomis, švelniu 
dvigeldžiu torsu, kol pasieksime įsivaizduojamą veidą. Tas veidas 


mums kažką sako. Tik mes nieko negirdime. 


Kiekvieną vakarą žvelgdavome į mergaičių miegamųjų langus. 
Vakarieniaujant mūsų pokalbiai neišvengiamai pasukdavo link 
Lisbonų šeimos problemų. Ar ponas Lisbonas susiras kitą darbą? 
Kaip jis ketina išlaikyti šeimą? Kiek mergaitės gali ištverti štai 
taip uždarytos? Net senoji ponia Karafilis ryžosi vienai iš savo 


retų kelionių į pirmą aukštą (nors tą dieną net neketino maudy- 


tis) vien tam, kad paspoksotų į Lisbonų namą. Nebūtume galėję 
prisiminti kito atvejo, kai ponia Karafilis rodė bent šiokį tokį 
susidomėjimą pasauliu, nes kiek mes ją prisiminėme, ji visada 
gyveno rūsyje laukdama mirties. Kartais Dimas Karafilis nusi- 
vesdavo mus žemyn pažaisti stalo futbolo, ir vaikštinėdami tarp 
šildymo vamzdžių, sulankstomųjų lovų ir sulūžusių lagaminų 
užklysdavome į senosios ponios Karafilis kambarėlį, kurį ji de- 
koravo taip, kad jai primintų Mažąją Aziją. Ant lubų grotelių 
karojo netikros vynuogės; dekoratyvinėse dėžutėse gyveno šil- 
kaverpiai; šlakbetonio blokų sienos buvo išdažytos žydra spalva, 
tiksliai perteikusia senąją šalies dvasią. Lipnia juostele priklijuoti 
atvirukai buvo it langai į tą laiką ir vietą, kurioje tebegyveno 
senoji ponia Karafilis. Fone kilo žali kalnai, jie užleisdavo vietą 
apirusiems turkiškiems mauzoliejams, raudončerpiams stogams, 
dūmeliui, kylančiam viename ryškiaspalviame kampelyje, kur 
kažkoks vyras pardavinėjo karštą duoną. Dimas Karafilis taip 
ir nepapasakojo, kas negerai jo močiutei, nes, tiesą sakant, jam 
neatrodė, kad yra keistoka laikyti ją rūsyje tarp visų tų burbu- 
liuojančių katilinės vamzdžių, ypač kai mūsų rajoną, buvusį 
dauboje, taip dažnai užliedavo. Tačiau stebėdami, kaip senoji 
ponia Karafilis sustodavo priešais atvirukus ir paseilinusi nykštį 
prispausdavo juos prie tos pačios išblukusios vietos ant sienos, 
kaip ji šypsodavosi auksiniais dantimis, galva linksėdama tiems 
vaizdams, lyg būtų sveikinusis su praeiviais, supratome, kad ją 
suformavo nelinksmas gyvenimas, apie kurį nieko nenutuokė- 


me. Pamačiusi mus ji sakydavo: 

— Išjunk šviesą, berniuk. 

Mes paklusdavome, palikdami ją tamsoje, besivėdinančią 
nemokama vėduokle, kurią jai per kiekvienas Kalėdas atsiųs- 
davo įmonė, laidojusi jos vyrą. (Ant tos vėduoklės, kuri buvo 
pagaminta iš pigaus kartono, pritvirtinto prie saldainio lazdelės, 
buvo pavaizduotas Jėzus, besimeldžiantis Getsemanėje, už jo 
besikaupiančių grėsmingų debesų; kitoje pusėje reklamuojamos 
laidojimo paslaugos). Į viršų senoji ponia Karafilis užlipdavo (jai 
apie juosmenį užrišdavo virvę, Dimo tėvas palengva ją trauk- 
davo, o Dimas su broliu padėdavo iš apačios) tik išsimaudyti 
ir kai kas dvejus metus per televizorių parodydavo „Traukinį 
į Stambulą“. Tuomet ji sėdėdavo ant sofos susijaudinusi kaip 
mergaitė ir palinkusi į priekį laukdavo dešimties sekundžių 
scenos, kai traukinys pravažiuodavo kelis žalius kalnus, kurie 
buvo užkariavę jos širdį. Ji pakeldavo abi rankas ir, traukiniui 
pranykus tunelyje, grobuoniškai surikdavo (tas pats kartodavosi 
kiekvieną kartą). 

Senoji ponia Karafilis ne itin suko galvą dėl kaimynų 
skleidžiamų gandų, daugiausia todėl, kad nelabai ką suprato, 
o tai, ką jai pavykdavo suprasti, atrodė visiškai nereikšminga. 
Jaunystėje jai teko slėptis oloje, kad nenužudytų turkai. Visą 
mėnesį ji valgė tik alyvuoges, o kad pasisotintų, nurydavo net 
kauliukus. Jai teko stebėti, kaip buvo skerdžiami jos šeimos 
nariai, vyrus pakardavo saulėkaitoje, o jų burnas užkišdavo 
jų pačių genitalijomis, todėl dabar klausydamasi, kaip Tomis 


Rigsas nepataisomai sudaužė savo tėvų linkolną arba kaip užsi- 


degė Perkinsų Kalėdų eglutė, o nuo jos ir katė, ji neįžvelgdavo 
didelės dramos. Ji atkuto tik tą vienintelį kartą, kai kažkas pami- 
nėjo Lisbonų mergaites, ir visai ne tam, kad užduotų kokių nors 
klausimų arba išsiaiškintų kokių nors detalių, o tik norėdama 
užmegzti su jomis telepatinį ryšį. Jeigu apie Lisbonų mergaites 
kalbėdavome jai girdint, senoji ponia Karafilis pakeldavo galvą, 
tada skausmingai pakildavo nuo kėdės ir pasiramsčiuodama 
lazdele leisdavosi šaltomis cementinėmis grindimis. Viename 
rūsio gale pro lango nišą sklido silpna šviesa, ir priėjusi prie jo 
šalto stiklo ji užsižiūrėdavo į dangaus lopinėlį, kuris matėsi pro 
voratinklių raizgalynę. Tik tiek mergaičių pasaulio jai ir pavyk- 
davo pamatyti — tą patį dangų virš jų namo, bet jai jis pasaky- 
davo pakankamai. Mums toptelėjo, kad ji ir mergaitės įvairių 
formų debesyse moka perskaityti slaptus kančios ženklus, kad 
nepaisant jų amžiaus skirtumo jas sieja kažkas, kam laikas ne- 
turi jokios įtakos, lyg graikiškai ji būtų vapėjusi mergaitėms: 
„Negaiškite laiko gyvenimui.“ 

Lango nišą užnešė mulčias, vėjo supūsti lapai, sulūžusi 
kėdė, likusi nuo tada, kai mes statėme fortą. Šviesa skverbėsi 
pro senosios ponios Karafilis chalatėlį, kuris buvo toks plonas 
ir tokio nuobodaus rašto, kad priminė popierinį rankšluostį. Jos 
šlepetės buvo skirtos avėti hammam, garinėje pirtyje, o ne ant 
grindų, per kurias nuolat traukė skersvėjis. Tą dieną, kai išgirdo 
apie mergaičių įkalinimą, ji staiga pakėlė galvą, linktelėjo, bet 
nenusišypsojo. Atrodė, kad ir taip jau viską žinojo. 


Per savo savaitines maudynės druskų vonioje ji kalbėdavo 


apie mergaites, o gal kalbėdavo joms — sunku pasakyti. Pernelyg 
arti nelindome ir nesiklausėme prispaudę ausies prie rakto sky- 
lutės, nes kelis kartus probėgšmais žvilgtelėję į senąją ponią 
Karaflis, jos nukarusias krūtis iš ano amžiaus, melsvas kojas, pa- 
laidus plaukus, kurie buvo nežmoniškai ilgi ir žvilgėjo it mergai- 
tės, susidrovėjome. Pradėdavome rausti net išgirdę į vonią bėgant 
vandenį. Pro tekančio vandens keliamą triukšmą girdėdavosi jos 
duslus balsas, kai ji skųsdavosi skausmais juodaodei moteriškei, 
kuri buvo neką jaunesnė už ją pačią ir vis įkalbinėdavo senąją po- 
nią Karafilis lipti į vonią. Jos likdavo dviese ten, už vonios durų, 
kartu su savo nukriošimu, šūkaudavo ir dainuodavo. Pradėdavo 
juodaodė, o paskui kažkokią graikišką dainą užtraukdavo ir se- 
noji ponia Karafilis. Galiausiai girdėdavosi tik aplink trykštantis 
vanduo, kurio spalvos nepajėgėme įsivaizduoti. Po maudynių ji 
pasirodydavo lygiai tokia pat blyški kaip ir iki tol, galvą apsi- 
sukusi rankšluosčiu. Girdėdavome, kaip senoji ponia Karafilis į 
plaučius įtraukdavo oro, kai juodaodė moteriškė aprišdavo virvę 
apie jos juosmenį ir padėdavo jai leistis laiptais žemyn. Kad ir 
labai troško kuo greičiau numirti, lipdama žemyn senoji ponia 
Karafilis kiekvieną kartą labai bijodavo, stipriai įsirverdavo tu- 
rėklų, o jos akys už berėmių akinių stiklų atrodydavo dar dides- 
nės. Kartais jai einant pro šalį mes pasakydavome ką nors apie 
Lisbonų mergaites ir ji šūktelėdavo: „ManaF“, tai reiškė maždaug 
tą patį, kas ir „kad tave kur“, kaip mums paaiškino Dimas. Bet 
neatrodė, kad ji kada nors būtų nustebusi. Už langų, pro kuriuos 


ji žvilgtelėdavo gal tik kokį kartą per savaitę, kitoje gatvės pusėje 


egzistavo pasaulis, kuris, anot senosios ponios Karafilis, merdėjo 
metų metus. | 

Labiausiai ją nustebino ne mirtis, o Lisbonų užsispyrimas 
gyventi. Ji niekaip negalėjo suprasti, kodėl Lisbonai buvo to- 
kie ramūs, kodėl nesišaukė dangaus pagalbos ar neišprotėjo. 
Žiūrėdama, kaip ponas Lisbonas vedžioja girliandas, ji purtė 
galvą ir kažką murmėjo. Paleidusi turėklus, kurie specialiai jai 
buvo įrengti pirmame aukšte, ji nesiremdama žingtelėjo kelis 
žingsnius ir pirmą kartą per septynerius metus nepajuto skaus- 
mo. Dimas mums viską paaiškino taip: 

— Mes, graikai, nuotaikos žmonės. Savižudybė mums turi 
prasmę. Bet kalėdinės girliandos nusižudžius tavo paties duk- 
rai — čia jau jokios prasmės. Vienas iš dalykų, kurių mano yia 
yia taip ir nesugebėjo suprasti Amerikoje, — kodėl čia visi visada 
apsimetinėja, kad yra laimingi. 

Žiema — alkoholizmo ir nevilties laikas. Suskaičiuokite 
girtuoklius Rusijoje ar savižudžius Kornelio universitete. Tiek 
egzaminų išvargintų studentų šoko į to kalvoto universitetinio 
miestelio tarpeklį, kad universitetas paskelbė apie neeilinį lais- 
vadienį, kad šiek tiek atslūgtų įtampa (atlikus paiešką internete 
šis laisvadienis, liaudyje vadinamas „savižudžių diena“, iššoko 
kompiuterio ekrane kartu su „savižudišku pasivažinėjimu“). Tai 
nepadėjo mums geriau suprasti tų studentų iš Kornelio — kaž- 
kokios Bjankos su jos pirmąja diafragma ir visu gyvenimu prieša- 
kyje, kuri nušoko nuo pėsčiųjų tilto ir kurios kritimą sušvelnino 


tik jos žieminė striukė be rankovių; arba tamsaus egzistencialisto 

Bilo su jo dobiliukų cigaretėmis ir Gelbėjimo armijos* striuke, 
"kuris nešoko kaip Bjanka, bet persisvėrė per turėklą ir kabėjo ten 
žaisdamas su mirtimi, kol galų gale pasileido (33 procentai žmo- 
nių, savižudybei pasirinkusių tiltus, nebeišsilaiko trūkus pečių 
raumenims; kiti 67 procentai tiesiog nušoka). Apie visa tai dabar 
kalbame tik tam, kad parodytume, jog net nemaža dalis koledžo 
studentų, turinčių laisvę lėbauti ir sanguliauti, gyvenimą baigė 
savižudybe. Įsivaizduokite, kaip turėjo jaustis Lisbonų mergaitės, 
uždarytos namuose ir neturinčios net muzikinio grotuvo, kurį 
galėtų pasileisti visu garsu? 

Laikraščiai, vėliau rašę apie tai, ką pavadino „grupine sa- 
vižudybe“, apie mergaites kalbėjo kaip apie robotus, padarus, 
kuriuos vargu ar pavadintum gyvais, todėl ir jų mirtys mažai ką 
pakeitė. Panelės Perl straipsniuose, — o jų per du ar tris mėne- 
sius pasirodė ištisa virtinė ir juose keturių žmonių kančia buvo 
apibendrinta pastraipoje pavadinimu „Kai jaunimas nebemato 
ateities“, — mergaitės atrodė kaip niekuo vienas nuo kito ne- 
siskiriantys personažai, kalendoriuje žymintys juodus kryžiukus 
arba susikibę rankomis per netikras juodąsias mišias. Panelės Perl 
svarstymuose gausu užuominų apie satanizmą ar švelnios formos 
juodąją magiją. Ji išpūtė didelį burbulą iš plokštelių deginimo 
ir dažnai citavo roko muzikos tekstus, kuriuose užsimenama 


apie mirtį ar savižudybę. Panelė Perl susibičiuliavo su vietiniu 


* Gelbėjimo armija — tarptautinis krikščioniškosios bažnyčios judėjimas, pagarsėjęs 
socialiniu ir labdaringu darbu. 


diskotekų vedėju ir visą vakarą prasiklausė plokštelių, kurias 
Laks bendramoksliai įvardijo kaip jos mėgstamiausias. Atlikusi 
šį „tyrimą“ panelė Perl atrado tai, kuo didžiavosi užvis labiausiai: 
grupės „Cruel Crux“* dainą pavadinimu „Jaunosios savižudės“. 
Toliau pateikiame jos priedainį, nors nei panelė Perl, nei mes 
nebūtume galėję tiksliai pasakyti, ar toji plokštelė buvo tarp tų, 


kurias ponia Lisbon privertė Laks sudeginti: 


Jaunoji savižudė 

Ką ji ten šaukė? 

Kokia prasmė likti 

Šioje bolokausto kelionėje 

Ji atidavė man savo skaistybę 


Ji mano jaunoji savižudė 


Daina puikiai patvirtina versiją, kad mergaites buvo apsėdu- 
sios tamsiosios jėgos, kažkoks monolitinis blogis, už kurį tiesiog 
negalėjome būti atsakingi. Tačiau mergaičių elgesys tikrai nebu- 
vo monolitinis. Kol Laks skyrė pasimatymus ant stogo, Teresė 
geriamojoje stiklinėje augino fAluorescuojančius jūrų arkliukus, 
o Merė koridoriaus gale valandų valandas spoksodavo į savo ne- 
šiojamąjį veidrodį. Veidrodis buvo įtaisytas rausvame plastike, o 
jį supo plikos lemputės, todėl jis priminė veidrodį kokios nors 


aktorės persirengimo kambaryje. Jungiklis leido Merei imituoti 


* Išgalvota grupė. 


skirtingą paros laiką ir skirtingas oro sąlygas. Buvo galima nu- 
"statyti apšvietimą ryte, po pietų ir vakare, taip pat šviečiant ryš- 
kiai saulei ir apsiniaukus. Merė daug valandų prasėdėdavo prie 
veidrodžio žvelgdama į savo veidą mainantis tiems netikriems 
pasauliams. Šviečiant saulei ji užsidėdavo tamsius akinius, o už- 
slinkus debesims apsitūlodavo. Kartais ponas Lisbonas matydavo 
ją be perstojo junginėjančią jungiklį ir vienu kartu perbėgančią 
per dešimt ar dvidešimt dienų. Neretai ji priešais veidrodį paso- 
dindavo vieną iš seserų, kad galėtų pasidalyti patarimais. 

— Matai, ratilai po akimis tau labai išryškėja, kai apsi- 
niaukę — dėl to, kad mūsų oda blyški. O šviečiant saulei... 
Minutėlę... Matai, kai toks apšvietimas, jie išnyksta. Todėl 
apniukusią dieną turėtum naudoti daugiau makiažo pagrindo 
arba maskuojamosios pudros. Saulėtomis dienomis mūsų veido 
spalva nublanksta, todėl reikia daugiau spalvos — lūpų dažų, o 
gal net ir šešėlių. 

Panelės Perl prozos prožektorius taip pat linkęs išblukinti 
mergaičių bruožus. Seseris ji apibūdina tokiais nieko nereiškian- 
čiais posakiais kaip „paslaptingos“ arba „atsiskyrėlės“ ir net nu- 
sišneka iki tiek, kad jas „traukė Katalikų bažnyčios pagoniškasis 
aspektas. Iki galo taip ir nesupratome, ką turėjo reikšti ta frazė, 
bet daugeliui žmonių atrodė, kad tai buvo susiję su mergaičių 
pastangomis išsaugoti šeimos guobą. 

Pagaliau atėjo pavasaris. Medžiai krovė pumpurus. 
Atšildamos trūkinėjo užšalusios gatvės. Ponas Beitsas kaip ir 


kiekvienais metais suskaičiavo naujas duobes ir išsiuntė spaus- 


dintą jų sąrašą Transporto departamentui. Balandžio pradžioje 
Parkų priežiūros departamentas grįžo, kad naujomis juostomis, 
tik šįkart ne raudonomis, o geltonomis, pažymėtų pasmerktus 
medžius, ant kurių buvo tokie užrašai: „Nustatyta, kad šį medį 
apnikęs grybelis, todėl jis bus kertamas, siekiant užkirsti kelią 
tolesniam ligos plitimui. Parkų priežiūros departamento nurody- 
mu.“ Norėdamas perskaityti visą sakinį, turėjai medį apeiti tris 
kartus. Tarp pasmerktųjų pateko ir guoba, augusi Lisbonų prie- 
kiniame kieme (žr. daiktinį įrodymą Nr. 1), todėl dar nespėjus 
atšilti orams jos kirsti atvažiavo pilnas pikapas vyrų. 

Žinojome, kaip tai daroma. Pirmiausia vyras stiklinėje 
kabinoje pakildavo į medžio viršūnę ir išgręžęs žievėje skylę pri- 
glausdavo prie jos ausį, lyg būtų klausęsis silpnėjančio medžio 
pulso. Paskui be didelių ceremonijų pradėdavo genėti mažesnes 
šakas, kurios krisdavo į apačioje likusių vyrų kibias oranžines 
pirštines. Jie tvarkingai sukraudavo tas šakas kaip tašus, o pa- 
skui „sušerdavo“ jas smulkintuvui, buvusiam pikapo gale. Į 
gatvę šaudydavo pjuvenų fontanai, o po daugelio metų atsidūrus 
kokiame nors senamadiškame bare pjuvenos ant grindų visada 
mus grąžindavo į mūsų medžių giljotinavimo laikus. Apnuoginę 
vieną kamieną, vyrai eidavo toliau ir tą patį darydavo su kitais, 
kurį laiką toks medis stovėdavo visiškai sugniuždytas ir per prie- 
vartą nutildytas, beviltiškai tiesdamas sunykusias rankas, ir tik jo 
staigus nebylumas priversdavo mus suvokti, kad jis visada mums 
kažką kalbėdavo. Toje mirtininkų būsenoje medžiai primindavo 


Baldinų kepsninę, ir mes supratome, kad Ryklys Semis savo slap- 

tąjį tunelį suprojektavo labai įžvalgiai — kad jis atrodytų ne taip, 
"kaip medžiai atrodė tada, o taip, kaip jie atrodė vėliau, ir jeigu 
jam ateityje būtų tekę sprukti, jis būtų galėjęs tai padaryti per 
vieną iš daugybės identiškų bigių. 

Paprastai žmonės pasirodydavo lauke, norėdami atsisvei- 
kinti su savo medžiais. Buvo įprasta šeimai susirinkti pievelėje 
saugiu atstumu nuo pjūklų — pavargę mama su tėčiu, du ar trys 
ilgaplaukiai paaugliai ir pudelis su kaspinu. Žmonėms atrodė, 
kad tie medžiai jiems priklausė. Juk juos kiekvieną dieną žymė- 
davo šunys, o vaikai ant jų tvirtindavo namų iškabas. Jie čia augo 
žmonėms įsikeliant ir žadėjo niekur nedingti, kol jie išsikraustys. 
Bet kai Parkų priežiūros departamentas atvykdavo medžių kirsti, 
tapdavo aišku, kad jie visai ne mūsų, o miesto, ir kad miestas su 
jais darys ką panorėjęs. 

Tačiau Lisbonai per šakų kapojimą nepasirodė. Tik pro vir- 
šutiniojo aukšto langą žvelgė pamėkliškai balti mergaičių veidai. 
Tai priartėdamas, tai vėl atsitraukdamas vyras viršuje kapojo 
puikų žalią guobos vainiką. Jis nukirto nudžiūvusią šaką, kuri 
nulinko praėjusią vasarą ir išleido geltonus lapus. Tada nukapojo 
ir sveikąsias šakas, kol liko tik medžio kamienas, jis atrodė kaip 
Lisbonų priekiniame kieme iškilusi pilka kolona. Kai vyrai nu- 
važiavo, nebebuvome tikri, ar tas medis dar gyvas, ar jau ne. 

Paskui dvi savaites laukėme Parkų priežiūros departamento 
atvykstant užbaigti savo darbo, bet jie pasirodė tik po trijų. Tąkart 
iš pikapo išsiropštė dviese, nešini grandininiais pjūklais. Jie apsu- 


ko kelis ratus aplink kamieną jį matuodami, tada atrėmė pjūklus į 

šlaunis ir patraukė paleidimo laidus. Tuo metu kaip tik lindėjome 
Čeiso Bjulo rūsyje ir žaidėme biliardą, bet pro plikas gegnes virš 
galvų mūsų ausis pasiekė zvimbimas. Aliumininės šildymo angos 
barškėjo. Ant žalio biliardo stalo virpėjo ryškiaspalviai kamuoliu- 
kai. Pjūklų dūzgimas gręžė mums smegenis lyg dantų gydytojo 
grąžtas ir išbėgę lauk pamatėme prie guobos besiartinančius vy- 
rus. Jie buvo su apsauginiais akiniais, kad į akis nepatektų skied- 
rų, tačiau šiaip jau atrodė abejingi, kaip žmonės, pripratę prie 
skerdynių. Pakėlė urzgiančius pjūklus. Vienas nusispjovė rudomis 
huo tabako seilėmis. Tada urzgiančiais pjūklais jau ketino pulti 
medį, kai iš pikapo pašėlusiai mostaguodamas rankomis iššoko 
brigadininkas. Per pievelę vyrų link susiglaudusios petys į petį 
bėgo Lisbonų mergaitės. Poniai Beits, kurį viską stebėjo, pasirodė, 
kad mergaitės buvo pasiryžusios pačios mestis ant tų pjūklų. 

— Jos bėgo tiesiai prie jų. Ir jų akys buvo paklaikusios. 

Parkų priežiūros departamento vyrai niekaip nesuprato, 
kodėl šokinėja jų brigadininkas. 

— Man sutrikęs periferinis regėjimas, — pasakojo vienas iš 
jų. — Mergaitės nėrė tiesiai man po pjūklu. Ačiū Dievui, laiku 
jas pastebėjau. 

Jas pamatė ir kitas vyras, todėl jie abu pakėlė pjūklus aukš- 
tyn ir atsitraukė. Lisbonų mergaitės prabėgo pro juos. Atrodė, 
kad jos žaidžia kažkokį žaidimą — vis grįžčiojo per petį, lyg bijo- 
damos, kad jas kas nors pagaus. Paskui pasiekė saugią zoną. Vyrai 
išjungė pjūklus, ir pulsuojantis oras apmirė. Mergaitės apsupo 


medį ir kaip gėlių girlianda susikibo rankomis. 


— Eikit sau, — pasakė Merė. — Čia mūsų medis. 

Jos buvo nusisukusios nuo vyrų ir skruostais prisispaudu- 
sios prie medžio kamieno. Teresė su Mere avėjo batus, o Bonė su 
Laks išbėgo lauk basos, todėl daugelis žmonių manė, kad gelbė- 
jimo operacija buvo spontaniška mintis. Jos stovėjo apkabinusios 
kamieną, kuris virš jų galvų kilo į nebūtį. 

— Mergaitės, mergaitės, — pasakė brigadininkas. — 
Pavėlavot. Tas medis nebegyvas. 

— Tai jums taip atrodo, — atrėžė Merė. 

— Jis apniktas grybelio. Turim jį nukirsti, kad grybelis ne- 
išplistų į kitus medžius. 

— Nėra jokių mokslinių įrodymų, kad medžių kirtimas pa- 
deda sustabdyti užkrarą, — pasakė Teresė. — Šitie medžiai labai 
seni. Jie turi evoliucijos eigoje susiformavusius būdus kovoti su 
grybeliu. Kodėl tiesiog nepaliekat visko gamtai? 

— Jeigu viską paliktume gamtai, seniai nebebūtų likę nė 
vieno medžio. 

— Atrodo, kad taip bus bet kokiu atveju, — atkirto Laks. 

— Jeigu to grybelio nebūtų atgabenę iš Europos laivais, — 
įsiterpė Bonė, — visa tai apskritai nevyktų. 

— Džino į butelį atgal nesukišit, mergaitės. Todėl dabar ir 
taikome naująją technologiją, kad išsiaiškintume, ar ką nors pa- 
vyks išsaugoti. 

Tiesą sakant, gali būti, kad pokalbis buvo ne visai toks. 
Mes jį sudėjome iš atskirų fragmentų ir esame tikri tik dėl ben- 


drojo jo pobūdžio. Mergaitėms atrodė, kad medžiai būtų išgy- 

venę patys savaime, todėl dėl jų žūties jos kaltino tik žmogiškąją 
aroganciją. Bet aplinkiniams atrodė, kad tai tebuvo priedanga. 
Visi žinojo, kad būtent toji guoba buvo Sesilijos mėgstamiau- 
sioji. Jos dervuotoje drevėje tebebuvo išlikęs mažos Sesilijos 
rankos atspaudas. Ponia Šer prisiminė, kad pavasarį Sesilija 
dažnai stovėdavo po guoba, bandydama pagauti it propelerius 
besisukančias jos sėklas. Mes ir patys prisimename tas žalias 
sėklas, glūdinčias vieninteliame pluoštiniame sparne, ir kaip jos 
sukdamosi krisdavo žemėn, bet nesame tikri, ar jos buvo guobų, 
ar kaštonų, o ir botanikos vadovėlio, kuriuos taip mėgsta parkų 
prižiūrėtojai ir šiaip realistai, niekas iš mūsų neturi. Kad ir kaip 
ten būtų, daugeliui mūsų kaimynystėje gyvenusių žmonių at- 
rodė visiškai suprantama, kodėl mergaitėms ta guoba asocijavosi 
su Sesilija. 

— Joms buvo svarbu išsaugoti ne patį medį, — sakė ponia 
Šer, — o Sesilijos atminimą. 

Medį juosė trys ratai: šviesiaplaukių Lisbonų mergaičių, 
žaliai apsivilkusių Parkų priežiūros departamento vyrų, o šiek 
tiek tolėliau — stebėtojų. Vyrai aiškinosi su mergaitėmis, darėsi 
vis griežtesni, bandė papirkti jas siūlydami pavėžinti pikapu, pa- 
galiau pradėjo grasinti. Brigadininkas paleido vyrus papietauti, 
tikėdamasis, kad mergaitės pasiduos, bet ir po keturiasdešimt 
penkių minučių jos kaip prikaltos tebestovėjo prie medžio. Tada 
jis nužygiavo prie namo pasikalbėti su ponu ir ponia Lisbonais, 
bet, didelei mūsų nuostabai, šie jiems nepasiūlė jokios pagalbos. 


Duris jie atidarė drauge, o ponas Lisbonas savo žmoną buvo ap- 


sikabinęs — vienas iš tų retų atvejų, kai jis demonstravo savo 
prieraišumą jai. 

— Turim nurodymą nukirsti jūsų guobą, — pasakė briga- 
dininkas. — Bet jūsų mergaitės neleidžia. 

— Iš kur žinot, kad tas medis ligotas? — paklausė ponia 
Lisbon. 

— Patikėkit, žinau. Jo lapai geltoni. Tiksliau, 5wvo geltoni. 
Tą šaką jau nukirtom. Medis nebegyvas, dėl Dievo meilės. 

— Mes už chemikalus, — pasakė ponas Lisbonas. — Ką 
nors apie tai girdėjot? Mūsų dukros mums rodė straipsnį. Ne 
tokia agresyvi terapija. 

— Todėl ir neveikia. Klausykit, jei šitą medį paliksim, iki 
kitų metų jų čia neliks nė vieno. 

— Jeigu taip ir toliau, jų čia ar šiaip, ar taip neliks, — atsakė 
ponia Lisbon. 

— Nenorėčiau kviesti policijos. 

— Policijos? — paklausė ponia Lisbon. — Mergaitės stovi 
mūsų nuosavame kieme. Nuo kada tai tapo nusikaltimu? 

Brigadininkas nusileido, o ir savo grasinimo neįvykdė. Jam 
grįžus prie pikapo, už jo jau buvo sustojęs mėlynas panelės Perl 
pontiakas. Etatinis fotografas darbavosi fotoaparatu, o vėliau 
laikraštyje pasirodė nuotraukos. Nuo tada, kai mergaitės apsu- 
po medį, iki panelės Perl paparaciško pasirodymo nepraėjo nė 
valanda, bet ji taip ir neatskleidė, kas jai apie visa tai pranešė. 
Daugelis manė, kad tai galėjo padaryti pačios mergaitės, norė- 


damas pritraukti visuomenės dėmesį, bet iš tikrųjų niekas nieko 


tiksliai nežinojo. Pamatęs fotografą brigadininkas liepė vyrams 
lipti į automobilį. Kitą dieną pasirodė trumpas straipsnelis kartu 
su prastos kokybės nuotrauka, kurioje matyti guobą apglėbusios 
mergaitės (daiktinis įrodymas Nr. 8). Jos atrodė kaip medį garbi- 
nančios vaidilutės. Nuotraukoje nematyti, kad guoba it nukirsta 
baigiasi aukštai virš pakeltų mergaičių galvų. 

„Sesilijos Lisbon, paauglės iš rytinės miesto dalies, kurios 
savižudybė praėjusią vasarą atkreipė dėmesį į visą šalį kamuojan- 
čią problemą, keturios seserys šį ketvirtadienį nepabijojo mirti- 
rio pavojaus, kad išsaugotų guobą, kurią nepaprastai brangino 
Sesilija. Pernai buvo nustatyta, kad medis apniktas grybelio, 
todėl šį pavasarį planuota jį nukirsti.“ Iš to, kas parašyta, aiški 
panelės Perl teorija, kad mergaitės medį saugojo tik dėl Sesilijos 
atminimo, o remdamiesi tuo, ką perskaitėme Sesilijos dienoraš- 
tyje, neturėjome jokio pagrindo tam prieštarauti. Tačiau kai po 
daugelio metų apie tai kalbėjomės su ponu Lisbonu, jis visa tai 
paneigė. 

— Medžiai labai rūpėjo Teresei. Ji viską apie juos žino- 
jo — visas jų rūšis, kiek giliai auga šaknys. O kad Sesilija būtų 
domėjusis augalais, tiesą sakant, nepamenu. 

Mergaičių girlianda iširo tik išvažiavus Parkų priežiūros de- 
partamentui. Trindamos paskaudusias rankas jos grįžo į namus 
net nežvilgtelėjusios į mus, susirinkusius gretimose pievelėse. 
Mergaitėms einant vidun Čeisas Bjulas išgirdo, kaip Merė pa- 
sakė: 


— Jie sugrįš. 


Ponas Patsas, stovėjęs maždaug dešimties žmonių grupėje, 
prisipažino: 

— Aš buvau jų pusėje. Kai tie veikėjai išsinešdino, man 
norėjosi ploti. 

Medis liko gyventi dar kuriam laikui. Parkų priežiūros de- 
partamentas perėjo prie kitų savo sąrašo punktų ir kirto kitus 
mūsų kvartalo medžius, bet niekam neužteko nei drąsos, nei 
naivumo jiems pasipriešinti. Buvo nukirsta Bjulų guoba su visa 
iš automobilio padangos padaryta sūpuokle; vieną dieną grįžę 
iš mokyklos pastebėjome, kad dingo Fusilių guoba, o paskui 
pranyko ir Šalanų. Netrukus Parkų priežiūros departamentas iš- 
keliavo į kitus kvartalus, tačiau nesiliaujantis jų pjūklų dūzgimas 
nei mums, nei mergaitėms taip ir neleido jų užmiršti. 

Prasidėjo beisbolo sezonas, ir mes pradingome žaliose aikš- 
telėse. Senais laikais ponas Lisbonas kartais atsivesdavo mergaites 
į vietines rungtynes ir jos sėdėdavo galinėse vietose su visais kitais 
komandų sirgaliais. Merė mėgdavo pasikalbėti su komandų šo- 
kėjomis: 

— Ji ir pati norėjo šokti, tik jos motina neleido, — papa- 
sakojo mums Kristė Makalčan. — Aš ją išmokiau kelių judesių, 
jai tfkrai gerai sekėsi. 

Nė kiek dėl to neabejojome. Mums visada buvo įdomiau 
stebėti Lisbonų mergaites, o ne komandų šokėjas, nuo kurių 
raibo akys. Kai rungtynės vykdavo nedideliu skirtumu, Lisbonų 
mergaitės, kaip ir visi kiti, iš apmaudo kandžiodavosi krumplius 


ir kiekvieną kartą kamuoliui nuskriejus į užribį tikėdavosi, kad 


jis pasieks namų bazę. Jos nenustygdavo savo vietose, o kamuo- 
liui užribyje per anksti nusileidus į gaudytojo pirštinę, neiš- 
tvėrusios pašokdavo iš vietos. Per savižudybių metus mergaitės 
nepasirodė nė vieneriose rungtynėse. Mes to ir nesitikėjome. Po 
truputį liovėmės galinėse vietose ieškoti jų susijaudinusių veidų 
ir liovėmės vaikštinėję netoliese, kad iš apačios pamatytume jas 


bent akies krašteliu. 


Nors užjautėme Lisbonų mergaites ir nuolat apie jas galvojome, 
atsiminimai, kuriuos branginome, — mergaitės apsivilkusios 
maudymosi kostiumėliais ir šokinėjančios per purkštuką arba 
bėgančios nuo laistymo žarnos, kuri nuo vandens spaudimo 
pavirsdavo į gigantišką gyvatę, — pradėjo blankti, kad ir kaip 
religingai juos puoselėdavome pačiomis intymiausiomis savo 
gyvenimo akimirkomis, lovose šalia pasiguldę dvi pagalves, su- 
rištas diržu, kad primintų žmogaus kūną. Mūsų vidinės ausys 
nebegalėjo tiksliai atkurti Lisbonų mergaičių balsų tembro ir 
intonacijų. Net ir Džekobseno krautuvėje pirktas jazminų kva- 
po muilas, kurį laikėme senoje duoninėje, ištižo, išgarino savo 
aromatą ir pradėjo atsiduoti sudrėkusiais degtukais. Tačiau patys 
ne iki galo suvokėme, kad mergaitės pamažu grimzta užmarštin, 
ir kartais ryte atsibusdavome vis dar nepasikeitusiame pasaulyje: 
pasirąžydavome, išsiropšdavome iš lovų ir tik prie lango trinda- 


miesi akis prisimindavome sutrešusį namą kitoje gatvės pusėje ir 


patamsėjusius langus, kurie slėpė mergaites nuo mūsų žvilgsnių. 
Tiesa buvo paprasta: buvome bepradedą užmiršti Lisbonų mer- 
gaites ir apie nieką daugiau negalėjome galvoti. 

Pamažu užsimiršo jų akių spalva, kur jos turėjo apgamėlius 
ar duobutes. Taip seniai buvome matę Lisbonų mergaites besi- 
šypsančias, kad nebegalėjome nė įsivaizduoti jų tankių dantų. 

— Liko tik prisiminimai, — liūdnai pasakė Čeisas 
Bjulas. — Laikas jas nurašyti. 

Bet net ir ištaręs tuos žodžius jis pats prieš juos maištavo, 
kaip ir mes visi. Todėl užuot paaukoję mergaites užmarščiai, vėl 
surinkome joms priklausiusius daiktus, — viską, ką mums pavy- 
ko įsigyti per tą laikotarpį, kol sergėjome jų atminimą: Sesilijos 
sportukus su auliukais, Teresės mikroskopą, papuošalų dėžutę, 
kurioje ant medvilnės skiautelės gulėjo tamsšviesių Merės plaukų 
sruoga, Sesilijos laminuoto Mergelės Marijos paveikslėlio kopiją 
ir vieną iš Laks palaidinukių be pernešėlių. Viską sukrovėme Džo 
Larsono garažo viduryje ir šiek tiek pakėlėme automatinius garažo 
vartus, kad geriau matytųsi. Saulė nusileido, dangus patamsėjo. 
Išsinešdinus Parkų priežiūros departamentui gatvė vėl priklausė 
mums. Pirmą kartą per daugelį mėnesių viename Lisbonų namo 
lange sužibo šviesa, o paskui mirktelėjusi užgeso. Į ją atsiliepda- 
ma gretimame kambaryje blykstelėjo kita šviesa. Gatvės žibintų 
šviesračiuose pastebėjome blausų sūkuriavimą, kurio iš pradžių 
neatpažinome kaip tik dėl to, kad jis buvo toks pažįstamas — ten 
buvo susitelkusios pirmosios šio sezono muselės. 


Praėjo metai, o mes vis dar nieko nežinojome. Iš penkių 


mergaičių liko keturios, ir visos jos, gyvos ir mirusioji, pamažu 
virto šešėliais. Net ir mums prie kojų išrikiuoti įvairūs jų daiktai 
negalėjo įtikinti, kad jos tebeegzistavo, ir niekas neatrodė labiau 
anonimiška už plastikinę rankinę, papuoštą geltona grandinėle, 
kuri galėjo priklausyti vienai iš Lisbonų mergaičių arba bet ko- 
kiai kitai mergaitei. Ir tai, kad kadaise galėjome priartėti prie jų 
tiek, jog atskirdavome jų šampūnų aromatus (žolelių, citrinos ir 
antaninių obuolių), pradėjo atrodyti visiškai nerealu. 

Ar ilgai mes realūs galėjome atrodyti mergaitėms? Kiek 
galėjome išlaikyti nesudrumstus jų atminimus? Juk daugiau 
jų nebepažinojome, ir jų naujieji įpročiai, pavyzdžiui, įprotis 
pro langą mėtyti popierinius rankšluosčius, vertė mus spėlioti, 
ar apskritai jas kada nors pažinojome, o gal tik vaikėmės vai- 
duoklių? Mūsų talismanai nebeveikė. Palietę Laks mokyklinį 
klostuotą sijoną miglotai teprisimindavome ją segint jį klasėje 
— viena nuobodžiaujanti ranka žaidžia su blizgančiu smeigtu- 
ku, atsega jį ir palieka neužsegtą; atrodo, kad sijonas bet kurią 
minutę nuslys nuo nuogų kelių... bet taip niekada ir nenuslysta. 
Reikėdavo gerokai patrinti tą sijoną, kad vėl visa tai išvystume. 
Lygiai taip pat pradėjo blėsti visi kiti mūsų karuselės vaizdeliai, 
o spustelėjus mygtuką projektoriaus angoje nepasirodydavo jo- 
kia skaidrė, ir mes pasijusdavome taip, lyg spoksotume į nelygią 
baltą sieną. 

Būtume visiškai jas užmiršę, jei mergaitės pačios nebūtų su 
mumis susisiekusios. Kai jau pradėjome prarasti viltį kada nors 


vėl atsidurti šalia jų, pasirodė dar keli laminuoti Mergelės Marijos 


paveikslėliai. Ponas Hačas vieną rado užkištą už savo automobi- 
"lio priekinio stiklo valytuvo ir visiškai nesuvokdamas jo svarbos 
tiesiog suglamžė ir įmetė jį į peleninę. Vėliau Ralfas Hačas rado 
ji po pelenų ir nuorūkų sluoksniu. Kai jis atnešė mums tą pa- 
veikslėlį, šis buvo pradegęs trijose vietose. Nepaisant to, iš karto 
pastebėjome, kad jis visiškai toks pats kaip ir tas, kurį gulėdama 
vonioje rankoje gniaužė Sesilija, o kai nuvalėme suodžius, kitoje 
pusėje išryškėjo telefono numeris 555-MARIJA. 

Hačas ne vienintelis rado tokį paveikslėlį. Ponia Hesen 
aptiko vieną iš jų savo rožių krūmuose. Vieną dieną Džojus 
Tompsonas išgirdo kažkaip keistai dūzgiant savo dviračio ratus 
ir pažvelgęs žemyn pamatė Mergelės Marijos paveikslėlį, lipnia 
juosta priklijuotą tarp stipinų. Timas Vaineris rado paveikslėlį, 
žvelgiantį į jį pro jo studijos langą. Anot jo, paveikslėlis ten tu- 
rėjo netrumpai išbūti, nes pro laminatą prasiskverbė drėgmė, 
todėl Mergelės Marijos veidas buvo žalstelėjęs. Tačiau ji atro- 
dė visiškai tokia pati: apsigobusi mėlyna skraiste, su auksinio 
brokato apykakle dideliais atvartais, ant galvos jai puikavosi 
karūna, visiškai tokia pati kaip ant „Imperatoriškojo“ margari- 
no pakuotės, jos juosmenį juosė rožinis, o veidą puošė ta įstabi 
išraiška, būdinga vartojantiesiems litį*. Niekas nebuvo pastebė- 
jęs mergaičių dedant tuos paveikslėlius, niekas nebūtų galėjęs 


pasakyti, kam jos tai darė. Tačiau net ir dabar, praėjus daugeliui 


* Litis — cheminė medžiaga, naudojama farmakologijoje. Ličio druskos naudojamos 
gydant maniakinę depresiją, nuotaikai stabilizuoti. 


metų, mes nesunkiai prisimename jaudulį, kuris apimdavo, kai 
tik kas nors atnešdavo naują radinį. Mes ir patys ne iki galo 
suvokėme, kokie svarbūs mums buvo tie paveikslėliai, o dėl jų 
apgailėtinos būklės — įplėšimų ir pelėsio — jie atrodė esą kone 
antikinės vertybės. 

„Tas jausmas, — savo dienoraštyje rašė Timas Vaineris, 
kuris dažnai skaitė Merę Renolt“, — buvo artimas jausmui, 
kurį patiri atkasęs kokios nors vargšės nuo lavos užtroškusios 
Pompėjos mergaitės kojos papuošalą — ji buvo ką tik jį užsi- 
dėjusi, atsistojusi priešais langą gėrėjosi brangakmenių žėrėjimu, 
kai staiga prasiveržus ugnikalniui jie visi iki vieno užsiliepsnojo 
raudoniu.“ 

Tačiau netrukus įsitikinome, jog Mergelės Marijos atviru- 
kai buvo ne vienintelis būdas, kuriuo mergaitės bandė su mumis 
susisiekti. Gegužės mėnesį neiššifruojamu Morzės kodu pradėjo 
blyksėti Laks kiniškas žibintas. Kiekvieną vakarą, kai gatvėje su- 
temdavo, žibintas įsijungdavo, o nuo lemputės sklindantis karštis 
įžiebdavo magiškąjį vidinį žibintą, kuris ant sienų projektuodavo 
šešėlius. Manėme, kad tais šešėliais buvo mėginama perduoti 
kokį nors pranešimą, ir žiūronai tai patvirtino, tačiau paaiškėjo, 
kad tie pranešimai buvo užrašyti hieroglifais. Paprastai žibintas 
blyksėdavo įvairiomis signalų sekomis — trys trumpi, du ilgi, du 


ilgi, trys trumpi, paskui kambario palubėje įsiplieksdavo lempa, 


* Mary Renaul: (tikrasis vardas Mary Challans, 1905-1983) — britų rašytoja, išgarsėjusi 


savo istoriniais romanais apie senovės Graikiją. 


nuo kurios kambarys atrodydavo kaip muziejaus eksponatas, 
"aptvertas aksominėmis virvėmis, už jų stovėdami galėdavome 
stebėti nedidelę dvidešimtojo amžiaus pabaigos baldų parodėlę: 
lova aukštu galvūgaliu ir naktinis stalelis iš to paties komplek- 
to, futuristinė Teresės lempa, kuri apšviesdavo Laks natūralaus 
dydžio Bilio Džeko* plakatą — jame jis buvo užsivožęs juodą 
skrybėlę ir apsijuosęs navahų** diržą. Reginys trukdavo vos tris- 
dešimt sekundžių, o paskui Laks ir Teresės kambarys paskęsdavo 
tamsoje. Tada lyg atsakydama šviesa dukart žybtelėdavo Bonės 
ir Merės kambaryje. Languose nesimatydavo nė gyvos dvasios, o 
iliuminacijos nesutapdavo su jokia įprastine veikla. Šviesos mer- 
gaičių kambariuose tai užsidegdavo, tai vėl užgesdavo be jokios 
regimos priežasties. 

Kiekvieną vakarą bandėme iššifruoti tą kodą. Timas 
Vaineris pradėjo užsirašinėti mergaičių siunčiamus šviesos si- 
gnalus, tačiau iš kažkur jis puikiai žinojo, kad tie signalai neati- 
tinka jokio įprasto komunikacijos būdo. Kartais šviesos mus taip 
užhipnotizuodavo, kad atsitokėdavome visiškai užsimiršę, kur 
esą ir ką beveikią, o mūsų smegenų užkaborius pasiekdavo tik 
viešnamiškas Laks kiniško žibinto švytėjimas. 

Šviesas Sesilijos kambaryje pastebėjome tik po kurio laiko. 


Kadangi mūsų dėmesį buvo visiškai prikaustę blyksniai kitame 


* Billy Jack — kelių amerikietiškų filmų, pasirodžiusių praėjusio amžiaus aštuntajame 
dešimtmetyje, herojus, kilęs iš čerokių genties, „žalioji beretė“, Vietnamo karo veteranas, hapkido 
meistras. 

** Navahai — antra didžiausia Šiaurės Amerikos indėnų gentis. 


namo gale, nepastebėjome raudonų ir baltų pašvaisčių, pasiro- 
džiusių lange, per kurį ji iššoko prieš dešimt mėnesių. Kai paga- 
liau atkreipėme į jas dėmesį, niekaip niesutarėme dėl to, kas ten 
buvo. Kai kas manė, kad tai smilkalai, švytintys per kokią nors 
slaptą ceremoniją; kiti tvirtino, kad tai paprasčiausios cigaretės. 
"Tačiau cigarečių versija žlugo, kai pastebėjome, kad raudonų 
švieselių buvo daugiau negu galimų rūkorių, o kai jų suskaičia- 
vome šešiolika, atskleidėme bent jau dalį paslapties: mergaitės 
sukūrė šventyklą savo mirusiai seseriai. Vaikščiojusieji į bažnyčią 
sakė, kad langas priminė Šventojo Povilo katalikų bažnyčios, 
buvusios prie ežero, grotą, tik aukštyn besistiebiančias apžadinių 
žvakių — jos visos turėjo būti vienodo dydžio, nes visos buvo 
vienodai svarbios, kaip ir sielos, kurioms švietė — eiles mergai- 
tės pakeitė savo pačių sukonstruota deglų fantasmagorija. Stalo 
žvakių likučius jos sulydė į vieną parafino gabalą ir apsuko jo 
paties dagtimi. Dešimt deglų sumeistravo iš psichodeliškos ran- 
kų darbo žvakės, kurią Sesilija nusipirko gatvės mugėje. Uždegė 
šešias trumpas drūtas žvakes, kurias ponas Lisbonas laikė ant- 
rojo aukšto spintoje tam atvejui, jeigu dingtų elektra. Uždegė ir 
tris Merės lūpdažius, nes pasirodė, kad jie stebėtinai gerai dega. 
Žvakės degė visur — ant palangių, puodeliuose, pakabintuose 
ant drabužių pakabų, senuose gėlių vazonuose, iškarpytuose 
pieno pakeliuose. Vakarais matydavome Bonę prižiūrint žvakes. 
Pastebėjusi, kad žvakės pradeda skęsti ištirpusiame vaške, žirklė- 
mis ji iškasdavo nutekėjimo kanalus, tačiau dažniausiai tiesiog 


stebėdavo jas, lyg nuo jų likimo būtų priklausęs josios likimas, 


ir kartais atrodydavo, kad liepsnos tuoj užges, bet trokšdamos 
"deguonies vis kažkaip laikydavosi. 

Tos žvakės maldavo ne tik Dievo, bet ir mūsų pagalbos. 
Kiniškas žibintas siuntė savo neišverčiamą SOS. Lempa palubėje 
demonstravo mums, koks aptriušęs Lisbonų namas su visu Biliu 
Džeku, kuris atkeršijo savo merginos prievartautojams keliais 
pasalūniškais karatė kirčiais. Mergaičių signalai pasiekdavo tik 
mus. Vakarais užsimerkus vaizdai tebešmėkščiodavo mums prieš 
akis arba kaip jonvabalių spiečius sklandydavo virš mūsų lovų. 
Dėl to, kad niekaip negalėjome į tuos signalus atsakyti, jie atrodė 
tik dar svarbesni. Kiekvieną vakarą stebėdavome pasirodymą, vis 
tikėdamiesi išsiaiškinti kodą, o Džo Larsonas atsakydamas net 
pajunginėjo savo miegamojo lempą, bet paskui Lisbonų namas 
paskendo tamsoje, o mes pasijutome taip, lyg būtume kažkuo 
prasikaltę. 

Gegužės septintą dieną gavome pirmąjį laišką. Jis buvo 
įmestas į Čeiso Bjulo pašto dėžutę su visa kita korespondencija. 
Ant voko nebuvo nei pašto ženklo, nei atgalinio adreso, bet jį 
atplėšę iš karto pažinome violetinį rašiklį, kuriuo taip mėgdavo 


rašyti Laks. 


Kas nors, 
pasakykit Tripui, kad jis man neberūpi. 
Jis asilas. 

Spėkit kas 


Daugiau nieko nebuvo. Per kitas kelias savaites gavome 
daugiau laiškų, juose buvo reiškiamos įvaitios nuotaikos, o 
kiekvieną voką mums į namus atėjus nakčiai atnešdavo pačios 
mergaitės. Tai, kad jos slapčiomis išslinkdavo iš namų ir vaikš- 
tinėdavo mūsų gatvėje, mus labai sujaudino, todėl kelias naktis 
ilgai nėjome miegoti, tikėdamiesi jas pamatyti. Tačiau nubudę 
ryte suprasdavome, kad ir vėl užsnūdome savo postuose. O ku- 
rioje nors pašto dėžutėje laukdavo laiškas, kaip po pagalve dan- 
tukų fėjos palikta dvidešimt penkių centų moneta. Iš viso ga- 
vome aštuonis laiškus. Ne visus juos rašė Laks. Nė vienas jų ne- 
buvo pasirašytas. Visi trumpi. Viename klausiama: „Prisimenat 
mus?“ Kitame sakoma: „Baigta su netikusiais berniūkščiais.“ O 
dar kitame: „Stebėkite mūsų šviesas.“ Ilgiausiame jos rašė: „Ir 
šioje tamsoje nušvis šviesa. Ar mums padėsit?“ 

Dieną Lisbonų namas atrodydavo negyvenamas. Šiukšlės, 
kurias jie kartą per savaitę išnešdavo lauk (irgi vidurnaktį, nes 
niekas nematė jų tai darant, net ir dėdė Takeris), vis labiau 
priminė ilgai apsiausčiai pasmerktų žmonių išmestas atliekas. 
Jie valgydavo konservuotas pupeles, o ryžius pasigardindavo 
konservuota jautiena su pomidorų padažu. Vakarais, stebėdami 
šviesų signalus, sukdavome galvas, kaip galėtume susisiekti su 
mergaitėmis. Tomas Fahimas pasiūlė palei namą paleisti aitvarą 
su laišku, tačiau dėl tam tikrų sumetimų nubalsuota šio pasiūly- 
mo atsisakyti. Mažasis Džonis Bjulas pasiūlė tiesiog apsukti tuo 
laišku akmenį ir įmesti jį mergaitėms pro langą, bet pabijojome, 


kad dūžtantis stiklas gali patraukti ponios Lisbon dėmesį. Galų 

gale po savaitės suradome visiškai paprastą sprendimą: paskam- 
"binome joms telefonu. 

Saulės išblukintoje Larsonų telefonų knygoje, tarp Likerio 
ir Litlo, radome besipuikuojantį Ronaldo A. Lisbono numerį. 
Jis kėksojo pačiame dešiniojo puslapio viduryje, nepažymėtas 
jokiu kodu ar simboliu, net žvaigždute, reiškiančia skausmingas 
paieškas kokiame nors priede. Kurį laiką spoksojome į jį. Tada 
puolėme skambinti trimis smiliais iš karto. 

Ponas Lisbonas atsiliepė tik mums išklausius vienuolikos 
signalų. 

— Ką gero išgirsime šiandien? — paklausė jis pavargusiu 
balsu. 

Kalbėjo jis neaiškiai. Pridengėme telefono ragelį ir nieko 
nesakėme. 

— Aš laukiu. Šiandien esu pasirengęs išklausyti visas jūsų 
nesąmones. 

Linijoje pasigirdo kažkoks trakštelėjimas, lyg tuščiame kori- 
doriuje būtų atsidariusios durys. 

— Kodėl tiesiog nepaliekat mūsų ramybėje? — sumurmėjo 
ponas Lisbonas. 

Tada stojo tyla. Elektroninėje erdvėje susiliejo mechaniš- 
kai pakeistas mūsų kvėpavimas. Paskui ponas Lisbonas pradėjo 
spiegti nesavu balsu ir telefono ragelį perėmė ponia Lisbon. 

— Palikit mus ramybėj! — suriko ji ir trenkė telefoną. 

Mes toliau klausėmės. Dar kokias penkias sekundes ragelyje 


girdėjome jos įrūžio kupiną kvėpavimą, tačiau kitaip nei tikėjo- 


mės, ryšys nenutrūko. Kitame gale kažkas kažko laukė. Nedrąsiai 
šūktelėjome: „Alio.“ O po akimirkos silpnas, neaiškus balsas at- 
sakė: 

— Labas. 

Buvome ilgai negirdėję Lisbonų mergaičių kalbant, gal 
todėl to balso nepažinome, o gal dėl to, kad telefono ragelyje 
šnypštė, balsas atrodė neatitaisomai iškreiptas ir nusilpęs, kaip 
vaiko, įkritusio į šulinį. Nesupratome, kuri mergaitė atsiliepė, ir 
nežinojome, ką sakyti. Tačiau laikėmės iš paskutiniųjų — jos, jų, 
mūsų, o paskui kažkur gretimame telefono ryšio sistemos kam- 
pelyje prisijungė kita linija. Kaip iš po žemių išgirdome besikal- 
bančius vyrą ir moterį. Jų pokalbio užfiksavome tik nuotrupas: 
„Galvojau, gal salotų? — Salotų? Pribaigsi mane su tom savo 
salotom.“ Bet paskui, matyt, stsilaisvino kita grandinė, nes toji 
pora staiga nutilo, mes likome spengiančioje tyloje, o kažkieno 
šiurkštus, tačiau garsesnis balsas pasakė: 

— Šūdas. Pasimatysim vėliau. 

Ir pokalbis buvo baigtas. 

Kitą dieną tuo pačiu metu paskambinome vėl. Į mūsų 
skambutį atsiliepė po pirmojo signalo. Saugumo sumetimais 
šiek tiek patylėjome, paskui pradėjome vykdyti planą, kurį su- 
manėme dieną prieš tai. Laikydami telefono ragelį prie vieno 
garsiakalbių, paleidome dainą, kuri, kaip manėme, geriausiai 
išreiškė tai, ką jautėme Lisbonų mergaitėms. Dabar jau nebepri- 
simename dainos pavadinimo, o ir kruopšti to laikotarpio plokš- 


telių peržiūra nepadėjo mums išsiaiškinti. Tačiau prisimename 


dainos nuotaiką ir tai, kad buvo dainuojama apie sunkius laikus, 
ilgas naktis, prie neveikiančios telefono būdelės belaukiantį vyrą, 
kuris vis tiek tikisi, kad telefonas suskambės, apie lietų ir vai- 
vorykštes. Daugiausiai grojo gitaros, išskyrus vieną interliudiją, 
kur girdėjosi sodrus violončelės garsas. Leidome tą dainą per te- 
lefoną, paskui Čeisas Bjulas padiktavo mūsų telefono numerį ir 
telefono ragelį padėjome. 

Kitą dieną tuo pačiu metu suskambo mūsų telefonas. 
Atsiliepėme iš karto ir po šiokio tokio sąmyšio (kadangi telefo- 
nas buvo numestas) išgirdome, kaip adatėlė palietė plokštelę ir 
per krebždesį pasigirdo dainuojančio Gilberto O'Sulivano bal- 
sas. Gal prisimenate tą dainą — baladę, kurioje vardijamos kaž- 
kokio jaunuolio gyvenimo nelaimės: miršta jo tėvai, sužadėtinė 
palieka jį prie altoriaus, ir sulig kiekvienu posmu jo vienišumas 
vis auga. Tą dainą labai mėgo ponia Judžin — puikiai tai žino- 
jome, nes buvome girdėję ją dainuojant prie kunkuliuojančių 
puodų. Mums ji nelabai ką reiškė, nes pasakojo apie dalykus, 
kurių dar nebuvome patyrę, tačiau kadangi per telefono ragelį 
ją leido Lisbonų mergaitės, skardus jos skambesys mus paveikė. 
Elfiškas Gilberto O'Sulivano balsas buvo pakankamai aukštas, 
kad skambėtų kaip mergaitės. Dainos tekstas skambėjo tary- 
tum ištraukos iš dienoraščio, kurias mergaitės kuždėjo mums 
į ausį. Ir nors klausėmės ne pačių mergaičių, toji daina padėjo 
įsivaizduoti jas gyviau negu kada nors anksčiau. Jautėme, kaip 
kitame laido gale jos bando nupūsti nuo adatėlės dulkes, kaip 


virš besisukančios juodos plokštelės laiko telefono ragelį, kaip 


pritildo garsą, kad nebūtų nugirstos. Kai daina baigėsi, adatė- 


lė pradėjo čiuožti vidiniu plokštelės žiedu, vis spragtelėdama 


toje pačioje vietoje, lyg iš naujo būtų kartojęsis tas pats gyve- 


nimo momentas. Džo Larsonas jau buvo paruošęs mūsų at- 


sakymą, ir kai jį sugrojome, Lisbonų mergaitės sugrojo savąjį. 


Taip praleidome visą vakarą. Jau užmiršome daugelį iš tų dainų, 


tačiau dalis tų muzikinių mainų išliko užfiksuota pieštuku ant 


Dimui Karafiliui priklausiusios plokštelės „Arbata Tilermanui“* 


nugarėlės, kur jis pats viską ir iškeverzojo. Stai kaip viskas at- 


rodė: 


Lisbonų mergaitės 


Mes 


Lisbonų mergaitės 


Mes 


Lisbonų mergaitės. 


Mes 


„Ir vėl vienas“, 
Gilbertas O Sulivanas 
„Susiradai draugą“, 
Džeimsas Teiloras 
„Kur žaidžia vaikai?“, 
Ketas Stivensas 
„Mieloji Prudens“, 
„Beatles“ 

„Žvakė vėjyje“, 
Eltonas Džonas 
„Laukiniai žirgai“, 


„The Rolling Stones“ 


* „Arbata Tilermanui“ (angl. Tea for the Tillerman) — britų dainininko Keto Stivenso 


albumas. 


KR) 


Lisbonų mergaitės „Septyniolikos“, 


Dženis lan 


Mes „Laikas butelyje“, 
Džimas Kroučis 

Lisbonų mergaitės „Taip toli“, 
Kerol King 


Dėl tvarkos nesame tikri. Dimas Karafilis dainų pavadi- 
nimus užrašinėjo bet kaip. Tačiau tokia tvarka pateiktas sąrašas 
apytikriai atvaizduoja, kaip vyko mūsų muzikinis pokalbis. 
Kadangi Laks buvo sudeginusi visas savo sunkiojo roko plokš- 
teles, mergaitės daugiausia leido tradicinę amerikietišką muzi- 
ką. Atšiaurūs, graudūs balsai reikalavo teisingumo ir lygybės. 
Retkarčiais prasprūsdavo kokia nors kantri muzika — tokia, 
kokia ji buvo tomis dienomis, kai dainininkai būdavo blogos 
odos spalvos ir avėdavo nunešiotus aulinius batus. Kiekvienoje 
dainoje pulsavo užslėptas skausmas. Leidome nuo prakaito lip- 
nų ragelį nuo ausies prie ausies, klausydamiesi būgnų mušimo, 
kuris buvo toks taisyklingas, kad atrodė lyg laikytume prispaudę 
ausis mergaitėms prie krūtinių. Kartais mums pasigirsdavo, kad 
ir jos dainuoja kartu, todėl jautėmės taip, lyg kartu su jomis bū- 
tume atėję į koncertą. Mes daugiausiai leidome meilės dainas. 
Rinkdamiesi naują dainą atkakliai bandydavome pasukti pokalbį 
intymesne kryptimi, tačiau Lisbonų mergaitės ir toliau laikėsi 
neutralių temų. (Užsiminėme apie jų kvepalus. Jos atsakė, kad 


greičiausiai tai magnolijos.) Po kiek laiko mūsų dainos pasidarė 


liūdnesnės ir sentimentalesnės. Tada mergaitės ir sugrojo „Taip 
toli“. Iš karto pastebėjome pokytį (lyg jos būtų trumpai pa- 
laikiusios savo rankas mums ant rankų), paleidome „Tiltas per 
neramius vandenis“ ir pagarsinome muziką, nes toji daina geriau 
už bet kurią kitą išreiškė tai, ką jautėme mergaitėms ir kaip troš- 
kome joms padėti. Jai pasibaigus laukėme jų atsakymo. Po ilgos 
pauzės vėl išgirdome sukantis jų patefoną, ir nuskambėjo daina, 
kuri net ir dabar, išgirdus ją kur nors prekybos centre, priverčia 


sustoti ir atsigręžti į tą prarastą laiką: 


Ei, ar kada nors iš tikrųjų bandei 
Pasiekti kitą pusę? 
Gal aš ir laipioju vaivorykštėmis, 


Bet, brangioji, štai kaip viskas yra: 


Sapnai skirti tiems, kurie miega, 
O gyvenimas tam, kad jį išlaikytume, 
Ir jeigu dar nesupranti, apie ką ši daina, 


Tai žinok, kad noriu padaryti tai su tavimi.* 


Tada ragelyje stojo tyla. (Be jokio įspėjimo mergaitės ap- 
sivijo mus rankomis, su įkarščiu išpažino savo jausmus mums 


į ausį ir mus apleido). Kelias minutes stovėjome nejudėdami, 


* Praėjusio amžiaus 7-8 dešimtmečio amerikiečių grupės „Bread“ daina „Make It With 


You“ („Padaryti tai su tavimi“). Šią dainą vėliau perdainavo daugybė kitų garsių dainininkų. 


klausydamiesi telefono linijos dūzgimo. Paskui ji pradėjo įnirtin- 
gai pypsėti, o įrašytas balsas liepė mums padėti telefono ragelį ir 
padaryti tai tuojau pat. 

Nė nesapnavome, kad ir mergaitės būtų galėjusios mus 
mylėti. Tai supratę pasijutome apkvaitę, todėl prigulėme ant 
Larsonų kilimo, atsiduodančiu gyvūnų dezodorantu, iš po kurio 
smelkėsi ir pačių gyvūnų kvapas. Ilgai nė vienas nepratarėme 
žodžio. Tačiau atmintyje kilnodami informacijos bitus visą šį 
reikalą išvydome visiškai kitokioje šviesoje. Juk pernai mergaitės 
pakvietė mus į pobūvį. Žinojo ir mūsų vardus, ir adresus. Kai 
nešvariuose languose pratrindavo skylutes, turbūt tikėdavosi 
pamatyti būtent mus. Gulėjome visiškai užsimiršę, susikibę už 
rankų ir šypsodamiesi. Per muzikinį grotuvą Garfunkelis pradėjo 
traukti vis aukštesnes natas, o mes nebegalvojome apie Sesiliją. 
Galvojome tik apie Merę, Bonę, Laks ir Teresę, paliktas likimo 
valiai, neturėjusias galimybės su mumis pasikalbėti iki pat šio 
momento, kai pagaliau prabilo taip droviai ir mįslingai. Vėl ap- 
tarinėjome paskutinius mokykloje jų praleistus mėnesius, vis 
prisimindami ką nors nauja. Vieną dieną Laks užmiršo atsinešti 
savo matematikos vadovėlį, todėl Tomui Fahimui teko su ja daly- 
tis. Paraštėje ji parašė: „Noriu dingti iš čia.“ Kiek rimtas buvo tas 
jos noras? Prisimindami apie visa tai supratome, kad mergaitės 
visą laiką bandė su mumis kalbėtis, prašė mūsų pagalbos, bet 
mes buvome pernelyg apžavėti, kad jas išgirstume. Buvome taip 
įpratę beviltiškai jas sekioti, kad nepastebėdavo, jog ir jos į mus 


žvalgosi. Į ką dar jos galėjo kreiptis? Tik jau ne į savo tėvus. Ir ne 


į kaimynus. Jos buvo įkalintos savo pačių namuose, o išėjusios iš 
tų namų jautėsi lyg raupsuotosios. Todėl ir slėpėsi nuo pasaulio 
laukdamos, kol kas nors (mes) jas išgelbės. 

Tačiau daugiau mergaitėms prisiskambinti nepavyko. 
Telefonas beviltiškai skambėdavo be jokio atsako. Įsivaizdavome 
po pagalvėmis stūgaujantį jų telefoną ir bergždžiai bandančias jį 
pasiekti mergaites. Negalėdami joms prisiskambinti nusipirko- 
me geriausių „Bread“ dainų albumą ir nuolat leidome „Padaryti 
tai su tavimi“. Daug kalbėdavomės apie tai, kad reikėtų iškasti 
tunelį, pradedant nuo Larsonų rūsio ir toliau keliaujant po gatve. 
Žemes galėjome išnešti kelnių klešnėse ir išpilti išėję pasivaikš- 
čioti, visai kaip „Didžiajame pabėgime“*. Visa tai atrodė taip 
dramatiška, kad visiškai užmiršome apie jau egzistuojantį tunelį 
— nutekamuosius vamzdžius. Tačiau patikrinę juos pamatėme, 
kad jie pilni vandens, mat tais metais vėl buvo patvinęs ežeras. 
Mums buvo nesvarbu. Ponas Bjulas turėjo ilginamąsias kopėčias, 
kurias galėjome atremti į mergaičių langus. 

— Kaip kokie bėgantys įsimylėjėliai, — pasakė Judžis 
Kentas, ir po jo žodžių mūsų mintys nuklydo į kokio nors at- 
kampaus miestelio teismą, kuriame būtų galima susituokti, 
ar į traukinio, naktį lekiančio per žydrus javų laukus, kupė. 
Laukdami, kol mergaitės vėl mums duos kokį ženklą, prisigalvo- 


jome įvairiausių dalykų. 


* „Didydis pabėgimas“ (angl. 7he Great Escape) — pagal Polo Brikhilo (Pau! Brickbill) 
knygą, paremtą tikrais faktais, pastatytas filmas, pasakojantis apie karo belaisvių mėginimą pa- 
bėgti iš vokiečių karo belaisvių stovyklos Antrojo pasaulinio karo metu. 

Aišku, laikraščiai apie tai — plokštelių leidimą, blyksėjimą 
šviesomis, atvirukus su Mergele Marija — nieko nesužinojo. 
Apie bendravimą su Lisbonų mergaitėmis galvojome kaip apie 
švenčiausią paslaptį, net kai tokia ištikimybė prarado bet kokią 
prasmę. Panelė Perl, vėliau išleidusi knygą, kurios vienas skyrius 
buvo skirtas Lisbonų mergaitėms, rašė apie jų sielas, neišvengia- 
mai grimzdusias vis giliau. Ji rašė ir apie jų paskutinius apgailė- 
tinus mėginimus gyventi savo gyvenimą — kaip Bonė prižiūrė- 
davo altorėlį ir kaip Merė rengdavosi ryškiais megztiniais, tačiau 
po kiekvienu akmeniu, iš kurių mergaitės statėsi sau prieglobstį, 
panelė Perl įžiūrėjo purvą ir knibždančias kirmėles. Žvakės buvo 
lyg dvipusis du pasaulius jungiantis veidrodis: jos ne tik kvietė 
Sesiliją sugrįžti, bet ir Sesilijos seseris prisijungti prie jos. Gražūs 
Merės megztiniai tebuvo beviltiškas paaugliškas troškimas pui- 
kiai atrodyti, o dukslūs Teresės marškinėliai rodė tik tai, kad jai 
„trūko savigarbos“. 

Bet mes manėme kitaip. Vieną vakarą, praėjus trims die- 
noms nuo plokštelių klausymosi, pamatėme, kaip į savo mie- 
gamąjį Bonė atsinešė juodą lagaminą. Ji pasidėjo jį ant lovos ir 
pradėjo krauti drabužius ir knygas. Pasirodžiusi Merė įmetė į 
jį savo numylėtąjį veidrodį. Jos šiek tiek pasiginčijo, ir suirzusi 
Bonė išėmė iš lagamino kelis drabužius, kad daugiau vietos liktų 
Merės daiktams — kasečių leistuvui, plaukų džiovintuvui ir dar 
kažkokiam daiktui, kurio paskirtį išsiaiškinome tik vėliau (ten 
buvo ketinis durų ribotuvas). Nenutuokėme, ką mergaitės su- 


manė, bet iš karto pastebėjome, kad jos elgiasi visiškai kitaip. 


Jos aiškiai turėjo naują tikslą. Jų pasyvumas buvo išgaravęs. Polas 
Baldinas jas iš karto perkando. 

— Atrodo, ketina sprukti, — pasakė jis dėdamas į šalį žiū- 
ronus. 

Šią išvadą jis priėjo visiškai tuo neabejodamas, kaip žmogus, 
Sicilijoje ar Pietų Amerikoje matęs dingstant giminaičius, todėl 
iš karto juo patikėjome. 

— Penki doleriai prieš dešimt, kad dar savaitei nepasibaigus 
jų čia neliks nė kvapo. 

Jis buvo teisus, tik ne visai taip, kaip galvojo. Birželio ketu- 
rioliktąją Čeiso Bjulo pašto dėžutėje radome paskutinį laiškelį, 
kuris buvo parašytas kitoje laminuoto Mergelės Marijos paveik- 


slėlio pusėje: „Rytoj vidurnaktį. Laukit signalo.“ 


Buvo tas metų laikas, kai muselės nutūpia langus, todėl pro juos 
darosi sunku ką nors įžiūrėti. Kitą vakarą susirinkome tuščioje 
aikštelėje prie Džo Larsono namų. Saulė nusileido už horizonto, 
tačiau dangus tebebuvo nutviekstas oranžinės pašvaistės, kuri 
buvo tokia graži, kad sunkiai galėjai patikėti jos natūralumu. 
Lisbonų namas kitoje gatvės pusėje skendėjo visiškoje tamsoje, 
išskyrus vos matomą rausvą Sesilijos altorėlio švytėjimą. Kadangi 
nuo žemės blogai matėsi antras aukštas, pabandėme užsiropšti 
ant Larsonų stogo. Tačiau mus sustabdė ponas Larsonas. 


— Ką tik jį iš naujo išdegutavau, — paaiškino jis. 


Vėl atklydome į aikštelę, tada nužingsniavome gatve, retkar- 
" Čiais delnais paliesdami asfaltą, kuris tebebuvo įkaitęs nuo dienos 
saulės. Mus pasiekė priplėkęs Lisbonų namo kvapas ir čia pat 
išsisklaidė, lyg būtume jį tik įsivaizdavę. Džo Hilas Konlis pra- 
dėjo laipioti į medžius, kaip buvo pratęs, nors daugelis mūsų jau 
buvome tai išaugę. Stebėjome, kaip jis užsliuogė į jauną klevą. 
Užlipo nelabai aukštai, nes liaunos šakos nebūtų atlaikiusios jo 
svorio. Tačiau Čeisas Bjulas vis tiek jo paklausė: 

— Ką nors matai? 

Džo Hilas Konlis prisimerkė ir ties akių kampučiais pirštais 
net patempė odą, nes jam atrodė, kad taip matys geriau, bet galų 
gale papurtė galvą. Tačiau kaip tik tada mums šovė puiki mintis 
ir mes patraukėme prie senojo namelio medyje. Apžiūrėję jį pro 
lapus įvertinome namelio būklę. Dalį stogo buvo nuplėšusi prieš 
kelerius metus praūžusi audra, be to, nebebuvo apvalios durų 
rankenos, kuri vainikavo namelio statybą, tačiau visa konstruk- 
cija atrodė visai padoriai. 

Į namelį užsikorėme, kaip buvome įpratę — statai koją į 
drevę, tada užlipi ant specialiai tam prikaltos lentos, tada ant 
dviejų užlenktų vinių, nusitveri nušiurusios virvės ir ja užsliuogi 
pro nuleidžiamąsias duris. Buvome tiek išaugę, kad vos pro jas 
prasispraudėme, o kai susigrūdome viduje, fanerinės grindys 
įlinko nuo mūsų svorio. Pailgas langas, kurį prieš daugelį metų 
išpjovėme rankiniu pjūklu, tebežvelgė į Lisbonų namo fasadą. 
Šalia jo kabėjo kelios dėmėtos Lisbonų mergaičių nuotraukos, 


prismeigtos surūdijusiais smeigtukais. Neprisiminėme, kad bū- 


tume jas pakabinę, bet jos buvo čia, apsiblaususios nuo laiko ir 
oro poveikio, todėl tegalėjome įžiūrėti fosforėscuojančius mer- 
gaičių siluetus, kurių kiekvienas atrodė kaip vis kita švytinti ne- 
žinomo raidyno raidė. Lauke apačioje keli žmonės, išėję laistyti 
vejų ar gėlių lysvių, mėtė sidabrines vandens sroves. Per daugybę 
radijo imtuvų tarškėjo mūsų vietinis beisbolo komentatorius, 
pasakojantis lėtai besirutuliojančią dramą, kurios negalėjome 
stebėti, pasigirsdavo sirgalių namuose šūksniai, jie susiliedavo 
virš medžių ir išsisklaidydavo. Dar labiau sutemo. Žmonės su- 
lindo į namus. Pabandėme uždegti senos žibalinės lempos dagtį, 
kuri užsiliepsnojo degindama nematomus žibalo likučius, bet 
po minutės pro langą pasipylė muselės, todėl lempą teko už- 
gesinti. Girdėjome, kaip vabzdžiai lyg pūkuotų kamuoliukų 
kruša atakavo gatvės žibintus ir sproginėjo po pravažiuojančių 
automobilių ratais. Kelios muselės sprogo mums nugaromis pri- 
spaudus jas prie namelio sienos. Jos nejudėdamos tūnodavo ant 
sienos, o paimtos plazdėdavo it pašėlusios; paskui nuskrisdavo, 
ieškodamos kokio kito inertiško objekto, kurio galėtų įsitver- 
ti. Gatvė ir priekiniai automobilių žibintai patamsėjo nuo jų 
negyvų ar mirštančių kūnelių, o namų langai pavirto į teatro 
užkulisius, iš už kurių sklido blausi šviesa. Įsitaisę namelyje 
virve užsitraukėme į viršų šešių sušilusio alaus butelių pakuotę, 
gėrėme ir laukėme. 

Tėvams buvome pasakę, kad nakvosime pas kurį nors 
draugą, todėl taip sėdėti ir gerti galėjome visą naktį neterori- 


zuojami suaugusiųjų. Bet nei po saulėlydžio, nei vėliau Lisbonų 


namo languose nepastebėjome šviesos, išskyrus žvakes. Atrodė, 
"kad net ir jos dega blausiau, todėl įtarėme, kad nepaisant rū- 
pestingos altorėlio priežiūros tiesiog pradėjo trūkti vaško. Pro 
Sesilijos langą sklido nejaukus nešvaraus akvariumo švytėjimas. 
Kraipydami pro namelio langą iškištą Karlo Tagelio teleskopą 
sugebėjome įžiūrėti raupuotą mėnulį, tyliai plaukiantį kosmo- 
su, tada žydrąją Venerą, bet kai nukreipėme teleskopą į Laks 
langą, vaizdas buvo taip arti, kad nieko negalėjome matyti. Tai, 
kas iš pradžių priminė jos kaulėtą nugarą, susirangiusią lovoje, 
pasirodė besanti dekoratyvinė sienos juostelė. Plaušėtas persiko 
kauliukas, likęs ant stalelio prie jos lovos dar nuo šviežių vaisių 
laikų, sukėlė begalę šiurpių spėlionių. Kiekvieną kartą, kai pa- 
vykdavo įžiūrėti ją ar kažką kitą judant, detalės būdavo perne- 
lyg fragmentiškos, kad iš jų susidarytume bendrą vaizdą, todėl 
galiausiai įtraukėme teleskopą ir nusprendėme pasikliauti savo 
pačių akimis. 

Vidurnaktį pasitikome tylėdami. Patekėjo mėnulis. Iš kaž- 
kur materializavosi žemuogių vyno butelis, kurį leidome ratu, 
o paskui pastatėme ant medžio šakos. Tomas Bogusas nusirito 
link namelio durų ir dingo iš mūsų akiračio. Po kokios minutės 
išgirdome jį žiaukčiojantį krūmuose šalia tuščios automobilių 
aikštelės. Sulaukėme pasirodant dėdės Takerio, jis laikė linoleu- 
mo gabalą, skirtą kokiam tryliktam sluoksniui, kurį klojo, kad 
kaip nors prastumtų gyvenimą. Išsitraukęs iš garažo šaldytuvo 
alaus jis nuėjo į priekinį kiemą ir kurį laiką stebėjo savo nakti- 


nę teritoriją. Pasislėpęs už medžio laukė, kol su rožiniu rankoje 


pasirodys Bonė. Iš savo stebėjimo vietos jis nematė miegamojo 
lange užsidegusio žibintuvėlio, todėl grįžo vidun. Tada išgirdome 
tą langą atsidarant ir sutelkėme į jį visą dėmesį. Kažkas tamsoje 
pamosikavo žibintuvėliu. Paskui tris kartus iš eilės įsijungė ir iš- 
sijungė šviesa. 

Dvelktelėjo vėjelis. Aklinoje tamsoje pradėjo pleventi mūsų 
medžio lapai, oras persisunkė naktinio Lisbonų namo kvapo. 
Niekas iš mūsų neprisimena ką nors galvojęs ar ką nors sprendęs, 
nes tuo momentu mūsų smegenys nustojo veikti, o mus užliejo 
tokia ramybė, kurios niekada neteko patirti. Tūnojome aukštai 
virš gatvės, tame pačiame aukštyje kaip ir Lisbonų mergaitės jų 
aptriušusiuose miegamuosiuose, ir jos mūsų šaukėsi. Išgirdome 
girgždant medį. Tada vos akimirką išvydome jas — Laks, Bonę, 
Merę ir Teresę, įrėmintas lange. Jos žvelgė mūsų pusėn, žvelgė į 
mus pro tuštumą. Merė pasiuntė oro bučinį, o gal tik nusišluostė 
burną. Žibintuvėlis užgeso. Langas užsidarė. Jos dingo. 

Mes net nesustojome visa tai aptarti. Vienas paskui kitą 
kaip kokie desantininkai išsiritome iš medžio. Šuolis buvo leng- 
vas, ir tik palietę žemę supratome, kaip iš tikrųjų arti ji buvo. 
Pašokę nuo žolės beveik galėjome paliesti namelio grindis. Mūsų 
dabartinis ūgis mus pribloškė, ir vėliau daugelis prisipažino, kad 
tai prisidėjo prie jų apsisprendimo, nes tąkart pirmą kartą pasi- 
jutome esą vyrai. 

Prie namo artinomės iš skirtingų pusių, slapstydamiesi iš- 
likusių medžių šešėliuose. Kai priartėjome — vieni šliauždami 


kaip kareiviai, kiti stačiomis, — kvapas sustiprėjo. Oras atrodė 


sutirštėjęs. Netrukus pasiekėme nematomą ribą: jau ne vieną 
mėnesį niekas prie Lisbonų namo nebuvo priėjęs taip arti. Šiek 
tiek palūkuriavome; tada Polas Baldinas iškėlė ranką duodamas 
ženklą, ir mes priėjome dar arčiau. Slinkome liesdamiesi prie 
plytinių sienų, gūždamiesi po langais, o mums plaukuose vėlėsi 
voratinkliai. Galiniame kieme įklampojome į purvyną. Kevinas 
Hedas užkliuvo už lesyklėlės, kuri ten tebegulėjo. Ji skilo pusiau, 
o likęs lesalas pasipylė ant žemės. Mes sustingome, bet šviesos 
name neužsidegė. Po kokios minutės prisliūkinome dar arčiau. 
Pro ausis kaip bombonešiai nardė uodai, bet mes nekreipėme į 
juos dėmesio. Spoksojome į tamsą, tikėdamiesi pamatyti iš pa- 
klodžių nupintas kopėčias ir jomis besileidžiančias, naktiniais 
marškiniais vilkinčias mergaites, tačiau nieko panašaus nepa- 
matėme. Virš mūsų stūksojo namas, o jo languose atsispindėjo 
tamsi lapų masė. Čeisas Bjulas pašnibždomis priminė, kad ką 
tik gavo vairuotojo pažymėjimą, ir iškėlė savo motinos „Cougar“ 
automobilio raktelius 

— Galim važiuoti mano automobiliu, — pasakė jis. 

Tomas Fahimas peraugusių gėlių lysvėje ieškojo nedidelių 
akmenukų, kad turėtų ką paleisti į mergaičių langus. Bet kurią 
sekundę pralauždamas muselių blokadą galėjo atsidaryti antro 
aukšto langas ir pro jį į mus būtų pažvelgęs veidas, į kurį galbūt 
tektų žiūrėti visą likusį gyvenimą. 

Pasiekę galinį langą sukaupėme pakankamai drąsos, kad 
pažvelgtume vidun. Pro nuvytusių kambarinių gėlių brūzgyną 


įžiūrėjome sunkiai atpažįstamus objektus, kurie mūsų akims 


prisitaikant prie šviesos tai priartėdavo, tai vėl nutoldavo. Pono 
Lisbono krėslas buvo pastumtas į priekį, o jo pakoja pakelta 
kaip ekskavatoriaus kaušas. Ruda dirbtinės odos sofa buvo 
pristumta prie sienos. Krėslą ir sofą atitraukus vieną nuo kito, 
grindys atrodė lyg scena, o vienintelis kambario šviesos šalti- 
nis — nedidelė lempa su gaubtu — apšvietė Laks. Ji drybsojo 
sėdmaišyje pakėlusi ir išskėtusi kelius. Viršutinė kūno dalis 
skendėjo sėdmaišyje, kuris užsivėrė virš jos kaip tramdomieji 
marškiniai. Mūvėjo mėlynus džinsus, avėjo zomšines klumpes. 
Ilgi plaukai krito ant pečių. Burnoje buvo įsikandusi cigaretę, 
nuo kurios tuoj turėjo nukristi ilgas pelenų stulpelis. 

Nežinojome, ką daryti toliau. Neturėjome jokių nurody- 
mų. Prispaudėme veidus prie langų, o delnais naudojomės kaip 
žiūronais. Stiklais sklido garso vibracijos, todėl prie jų prigludę 
galėjome jausti kažkur virš mūsų vaikštinėjančias kitas mergaites. 
Kažkas paslydo, sustojo ir vėl paslydo. Kažkas bumbtelėjo. Kai 
atsitraukėme nuo stiklo, viskas nutilo. Tada vėl prigludome prie 
gaudžiančio stiklo. 

Laks apgraibomis ieškojo peleninės. Tačiau nieko neužčiuo- 
pusi nukratė pelenus sau ant džinsų ir ištrynė juos ranka. Kai tai 
darydama ji pasikėlė sėdmaišyje, pamatėme, kad vilki per kaklą 
surišamą palaidinukę. Dvi plonytės petnešėlės nuo blyškių pečių 
ir skulptūriškų raktikaulių leidosi žemyn, kol galiausiai virto 
dviem geltonais kapšeliais. Dešinėje palaidinukė buvo šiek tiek 
atsismaukusi, todėl kai Laks išsitiesdavo, pasirodydavo minkštas 


baltas iškilumas. 


— Liepa, prieš dvejus metus, — pasakė Dži Hilas Konlis, 
"prisimindamas paskutinį kartą, kai buvome matę tą palaidinukę. 
Labai karštomis dienomis Laks kokioms penkioms minutėms iš- 
eidavo į lauką ja vilkėdama, bet paskui motina nuvarydavo per- 
sirengti. Dabar palaidinukė pasakojo apie visą prabėgusį laiką, 
apie viską, kas nutiko. Svarbiausia, ji sakė, kad mergaitės išvyksta 
ir kad nuo dabar vilkės ką panorėjusios. 

— Gal reikėtų pabelsti? — sukuždėjo Kevinas Hedas, bet 
nė vienas iš mūsų taip ir nepabeldė. 

Laks vėl įsitaisė sėdmaišyje. Cigaretę sutrynė į grindis. 
Ant sienos už jos išryškėjo šešėlis. Ji greitai pasisuko ir nusi- 
šypsojo, kai jai ant kelių užsiropštė beglobė katė, kurios mes 
nebuvome matę akyse. Laks laikė apkabinusi suglebusį katės 
kūną, kol ši neapsikentusi išsilaisvino. (Dar vienas dalykas, ku- 
rio negalime praleisti: iki pat pabaigos Laks mylėjo tą beglobę 
katę. Paskui katė kažkur pradingo.) Laks užsidegė kitą cigaretę. 
Uždegusi degtuką ji žvilgtelėjo į langą. Jai kilstelėjus smakrą 
pamanėme, kad ji mus pastebėjo, bet kai persibraukė ranka per 
plaukus, supratome, kad tiesiog žiūrėjo į savo atspindį. Viduje 
degė šviesa, todėl buvome nematomi. Stovėjome visiškai šalia 
lango, tačiau neregimi, lyg būtume žvelgę į Laks iš paralelinio 
pasaulio. Pro langą mūsų veidus apšvietė silpna pašvaistė, o 
mūsų kūnai skendėjo tamsoje. Ežere, berūkėje naktyje, pasi- 
girdo krovininio laivo signalas. Žemesniu signalu jam atsakė 
kitas laivas. Tą palaidinukę būtų buvę galima atrišti vienu 


greitu truktelėjimu. 


Pirmasis žengė Tomas Fahimas, taip paneigdamas savo, kaip 
drovuolio, reputaciją. Užlipęs į galinį prienamį jis tyliai atidarė 
duris ir pagaliau įleido mus į Lisbonų namą. 

— Mes čia, — tepasakė jis. 

Laks pakėlė akis, bet iš sėdmaišio nesikėlė. Jos mieguistose 
akyse nepastebėjome jokio nustebimo dėl to, kad mes atėjome, 
bet ten, kur prasidėjo jos baltas kaklas, ėmė plisti raudonis. 

— Pagaliau susiruošėt, — pasakė ji. — Seniai jūsų lau- 
kiam. 

Ji vėl įtraukė dūmą. 

— Turim automobilį, — toliau kalbėjo Tomas Fahimas. — 
Bakas pilnas. Nuvešim jus, kur panorėsit. 

— Ten tik kugaras, — pasakė Čeisas Bjulas, — bet bagažinė 
gana didelė. 

— Ar galėsiu sėdėti priekyje? — paklausė Laks ir perkreipė 
burną, kad mandagiai išpūstų atokiau nuo mūsų dūmus. 

— Aišku. 

— Tai kuris iš jūsų, eržiliukai, sėdėsit priekyje su manim? 

Ji atmetė galvą ir į lubas išpūtė kelis dūmų žiedus. 
Žiūrėjome, kaip jie kyla, bet šįkart Džo Hilas Konlis nebandė 
badyti jų pirštu. Pirmą kartą turėjome galimybę apsižvalgyti po 
namą. Dabar, kai buvome viduje, kvapas buvo kaip niekada 
stiprus. Dvokė drėgnu gipsu, nuo mergaičių plaukų užsikim- 
šusiais vamzdžiais, supelėjusiomis spintelėmis, varvančiu van- 


deniu. Po varvančiomis lubomis tebestovėjo dažų skardinės su 

mėlyno atspalvio beveik nebetekusiu vandeniu. Svetainė atrodė 
lyg nusiaubta. Televizorius pakrypęs, jo kineskopas išimtas, o 
priešais jį kėksojo atidaryta pono Lisbono įrankių dėžė. Kėdėms 
trūko tai kojų, tai porankių, lyg Lisbonai juos būtų naudoję 
pakuroms. 

— Kur tavo tėvai? 

— Miega. 

— O seserys? 

— Tuoj ateis. 

Viršuje kažkas dunkstelėjo. Mes pasitraukėme arčiau gali- 
nių durų. 

— Nagi, — paragino Čeisas Bjulas. — Verčiau nešdinki- 
mės iš čia. Jau vėlu. 

Ber Laks vėl išpūtė dūmus ir papurtė galvą. Ji kilstelėjo pa- 
laidinukės petnešėlę, kuri ant odos paliko raudoną žymę. Viskas 
vėl nutilo. 

— Palaukit, — pasakė ji. — Dar penkias minutes. Dar ne- 
baigėm krautis daiktų. Turim palaukti, kol tėvai tikrai įmigs. Tai 
gali užtrukti amžinybę. Ypač mano mama. Ją kamuoja nemiga. 
Turbūt dar ir dabar nemiega. 

Tada ji atsistojo. Stebėjome, kaip ji stojasi nuo sėdmai- 
šio — palinkusi į priekį, kad iki valios tuo pasimėgautume. 
Palaidinukė, besilaikanti tik ant tų apgailėtinų petnešėlių, visiš- 
kai atsiskyrė nuo kūno, ir mes išvydome tamsą tarp medžiagos ir 


odos, o tada, vos akimirksnį, jos baltutėles krūtis. 


— Mano kojos ištinusios, — pasiskundė ji. — Kažkokia 
nesąmonė. Todėl ir aviu klumpėmis. Jums jos patinka? — ji pa- 
maskatavo vieną ant kojos pirštų. 

— Aha. 

Kai Laks išsitiesė visu ūgiu, pamatėme, kad ji visai nėra 
aukšta. Nuolat turėjome sau priminti, kad tai iš tiesų vyksta, kad 
čia tikrai Laks Lisbon, o mes esame vienoje patalpoje su ja. Ji 
nužvelgė save, pasitaisė palaidinukę ir nykščiu sukišo atgal atsi- 
dengusį iškilumą dešinėje. Tada vėl pakėlė akis, lyg vienu metu 
būtų norėjusi pažvelgti į akis mums visiems, ir žengė į priekį. 
Vilkdama klumpes Laks keliavo link šešėlių, o jai artinantis gir- 
dėjome, kaip ji palieka pėdsakus dulkėtose grindyse. Iš tamsos 
pasakė: 

— Visi į kugarą netilpsime. 

Jai žengus dar vieną žingsnį, vėl pasirodė jos veidas. 
Akimirką jis atrodė negyvas — pernelyg baltas, skruostikauliai 
pernelyg tobuli, išlenkti antakiai atrodė kaip nupiešti, o putlios 
lūpos vaškinės. Bet jai priėjus arčiau akyse pamatėme tas kibirkš- 
tėles, kurių visada ir ieškojome. | 

— Geriau jau važiuoti mano mamos automobiliu, ką ma- 
not? Jis didesnis. Kuris iš jūsų moka vairuoti? 

Čeisas Bjulas pakėlė ranką. 

— Mokėtum vairuot universalą? 

— Aišku, — atsakė jis. — Ne mechaninis? — dar pasi- 
tikslino. 

— Ne. 


— Tai aišku. Be problemų. 

— Ar leisi ir man pavairuoti? 

— Žinoma. Bet reikėtų iš čia nešdintis. Ką tik kažką girdė- 
jau. Gal ten tavo mama. 

Ji priėjo prie Čeiso Bjulo. Srovėjo taip arti, kad jos kvė- 
pavimas šiureno jam plaukus. Tada mūsų visų akivaizdoje Laks 
atsegė jo kelnių diržą. Jai net nereikėjo žiūrėti žemyn. Jos pirštai 
patys žinojo, ką daryti, ir tik kartą kažkur užkliuvo. Ji tada tik 
papurtė galvą, kaip muzikantas, suklydęs višai nesudėtingoje 
vietoje. Visą tą laiką Laks dėbsojo jam į akis, pasistiebusi ant 
pirštų galiukų, ir spengiančioje namo tyloje išgirdome atsegant 
kelnių užtrauktuką. Tas garsas mums visiems nutvilkė strėnas. 
Niekas iš mūsų nė nekrustelėjo. Net ir Čeisas Bjulas. Kambario 
prieblandoje švytėjo degančios ir švelnios Laks akys. Jos kaklo 
kraujagyslė, ta, ant kurios kaip tik dėl tos priežasties patariama 
tepti kvepalus, švelniai pulsavo. Ir nors visa tai ji išdarinėjo su 
Čeisu Bjulu, jautėmės taip, lyg ji būtų atseginėjusi kelnes mums 
visiems, ieškojusi mūsų ir ėmusi taip, kaip tai padaryti su mu- 
mis mokėjo tik ji. Tačiau paskutinę akimirką apačioje pasigirdo 
prislopintas dunkstelėjimas. Viršuje pro miegus sukosėjo ponas 
"Lisbonas. Laks sustingo. Kurį laiką ji žiūrėjo į šoną, lyg būtų 
kažką svarsčiusi, o paskui pasakė: 

— Nieko nebus. 

Laks paleido Čeiso Bjulo diržą ir patraukė galinių durų 
link. 


— Man reikia gryno oro. Jūs, vaikinai, mane ne juokais 


sužadinot, — pasakė ji ir vyptelėjo — palaidai, netašytai, neap- 
simestinai ir negražiai. — Palauksiu jūsų automobilyje. O jūs 
palaukit mano seserų. Turim krūvą daiktų. 

Vazelėje prie durų ji susižvejojo automobilio raktelius, jau 
ketino išeiti, bet ir vėl sustojo. 

— O kur važiuosim? 

— Į Floridą, — atsakė Čeisas Bjulas. 

— Geras, — pasakė Laks. — Florida. 

Po minutės išgirdome, kaip garaže užsidarė automobilio 
durys. Keli iš mūsų prisiminė išgirdę negarsią populiarios dainos 
melodiją, sklandančią naktyje, todėl supratome, kad Laks įsijun- 
gė radiją. Laukėme toliau. Nebuvome tikri, kur buvo kitos mer- 
gaitės. Viršuje girdėjome kraunamus daiktus, varstomas spintų 
duris, nuo lagamino svorio girgždančias lovos spyruokles. Ir 
viršuje, ir apačioje girdėjome žingsnius. Kažkas kažką vilko rūsio 
grindimis. Ir nors iš tikrųjų nesupratome, kas ten buvo per garsai, 
jie mums atrodė tikslingi, lyg kiekvienas judesys būtų buvęs gerai 
apgalvoto pabėgimo plano dalis. Suvokėme, kad šioje strategijoje 
tebuvome marionetės, reikalingi tik kuriam laikui, tačiau mūsų 
pakilios nuotaikos tai nė kiek negadino. Mėgavomės tuo, kad 
netrukus sėdėsime automobilyje kartu su Lisbonų mergaitėmis 
ir iš mūsų žaliojo rajono nuošaliais keliukais vešime jas į visišką 
nežinią, į laisvę, kurios dar ir patys nebuvome spėję pažinti. 
Traukėme burtus, kas vyks su mergaitėmis, o kas liks. Ir visą 
laiką jautėme tylų džiaugsmą, kad netrukus Lisbonų mergaitės 


keliaus su mumis. Būtume galėję nesunkiai prie viso to pripras- 

ti — užtraukiamos elastingo atlasinio lagamino kišenėlės garsas, 
barškantys papuošalai, susikūprinusios, kojas velkančios mergai- 
tės, tempiančios lagaminus nežinomais koridoriais. Mums prieš 
akis driekėsi nepažįstami keliai. Regėjome save, skriejančius pro 
meldais apaugusias gėlavandenes įlankėles, senas prieplaukas. 
Kokioje nors degalinėje paprašytume rakto nuo moterų tualeto, 
nes mergaitėms būtų pernelyg drovu tai padaryti. Klausytume 
radijo, o langus laikytume atidarytus. 

Mums taip svajojant name stojo visiška tyla. Pamanėme, 
kad mergaitės turbūt pagaliau susikrovė daiktus. Piteris Sisenas 
išsitraukė nedidelį žibintuvėlį ir juo pasišviesdamas iš tarpdurio 
apsižvalgė po svetainę. Tada grįžęs pasakė: 

— Viena iš jų vis dar apačioje. Laiptinėje dega šviesa. 

Stovėjome, mosikavome žibintuvėliu, laukėme mergaičių, 
bet jos nepasirodė. Tomas Fahimas pabandė užlipti ant pirmo- 
jo laiptelio, bet jis taip garsiai sugirgždėjo, kad Tomas tuoj pat 
grįžo atgal. Name tvyrojo spengianti tyla. Pro šalį pravažiavo 
automobilis, trumpam apšviesdamas valgomąjį ir paveikslą su 
piligrimais. Valgomojo stalas buvo užverstas žieminiais paltais, 
susuktais į polietileninę plėvelę. Riogsojo ir kažkokie griozdiški 
ryšuliai. Namas priminė palėpę, kur kurdamas revoliucingus 
santykius kaupiasi visoks šlamštas: duonos skrudintuvas kėkso 
paukščių narvelyje, iš pinto krepšio kyšo plokščiapadžiai bate- 
liai. Vinguriavome per tą chaosą, kartais išeidami į žaidimams 
paliktas vietas — trik trako lenta, kiniškos šaškės, — paskui vėl 


įžengdavome į plaktuvų ir guminių batų tankumyną. Pasiekėme 


virtuvę. Buvo pernelyg tamsu ką nors įžiūrėti. Išgirdome tik 
silpną šnypštimą, lyg kažkas būtų dūsavęs. Iš rūsio sklido šviesos 
trapecija. Priėjome prie laiptų ir įsiklausėme. Tada pradėjome 
leistis į žaidimų kambarį. 

Pirmasis ėjo Čeisas Bjulas, o mes, leisdamiesi žemyn ir 
laikydamiesi vienas kitam už diržakilpių, tarytum grįžome į tą 
dieną prieš metus, kai tais pačiais laiptais lipome į vienintelį po- 
būvį, kurį Lisbonų mergaitėms buvo leista surengti per visą jų 
gyvenimą. Kai pasiekėme laiptų apačią, jautėmės taip, lyg bū- 
tume grįžę į praeitį. Nors grindis sšmė maždaug colis potvynio 
vandens, pati patalpa tebebuvo tokia, kokią ją tada palikome — 
po Sesilijos pobūvio čia viskas taip ir liko netvarkyta. Žaidimų 
stalelis užtiestas popierine staltiese, kuri dabar buvo nusėta pelių 
išmatomis. Krištoliniame dubenyje pridžiūvę rusvi, išmarginti 
musėmis punšo likučiai. Šerbetas buvo seniausiai ištirpęs, tačiau 
tąsiose nuosėdose tebestyrojo samtis, o priekyje pūpsojo tvarkin- 
gai sukrauti puodeliai, apnešti dulkėmis ir voratinkliais. Nuo 
lubų ant plonų juostelių karojo gausybė subliūškusių balionų. 
Tebesidriekė domino kauliukų eilutė. 

Visiškai nenutuokėme, kur buvo mergaitės. Vandens pa- 
viršiumi sklido ratilai, lyg kažkas ką tik būtų praplaukęs ar nėręs 
gilyn. Suburbuliavęs vamzdis retkarčiais įtraukdavo vandens. 
Vanduo skalavo sienas, o jame atsispindėjo mūsų rausvi veidai 
ir viršuje besirangančios raudonos bei mėlynos dekoratyvinės 
juostelės. Kambario pokyčiai — sienas nutūpę vandens vabz- 


džiai, plūduriuojanti negyva pelė — tik išryškino tai, kas nepa- 


sikeitė. Prisimerkę ir užsiėmę nosis galėjome įsivaizduoti, kad 
"pobūvis tebesitęsia. Bazas Romanas nubrido iki žaidimų stalelio 
ir mums bežiūrint pradėjo šokti stepą, kurio jį mokė motina 
jų nepadoriai prabangioje svetainėje. Jis šoko apsikabinęs orą, 
bet mums atrodė, kad jo glėbyje matome ją, tiksliau jas, visas 
penkias. 

— Tos mergaitės varo mane iš proto. Jei galėčiau bent karte- 
lį apkabinti nors vieną iš jų, — kalbėjo jis, o jo batuose šliurpsėjo 
dumblas. 

Jam trepsint sukilo kanalizacijos kvapas, o paskui viską nu- 
stelbė kvapas, kurio taip ir nesugebėjome užmiršti. Nes kaip tik 
tada virš Bazo Romano galvos pastebėjome vienintelį kambaryje 
dalyką, kuris pasikeitė nuo tada, kai iš čia išėjome prieš metus. 
Tarp subliūškusių balionų kabojo du rusvai balti Bonės pusba- 
čiai. Virvę ji buvo pririšusi prie tos pačios sijos, prie kurios buvo 
pririštos ir dekoracijos. 

Niekas iš mūsų net nekrustelėjo. Nieko nepastebintis Bazas 
Romanas tebešoko toliau. Virš jo, apsivilkusi rausva suknele, 
Bonė atrodė tyra ir šventiška, visai kaip pinjata*. Susivokėme tik 
praėjus kuriam laikui. Dėbsojome į Bonę, į jos ištįsusias kojas 
baltomis kojinėmis iki kelių, ir mus apėmė gėda, kurios taip ir 
nebesugebėjome atsikratyti. Gydytojai, su kuriais vėliau konsul- 


tavomės, mūsų reakciją aiškino šoku. Tačiau mums tas pojūtis 


* Pinjata — šventinis papuošimas, gaminamas iš popieriaus masės ar kartono, kuriame 
būna pridėta saldainių, vaisių ir kitokių skanėstų ir kurį, kabantį ant virvės, lazda reikia numūšti 
užrištomis akimis. 

labiau priminė kaltę dėl to, kad viską pastebėjome pernelyg vėlai, 
lyg Bonė būtų murmėjusi ne tik savo mirties, bet ir savo bei visų 
kitų mergaičių gyvenimo paslaptį, kurios nesuspėjome išgirsti. Ji 
atrodė labai rami. Ir nepaprastai sunki. Jos batų padai, nuo kurių 
varvėjo vanduo, buvo išmarginti žvilgančiu žėručiu. 

Mes taip ir nespėjome jos pažinti. Mergaitės mus čia pasi- 
kvietė tam, kad tai suprastume. 

Nebeprisimename, kiek laiko stovėjome, bendraudami su 
jos išėjusia siela. Matyt, pakankamai ilgai, kad mūsų visų kvė- 
pavimas sukeltų oro srovę, nuo kurios Bonė pradėjo suktis ant 
virvės. Ji sukosi lėtai, ir vienu momentu iš balionų tankumyno 
išniro jos veidas, parodęs mums, kaip iš tikrųjų atrodo jos pa- 
sirinkta mirtis — pajuodavusios akiduobės, apatinėse galūnėse 
besikaupiantis kraujas, sustingę sąnariai. 

Mes iš karto viską supracome, nors iki galo neišsiaiškino- 
me tikrosios įvykių sekos. Iki šiol dėl to ginčijamės. Labiausiai | 
tikėtina, kad Bonė mirė mums sėdint svetainėje ir svajojant apie 
greitkelius. Netrukus po to, kai išgirdo Bonę nuspiriant iš po 
kojų lagaminą, galvą į orkaitę įkišo Merė. Jos buvo pasirengu- 
sios viena kitai padėti, jei tik to būtų prireikę. Gali būti, kad kai 
eidami laiptų link praėjome pro šalį, Merė tebekvėpavo, tačiau 
tamsoje jos nepastebėjome, nors ji, kaip išsiaiškinome vėliau, 
tebuvo už poros žingsnių. Teresė, prisirijusi migdomųjų, kuriuos 
nuplovė džinu, turėjo būti mirusi dar tada, kai įžengėme į namą. 
Laks buvo paskutinė, praėjo maždaug dvidešimt ar trisdešimt 


minučių po to, kai išėjome. Išbėgome lauk smaugiami begarsio 


šauksmo, visiškai užmiršę žvilgtelėti į garažą, kuriame tebegrojo 
"muzika. Jie ją rado sėdinčią priekinėje sėdynėje, papilkėjusiu vei- 
du, visiškai ramią, laikančią automobilinį žiebtuvėlį, kurio vijos 
buvo išdegusios jos delne. Ji paspruko automobiliu, kaip kad ir 
tikėjomės. Tačiau kaip paaiškėjo, mumis ji nusikratė vien dėl to, 
kad išloštų daugiau laiko ir kad ji ir jos seserys galėtų ramiai nu- 


mirti. 


PENKTAS SKYRIUS 


uos mes pažinojome. Mums buvo pažįstama liesojo greito- 

| sios pagalbos darbuotojo vairavimo maniera, kaip pasiekęs 
kvartalo vidurį jis protrūkiais padidindavo greitį, atsargiai ap- 
važiuodavo posūkius, tačiau buvo nepakankamai gerai įvertinęs 
keliuką prie Lisbonų namo, todėl kiekvieną kartą užvažiuodavo 
ant vejos. Mums buvo pažįstamas lūžtantis sirenos garsas, kurį 
išgirsdavome jiems pravažiuojant, — reiškinys, kurį trečią kar- 
tą atvažiavus greitosios pagalbos automobiliui Teresė teisingai 
identifikavo kaip Doplerio efektą, tačiau nebepadarė to ketvirtą 
kartą, nes tada jau ir pati buvo palūžusi ir lėtai sukosi spirale tai 
nutoldama, tai vėl priartėdama, — panašus jausmas, lyg būtum 
siurbiamas per savo paties žarnas. Žinojome, kad storulio jautri 
oda, todėl jį berdavo nuo skutimosi, ir kad į bato užkulnį jis 
buvo įsikišęs metalinį įdėklą, nes jo kairioji koja trumpesnė už 
dešiniąją, todėl jam einant skalda grįstu keliuku tas įdėklas ne- 


vienodai taukšėdavo. Žinojome, kad liesojo plaukai buvo linkę 


riebaluotis, nes kai jie atvažiavo paimti Sesilijos, jo ilgi plaukai 
"atrodė kaip Bobo Sigerio, o dabar, po metų, to purumo nebuvo 
likę nė pėdsako, o jis pats atrodė kaip šlapia višta. Nežinojome 
jų tikrųjų vardų, bet maždaug numanėme, kokia turėjo būti 
tų vyrų kasdienybė — tvarsčių ir deguonies kaukių kvapas, iki 
tragedijos suvalgytų vakarienių skonis, kurį jie jausdavo ant gai- 
vinamų lūpų, skonis gyvenimo, kuris traukėsi iš už kitų lūpų, 
kraujas, ištaškytos smegenys, pamėlynavę veidai, išsprogusios 
akys ir suglebę kūnai su barškančiomis apyrankėmis bei širdelės 
formos auksiniais medalionais mūsų pačių kvartale. 

Kai atvažiavo ketvirtą kartą, jie jau buvo beprarandą viltį. 
Automobilis lygiai taip pat krestelėjęs sustojo čiuoždamas pa- 
dangomis, greitai atsidarė durys, bet kai jie iššoko iš jo, buvo 
netekę visos savo narsos ir atrodė kaip du vyrukai, kurie tiesiog 
bijo būti pažeminti. 

— Ir vėl tiedu, — pasakė Zacharijus Larsonas sveikindamas 
juos rankos mostu. 

Storulis žvilgtelėjo į liesąjį, ir jie patraukė namo link, bet 
šįkart nesinešė jokios įrangos. Duris atidarė mirtinai perbalusi 
ponia Lisbon. Nieko nesakydama ji ranka parodė į vidų. Jiems 
įėjus moteris liko stovėti tarpduryje, rišdamasi chalato diržą. 
Kojos pirštais ji dukart pataisė durų kilimėlį. Netrukus jie vėl 
išlėkė lauk labai persimainę bei susijaudinę ir stvėrė neštuvus. 
Po minutės jie išnešė veidu žemyn gulinčią Teresę. Jos suknelė 
buvo užsismaukusi iki juosmens ir nepadoriai atidengė balkšvus 


apatinius. Sagos ant nugaros prasegtos, matėsi pilkšvos nugaros 


lopinėlis. Jos ranka vis nusprūsdavo nuo neštuvų, o ponia Lisbon 
kiekvieną kartą padėdavo ją atgal. | 

— Ramiai, — komandavo ji, matyt, rankai, bet šioji vėl 
nusprūsdavo. 

Ponia Lisbon staiga liovėsi, ir iš jos susmukusių pečių at- 
rodė, kad ji pasidavė. Tačiau po sekundės jau bėgo laikydama 
Teresės ranką ir murmėdama kažką, ką kai kas nugirdo kaip: 
„Tik jau ne tu“, o ponia O'Konor, koledžo laikais vaidindavusi 
spektakliuose, išgirdo kaip: „Pernelyg žiauru.“ 

Mes tuo metu jau lindėjome savo lovose ir apsimetėme 
miegą. Tuo tarpu Šerifas, užsidėjęs deguonies kaukę, kaip tik ati- 
darinėjo automatinius garažo vartus, ketindamas eiti vidun. Kai 
vartai atsidarė (kaip mums pasakojo žmonės), nieko neįvyko, 
nebuvo matyti jokių dūmų, kaip kad visi tikėjosi, nesijautė net 
dujų kvapo, nuo kurių viskas „nirgėjo kaip miražas, tik universa- 
las vibravo, o Šerifui netyčia stuktelėjus per svirtelę, kaip pasiutę 
pradėjo maltis priekinio stiklo valytuvai. Storulis nuėjo į namą, 
kad kaip koks cirko akrobatas susistatęs vieną kėdę ant kitos nu- 
kabintų nuo sijos Bonę. Merę jie rado virtuvėje, leisgyvę, beveik 
iki pusės sulindusią į orkaitę, lyg būtų ją šveitusi. Atvažiavo kita 
greitoji (vienintelis kartas, kai taip nutiko) su dviem medikais, 
kurie mums pasirodė kur kas dalykiškesni už Šerifą ir Storulį. Jie 
nuskubėjo į vidų ir išgelbėjo Merę. Kad ir trumpam. Kad ir kiek 
tai buvo verta. 

Formaliai Merė išgyveno daugiau kaip mėnesį, nors nie- 


kas taip nemanė. Po tos nakties apie Lisbonų mergaites žmonės 


kalbėjo būtuoju laiku, o jeigu retais atvejais paminėdavo Merę, 
jausdavosi užslėptas noras, kad ji paskubėtų ir užbaigtų visą tą 
reikalą. Tiesą sakant, tos savižudybės mažai ką stebino. Net ir 
mes, bandžiusieji išgelbėti mergaites, turėjome pripažinti, kad 
buvome laikinai netekę proto. Praėjus kuriam laikui suglebusio 
Bonės kūno nebegalėjome sieti su kelionėmis ir skrydžiais, nes 
mums jis tapo tuo, kuo ir buvo: kabančiu balastu, primenančiu 
smėlio maišą iš seno vesterno. Ir nors visi sutikome, kad savižu- 
dybės buvo lygiai taip pat lengvai prognozuojamos kaip ir metų 
laikai ar senėjimas, niekada nesutikome su tuo, kaip jos buvo 
aiškinamos. Paskutinės savižudybės lyg ir patvirtino daktaro 
Hornikerio teoriją, kad mergaitės kentė nuo potrauminio streso 
sindromo, tačiau pats daktaras Hornikeris vėliau atsiribojo nuo 
šios išvados. Net jei Sesilijos savižudybė ir buvo pamėgdžiojama, 
tai niekaip nepaaiškino, kodėl nusižudė pati Sesilija. Paskubomis 
sušauktame LIONS klubo* susirinkime daktaras Hornikeris, 
kuris ten dalyvavo kaip kviestinis pranešėjas, iškėlė cheminės 
pusiausvyros sutrikimo galimybę, cituodamas naują tyrimą apie 
„savižudžių vaikų trombocitų serotonino receptorių rodiklius“. 
Daktaras Kotbaumas iš Vakarų psichiatrijos instituto nustatė, 
kad daugeliui į savižudybę linkusių asmenų buvo būdingas 
serotonino — neurotransmiterio, atsakingo už nuotaikos regu- 


liavimą, nepakankamumas. Kadangi serotonino tyrimas buvo 


* LIONS klubas — didžiausia pasaulyje pasaulietinė organizacija, vienijanti daugiau kaip 
44 500 klubų ir daugiau kaip 1,4 mln. narių iš 203 pasaulio šalių, kurios tikslas — labdaringa 
veikla ir tarnavimas vietinėms bendruomenėms. 


paskelbtas po Sesilijos savižudybės, daktaras Hornikeris nebuvo 
tyręs jos serotonino lygio. Tačiau jis ištyrė kraujo mėginį, paimtą 
iš Merės, kuris parodė nedidelį serotonino trūkumą. Jai buvo 
paskirti vaistai, ir po dviejų psichologinių testų bei intensyvaus 
gydymo savaičių jos kraujas buvo ištirtas dar kartą. Tuo metu jos 
serotonino lygis buvo normalus. 

Laikantis valstijos įstatymų, reikalaujančių tirti visas savi- 
žudybes, kitoms mergaitėms buvo atlikti skrodimai. Tas įstaty- 
mas tokiais atvejais policijai suteikdavo visišką veiksmų laisvę, 
o kadangi nebuvo atliktas Sesilijos skrodimas, daugelis žmonių 
manė, kad dabar ponas ir ponia Lisbonai buvo įtariami nusikal- 
timu, o gal tiesiog juos buvo norima priversti išsikelti. Iš miesto 
iškviestas koroneris su dviem pervargusiais asistentais atvėrė 
mergaičių kaukoles ir kūno ertmes, kad pažvelgtų vidun, ieško- 
damas jų nevilties paslapties. Jie dirbo konvejeriu — asistentai 
priveždavo kiekvieną mergaitę prie gydytojo, o šis stverdavosi 
savo pjūkliuko, žarnos ir siurblio. Viskas buvo fotografuojama, 
bet nuotraukų taip ir nepaskelbė, nors mes vis tiek nebūtume 
išdrįsę į jas pažvelgti. Tačiau spalvingą koronerio ataskaitą per- 
skaitėme, todėl galiausiai mergaičių mirtis pradėjo atrodyti tokia 
pat nereali kaip ir per televiziją rodomos žinios. Jis kalbėjo apie 
neįtikimą mergaičių organizmų švarą, nes tai buvo jauniausi kū- 
nai, su kuriais jam teko dirbti, todėl nebuvo jokių alkoholizmo 
ar kitokio piktnaudžiavimo ženklų. Jų glotnios mėlynos širdys 


atrodė kaip vandens balionai, o ir kitiems organams buvo bū- 


dingas panašus vadovėlinis tyrumas. Senesnių ar lėtinėmis ligo- 
"mis sergančių žmonių organai paprastai būdavo praradę formą, 
išsipūtę, pakeitę spalvą, susijungę su organais, su kuriais neturė- 
davo nieko bendro, todėl jų viduriai, pasak koronerio, atrody- 
davo „kaip sąvartynas“. Tačiau Lisbonų mergaitės atrodė „kaip 
kažkas, laikomas už stiklo. Kaip eksponatai“. Koronerį liūdino 
tai, kad jam teko skrosti ir pjaustyti tuos nepriekaištingus kūnus 
ir kelis kartus jį užvaldė emocijos. Vienoje paraštėje jis pakever- 
zojo pastabą sau pačiam: „Septyniolika metų dirbu šioje srityje, 
o vis tiek suskydau.“ Tačiau jis atkakliai ir ištvermingai toliau 
atliko savo darbą ir Teresės klubinėje žarnoje rado daugybę pu- 
siau suvirškintų tablečių, pas Bonę — užspaustą stemplės dalį, o 
drungname Laks kraujyje — didelį anglies monoksido kiekį. 
Panelė Perl, kurios straipsnis pasirodė vakariniame laikraš- 
tyje, pirmoji užsiminė apie savižudybių darą. Pasirodo, mergaitės 
nusižudė birželio 16-ąją — praėjus metams po to, kai Sesilija 
persipjovė riešus. Panelė Perl tai labai sureikšmino, kalbėjo apie 
„bloga lemiančius ženklus“ ir „klaikų sutapimą“, taip be didelių 
pastangų pakurstydama siautulingas spėliones, kurios nesiliauja 
iki šiol. Tolesniuose straipsniuose (o jų per dvi savaites kas dvi ar 
tris dienas pasirodydavo po vieną) nuo draugiško, užjaučiamo 
gedėtojos tono ji perėjo prie nepermaldaujamo tiriamosios žur- 
nalistikos, kurios taip ir nesugebėjo įvaldyti, tono. Savo mėlynu 
pontiaku išnaršiusi mūsų rajoną iš prisiminimų ji sulipdė negai- 
lestingą išvadą, kur kas labiau nutolusią nuo tiesos nei mūsiškė, 


kad ir kokia ši buvo skylėta. Neatlaikiusi įkyrių panelės Perl 


klausinėjimų, Eimė Šraf, sena Sesilijos draugė, pasidalijo prisi- 
minimais apie laikus iki savižudybės, kai vieną nuobodžią po- 
pietę Sesilija privertė ją atsigulti ant lovos po kabančiais Zodiako 
ženklais. 

— Užsismerk ir jokiu būdu neatsimerk, — pasakė ji. 

Atsidarė durys, ir į kambarį įėjo kitos seserys. Rankomis jos 
lietė Eimės veidą ir kūną. 

— Su kuo nori susisiekti? — paklausė Sesilija. 

— Su močiute, — atsakė Eimė. 

Ant veido ji jautė vėsias jų rankas. Kažkas uždegė smilkalus. 
Kažkur sulojo šuo. Nieko taip ir neįvyko. 

Šiuo epizodu, kuris apie spiritizmą sakė neką daugiau nei 
spiritizmo lentos, kurios tapo įprasta žaislų gamintojų produkci- 
ja, panelė Perl grindė savo teiginį, kad savižudybės buvo ezoteri- 
nis pasiaukojimo ritualas. Jos trečiame straipsnyje, pavadinimu 
„Gali būti, kad dėl savižudybių buvo susitarta“, kalbama apie 
bendrąją sąmokslo teoriją ir teigiama, kad mergaitės savižudybes 
planavo pagal kažkokį astrologinį reiškinį. Pirmoji į žvakėmis ap- 
šviestą sceną žengė Sesilija, jos seserys laikėsi jai iš šalių. Orkestro 
duobėje pradėjo aimanuoti „Cruel Crux“. Programėlėse, kurias 
vartėme mes, sėdėjusieji salėje, puikavosi Mergelės Marijos pa- 
veikslėlis. Panelė Perl viską labai gražiai surežisavo. Vienintelis 
dalykas, kurio ji taip ir nesiteikė paaiškinti, buvo tai, kodėl mer- 
gaitės pasirinko Sesilijos 5a2dymo nusižudyti, o ne tikrojo nusi- 
žudymo datą po trijų savaičių — liepos 9 dieną. 


Tačiau šis neatitikimas nieko nesustabdė. Kai nusižudė ki- 


tos mergaitės, žurnalistai nesiliaujamu srautu ėmė plūsti į mūsų 
gatvę. Trys vietinės televizijos atsiuntė žinių tarnybas, o namelyje 
ant ratų pasirodė net ir korespondentas iš nacionalinės televizi- 
jos. Apie savižudybes jis išgirdo sunkvežimių stovėjimo aikštelėje 
pietvakariniame mūsų valstijos kampe ir atvyko visko patikrinti 
pats. 

— Kažin ar pavyks ką nors nufilmuoti, — kalbėjo jis. — 
Man reikia spalvingų reportažų. 

Tačiau vis tiek kvartalo gale pasistatė namelį ant ratų, ir 
nuo tada matydavome jį išsidrėbusį languotoje kėdėje arba ant 
miniatiūrinės viryklės kepantį mėsainius. Nepaisydamos delika- 
čios aukų tėvų padėties, vietinės žinių tarnybos iš karto pradėjo 
transliuoti reportažus. Tada ir pamatėme medžiagą apie Lisbonų 
namą, nufilmuotą prieš kelis mėnesius: nuobodi stogo panorama 
ir atšiaurios priekinės durys; paskui sekdavo įvykių santrauka ir 
kiekvieną vakarą išsirikiuodavo tie patys penki veidai — Sesilijos 
nuotrauka iš klasės albumo, paskui seserų nuotraukos iš mo- 
kyklinių albumų. Tiesioginės transliacijos tuo metu dar nebuvo 
įprastos, todėl tai nustodavo veikti mikrofonas, tai perdegdavo 
prožektorius, o korespondentai likdavo kalbėti tamsoje. Įvykio 
liudytojai, kuriems dar nespėjo nusibosti televizija, tik ir žiūrėda- 
vo, kaip patekti į kadrą. Korespondentai kiekvieną dieną bandė 
gauti iš pono ir ponios Lisbon interviu, tačiau tai jiems niekada 
nepavyko. Bet žiūrint programą atrodydavo, kad jiems pavyko 


kažkaip prasmukti į mergaičių miegamuosius, nes jie vis parsi- 


nešdavo kokį nors trofėjų. Vienas korespondentas pademonstra- 
vo vestuvinę suknelę, kuri buvo pasiūta tais pačiais metais kaip 
ir Sesilijos, ir, išskyrus nubrizgusius kfaštus, jas buvo sunku at- 
skirti vieną nuo kitos. Kitas korespondentas savo reportažą baigė 
skaitydamas laišką, kurį Teresė parašė į Brauno universiteto pri- 
ėmimo skyrių. 

— Kad ir kaip būtų ironiška, — kalbėjo jis, — vos po trijų 
dienų ji padarė galą visoms savo svajonėms apie koledžą ir visa 
kitą. 

Netrukus korespondentai apie Lisbonų mergaites pradėjo 
kalbėti vadindami jas vardais, tačiau nė neketino apklausti medi- 
cinos ekspertų, o apsiribojo prisiminimų rinkimu. Kaip ir mes, 
jie tapo mergaičių atminimo sergėtojais, ir jeigu būtų iki galo at- 
likę savo darbą, mes nebūtume buvę priversti klaidžioti nesibai- 
giančių spėlionių ir prisiminimų takais. Nes korespondentai vis 
rečiau klausdavo, kodėl mergaitės nusižudė. Jie kalbėdavo apie 
mergaičių pomėgius ir akademinius nuopelnus. Vanda Braun iš 
septintojo kanalo iš kažkur iškniso Laks prie bendrijos baseino, 
vilkinčios bikiniu, nuotrauką, kur ji leido gelbėtojui, pasilenku- 
siam iš savo kėdės, užtepti ant jos striukos nosytės cinko tepalo. 
Kiekvieną vakarą korespondentai atskleisdavo kokią nors naują 
jų gyvenimo istoriją ar nuotrauką, bet jų atradimai neturėjo nie- 
ko bendra su tuo, ką žinojome mes, todėl po kurio laiko pradėjo 
atrodyti, kad jie kalba apie visai mums nepažįstamus žmones. 


Pitas Pariljas iš ketvirtojo kanalo kalbėjo apie Teresės „meilę 


žirgams“, nors mes gyvenime nematėme jos prisiartinusios prie 
žirgo, o Tomas Tomsonas iš antrojo kanalo nuolat painiodavo 
mergaičių vardus. Korespondentai kaip faktus pateikdavo net 
ir daugiausia abejonių keliančius pasakojimus, painiodavo iš 
esmės teisingų istorijų detales (taip juodi Sesilijos apatiniai atsi- 
dūrė ant vaškinio manekeno, kurį Pitas Patiljas bandė prastumti 
kaip Merę). Žinodami, kad visas likęs miestas žinias priima 
kaip gryną tiesą, jautėmės dar labiau demoralizuojami. Mūsų 
nuomone, visokie prašalaičiai neturėjo jokios teisės kalbėti apie 
Sesiliją kaip apie „tą keistuolę“, nes jie to nenusipelnė ilgą laiką 
kristalizuodami informaciją, gautą iš pirmųjų lūpų. Pirmą kartą 
gyvenime pradėjome prijausti šalies prezidentui, nes pamatėme, 
kaip pasibaisėtinai neteisingai mūsų įtakos sritį nušvietė tie, 
kurie neturėjo jokių galimybių išsiaiškinti, kas vyko iš tikrųjų. 
Atrodė, kad net mūsų tėvai ėmė vis labiau pasikliauti televizinė- 
mis šių įvykių versijomis ir patikliai klausydavosi korespondentų 
kvailysčių, lyg šie būtų galėję iškloti mums visą tiesą apie mūsų 
pačių gyvenimą. 

Apie savižudybes pradėjus kalbėti visiems, ponas ir ponia 
Lisbonai net nebesistengė gyventi normalaus gyvenimo. Ponia 
Lisbon liovėsi lankiusi bažnyčią, o kai tėvas Mudis nusprendė 
užsukti jos paguosti, durų jam niekas neatidarė. 

— Nesilioviau skambinęs, — pasakojo jis mums. — Bet 
niekas nepasirodė. 


Per visą tą laiką, kol Merė gulėjo ligoninėje, ponia Lisbon 


pasirodė tik kartą. Herbas Picenbergeris matė ją išėjusią į galinį 
prienamį su pluoštu ranka rašytų lapų. Sumetusi į krūvą, ji juos 
padegė. Taip ir nesužinojome, kas ten buvo. 

Maždaug tuo metu panelė Karmina D'Andželo sulaukė 
pono Lisbono skambučio — jis paprašė vėl bandyti parduoti 
jų namą (po Sesilijos mirties jis kuriam laikui buvo tos minties 
atsisakęs). Panelė D'Andželo taktiškai pastebėjo, kad dėl dabar- 
tinės namo būklės tai padaryti bus nelengva, bet ponas Lisbonas 
atsakė: 

— Viską suprantu. Jau pasirūpinau, kad viskas būtų su- 
tvarkyta. 

Pasirodė, kad jis pasikvietė poną Hedlį — anglų kalbos 
mokytoją iš mokyklos. Buvo vasara, mokytojos atostogavo ir 
atvyko savo „Volkswagen“ vabalu, ant kurio buferio tebebuvo 
priklijuotas lipdukas, palaikantis demokratų partijos kandidatą 
į prezidentus, pralaimėjusį rinkimus. Kai ponas Hedlis išlipo iš 
automobilio, pamatėme, kad vilkėjo ne savo įprastą mokytojo 
švarką ir kelnes, bet ryškiaspalvę žalią ir geltoną palaidinę, o 
apsiavęs buvo sandalais. Plaukai gulė ant ausų, o jis pats žen- 
gė bohemiškai atsipalaidavęs, kaip mokytojas per atostogas, 
vėl gyvenantis maištingą gyvenimą. Nors ir atrodė kaip koks 
sektos vadovas, jis sąžiningai griebėsi darbo ir per tris dienas 
iš Lisbonų namo karučiais išvežė kalną visokio šlamšto. Ponas 
ir ponia Lisbonai persikėlė gyventi į motelį, o ponas Hedlis 
iš pagrindų ėmė tvarkyti namą — išmetė slides, vandeninius 


dažus, drabužių maišus ir gimnastikos lanką. Ištempė nutrintą 


rudąją sofą, o kadangi ji užstrigo tarpduryje, perpjovė ją pusiau. 
Į šiukšlių maišus prigrūdo puodkėlių, senų kuponų, prisikau- 
pusių rišamųjų vielučių, nereikalingų raktų kalnus. Stebėjome, 
kaip darbuodamasis šiukšlių semtuvėliu jis atakavo šiukšlynus 
kiekviename kambaryje, o nuo trečios dienos, stengdamasis 
apsisaugoti nuo dulkių, pradėjo nešioti chirurginę kaukę. Jis 
nekalbino mūsų menkai suprantamomis graikiškomis frazėmis 
ir nesidomėjo mūsų beisbolo rungtynėmis, bet kiekvieną rytą 
pasirodydavo su beviltiška veido išraiška, lyg virtuvine kempine 
būtų bandęs nusausinti pelkę. Pakėlęs kilimus ir išmetęs rank- 
šluosčius jis išlaisvino namo kvapus, todėl žmonės manė, kad 
chirurginę kaukę dėvi norėdamas apsisaugoti ne nuo dulkių, o 
nuo Lisbonų mergaičių iškvėpto oro, kurio buvo prisigėrusi jų 
patalynė ir užuolaidos, besilupantys tapetai ir kilimo lopiniai 
— jie po komodomis ir naktiniais staliukais buvo išlikę beveik 
nauji. Pirmą dieną ponas Hedlis apsiribojo pirmu aukštu, tačiau 
antrą dieną surizikavo įžengti į nuniokotus Lisbonų mergaičių 
miegamuosius, kur įsibrido į drabužius, tebedvelkiančius pra- 
ėjusių laikų dvasia. Iš už lovos galvūgalio jam traukiant nepa- 
lietišką Sesilijos šaliką, abu spurguoti jo galai pasveikino poną 
Hedlį žalių aprūdijusių varpelių žvangėjimu. Ant galo pastačius 
lovą, jos spyruoklės melodingai aimanavo. Nuo pagalvių snigo 
negyvomis odos ląstelėmis. 

Jis ištuštino šešias antro aukšto spintos lentynas, išmetė krū- 
vą vonios rankšluosčių ir plaušinių, atspurusius čiužinio apvalka- 


lus su rožinėmis ir gelsvomis dėmėmis, antklodes, prisigėrusias 


mergaičių syvų. Viršutinėje lentynoje rado šeimos medicinines 
atsargas, kurias taip pat išmetė: karšto vandens pūslę, kurios 
raštas priminė nudegusią odą, tamsiai mėlyną kamparo tepalo 
indelį su pirštų atspaudais viduje, batų dėžutę, pilną tepaliukų 
nuo grybelio ir akių uždegimo, balzamų, kuriais tepdavo apati- 
nes kūno dalis, ir aliuminio tūbeles — sulankstytas, išspaustas 
ar susuktas it padėkos dovanėlės vakarėlio svečiams. Taip pat: 
apelsininio kūdikių aspirino, kurį mergaitės mėgo pakramtyti 
vietoje saldainių, seną termometrą (naudotą tik dedant į burną) 
juodame plastikiniame dėkle kartu su daugybe kitų priemonių, 
kurios buvo spaudžiamos, kišamos, dedamos ar glaudžiamos prie 
mergaičių kūnų; trumpai sakant, visokių žemiškų prasimanymų, 
kuriuos ponia Lisbon metų metus naudojo, kad išlaikytų mer- 
gaites gyvas ir sveikas. 

Tada ir radome Grand Rapidso gospel giedotojų, Tairono 
Litlo, „Believers“ ir kitas plokšteles. Kiekvieną vakarą, kai ponas 
Helis išvykdavo apsinešęs baltu sluoksniu, kuris jį pasendindavo 
trisdešimčia metų, mes peržiūrėdavome tą lobių ir šlamšto mišinį, 
kurį jis palikdavo kelkraštyje. Mus nustebino nepaprasta veiks- 
mų laisvė, kurią jam suteikė ponas Lisbonas, nes ponas Hedlis 
atsikratė ne tik tokių daiktų kaip batų tepalo indeliai (išskobti 
iki blizgančio dugno), bet ir šeimos nuotraukų, veikiančio van- 
deninio tarpdančių valiklio ir vyniojamojo popieriaus atraižos, 
kurioje vienerių metų intervalais buvo sužymėtas visų Lisbonų 
mergaičių ūgis. Paskutinis pono Hedlio išmestas daiktas buvo 


televizorius be kineskopo; jį Džimas Kroteris nusitempė į savo 


miegamąjį ir tik tada pastebėjo, kad jo viduje tėra iguanos iš- 
kamša, kurią Teresė naudojo biologijai mokytis. Jos uodega buvo 
nuplėšta, be to, pilve trūko dangtelio, todėl pro kiaurymę matėsi 
sunumeruoti plastikiniai vidaus organai. Mes, aišku, pasiėmėme 
šeimos nuotraukas ir įsiropštę į namelį medyje suklijavome jas į 
albumą, o likusias pasidalijome traukdami šiaudus. Dauguma tų 
nuotraukų darytos prieš daugybę metų, kai šeima savo iškylose, 
atrodo, išgyveno kur kas palankesnius laikus. Vienoje nuotrau- 
koje mergaitės sėdi sukryžiavusios kojas kaip indėnės, balansuo- 
damos ant vejos lyg ant supimosi lentos (mat fotografas pakreipė 
fotoaparatą), kuriai kaip atsvara buvo aukščiau stovinti rūkstanti 
kepsninė. (Deja, neseniai pastebėjome, kad toji nuotrauka, 
daiktinis įrodymas Nr. 47, dingo iš voko.) Kita mūsų favoritė 
— nuotraukų prie toteminių stulpų serija, fotografuota gausiai 
turistų lankomose vietose, kur garbinamų gyvūnų snukius buvo 
pakeitę mergaičių veidai. 

Tačiau nepaisant naujų mergaičių gyvenimo liudijimų ir 
staigaus šeimos vieningumo sumažėjimo įrodymų (nuotraukų 
beveik nedarė maždaug nuo tuomet, kai Teresei suėjo dvylika) 
apie mergaites nelabai ką daugiau tesužinojome. Atrodė, kad 
namas būtų galėjęs amžinai spjaudytis atliekomis, plūsti skirtin- 
gų porų šlepečių ir suknelių, it kaliausės kabančių ant pakabų, 
bangomis, ir vis tiek visa tai kruopščiai peržiūrėję nebūtume su- 
žinoję nieko naujo. Galų gale tas srautas baigėsi. Praėjus trims 
dienoms po to, kai ponas Hedlis įsiveržė į namą, jis išėjo lauk, 


pirmą kartą atidarė paradines duris ir nulipęs priekiniais laiptais 

šalia ženklo PARDUODAMA įsmeigė dar vieną, mažesnį, ku- 
riame buvo parašyta IŠPARDAVIMAS. Tą dieną ir dar dvi kitas 
po to ponas Hedlis siūlė net tik apdužusius indus, kokius įprasta 
matyti išparduodamus namų kiemuose, bet ir didelius patvarius 
daiktus, kurių atsikratoma parduodant namą. Ten žmonės ėjo 
tik ne pirkti, o vien tam, kad galėtų užeiti į Lisbonų namą, kuris 
buvo švarus, erdvus ir kvepėjo pušų kvapo valikliu. Ponas Hedlis 
išmetė visą patalynę, viską, kas priklausė mergaitėms, viską, kas 
buvo sulūžę, ir paliko tik baldus, stalus, išblizgintus sėmenų 
aliejumi, virtuvines kėdes, veidrodžius, lovas. Kiekvienas daiktas 
turėjo tvarkingą baltą etiketę su kaina, užrašyta jo moteriška ra- 
šysena. Kainos buvo galutinės, jis nesiderėjo. Mes klaidžiojome 
po namą, lipome aukštyn ir žemyn, čiupinėjome lovas, kuriose 
mergaitės jau niekada nebemiegos, ir veidrodžius, kuriuose nie- 
kada nebeatsispindės jų atvaizdai. Mūsų tėvai naudotų baldų 
nepirko, tuo labiau kad prie jų buvo prisilietusi mirtis, bet ir 
jie žiūrinėjo kaip kiti, kurie čia atėjo laikraštyje perskaitę skel- 
bimą. Pasirodė barzdotas graikų stačiatikių bažnyčios šventikas 
su grupe apkūnių našlių. Pakranksėjusios kaip varnos ir viską 
apšniukštinėjusios našlės išrinko naujam šventiko miegamajam 
Merės lovą su baldakimu, Teresės riešutmedžio komodą, Laks 
kinišką lempą ir Sesilijos nukryžiuotąjį. Atėjo ir kitų žmonių, jie 
po truputį išsivežiojo tai, kas buvo likę. Ponia Kryger ant stale- 
lio lauke rado savo sūnaus Kailo dantų lyginamąjį lanką, tačiau 
kadangi jai nepavyko įtikinti pono Hedlio, kad jis priklausė 


jos sūnui, ji nupirko jį už tris dolerius. Paskutinis dalykas, kurį 

matėme, buvo vyras su teptukus primenančiais ūsais, kraunantis 
burlaivio modelį į savo automobilio bagažinę. 

Nors namo išorė liko neremontuota, vidus vėl atrodė pa- 
doriai, todėl per kelias kitas savaites panelei D'Andželo pavyko 
namą parduoti jaunai porai, kuri gyvena čia ir dabar, nors da- 
bar jų jaunais nebepavadintum. Tačiau tuo metu pinigai jiems 
degino kišenę, todėl jie pateikė pasiūlymą, kurį ponas Lisbonas 
priėmė, nors kaina buvo kur kas žemesnė už jo sumokėtąją. 
Namas jau buvo beveik visai tuščias, teliko Sesilijos altorėlis — 
neaiški ištirpusių žvakių masė, prikepusi prie palangės, kurią 
ponas Hedlis prietaringai atsisakė liesti. Manėme, kad daugiau 
pono ir ponios Lisbonų nebepamatysime, ir pradėjome neįma- 
nomą bandymo juos užmiršti procesą. Atrodo, mūsų tėvams 
tai sekėsi kur kas lengviau, ir jie grįžo prie teniso žaidimo ke- 
turiese ir iškylų su kokteiliais. Mergaičių savižudybės juos tik 
šiek tiek šokiravo, lyg jie būtų tikėjęsi kažko panašaus ar dar 
blogesnio ir lyg būtų visa tai išgyvenę anksčiau. Ponas Konlis 
pasitaisė tvido kaklaraištį, kurį ryšėdavo net ir pjaudamas veją, 
ir pasakė: 

— Kapitalizmas mums atnešė materialinę gerovę ir dvasinį 
bankrotą. 

Stovėdamas savo svetainėje jis tęsė paskaitą apie Žmogiš- 
kuosius poreikius ir konkurencijos padarinius, ir nors jis buvo 
vienintelis komunistas, kurį mes pažinojome, jo pažiūros ne 
taip jau smarkiai skyrėsi nuo kitų žmonių. Mergaites apkrėtė 


kažkokia pačią šalies širdį graužusi liga. Mūsų tėvai manė, kad 


dėl to kalta mūsų muzika, mūsų bedieviškumas ir pašlijusi 
seksualinė moralė, nors mes sekso dar nebuvome net ragavę. 
Ponas Hedlis paminėjo, kad praėjusio amžiaus pabaigoje per 
Vieną nusirito panaši jaunų žmonių savižudybių banga, ir dėl 
visko kaltino nesugebėjimą išgyventi mirštančioje imperijoje. 
Toji mirtis pasireiškė tuo, kad nebuvo laiku pristatomas paš- 
tas, nebuvo užtaisomos kelių duobės, buvo vagiama merijoje, 
kildavo rasinės riaušės, o spalio 30 dieną visame mieste buvo 
uždegtas 801 laužas*. Lisbonų mergaitės tapo simboliu visko, 
kas šalyje buvo negerai, simboliu skausmo, kurį šalis sukėlė net 
ir patiems nekalčiausiems savo piliečiams. Norėdama kaip nors 
pagerinti padėtį, grupė tėvų padovanojo mūsų mokyklai suolelį 
mergaitėms atminti. Nors šis sumanymas užgimė tik Sesilijos 
atiminimui įamžinti (jis buvo pradėtas įgyvendinti prieš aš- 
tuonis mėnesius, po Gedulo dienos), suolelio dedikacija buvo 
pačiu laiku pakeista įtraukiant ir kitas mergaites. Suolelis buvo 
nedidelis, pagamintas iš medžio, nukirsto viršutiniame pusia- 
salyje**. 

— Iš neliesto miško, — pasakė ponas Krygeris, kuriam teko 
pertvarkyti savo oro filtrų gamyklos įrenginius, kad pagamintų 
tą suolelį. Lentelėje tebuvo paprastas užrašas: „Lisbonų mergai- 


tėms, mūsų bendruomenės dukterims atminti.“ 


* Šią dieną minima liūdnai pagarsėjusi Šėtono naktis (ypač Detroite, Mičigano valstijoje, 
kur ir vyksta romano veiksmas), per kurią neretai pasitaiko vandalizmo aktų. 
** Viršutinysis Mičigano pusiasalis — šiauresnysis iš dviejų žemės masyvų, kurie sudaro 
Mičigano valstiją. 

Ir nors Merė tuo metu tebebuvo gyva, lentelėje į tą faktą 
"neatsižvelgta. Iš ligoninės ji grįžo po kelių dienų, praleidusi ten 
dvi savaites. Žinodamas, kad jie vis tiek nepasirodys, daktaras 
Hornikeris nė nekvietė pono ir ponios Lisbonų apsilankyti tera- 
pijos seansuose. Merei jis atliko tuos pačius testus kaip ir Sesilijai, 
tačiau nerado jokių psichinės ligos — šizofrenijos ar maniakinės 
depresijos — įrodymų. 

— Sprendžiant iš rezultatų, ji buvo gana neblogai prisi- 
taikiusi paauglė. Žinoma, jos ateitis nebuvo labai šviesi. Bet jos 
serotonino lygį sureguliavome, ir atrodė ji visai neblogai. 

Ji grįžo į namą be baldų. Iš motelio grįžę ponas ir ponia 
Lisbonai didžiajame miegamajame buvo įsirengę stovyklavietę. 
Miegmaišį gavo ir Merė. Ponas Lisbonas, kuris dėl visai supran- 
tamų priežasčių vengė kalbėti apie tą laikotarpį po trijų dukterų 
savižudybių, ne itin daug mums papasakojo apie tuometę Merės 
būklę. Prieš vienuolika metų, kai mergaitės dar buvo visai ma- 
žos, šeima atvyko į tą namą savaite anksčiau nei sunkvežimis su 
daiktais, todėl tuomet jiems irgi teko miegoti ant grindų, o pa- 
sakėles prieš miegą skaityti prie žibalinės lempos. Paskutinėmis 
name praleistomis dienomis ponas Lisbonas vėl visa tai prisi- 
minė. 

— Kartais vidury nakties užmiršdavau viską, kas atsitiko. 
Eidamas koridoriumi vieną akimirką pasijusdavau taip, lyg ką 
tik būtume čia įsikėlę, o mergaitės tebemiegotų svetainėje pa- 
statytoje palapinėje. 


Tomis dienomis likusi viena kitame namo gale Merė gulė- 


davo miegmaišyje, ant kietų miegamojo, kuriuo nebereikėjo su 
niekuo dalytis, grindų. Miegmaišis buvo senovinis — su nusišė- 
rusiu flaneliniu pamušalu, išmargintu medžiotojais raudonomis 
kepurėmis, negyvomis antimis ir upėtakiais, šokinėjančiais su 
kabliukais burnose. Ji užsitraukdavo miegmaišį taip, kad maty- 
tųsi tik veido viršus, nors buvo vasara. Miegodavo ilgai, kalbėjo 
mažai, o duše prausdavosi šešis kartus per dieną. 

Mums atrodė, kad Lisbonų liūdesio suvokti neįmanoma, ir 
kai matydavome juos tomis paskutinėmis dienomis, mus stebino 
viskas, kad ir ką jie darė. Kaip jie sugebėdavo praryti bent kąsnelį 
arba vakare išėję į galinį prienamį mėgautis vėjeliu? Kaip galėjo 
ponia Lisbon vieną popietę išsvirduliavusi lauk ir perėjusi ne- 
nupjautą veją nuskinti vieną iš ponios Beits didžiųjų žioveinių? 
Ji prisikišo jį prie nosies, atrodė, kad jai nepatiko kvapas, nes 
susigrūdo jį į kišenę kaip panaudotą popierinę nosinę, tada nu- 
ėjo prie gatvės ir prisimerkusi žvelgė tolyn, nes neturėjo akinių. 
Ponas Lisbonas kiekvieną popietę pastatydavo universalą pavėsy- 
je ir atidaręs dangtį apžiūrėdavo variklį. 

— Reikia kuo nors užsiimti, — pasakė ponas Judžinas, ko- 
mentuodamas jų elgesį. — Ką gi dar daryti? 

Nudrožusi į kitą gatvės pusę Merė įsiprašė į pirmąją per tuos 
metus dainavimo pamoką pas poną Džesupą. Ji nebuvo dėl tos 
pamokos susitarusi, tačiau ponas Džesupas negalėjo jos išvary- 
ti. Jis atsisėdo prie pianino, akompanavo Merei, dainuojančiai 
gamas, o paskui įkišo galvą į metalinę šiukšliadėžę, kad pade- 


monstruotų, kaip ji rezonuoja nuo jo ištreniruoto vibrato. Merė 


sudainavo fašistinę dainelę iš filmo „Kabaretas“ — tą, kurios ji 
ir Laks mokėsi tą dieną, kai prasidėjo tragedijos, — o ponas 
Džesupas pasakė, kad jos išgyventos kančios suteikė jos balsui 
sielvartingumo ir jos metams nebūdingo brandumo. 

— Ji išėjo taip ir nesusimokėjusi už pamoką, — pasakė 
jis, — bet bent jau tiek galėjau dėl jos padaryti. 

Taigi praėjus daugiau kaip metams nuo tada, kai persirė- 
žusi riešus Sesilija užnuodijo orą, vėl virė vasara. Dėl nuotekų iš 
Roug upės gamyklos* ežere padidėjo fosfatų lygis, todėl priaugo 
tiek dumblių, kad nuo jų net užsikimšdavo užbortiniai laivų 
varikliai. Mūsų gražusis ežeras pradėjo panėšėti į lelijų prižėlusį 
tvenkinį, padengtą vilnijančiu kilimu. Žvejai nuo kranto mėtė 
akmenukus, taip darydami skylutes, pro kurias įleisdavo valą. 
Elegantiškus automobilių fabrikantų dinastijų dvarus, žalius pa- 
aukštintus teniso kortus ir apšviestas palapines, kuriose vykdavo 
mokyklos baigimo pobūviai, persekiojo siaubingas pelkės kvapas. 
Debiutantės rypaudavo, kaip joms nepasisekė, kad visuomenėje 
teko pasirodyti per sezoną, kurį visi prisimins tik dėl prasto kva- 
po. Tačiau O Konorai surado labai išmoningą sprendimą — savo 
dukters Alisos debiuto pobūviui jie sugalvojo temą „Dusulys“. 
Svečiai atvyko vilkėdami frakais ir dujokaukėmis, vakarinėmis 
sukniomis ir kosmonautų šalmais, o pats ponas O'Konoras už- 
sitraukė naro kostiumą ir stiklinę kaukę pasikeldavo tik tam, 


kad į burną susiverstų burbono ir vandens. Pobūviui pasiekus 


* Kalbama apie „Ford“ gamyklą Mičigane, netoli Detroito. 


zenitą, kai Alisą išvežė dirbtiniame plautyje, kurį vienam vakarui 
išsinuomojo iš Henrio Fordo ligoninės (mat ponas O'Konoras 
priklausė ligoninės valdybai), trūnėsių kvapas, sklindantis ore, 
atrodė ne kas kita, kaip viską vainikuojantis šventinės atmosferos 
potėpis. 

Kaip ir visi kiti, į Alisos O'Konor pristatymo visuome- 
nei pobūvį atėjome norėdami užmiršti Lisbonų mergaites. 
Juodaodžiai barmenai, apsivilkę raudonomis liemenėmis, pilstė 
mums alkoholį neklausinėdami, kiek mums metų, todėl apie 
trečią valandą ryto pamatę, kad jie krauna likusio viskio dėžes 
į nusėdusio kadilako bagažinę, nieko nesakėme. Viduje susipa- 
žinome su mergaitėmis, kurios niekada nebuvo net pagalvojusios 
apie galimybę atimti sau gyvybę. Girdėme jas alkoholiu, šokome 
su jomis tol, kol visai nuvarėme nuo kojų, vedėmės jas į įstiklintą 
verandą. Pakeliui jos pamesdavo savo aukštakulnius, bučiavosi 
su mumis drėgnoje tamsoje, o paskui nepastebimai paspruk- 
davo, kad droviai išsivemtų krūmuose. Kai kurie joms vemiant 
prilaikėme jų galvas, pasiūlydavome išsiskalauti burnas alumi, 
o paskui vėl puldavome bučiuotis. Su savo balinėmis suknelė- 
mis, po kuriomis pūpsojo vieliniai karkasai, mergaitės atrodė 
absurdiškai. Plaukai viršugalviuose joms buvo susegti į kupetas. 
Girtos, besibučiuojančios su mumis arba „išsijungusios“ krėsluo- 
se jos jau buvo pasmerktos mokslams, vyrams, vaikų auginimui 
ir labai miglotam nepasitenkinimo suvokimui — kitaip sakant, 


pasmerktos gyvenimui. 


Pobūviui įsisiūbavus, suaugusiųjų veidai vis labiau raudo. 
"Ponia O'Konor nuvirto nuo prašmatnaus krėslo, o jos sijonas 
su lankais užsivertė jai virš galvos. Ponas O'Konoras į vonios 
kambarį nusitempė vieną iš savo dukters draugių. Tą vakarą 
O'Konorų namuose apsilankė tikrai visi kaimynai, jie dainavo 
savo jaunystės dainas, kurias grojo nuplikusių vyrukų grupė, 
arba šlitinėjo galiniais koridoriais, užklysdami į dulkiną žaidimų 
kambarį ar seniai nebeveikiantį liftą. Keldami šampano taures 
žmonės kalbėjo, kad atsigauna mūsų pramonė, mūsų šalis, mūsų 
gyvenimo būdas. Svečiai vaikštinėjo lauke, po Venecijos stiliaus 
žibintais, vedusiais iki pat ežero. Nušviesti mėnulio šviesos dum- 
bliai atrodė kaip gauruotas kilimas, o ežeras — lyg paskendusi 
svetainė. Kažkoks vaikinas įkrito į vandenį, buvo išgelbėtas ir 
paguldytas ant tiltelio. 

— Man jau gana, — pasakė jis juokdamasis. — Sudie, 
žiaurus pasauli! 

Jis bandė vėl nusiristi į ežerą, tačiau draugai jam neleido. 

— Jūs manęs nesuprantat, — kalbėjo jis. — Aš paauglys. 
Aš turiu problemų! 

— Nutilk, — pasigirdo moteriškas balsas. — Dar kas nors 
išgirs. 

Pro medžių guotą matėsi kita Lisbonų namo pusė, bet jame 
nebuvo nė švieselės — gal dėl to, kad' tuomet jiems jau išjungė 
elektrą. Mes vėl grįžome vidun, kur žmonės gerai leido laiką. 


Padavėjai dalijo nedidelius sidabrinius dubenėlius su žaliais le- 


dais. Šokių aikštelėje voliojosi ašarinių dujų balionėlis, leisdamas 
nekenksmingas dujas. Ponas O'Konoras šoko su Alisa. Visi pa- 
kėlė taures už jos ateitį. 

Likome ten iki aušros. Kai žengėme į pirmąją mūsų gyve- 
nime alkoholiu persunktą aušrą (po truputį išryškėjantis blyškus 
vaizdas, kokiais paprastai piktnaudžiauja ne itin gabūs režisie- 
riai), mūsų lūpos buvo ištinusios nuo bučiavimosi, o burnose 
tebejautėme mergaičių skonį. Tam tikra prasme jautėmės taip, 
lyg jau būtume spėję ir vesti, ir išsiskirti, o Tomas Fahimas savo 
kelnių kišenėje rado meilės laišką, kurį ten paliko prieš jį smo- 
kingą nuomojęsis vaikinas. Muselės, kurios perėjosi visą naktį, 
tebesūkuriavo apie medžius ir gatvės žibintus, o šaligatvis po 
mūsų kojomis buvo pažliugęs nuo jų, todėl jautėmės taip, lyg 
būtume klampoję per ištižusius baklažanus. Diena turėjo būti 
tvanki. Nusivilkome švarkus ir nusliūkinę tolyn O'Konorų gat- 
ve pasukome už kampo, o paskui į savo gatvę. Tolumoje, prie 
Lisbonų namo, pamatėme stovinčią greitąją su mirgančiu švytu- 
rėliu. Jie net nesivargino įjungti sirenos. 

Tą rytą medikai čia atvažiavo paskutinį kartą ir, kaip 
mums pasirodė, visai nesiskubino, o Storulis dar pajuokavo, 
kaip čia dar nematyti televizijos. Lisbonų name jie lankėsi taip 
dažnai, kad net nesiteikė pasibelsti — tiesiog praėjo pro tvorą, 
kurios nebebuvo, žengė vidun, įėję į virtuvę patikrino, ar ne- 
įjungta dujinė viryklė, tada nulipo į rūsį, pamatė, kad ant sijos 
nieko nėra, galų gale pakilo į antrą aukštą ir žvilgtelėjo į vieną 


miegamąjį, tada į antrą, kur ir rado tai, ko ieškojo — mieg- 


maišyje gulinčią migdomųjų prisigėrusią paskutiniąją Lisbonų 
"mergaitę. 

Ji buvo tiek prisidažiusi, kad medikams pasirodė, jog čia 
jau pasidarbuota laidojimo biuro darbuotojų, ir tas įspūdis 
jų neapleido tol, kol jie pastebėjo, kad jos lūpų dažai ir akių 
šešėliai gerokai apsitrynę. Ji netgi buvo šiek tiek apsidraskiusi. 
Vilkėjo juodą suknelę ir šydą ir kai kam priminė Džekę Kenedi 
gedulo drabužiais, o tai buvo ne taip jau toli nuo tiesos: pasku- 
tinė procesija pro priekines duris su dviem greitosios pagalbos 
vyrais, kurie atrodė kaip uniformuoti karsto nešėjai, kitame 
kvartale pokšint poatostoginiams fejerverkams, kažkuo pri- 
minė iškilmingą ceremoniją, skirtą į paskutiniojo poilsio vietą 
palydėti nacionalinės svarbos asmenį. Nepasirodė nei ponas 
Lisbonas, nei ponia Lisbon, todėl ją išlydėjome tik mes, išsi- 
rikiavę šį paskutinįjį kartą. Vinsas Fusilis iškėlė žiebtuvėlį kaip 
per roko koncertą. Amžinosios ugnies daugiau neturėjome kuo 


pakeisti. 


Kurį laiką stengėmės tenkintis bendraisiais paaiškinimais, pagal 
kuriuos Lisbonų mergaičių skausmas buvo traktuojamas kaip 
istorinis, atsiradęs iš to paties šaltinio, kaip ir kitų besižudančių 
paauglių, kai kiekviena mirtis tėra bendrosios tendencijos dalis. 
Bandėme grįžti į įprastinį gyvenimą, leisti mergaitėms ilsėtis 


ramybėje, bet Lisbonų namas turėjo kažko vaiduokliško, todėl 


kiekvieną kartą į jį pažvelgę regėdavome ant stogo įsiplieskiančią 
arba antro aukšto lange besiplaikstančią liepsną. Daugelį mūsų 
aplankydavo sapnai, kuriuose Lisbonų mergaitės atrodydavo tik- 
resnės, negu buvo gyvenime, ir mes nubusdavome visiškai tikri, 
kad iš kito pasaulio jų atsineštas kvapas liko ant mūsų pagalvių. 
Beveik kiekvieną dieną susitikdavome, kad dar kartą peržiūrė- 
tume įrodymus ir deklamuotume Sesilijos dienoraščio ištraukas 
(tuo metu tarp mūsų buvo itin populiarus jos pasakojimas, kaip 
Laks it famingas sulenkusi vieną koją tikrino, ar ne per šaltas 
jūros vanduo). Kad ir kaip ten buvo, pasibaigus eiliniam seansui 
mūsų neapleisdavo jausmas, kad ir vėl keliaujame taku, kuris 
niekur neveda, todėl vis labiau niaukėmės ir jautėmės vis labiau 
nusivylę. 

Taip jau atsitiko, kad tą dieną, kai nusižudė Merė, po 409 
dienų derybų pagaliau buvo susitarta su streikuojančiais kapinių 
darbuotojais. Streikas truko ilgai, todėl lavoninės buvo užkimš- 
tos jau ne vieną mėnesį, o nemažai laidotuvių belaukiančių kūnų 
dabar grįždavo iš kitų valstijų sunkvežimiuose — šaldytuvuose 
arba lėktuvais, atsižvelgiant į mirusiojo turtinę padėtį. Kraislerio 
greitkelyje vienas toks sunkvežimis pakliuvo į avariją ir apsivertė. 
Pirmame laikraščio puslapyje pasirodė nuotraukos, kuriose ma- 
tyti iš sunkvežimio lyg metalo luitai pasipylę metaliniai karstai. 
Lisbonų mergaičių laidotuvėse niekas nedalyvavo, išskyrus poną 
ir ponią Lisbonus, poną Kelviną Honikutą, kuris ką tik buvo 
grįžęs dirbti į kapines, ir tėvą Mudį. Kadangi kapinėse nebuvo 

pakankamai vietos, mergaičių kapai buvo ne vieni šalia kitų, 
o išbarstyti po visas kapines, todėl laidotuvių dalyviams teko 
skausmingai lėtai, kaip įprasta kapinėse, keliauti nuo vieno kapo 
prie kito. Tėvas Mudis prisipažino, kad dėl nuolatinio laipiojimo 
iš limuzino jis galiausiai pradėjo nebesusigaudyti, kur ir kuri 
mergaitė buvo laidojama. 

— Teko griebtis bendro pobūdžio panegirikų, — sakė 
jis. — Tądien kapinėse apskritai tvyrojo sumaištis. Juk visus me- 
tus ten nieko nelaidojo. Viskas aplinkui buvo išknista, 

Ponas ir ponia Lisbonai atrodė visiškai palaužti tragedijos. 
Jie tik sekė paskui kunigą nuo vieno kapo prie kito ir mažai ką 
tepasakė. Raminamųjų prisigėrusi ponia Lisbon vis žvilgčiojo į 
dangų, lyg būtų stebėjusi paukščius. Ponas Honikutas mums 
pasakė štai ką: 

— Iki tų laidotuvių be pertraukos dirbau septyniolika va- 
landų, laikiausi vien kofeino tabletėmis. Tik per tą pamainą pa- 
laidojau daugiau kaip penkiasdešimt žmonių. Bet kai pamačiau 
tą poniutę, praskydau. 

Matėme, kaip ponas ir ponia Lisbonai grįžo iš kapinių. Jie 
oriai išlipo iš limuzino ir nuėjo namo, praskirdami priešais namą 
sužėlusius krūmokšnius, kad rastų prienamio laiptelius, ir steng- 
damiesi neužminti ant šiferio skeveldrų. Tada pirmą kartą pa- 
stebėjome, kad ponia Lisbon kažkuo panaši į savo dukteris, o gal 
mums taip pasirodė dėl juodo šydo, kurį ji, anot kelių liudinin- 


kų, dėvėjo. Mes patys to šydo neprisimename ir manome, kad tai 


tebuvo romantinis pramanas. Tačiau iki šiol prisimename, kaip 
ponia Lisbon atsisuko į gatvę, ir visi, klūpoję prie savo valgomųjų 
kambarių langų ar spoksoję pro plonytes užuolaidas, prakaitavę 
Picenbergerio palėpėje, žvelgę pro automobilių variklių dangčius 
ar iš lomelių, kurias naudojome kaip pirmąją, antrąją ar trečiąją 
bazes, iš už kepsninių ar nuo sūpynių arkos viršaus, pamatėme 
tokį jos veidą, kokio niekada nebuvome matę: ji atsisuko, nu- 
žvelgė viską mėlynomis akimis, kurios pasirodė tokios pat kaip 
mergaičių — šaltos, vaiduokliškos ir nepažinios, paskui nusisuko 
ir įkandin vyro nusekė į namus. 

Kadangi name nebebuvo baldų, nemanėme, kad Lisbonai 
liks ilgam. Tačiau praėjo trys valandos, o jie taip ir nepasirodė. 
Čeisas Bjulas treniruočių lazda įmušė į jų kiemą skylėtą softbo- 
lo kamuoliuką, bet grįžęs pasakė, kad viduje nematė nė gyvos 
dvasios. Vėliau jis bandė įmušti dar vieną kamuoliuką, tačiau šis 
užstrigo tarp medžių šakų. Nematėme pono ir ponios Lisbonų 
išeinančių nei vėliau tą dieną, nei vakare. Kai jie pagaliau išvyko, 
buvo vidurnaktis. Niekas jų išvykstančių nematė, išskyrus dėdę 
Takerį. Kai po daugelio metų mes jo apie tai klausinėjome, jis 
buvo visiškai blaivus, išgijęs nuo ištisus dešimtmėčius trukusio 
piktnaudžiavimo alkoholiu ir, palyginti su visais kitais, įskaitant 
ir mus pačius, taip susenusius, atrodė kur kas geriau. Paklausėme, 
ar jis matė išvykstančius Lisbonus, ir dėdė Takeris patvirtino, kad 
matė. 

— Tuo metu rūkiau lauke. Buvo maždaug antra valanda 


ryto. Išgirdau kitoje gatvės pusėje atsidarant duris, tada pasirodė 


jie. Motina atrodė apdujusi. Vyras padėjo jai įsėsti į automobilį. 
Tada jie nuvažiavo. Greitai. Išrūko. 

Kai nubudome kitą rytą, Lisbonų namas buvo tuščias. Jis 
atrodė dar labiau nutriušęs ir subliuškęs, kaip plautis. Kai tą 
namą įsigijo naujoji pora, vykstant visiems grandymams, dažy- 
mams, dengiant stogą, raunant krūmus ir sodinant augalus tu- 
rėjome laiko savo intuicijai ir teorijoms sujungti į vieną istoriją, 
su kuria būtume galėję gyventi. Naujieji namo gyventojai išėmė 
priekinius langus, ant kurių tebebuvo likę mūsų pirštų ir nosių 
atspaudai, ir įrengė slankiuosius veidrodinio stiklo langus su her- 
metiškais tarpikliais. Vyrų baltais kombinezonais ir kepurėmis 
komanda smėliasrove nušveitė nuo namo senus dažus, o per kitas 
kelias savaites nupurškė jį tiršta balta pasta. Brigadininkas, ant 
kurio vardinės kortelės buvo užrašyta „Maikas“, mums aiškino, 
kad išdažius namą naujuoju metodu jo perdažyti nereikės amžius 
amžinuosius. 

— Netrukus visi dažys tik taip, — aiškino jis vyrams vaikš- 
tinėjant. aplinkui su dažų purkštuvais ir purškiant namą. 

Kai jie baigė, Lisbonų namas atrodė kaip milžiniškas ves- 
tuvinis tortas, nuo kurio varvėjo glajus, tačiau nepraėjus nė 
metams dažai nuo namo pradėjo kristi gabalais it paukščių iš- 
matos. Mums tai atrodė lyg kerštas naujiesiems gyventojams 
už jų beatodairiškas pastangas atsikratyti visko, kas priminė 
Lisbonų mergaites ir kas mums tebebuvo brangu: šiferio stogas, 
ant kurio mylėdavosi Laks, buvo padengtas švitrinį popierių pri- 


menančiomis plytelėmis; galinė gėlių lysvė, kurios dirvos švino 


kiekį bandė išsiaiškinti Teresė, išklota raudonomis plytomis, kad 
naujoji šeimininkė galėtų skinti gėles nesušlapusi kojų; mergai- 
čių kambariai pertvarkyti į naujųjų gyventojų asmeninius kam- 
barius, kur jie galėjo tenkinti savo poreikius — Laks ir Teresės 
senajame kambaryje atsirado rašomasis stalas su kompiuteriu, o 
Merės ir Bonės kambaryje — audimo staklės. Vonia, kurioje ka- 
daise pliuškendavosi mūsų najadės, o virš vandens lyg nendrinis 
kvėpavimo vamzdelis styrodavo Laks cigaretės, buvo išplėšta, o 
jos vietoje pastatyta stiklo pluošto sūkurinė vonia. Apžiūrėjome 
šalikelėje paliktą vonią, stengdamiesi nepasiduoti troškimui joje 
pagulėti. Maži vaikai, kurie po ją laipiojo, juk negalėjo įvertinti 
tikrosios jos svarbos. Naujoji pora namą pavertė išpuoselėta, 
tuščia erdve, skirta meditacijai ir ramybei, japoniškomis per- 
tvaromis pridengdami viską, kas nederamai priminė Lisbonų 
mergaites. 

Pasikeitė ne tik Lisbonų namas, bet ir visa gatvė. Parkų 
priežiūros departamentas ir toliau kirto medžius — nukirsda- 
vo sergančią guobą, kad išsaugotų dvidešimt kitų, paskui nu- 
kirsdavo dar vieną, kad išsaugotų likusias devyniolika, ir taip 
toliau, ir panašiai, kol liko tik tas pusiau medis priešais Lisbonų 
namą. Niekas negalėjo žiūrėti, kai jie atėjo nupjauti ir jo (Tomas 
Vaineris palygino tą medį su paskutiniuoju menksiečių* kalba 


kalbančiu žmogumi), bet jie nušniojo jį kaip ir visus kitus zvim- 


* Menksietis — Meno salos, kuri yra Airijos jūroje, Britų salų geografiniame centre, 
gyventojas. 

biančiu pjūklu, kad išsaugotų medžius kitose gatvėse. Vykstant 
Lisbonų medžio egzekucijai, visi likome namuose, tačiau net ir 
lindėdami darbo kambarėliuose jautėme, kaip akinamai šviesu 
darosi lauke, o mūsų rajonas pradėjo panėšėti į pernelyg ap- 
šviestą nuotrauką. Pamatėme, koks jis kasdieniškas — viskas iš- 
dėstyta tinkleliu, kurio nuobodybę taip gerai slėpdavo medžiai, 
o senieji įvairių architektūrinių stilių vyliai neteko savo galios ir 
mes nebesijautėme esantys kuo nors ypatingi. Krygerių Tiudorų 
stilius, Bjulų prancūzų kolonijinis stilius, Bakų Frenko Loido 
Raito imitacija — viskas pavirto paprasčiausiais saulės išdegin- 
tais stogais. 

Netrukus po to FTB suėmė Semį Ryklį Baldiną, kuris 
taip ir nepasinaudojo slaptuoju tuneliu, o po ilgo teismo pro- 
ceso atsidūrė kalėjime. Kaip kalbama, jis savo nusikalstamos 
veiklos nenutraukė net būdamas už grotų, todėl Baldinų šeima 
toliau tebegyveno savo name, nors sekmadienio popietėmis pas 
juos pareikšti pagarbos liovėsi važinėję vyrukai neperšaunamais 
limuzinais. Niekieno negenimi laurų medžiai įgavo keistas, ne- 
harmoningas formas, o tas siaubas, kurį visiems kėlė Baldinų 
šeima, kasdien blėso, ko! kažkas net įsidrąsino išdarkyti snukius 
akmeniniams liūtams prie priekinių laiptų. Polas Baldinas pra- 
dėjo atrodyti kaip bet kuris kitas nutukęs berniūkštis su ratilais 
po akimis, o vieną dieną jis gal paslydo, o gal buvo pastumtas 
mokyklos duše, ir mes pamatėme jį gulintį ant plytelių ir čiū- 


čiuojantį savo koją. Po kiek laiko buvo nuteisti ir kiti jo šeimos 


nariai, ir galų gale Baldinai taip pat išsikėlė, trimis sunkvežimiais 
išsivežę Renesanso stiliaus baldus ir tris biliardo stalus. Namą 
nusipirko garsintis nepanoręs milijonierius. Jis dar gerokai pa- 
aukštino tvorą. 

Su kuo tik kalbėjome, visi siejo mūsų rajono nuosmukį 
su Lisbonų mergaičių savižudybėmis. Nors iš pradžių žmonės 
jas dėl to kaltino, pamažu viskas pasikeitė, ir mergaitės buvo 
laikomos nebe atpirkimo ožiais, o savotiškomis pranašėmis. Po 
truputį žmonės užmiršo individualias priežastis, dėl kurių galėjo 
nusižudyti mergaitės, streso sukeltus sutrikimus ir serotonino 
nepakankamumą, o jų mirtis siejo su jų sugebėjimu numatyti 
artėjantį nuosmukį. Žmonėms jų įžvalgumo įrodymas buvo 
guobos, kurias nušlavė nuo žemės paviršiaus, akį rėžianti saulės 
šviesa, tolesnis automobilių pramonės nykimas. Šis mąstymo 
pokytis vyko beveik nepastebimai, nes mes susitikdavome vis 
rečiau. Kai nebeliko medžių, nebeliko ir lapų, kuriuos būtų 
reikėję grėbti, nebebuvo lapų krūvų, kurias būtų reikėję deginti. 
Žiemos sniegas ir toliau kėlė tik nusivylimą. Nebebuvo Lisbonų 
mergaičių, kurias būtume galėję šnipinėti. Tačiau lėtai keliau- 
dami savo likusio melancholiško gyvenimo (kurio Lisbonų 
mergaitės labai išmintingai, kaip mums pradėjo atrodyti, išven- 
gė) keliu retkarčiais sustodavome, dažniausiai pavieniui, ir įsi- 
spoksodavome į baltą mauzoliejų, į kurį pavirto kažkada buvęs 
Lisbonų namas. 


Lisbonų mergaitės mus supažindino su savižudybe. Kai 


vėliau kiti pažįstami nuspręsdavo nutraukti savo gyvenimą 
(nors vos prieš dieną būdavo pasiskolinę knygą), visada įsivaiz- 
duodavome, kaip jie nusiauna nepatogius batus, kad įžengtų į 
priplėkusį šeimos vasarnamį, stūksantį ant kopos, žvelgiančios 
į jūrą. Visi jie debesyse išskaitė senosios ponios Karafilis grai- 
kiškai išraitytus kančios ženklus. Skirtingais būdais, žvelgdami 
skirtingų spalvų akimis ir skirtingai pakreipę galvas, jie iššifravo 
bailumo, o gal drąsos paslaptį. Bet juos visus aplenkė Lisbonų 
mergaitės. Jos nusižudė dėl mūsų žūstančių miškų, dėl laman- 
tinų*, kuriuos išnėrusius į paviršių atsigerti iš laistomųjų žarnų 
suluošindavo laivų propeleriai; jos nusižudė nebegalėdamos pa- 
kelti naudotų padangų, sukrautų į didesnes nei piramidės krū- 
vas, vaizdo; jos nusižudė, nes nesugebėjo rasti meilės, nes meilės 
joms negalėjome duoti nė vienas iš mūsų. Galų gale Lisbonų 
mergaites draskiusios kančios rodė, kad jos paprasčiausiai atsi- 
sakė priimti pasaulį tokį, koks jis joms buvo siūlomas — kupiną 
trūkumų. 

Bet tai supratome vėliau. O iš karto po savižudybių, kai 
mūsų rajonas mėgavosi savo trumpalaike nešlove, Lisbonų mer- 
gaičių tema tapo praktiškai draudžiama. 

— Tas pat, kas knistis po numirėlį praėjus kuriam lai- 
kui, — pasakė ponas Judžinas. — O tie liberaliosios spaudos 
iškraipymai irgi pasiekė savo. Dieve, sergėk Lisbonų mergaites. 


Dieve, sergėk nykstančius gyvūnus. Kas per šūdas! 


ntinas — didelis jūrinis žinduolis. 
* Lamant didelis j duol 


Šeimos išsikeldavo arba subyrėdavo, visi ieškodavo naujos 
vietelės kur nors Amerikos pietuose ar pietvakariuose, ir kurį 
laiką atrodydavo, kad bėgimas yra vienintelė mums likusi išeitis. 
Prieš tai bėgę iš didmiesčio, kad išvengtume jo sugedimo, dabar 
pradėjome bėgti iš mūsų žaliosios, vandens apsuptos nerijos, 
kurią Prancūzų tyrinėtojai pagal trijų šimtų metų senumo ne- 
švankų anekdotą — jo niekas niekada taip ir nesuprato — pa- 
vadino Storgaliu. Tačiau masinis išsikėlimas buvo trumpalaikis. 
Vienas po kito žmonės pradėjo grįžti iš savo viešnagių kitose 
bendruomenėse, taip atkurdami apgadintą atsiminimų banką, 
kuris mums ir turėjo padėti atlikti tyrimą. Prieš dvejus metus 
buvo nugriautas paskutinis didelis automobilininkų dinastijos 
dvaras, o jo vietoje pradėjo dygti naujas gyvenamųjų namų 
rajonas. Itališką marmurą (reto rožinio atspalvio, randamą tik 
viename pasaulio karjere), kuriuo buvo išklotas holas, supjaustė 
blokais ir pardavė vienetais, kaip ir auksu dengtus santechni- 
kos įrenginius bei lubų freskas. Vietoj guobų liko tik išgaišę jų 
pakaitalai. Ir mes. Mums net nebuvo leista lauke kepti mėsos 
(miesto valdžios įsakas dėl oro taršos), bet jei būtume galėję, 
kas-žino, gal ir būtume susirinkę bent keli iš mūsų, kad prisi- 
mintume Lisbonų namą ir mergaites, kurių plaukų gumuliukai, 
mūsų surinkti nuo krūmų ir ištikimai tebesaugomi, pradėjo at- 
rodyti kaip dirbtinis kokio nors gyvūno kailis gamtos istorijos 
muziejaus ekspozicijoje. Teko visko atsikratyti, visų daiktinių 


įrodymų Nr. 1-97, sudėtų į penkis atskirus lagaminus, ant 


kurių kiekvieno lyg ant antkapio buvo užklijuota mirusiosios 
nuotrauka. Visus juos laikėme mūsų atremontuotame name- 
lyje, kuris tebebuvo viename iš paskutinių išlikusių medžių: 
Nr. 1 — panelės D'Andželo „Polaroidu“ daryta namo nuotrau- 
ka; namas čia apsitraukęs kažkokiomis žaliomis apnašomis, pri- 
menančiomis samanas; Nr. 18 — sena Merės kosmetika, kuri 
išdžiūvo ir pavirto rusvai gelsvomis dulkėmis; Nr. 32 — pageltę 
Sesilijos brezentiniai sportukai, nes niekas jų nebešveitė dantų 
šepetėliu ir indų plovikliu; Nr. 57 — Bonės apžadinės žvakės, 
kurias kiekvieną naktį grauždavo pelė; Nr. 62 — Teresės ob- 
jektiniai stikleliai, kuriuose matyti grėsmingos bakterijos; 
Nr. 81 — Laks liemenėlė (kurią Piteris Sisenas nudžiovė nuo 
nukryžiuotojo, dabar jau galime tai prisipažinti), pasidariusi 
kieta it protezas ir tinkama dėvėti nebent kieno nors močiutei. 
Kadangi mauzoliejus nebuvo labai sandarus, mūsų garbinimo 
objektai pradėjo nykti. 

Atrodė, kad turėjome visas dėlionės dalis, bet kad ir kaip 
jas dėliojome, vis likdavo spragų, susidarydavo keistų formų 
tuštumos — lyg šalys žemėlapyje, kurių pavadinimų nežino- 
jome. 

— Visa išmintis baigiasi paradoksu, — pasakė ponas Bjulas 
prieš mums paliekant jį po paskutiniojo pokalbio, ir mums pa- 
sirodė, kad taip jis mums patarė užmiršti apie mergaites, palikti 
jas Dievo rankose. 


Žinojome, kad Sesilija nusižudė, nes nesugebėjo pritapti, 


nes ją kvietė anapusinis pasaulis, o paliktos jos seserys girdė- 
jo iš ten ją kviečiant ir jas. Bet net ir priėję prie tokių išvadų 
jautėme, kaip mums gniaužė gerkles, nes tai buvo ir teisinga, 
ir neteisinga. Apie mergaites tiek buvo prirašyta laikraščiuose, 
tiek prišnekėta galiniuose kiemuose, tiek pripasakota psichiat- 
rų kabinetuose, kad galų gale likome tikri tik dėl to, kad net 
ir visų tų paaiškinimų nepakanka. Ponas Judžinas, kuris mums 
papasakojo, kad mokslininkai jau beatrandą „bloguosius“ ge- 
nus, sukeliančius vėžį, deptesiją ir kitas ligas, patarė tikėtis, 
kad greitai jie atras ir savižudybės geną. Skirtingai nei ponas 
Hedlis, Lisbonų mergaičių savižudybių jis nelaikė reakcija į 
mūsų laiką. 

— Po šimts, — pasakė jis, — ir ko gi dabar vaikams neri- 
mauti? Jei jie nori bėdų, tegul pagyvena Bangladeše. 

„Tam įtakos turėjo daugybė veiksnių, — dėstė daktaras 
Hornikeris paskutinėje ataskaitoje, kurią parašė ne dėl medi- 
cininių priežasčių, o tik dėl to, kad negalėjo užmiršti mergai- 
čių. — Daugeliui žmonių, — rašė jis, — savižudybė yra kaip 
rusiška ruletė, kai šovinys yra tik viename lizde. Lisbonų mer- 
gaičių atveju buvo užtaisytas visas revolverio būgnas: priespauda 
šeimoje, genetinis polinkis, laikotarpio negandos, neišvengiamas 
impulsas. Neįmanoma įvardyti likusių dviejų kulkų, bet tai ne- 
reiškia, kad jų lizdai buvo tušti.“ 

Bet visa tai — tik vėjo gainiojimasis laukuose. Savižudybių 


esmę sudarė ne liūdesys ar kokia nors mįslė, o paprasčiausias 


savanaudiškumas. Mergaitės ėmėsi sprendimų, kuriuos derėjo 
palikti Dievui. Jos jautėsi esančios pernelyg stiprios, kad būtų 
galėjusios gyventi tarp mūsų, pernelyg gilinosi į save, matė per 
daug ir kartu buvo pernelyg aklos. Už jų tvyrojo ne gyvenimas, 
kuris visada įveikia mirtį, o patys nereikšmingiausi, kasdieniški 
dalykai — kaip ant sienos kabančio laikrodžio tiksėjimas, po- 
pietinė kambario prietema ir žmogiškosios būtybės, galvojan- 
čios tik apie save, nežmoniškumas. Tokios būtybės smegenys 
viskam atbukusios ir susidirgina tik tam tikruose skausmo, as- 
meninės skriaudos ir prarastų svajonių taškuose. Visi kiti meilės 
objektai nutolsta, lyg būtų atsidūrę ant milžiniškos ledo lyties, 
ir iš jų telieka juodi taškeliai, mojantys rankytėmis taip toli, kad 
jų nė nebegirdėti. Tada per siją permetama virvė, į delną su ilga 
apgaulinga gyvenimo linija įkrenta migdomųjų tabletė, staiga 
atsiveria langas, įjungiama orkaitė ar kažkas panašaus. Jos pri- 
vertė mus dalyvauti jų pačių beprotybėje, nes nieko negalėjome 
padaryti, tik sekti jų pėdomis, galvoti jų mintimis ir matyti, 
kad nė viena jų nevedė mūsų link. Buvo sunku įsivaizduoti, 
kokią tuštumą ir ramybę turėjo jausti būtybė, kuri prispaudė 
"skustuvą sau prie riešų ir persipjovė venas. O mums teliko uos- 
tinėti jų paliktus pėdsakus, purvo žymes ant grindų, joms iš 
po kojų išspirtus lagaminus ir per amžius kvėpuoti kambarių, 
kuriuose jos nusižudė, oru. Pagaliau nebebuvo svarbu, kokio 
jos buvo amžiaus ar kad jos buvo mergaitės; buvo svarbu tik tai, 


kad jas mylėjome ir kad jos neišgirdo mūsų kvietimo; ir iki šiol 


mūsų negirdi, sėdinčių tame namelyje medyje, beplinkančių 
ir aptukusių, kviečiančių jas iš tų kambarių, kuriuose jos liko 
vienos visiems laikams, vienos net ir žudydamosi, — o tai kur 
kas baisiau už mirtį, — ir kur niekada nerasime dėlionės dalių, 


kurias galėtume sudėti į visumą. 

Gretindamas tai, kas įprasta, ir tai, kas nekasdieniška, 
juokinga ir tragiška, Jeffrey Eugenides kuria gyvą ir 
įtikinamą jaunystės ir prarastos nekaltybės paveikslą. 
Jis grąžina mus į guobomis apaugusias aštuntojo 
dešimtmečio priemiesčių gatves ir supažindina su 
žmonėmis, kurių gyvenimą visam laikui pakeitė 
paaugliška manija dėl penkių pražūtingos lemties 
seserų: gabiosios Teresės, pedantiškosios Merės, 
asketiškosios Bonės, laisvamanės Laks ir blyškiosios, 
dievobaimingosios Sesilijos — jos efektinga baigtimi 
prasideda „savižudybių metai“. Šis keistas pasakojimas 
apie meilę ir baimę, seksą ir savižudybę, atsiminimus 


ir vaizduotę tapo tikra sensacija ir iš karto susilaukė 


kritikų pripažinimo. 


